
Notă asupra ediţiei 


Eminentul pedagog care a fost I. Popescu-Băje- 
naru a întreprins în anii '20 un act de bravură spirituală 
și culturală alcătuind volumul de față. Învățător, publi- 
cist, dar și lucrător remarcabil pe terenul alfabetizării adul- 
ților, a semnat numeroase manuale, cărți civilizatoare și 
de întărire a fibrei naționale încununate de premii ale Aca- 
demiei și Casei Școalelor. Era mai bine plasat decât mulți 
pentru a şti câți români erau pe atunci în stare sau dis- 
puși să citească Biblia cu adevărat, câți aveau să răsfoiască 
doar Cartea Sfântă în viața lor și câți aveau să rămână fără 
urină de lumina ei, părându-li-se « tomul » prea lung și prea 
complicat. Pentru categoriile din urmă a pus cap la cap 
« relatări » menite să restituie esenţialul Sfintei Scripturi. 
Astfel, eroii și evenimentele, sensurile morale și simbo- 
lurile creştine nu aveau să-i scape omului de rând. Vrând 
să-i fie de ajutor deplin acestuia, a adăugat și o selecție 
din Vieţile Sfinților, ummând calendarul sărbătorilor mari 
ținute de tot românul, precum și un scurt îndreptar în 
rugăciunile obișnuite ale credincioșilor de la noi. În lec- 

tura aceasta, combinând formulele povestirii și citatele, 
Vechiul Testament capătă o cadență grandioasă și o crono- 
logie ușor de urmărit pentru cei lipsiți de reală îndrumare 
teologică, iar Viaţa Mântuitorului, care reunește fapte și 
rostiri din cele patru Evanghelii și din afara lor, se consti- 
tuie într-o epopee aproape tangibilă a jertfei. Ne putem 
imagina cu ușurință că, după ce au parcurs cartea lui |. Po- 
pescu-Băjenaru, mulți s-au întors către paginile Bibliei, 
dornici să afle mai multe despre Avraam, despre lisus sau 
despre apostolii săi. Și e de sperat că şi acum se va întâm- 
pla la fel cu cei care erau prea intimidați de Marea Carte 
ca s-o abordeze pieptiș. 


Textul original a suferit modificări minore, desti- 
nate să apropie forme mai vechi ale limbii de cele uzuale 
azi, precum și versiuni arhaice ale denumirilor biblice de 
cele folosite în traduceri mai recente. Cele câteva schim- 
bări sensibile și mici adaosuri sau explicaţii au fost sem- 
nalate în [ ]. A fost revizuită punctuaţia întregului text, 
s-au operat corecturi tacite, dar au fost menținute deo- 
potrivă opțiunea pentru majusculă (în cazul etniilor, al 
grupurilor confesionale și al referirii la persoanele sfinte) 
și scrierea în italice a citatelor și a cuvintelor pe care 
autorul voia să le sublinieze (în mare măsură, din ra- 
țiuni mnemotehnice). Au fost păstrate în acest fel prac- 
tica transcrierii textelor religioase şi specificul de « carte 
de învățătură ». 


Istoria veche 
Înainte de Hristos 


1. Facerea lumii 


Întâia zi a creaţiei. — Mai înainte de începu- 
tul lumii, întreaga nemărginire era plină de Duhul Dom- 
nului și Cuvântul lui Dumnezeu stăpânea tot văzduhul. 

Prin puterea Cuvântului Său, Dumnezeu a făcut la 
început cerul și pământul din nimic. Pământul însă nu 
avea nici o fomnă și era pustiu. Pretutindeni era un întu- 
neric nesfârșit. Numai Duhul Domnului străbătea nemăr- 
ginirea pe deasupra apelor. 

Hotărându-se să înfăptuiască lumea, Dumnezeu 
grăi : « Să fie lumină ! » Şi îndată văzduhul s-a luminat. 
Văzând Dumnezeu că lumina este bună, o despărți de în- 
tuneric ; şi a numit lumina zi, iar întunericul, noapte. În- 
ceputul zilei s-a numit dimineaţă ; iar sfârşitul ei, seară. 
Acestea toate s-au petrecut în ziua întâi a facerii lumii. 

A doua zi. — Făcându-se iarăși dimineață, Dum- 
nezeu grăi : « Să fie tărie în mijlocul apelor, care să despartă 
apele între ele ! » Şi așa se făcu. lar văzduhul de deasupra 
apelor îl numi cer. După aceea se făcu iarăși seară și s-a 
împlinit ziua a doua. 


A treia zi. — Făcându-se din nou zi, Dumnezeu 
zise : « Să se adune apele la un loc ; iar uscatul să se ridice la 
suprafata pământului ! » Şi aşa se făcu. Uscatul a fost nu- 
mit pământ ; iar apa s-a nuimit mare. ȘI a poruncit Dum- 
nezeu să răsară iarbă și pomi de tot felul pe suprafața 
pământului. Şi porunca lui s-a împlinit. După aceea se 
făcu seară iarăși, împlinindu-se ziua a treia. 

A patra zi. — Şi dacă s-a făcut iarăși dimineață, 
Dumnezeu a zis : « Să fie luminători pe bolta cerului, care 
să despartă ziua de noapte și să însemne cursul vremii : zilele, 
anii și veacurile ; și să lumineze pământul ! » Şi porunca 
Domnului se împlini. Cerul se umplu de stele, printre 
care două aveau strălucirea mai puternică : una lumina 
ziua — adică soarele ; iar cealaltă, noaptea — adică luna. Şi 
s-a făcut iarăşi seară, căci se împlinise ziua a patra. 

A cincea zi. — Făcându-se din nou zi, Dum- 
nezeu zise : « În ape să crească ființe vii ; iar pe deasupra 
pământului să zboare tot felul de păsări ! » Şi a făcut Dum- 
nezeu în această zi: peștii cei mari și toate târâtoarele 
apelor, precum și păsările văzduhului. După aceea a bi- 
necuvântat aceste făpturi, zicându-le : « Creșteţi și vă în- 
mulțiți ! » Făcându-se seară, s-a sfârșit și ziua a cincea. 

A șasea zi. — Venind iarăși dimineața, Dumne- 
zeu a grăit : « Pământul să rodească tot felul de făpturi însu- 
fletite, care să vietuiască pe uscat | » Şi așa crescură fiarele, 
dobitoacele şi toate viețuitoarele uscatului. 

Facerea primilor oameni. — După ce-a mân- 
tuit Dumnezeu de făcut lumea cu toate frumusețile 
sale firești, a zis : « Acum să fac făptură după chipul Meu 
și asemănător Mie ! » Şi, luând țărână din pământ, făcu 
pe om, căruia îi dădu suflare din suflarea Sa ; iar nu- 
mele primului om a fost Adam, adică luat din pământ. 
Dar Dumnezeu şi-a zis : « Nu e bine să fie omul singur, 
să-i fac un tovarăș care să-i semene |! » Şi a dat Dumnezeu 

lui Adam un somn greu. În timpul somnului îi scoase 
o coastă, din care făcu pe femeie. Văzând-o, Adam 
zise : « Aceasta este os din oasele mele și carne din carnea 
mea |!» Şi o numi pe femeia sa Eva, adică mama a tot 
ce are viaţă. 

După aceea, Dumnezeu binecuvântă pe Adam și 
pe Eva, zicându-le : « Creșteţi, înmultiți-vă, umpleți pă- 
mântul și-l stăpâniţi ; şi domniţi : peste peștii mărilor, peste 
fiarele pădurilor, peste păsările cerului, peste toate dobitoacele 
şi peste întregul pământ ! » 

Văzând Dumnezeu toate câte le făcuse, a rămas 
mulțumit de făpturile Sale. Sfârșindu-se ziua a șasea, s-a 
făcut iarăși seară. 

A șaptea zi. — Venind ziua a șaptea, Dumnezeu 
s-a odihnit, căci mântuise de făcut tot ceea ce avusese 
de gând să facă ; și a binecuvântat această zi sfințind-o, 
fiindcă ea a fost ziua Sa de odihnă. Fiecare om e dator să 
serbeze ziua Domnului. 

Trebuie să știm însă că zilele din vremea plăsmuirii 
lumii au fost nemăsurat de lungi. Durata lor n-a putut 
și nu poate fi statornicită de nimeni. Aceasta este și ră- 
mâne o taină dumnezeiască. 

Primii oameni în paradis. — După ce Dum- 
nezeu a făcut pe Adam și pe Eva, i-a așezat în cea 
mai frumoasă parte a pământului, într-un ţinut numit 
Eden, împodobit cu tot ceea ce firea avea mai minu- 
nat. Acest dumnezeiesc ținut era udat de patru râuri mi- 
nunate : Fison, Geon, Tigru și Eufrat, dintre care unul 
străbătea locul în care se aflau Adam și Eva. În acest 
ținut creșteau tot felul de pomi, frumoși la vedere şi 
cu roade plăcute la mâncare. În mijlocul acestui para- 
dis pământesc creșteau pomul vieţii și pomul cunoașterii 
binelui și râului. Dumnezeu le-a îngăduit să mănânce 
din toate roadele paradisului, numai din roadele po- 

mului cunoașterii binelui și răului să nu mănânce, căci 
vor muri. 

Ispita diavolului. Păcatul strămoșesc. — 
Cât timp strămoșii oamenilor au ascultat porunca dum- 
nezeiească, au trăit în cea mai desăvârșită mulțumire. 
Diavolul însă pizmuia fericirea primilor oameni. El se 
arătă Evei în chip de șarpe și o ademeni să mănânce din 
rodul oprit, spunându-i că, de va mânca, va fi asemenea 
lui Dumnezeu. Eva se supuse ispitei și, după ce mâncă 
ea, îndemnă și pe Adam să guste. Cum mâncară din fruc- 
tul oprit, ca o perdea li se luă de pe ochii minții și înce- 
pură să cunoască binele și răul. Cel dintâi lucru pe care-l 
băgară de seamă și care-i rușină fu goliciunea corpului 
lor. Ei luară frunze de smochin, pe care, prinzându-le 
una de alta, și le făcură acoperământ în jurul trupului. 
Temându-se de mânia dumnezeiască, își căutară un loc 
ascuns, unde se adăpostiră, crezând că Dumnezeu nu le 
va putea afla urma. Spre seară, Cel Atotputemnic porni 
prin grădina raiului. Altădată, cum ÎL simțeau, Adam și 
Eva Îi i ieşeau cu nevinovăție în cale, căutând să-l vadă 
chipul plin de strălucire. Acum, nu se mai zăreau nică- 
ieri. Neaflându-i, Dumnezeu știu numaidecât că făp- 
turile mâinilor Sale Îi călcaseră ae și începu să-l 
strige pe Adam : « Adame, unde ești ? » leșind din ascun- 
zătoarea sa, Adam Îi răspunse : « Te auzii umblând prin 
grădină, Doamne. Și-mi fu ruşine să-ți ies în cale, pentru că 
sunt gol | » Atunci Dumnezeu îl întrebă : « Cine ţi-a spus 
că ești gol ? Nu cumva ai mâncat din pomul din care ţi-am 
poruncit să nu mănânci ? » Înfricoşat de glasul dumneze- 
iesc, pe care până atunci îl ascultase fără pic de teamă, 
Adam căută să arunce vina pe femeie, zicând : « Femeia 
pe care mi-ai dat-o ca tovarășă, ea a rupt roade din pomul 
oprit și mi-a dat și mie, îndemnându-mă să mănânc. » Vor- 
bind către Eva, Dumnezeu o întrebă : « Pentru ce-ai făcut 


11 


aceasta ? » Eva aruncă și ea vina pe şarpe, zicând : « Șar- 
pele m-a amâăgit și am mâncat ! » 

Izgonirea din paradis. — Dovedind neascul- 
tarea lui Adam și a Evei, și aflând cine fusese pricina pă- 
cătuirii primilor oameni, Dumnezeu blestemă pe șarpe 
să se târască în toate zilele vieții lui, urmărit de ura oame- 
nilor ; iar Evei îi zise : « oi înmulți necazurile tale și în 
durere vei naște prunci ! Vei fi supusă bărbatului tău și el va 
fi stăpânul tâu ! » 

Vorbind către Adam, adăugă : « Fiindcă ai dat as- 
cultare vorbelor femeii tale, călcând porunca Mea de a nu 
mânca din pomul oprit, blestemat să fie tot pământul din pri- 
cina ta ; cu amar să te îndestulezi dintr-însul în tot lungul zi- 
lelor tale ; spini și pălămidă să-ţi rodească ție, iar tu să te hrânești 
din ierburile câmpului. Cu sudoarea feței tale să-ți câştigi pâinea 
până ce te vei întoarce iarăși în pământul din care ai fost luat, 
că pământ eşti și în pământ te vei întoarce ! » 

După aceea, temându-se ca nu cumva Adam și 
Eva să mănânce și din pomul vieţii veșnice şi să ajungă 
nemuritori, Dumnezeu îi scoase afară din grădină ; iar 
la intrarea raiului puse un heruvim cu sabie de foc în 
mână spre a veghea cu strășnicie ca aceia [care sunt] iz- 
goniți sau careva dintre urmașii lor să nu mai poată pă- 
trunde la pomul oprit. 

Urmașii primilor oameni. — Cei dintâi copii 
ai lui Adam și ai Evei au fost Cain și Abel. Cain era 
muncitor de pământ, iar Abel era păstor. Într-una din 
zile, ei aduseră jertfă lui Dumnezeu din produsul mun- 
cii lor. Cain aduse ce avu mai de rând din roadele 
sale, pe când Abel aduse tot ce avu mai ales și mai de 
preţ. Jertfa lui Abel fu primită de Dumnezeu, pe când 
a lui Cain, nu. Din această pricină, Cain prinse ură 
pe Abel şi-l ucise mișelește pe când se afla la câmp cu 
oile sale. 

Văzând ticăloşia lui Cain, Dumnezeu îl întrebă : 
« Unde este Abel, fratele tău ? » Ucigaşul răspunse Celui 
Atotputemic : « Nu știu ! Nu cumva eu sunt păzitorul fra- 
telui meu ?» 

În loc să grăiască cu glas pocăit și să se roage de 
iertare, Cain înfruntă mânia Tatălui Ceresc cu neruşi- 
nare. Faţă de atâta răutate sufletească, nu mai încăpea nici 
o milă dumnezeiască. « Ce ai făcut ? » îi zise Dumnezeu. 
« Sângele fratelui tâu strigă din pământ către Mine. Bleste- 
mat să fii tu pe pământul acesta, care s-a deschis pentru a primi 
sângele fratelui tâu, răpus de mâna ta ! Să n-ai parte ca pă- 
mântul să-ți dea rodul pe care-l aștepți de pe urma muncii tale | 
Ca un nemernic să râtăceşti pretutindeni, ocolit și disprețuit de 
toată lumea ! Iar cel ce te va ucide, de șapte ori mai greu să-l 
lovească blestemul Meu !» Şi Dumnezeu îl însemnă pe 
Cain, spre a fi cunoscut și ocolit de toată lumea. Uci- 
gașul fugi din calea Domnului, așezându-se cu ai săi în- 
tr-un ținut la răsărit de Eden. Copiii și urmașii lui Cain 
ajunseră foarte răi ; ei fură numiţi fiii oamenilor. 

Spre a mângâia pe Adam de pierderea lui Abel, 
Dumnezeu îi dărui alt băiat, pe Sit. Copiii și urmașii lui 
Sit au fost buni şi s-au numit fiii lui Dumnezeu. Încetul 
cu încetul însă, urmașii lui Sit s-au amestecat cu ai lui 
Cain, ajungând cu vremea să nu se mai cunoască unii 
pe alții. | 


2. Omenirea până la Avraam 


Rătăcirea oamenilor. — Trecuse vreme înde- 
lungată de când Dumnezeu gonise pe Adam și pe Eva din 
rai. În acest timp, lumea se înmulțise și se împrăștiase pe 
toată suprafaţa pământului. Cât timp sufletul omenesc 

fu stăpânit de credinţa într-un singur Dumnezeu Atot- 
puternic, locuitorii pământului trăiau în cea mai bună 
înțelegere. Încetul cu încetul însă, lumea se înrăutăți. 
Oamenii nu mai credeau în Adevăratul Dumnezeu. În- 
cepură a se închina a stele, la lună, la soare și la fel de fel 
de jivine de pe fața pământului. 

Potopul din vremea lui Noe. — După înde- 
lungată răbdare, Dumnezeu se hotărâ să curme răutatea 
omenească, nimicind omenirea însăși. Pentru ca să nu 
se stingă neamul omenesc, alese pe dreptul şi credincio- 
sul Noe, fiul lui Lameh — un urmaș al lui Sit, căruia îi 
porunci să-și facă o corabie încăpătoare : lungă de trei 
sute de coți, largă de cincizeci de coți și înaltă de treizeci 
de coţi ; s-o smolească bine pe dinăuntru și pe din afară, 
iar într-însa să ia pe toți ai săi, precum și un anumit nu- 
măr de viețuitoare din toate dobitoacele pământului. 

Când corabia fu gata, bătrânul Noe se închise 
într-însa cu soția sa, precum și cu toți fiii și nurorile sale. 
Potrivit poruncii dumnezeiești, a mai luat cu sine : câte 
şapte perechi din animalele curate — parte bărbătească și 
parte femeiască — și câte două perechi dintre animalele 
cele necurate ; iar dinspre păsările cerului, tot câte șapte 
perechi, ca să se păstreze sămânța tuturor vieţuitoarelor 
pământului. 

După șapte zile, apele mărilor se revărsară peste 
tot pământul și o ploaie nemaipomenită căzu timp de 
40 de zile și 40 de nopți, înecând toate vieţuitoarele, 
afară de cele din corabia lui Noe. Apa crescuse atât de 
mare, încât întrecea vârfurile munţilor celor mai înalți 
cu cincisprezece coți. 

O sută cincizeci de zile, fața pământului a fost 
pretutindeni numai o apă. Se scurseră încă o sută cinci- 
zeci de zile până ce valurile începură să se retragă spre 
matca lor, iar vârfurile munţilor să răsară ici și colo, pe 


14 


întinsul nesfârșit al undelor. În acest timp, corabia lui Noe 
s-a oprit pe muntele numit Ararat din Țara Armenească. 

După patruzeci de zile, ÎNoe deschise fereastra co- 
rabiei și dădu drumul unui corb spre a încerca dacă apele 
au scăzut, dar corbul nu se mai întoarse. După șapte zile, 
dădu drumul unui porumbel, dar acesta, negăsind loc de 
odihnă, se întoarse iarăși la corabie. Trecând alte șapte 
zile, dădu din nou drumul porumbelului, care se întoarse 
de astă dată cu o frunză de măslin în cioc, semn că apele 
scăzuseră aproape cu totul. După alte șapte zile, dădu 
iarăși drumul porumbelului, care, de rândul acesta, nu 
se mai întoarse. 

Văzând Noe că pământul s-a uscat, ummând po- 
runca dumnezeiască, ieși din corabie cu toți ai săi, pre- 
cum şi cu toate lighioanele pe care le luase cu dânsul. În 
ziua în care a părăsit corabia, se împlinise tocmai un an de 
când intrase într-însa. 

Jertfa lui Noe. — Cea dintâi grijă a lui Noe, cum 
ieși din corabie, fu să mulțumească lui Dumnezeu pentru 
că-l mântuise, atât pe el, cât și pe toți ai lui, de la înec. 
Ridicând un altar de piatră în apropierea muntelui Ara- 
rat, aduse jertfă Celui Atotputernic din toate animalele 
cele curate. Lui Dumnezeu îi plăcu mărturia de credință 
și recunoștință a lui Noe și-l binecuvântă și pe el, și pe 
fiii săi, tot ca şi pe Adam şi pe Eva : să trăiască, să se în- 
mulţească şi să stăpânească pământul cu toate câte se 
află pe el. Apoi îi mai spuse că, de-acum înainte, nu va 
mai prăpădi lumea cu potop ; iar ca semn al acestui le- 
gământ dumnezeiesc va fi curcubeul, care: va uni cerul 
cu pământul. 

Turnul Babel. — Din cei trei fii ai lui Noe — Sim, 
Ham şi lafet—s-a născut o nouă lume, care-și păstră 
dreapta credință prea puțină vreme după potop. Urma- 
șii lui Noe, amintindu-și de înecul petrecut în vremea 

strămoșului lor, se hotărâră să clădească un turn înalt 
până la nori, în care să se adăpostească la vreme de po- 
top. Spre a-i împiedica să-și înfăptuiască planul, Dum- 
nezeu le-a amestecat vorbirea între dânșii în așa chip, că 
nu se mai putură înţelege nicidecum unul cu altul. 

Văzând că nu e cu putință să unmeze mai departe 
zidirea turnului, s-a împrăștiat fiecare încotro a văzut 
cu ochii. 

Turnul acela s-a numit Babel, adică amestecare, 
fiindcă la clădirea lui s-au amestecat limbile popoarelor 
care au stăpânit mai apoi pământul. 


3. De la Avraam 
până la Moise 


Avraam, alesul lui Dumnezeu. — Împrăștiați 
pe suprafața pământului, oamenii se înmulțiră, dând naş- 
tere la numeroase popoare, vorbind fiecare limbi de- 
osebite. Cu scurgerea vremii, credința cea adevărată fu 
părăsită cu totul, luându-i locul credinţa în idoli și în 
tot soiul de făpturi plăsmuite de mintea omenească. 

Văzând atâta rătăcire, Dumnezeu se hotări să ia 
sub paza sa pe unul din fiii pământului, din sămânţa că- 
ruia să se nască Mântuitorul lumii. Acesta fu Avraam, 
fiul lui Tara, un strănepot al lui Sim. El părăsi cuprin- 
sul Urului — așezat la întâlnirea Tigrului cu Eufratul, și se 
statornici, împreună cu tatăl său, cu Sarra — soţia sa, și 
cu Lot—un nepot al lor, în ţinutul Haran, aproape 
de izvoarele Eufratului. De aici, în urma îndemnului 
dumnezeiesc, porni cu tot avutul său spre Canaan, în- 
soțit de Sarra și de Lot. EI se opri la Sichem, nu departe 
de țărmurile Mării Mediterane, unde primi binecuvânta- 

rea dumnezeiească. Avraam ridică aici un altar ; apoi, 
după un scurt popas, se cobori cu toți ai săi mai spre 
miazăzi. 

Ajungând vremea ca slugile sale să nu se mai poată 
înţelege cu [cele] ale nepotului său, Lot, din pricină că și 
unul, și altul aveau turme numeroase și nu le mai ajun- 
geau pășunile, amândoi se hotărâră să se despartă. Lot își 
alese ținutul roditor al Iordanului și se statornici în cetatea 
Sodoma ; iar Avraam se așeză în valea Mamvri, nu departe 
de Hebron. 

Dumnezeu, găzduit de Avraam. — Într-una 
din zile, pe când Avraam ședea la ușa cortului său, văzu 
trecând prin apropiere trei călători. Fire primitoare, el 
se sculă degrabă și merse în calea drumeților, pe care-i 
rugă cu stăruință mare să se abată pe la dânsul să-i ospă- 
teze, iar după aceea să-și urmeze drumul mai departe. 
Cei trei călători împliniră dorinţa lui Avraam. Ei se așe- 
zară la umbra unui stejar din apropierea cortului gazdei 
lor, unde fură ospătaţi cu toate bunătățile. Tot timpul, 
Avraam a stat lângă dânșii, căutând să le ghicească do- 
rințele, spre a le împlini grabnic. 

Unul dintre drumeți zise lui Avraam : « La anul, 
tot pe vremea asta, voi veni iarăși la tine ; și atunci, Sarra, 
femeia ta, va avea un copil ! » Auzind aceste vorbe, Avraam 
nu se îndoi de îndeplinirea lor, deși avea atunci nouă- 
zeci și nouă de ani de viețuire. El primise încredințare 
de la Dumnezeu că va fi tatăl unui neam mare, care va 
fi binecuvântat între seminţiile pământului ; și deci nu 
s-a arătat mirat de proorocirea oaspetelui său. Sarra însă, 
cugetând la vârsta ei înaintată, râse în sine la auzul pre- 
vestirii călătorului. Ghicindu-i gândul, oaspetele — care 
era chiar Dumnezeu, întovărășit de doi îngeri, mergând 
să nimicească cetățile Sodoma și Gomora — mai adăugă : 
« Copilul ce se va naște îl vei numi Isaac ! » 

Nimicirea Sodomei și Gomorei. — Sculân- 
du-se de la masă, cei trei călători se îndreaptă spre valea 
Iordanului, însoțiți de Avraam, care ținuse să-i petreacă. 
Pe drum, el află că Sodoma și Gomora vor pieri din pricina 
marii ticăloșii a celor care locuiesc într-însele. Avraam în- 
cearcă să mijlocească izbăvirea orașelor sortite pierzării, 
zicînd c-ar fi păcat ca, alături de cei ticăloși, să piară și 
cei nevinovaţi, socotind că poate s-ar afla în cele două 
cetăți cincizeci de drepți. Când i se spuse că nu sunt nici 
zece, el nu mai avu ce zice. Pe când Avraam mijlocea 
mântuirea cetăților, cei doi îngeri se depărtară, lăsându-l 
de vorbă cu Dumnezeu, de care el se despărți curând, spre 
a se reîntoarce la cortul său. 

Cum ajunseră în Sodoma, cei doi trimiși dunne- 
zeiești fură” primiți şi ospătați de către Lot, care se în- 
tâmplase, la sosirea lor, să fie la poarta cetății. Cunoscând 
sufletul drept și credincios al lui Lot, ei îl sfătuiră să por- 
nească îndată din cetate cu cei pe care vrea să-i izbăvească 
de ]a moarte, căci Dumnezeu a hotărât nimicirea Sodomei 
și a Gomorei. Ei voiau să-și ia soția, fiicele și ginerii săi. 
Mai mult silit de îngeri, porni cu femeia și cu cele două 
fiice ale sale afară din oraș, ginerii nevoind să-l urmeze. 
Cu toate că [i se spusese să nu privească înapoi, orice ar 
auzi după plecarea lor, soţia lui Lot, neascultând po- 
runca îngerilor, se uită îndărăt și se prefăcu în stană de 
sare. În urma lor, cele două cetăți fură nimicite cu foc 
și pucioasă ; iar vetrele lor se surpară în adâncul pămân- 
tului, cu toți oamenii și vietățile dintr-însele. Lot se sta- 
tornici în cetatea Sigomlui, așezată puțin mai spre miazăzi 
de Gomora. La câtăva vreme după această întâmplare pă- 
răsi și Avraam valea Mamvri și se așeză la Beer-Șeba, îm- 
preună cu tot avutul său. 

Dumnezeu încearcă credința lui Avraam. — 
Nașterea lui Isaac revărsă atâta bucurie în sufletul bătrâ- 

nului Avraam, încât se simțea cel mai fericit om de pe 
pământ. Copilul creștea și se făcea din zi în zi mai voi- 
nic și mai frumos. Vrând să încerce credința și supune- 
rea lui Avraam, Dumnezeu îi zise : « Avraame, ia pe fiul tău 
cel iubit, Isaac, și mergi în muntele pe care ţi-l voi arăta Eu, 
spre a Mi-l aduce jertfă ! » Avraam ascultă porunca dum- 
nezeiască. Încărcând asinul cu toate cele de trebuință, 
porni, împreună cu Isaac și cu două slugi, să împlinească 
voia Domnului. Abia a treia zi sosi aproape de muntele 
unde trebuia să aibă loc jertfa. Luând doar pe fiul său, 
Avraam se urcă pe munte, unde ridică altarul pe care 
urma să-și jertfească unicul său copil. În clipa în care 
cuțitul era gata să curme firul zilelor lui Isaac, un trimis 
ceresc îi opri mâna, îndemnându-l să jertfească Celui 
Atotputernic un berbec rătăcit prin apropiere, întrucât 
Dumnezeu i-a văzut credința. El fu blagoslovit să i se 
înmulțească neamul ca stelele cerului și nisipul mării ; 
iar din sânul poporului ce se va naște dintr-însul să se 
ridice unul prin care se vor binecuvânta toate noroa- 
dele pământului. 

Cu sufletul plin de nețănmurită mulțumire, Avraam 
se întoarse iarăși la Beer-Șeba, împreună cu Isaac și cu cei 
doi însoțitori ai săi. Pe muntele Moria, pe care Avraam a 
vrut să-și sacrifice copilul său unic, s-a ridicat mai târziu 
măreața cetate a Ierusalimului. 

La câtăva vreme, Sama se prăpădi în vârstă de 
127 de ani și fu înmormântată într-o peșteră din apro- 
pierea FHebronului, pe valea Mamvni, pe care Avraam o 
cumpărase de la regele Hitiţilor spre a sluji ca loc de în- 
gropăciune pentru el și cei din neamul său. 

Urmașii lui Avraam. — După moartea Sarrei, 
Avraam se hotări să căsătorească pe fiul său, Isaac, spre 
a da casei sale o nouă stăpână. Fiindcă locuitorii Cana- 
anului erau păgâni și se închinau la idoli, el trimise pe 

Eliazar, sluga sa cea mai credincioasă, cu zece cămile şi 
cu numeroase daruri de preț, tocmai în Mesopotamia, ţara 
sa de baștină, de unde să-i aducă soţie lui Isaac. După 
câteva zile de mers, Eliazar se opri într-o seară lângă un 
puț din apropierea cetății Nahor, de unde veneau să ia 
apă locuitorii orașului. El se hotări ca pe aceea dintre 
fete s-o aleagă de soţie stăpânului său care-i va da apă să 
bea când îi va cere. Multe nici nu se uitară la el ; altele-i 
spuseră să-și scoată singur dacă-i e sete. Numai Rebeca, 
fiica lui Batuel, îi dădu bucuroasă să bea, ba se îndatoră 
să-i adape și cămilele. Tocmai pe când Eliazar întreba pe 
Rebeca dacă tatăl său îl poate găzdui în noaptea aceea 
veni Laban, fratele ei, și-l pofti să se adăpostească în casa 
părintelui lor. Cum se întâlni cu Batuel, Eliazar îi spuse 
pricina călătoriei sale şi află cu multă bucurie că tatăl 
fetei se învoiește s-o dea de soţie lui Isaac. Eliazar îi în- 
cărcă pe toți cu daruri de mare preţ ; iar a doua zi, luând 
cu dânsul pe Rebeca, porni spre Canaan, unde se însoți 
cu Isaac. 

După căsătoria singurului său fiu, Avraam mai trăi 
încă mulți ani. El se sfârși din viață în vârstă de o sută 
şaptezeci și cinci de ani și fu înmormântat alături de 
Sarra, soția sa. 

Fiii lui Isaac. — Trecuseră aproape douăzeci de 
ani de la căsătoria lui Isaac cu Rebeca şi Dumnezeu nu 
le dăruise nici un copil. După multe rugăciuni și posturi, 
căpătară doi prunci gemeni. Pe cel ce se născu întâi îl 
numiră Isav — ceea ce înseamnă pârosul, fiindcă avea cor- 
pul acoperit cu mult păr roșcat ; iar pe celălalt, Iacob — adică 
prinzător de călcâi, fiindcă la naștere apucase de călcâi pe 
fratele său. 

Făcîndu-se mari, Isav ajunse vânător, iar Iacob — fire 
mai plăpândă — rămase pe lângă casă, fiind foarte drag ma- 
mei sale. 

Dreptul de întâi-născut. — Într-o zi, pe cînd 
Isav se întoarse de la vânătoare, rupt de oboseală și lih- 
nit de foame, află pe Iacob pregătind niște mâncare de 
linte. E] ceru fratelui său un blid de mâncare, să-și po- 
tolească foamea. Iacob îi spuse că-i va da să mănânce 
numai dacă Isav îi va lăsa lui dreptul de înrâi-născut. Isav 
primi fără multă codire și-și vându întâietatea nașterii 
pe un blid de linte. 

Binecuvântarea părintească. — Spre sfârșitul 
vieţii, Isaac își pierdu vederea. Simţind că nu mai are 
mult de trăit, îl chemă pe Isav și-i spuse să meargă la 
vânătoare ; iar din vânatul ce va aduce, să-i pregătească 
mâncarea cea mai bună ce se va pricepe el, căci vrea să-i 
dea cu acest prilej binecuvântarea părintească. 

Aflând de hotărârea soțului său, Rebeca spuse lui 
Iacob să taie doi iezi, din care pregăti mâncare pentru 
Isaac ; iar cu pieile iezilor îmbrăcă pieptul și brațele fiu- 
lui său cel iubit. Când fu mâncarea gata, lacob intră la 
tatăl său cu sfială spre a-i duce blidul cu presupusul vâ- 
nat ; și-i ceru totdeodată binecuvântarea părintească. Isaac, 
înțelegând după glas că cel ce-i vorbeşte nu ar fi Isav, 
ceru să-l pipăie. Simțind că pieptul și brațele-i sunt pă- 
roase, crezu că e fiul lui, cel întâi născut, şi-i dădu bine- 
cuvântarea. i 

După puțin timp sosi și Isav cu mâncarea pre- 
gătită ca să ceară binecuvântarea tatălui său, dar Isaac îi 
spuse că el și-a dat binecuvântarea o dată și rămâne bună 
dată celui ce-a primit-o. 

Fuga lui lacob în Mesopotamia. — Isav ieși 
de la tatăl său cu sufletul plin de ură împotriva lui Iacob. 
El își puse în gând să-l omoare. Bănuindu-i hotărârea, 
Rebeca îndemnă pe fiul său cel drag să fugă în Mesopota- 
mia, la fratele ei, Laban. Iacob porni spre unchiul său chiar 
din îndemnul lui Isaac, spre a-și căuta soție în țara de 

baştină a bunicului său, Avraam. În cale spre Mesopota- 
mia, se opri către seară și se odihni cu capul pe o piatră, 
într-o latură a drumului. Adormind, văzu în vis O scară ce 
se lăsa din cer până la pământ și pe care se urcau şi se co- 
borau îngerii. La capătul de sus al scării se afla Dumnezeu 
însuși, Care-l binecuvânta, făgăduind, lui și urmașilor lui, 
stăpânirea locurilor acelora. 

Deșteptându-se din somn, lacob înţelese că dor- 
mise pe loc sfânt. El turnă untdelemn peste piatra ce-i 
slujise drept căpătâi și dete acelui loc numele Betel — 
sau casa Domnului. Totdeodată, se legă că, de se va în- 
toarce sănătos la casa tatălui său, va ridica acolo un altar. 

În slujba lui Laban. — Sosind în casa unchiu- 
lui său, Laban, Iacob rămase în slujba lui douăzeci de 
ani, primind drept simbrie pe cele două fiice ale sale : 
Lia şi Rahila. Din însoțirea lui cu cele două femei ale 
sale și cu serv[itoarlele lor, Zilpa și Bilha, el avu doispre- 
zece fii. Cu Lia avu pe Ruvim, Simeon, Levi, Iuda, Isahar 
și Zebulon ; cu Rabhila avu pe Iosif și pe Veniamin — cei 
din urmă născuți ; cu Bilha, servlitoare]a Rahilei, avu pe 
Dan şi pe Neftalim ; iar cu Zilpa, serv|itoare]a Liei, avu pe 
Gad şi pe Așer. Afară de Veniamin, toți ceilalți fii au fost 
născuți în Haran. 

Întoarcerea lui lacob în Canaan. — Primind 
poruncă de la Dumnezeu, Iacob pomi cu toţi ai săi spre 
pământul Canaanului, luând cu sine tot avutul strâns în 
timp de douăzeci de ani. Călătorind spre casa părintească, 
el încă se temea de ura lui Isav. Spre a-i potoli mânia, tri- 
mise înainte, la fratele său, soli cu daruri. 

Aproape de râul Iaboc, după ce-și trecu pe celălalt 
mal tot avutul său, îi răsări în cale un om care porni să 
se lupte cu el și nu-l slăbi până în revărsatul zorilor, fără 
însă a-l putea dobori. Spre zi, potrivnicul lui Iacob îi 
spuse că de acum înainte se va numi Israel, adică Învin- 


22 


gătorul, căci cu Dumnezeu s-a luptat și biruit nu a putut 
fi ; cu atât mai vârtos se va putea lupta el cu oamenii. 

Întâlnindu-se cu Isav, Iacob se închină fratelui său 
și se împăcară amândoi. Ajungând la Sichem, se stator- 
nici aici. În această vreme ridică la Betel altarul făgăduit, 
unde aduse jertfă lui Dumnezeu. Pe cale, în apropiere 
de Betleem, Rahila născu pe Veniamin ; iar ea se sfârși din 
viață din această pricină și fu înmormântată pe drumul 
Betleemului. 

La câtăva vreme după aceasta, lacob se statornici 
la Hebron, lângă tatăl său, care trăia încă. Ajungând la 
vârsta de o sută optzeci de ani, Isaac se sfârși din viață 
şi fu înmormântat de fiii săi alături de Avraam și Sarra. 

Vânzarea lui Iosif ca rob. — Dintre toţi co- 
piii, lui Iacob îi era mai drag Iosif. Din această pricină, 
fraţii ceilalți îl urau grozav și plănuiră să-l omoare. Pe 
când erau cu oile la păscut, într-un ținut îndepărtat, lo- 
sif fu trimis de tatăl său să vadă dacă fgaţii lui sunt să- 
nătoși. Cum îl văzură de departe, aceștia se legară să-i 
curme zilele. Ruvim s-a împotrivit planului lor ; şi cu 
mare greutate îi hotărî să primească a-l arunca într-o 
fântână părăsită, cu gând de a-l scoate de acolo pe fu- 
riș de frații săi şi a-l trimite înapoi la tatăl lor. În lipsa 
lui însă, trecând prin acel ţinut niște negustori care mer- 
geau spre Egipt, Iuda își sfătui fraţii să-l vândă pe Iosif 
acelor negustori. Târgul se făcu pentru douăzeci de ar- 
ginți şi Iosif porni jelind spre țara Egiptului, unde fu vân- 
dut rob unui slujbaș regesc, anume Putifar. Nevrednicii 
săi fii spuseră bătrânului Iacob că Iosif fusese sfâșiat de 
fiarele pădurilor. 

Din rob ajuns ministru. — Iosif își slujea stă- 
pânul cu credință. Femeia acestuia însă râvni la chipul 
și tinerețea noului rob. E] se împotrivi ispitelor stăpânei 
sale, din care pricină ațâță vrăjmășia acesteia. Ea îl pâri 

soțului său c-ar fi îndrăznit să încerce a o necinsti ; și losif 
fu aruncat în închisoare. Aici, prin purtarea [sa] și firea 
sa blajină, câștigă dragostea mai-marelui temniței, care, 
în loc să-l ţină închis, îl luă ca om de încredere al său, 
dându-i pe mână chiar cheile închisorii. 

Tălmăcirea visului celor doi dregători. — 
În această vreme fu aruncat în temniță cel ce turna vin 
faraonului la masă — sau paharnicul, precum și cel ce avea 
grija pâinii la masa regelui — adică pitarul. Cum Iosif co- 
linda prin toate încăperile închisorii, într-o dimineață 
găsi pe cei doi mari dregători îngânduraţi și foarte abă- 
tuți. Cercetând pricina tristeții lor, află că amândoi visa- 
seră niște vise ciudate. Paharnicul spuse că văzuse în vis 
o viță-de-vie cu trei ramuri. Viţa aceea dăduse muguri, 
înfrunzise, înflorise și făcuse struguri, care se copseseră. 
De asemenea, se făcea că el avea în mână paharul faraonu- 
lui şi, storcând struguri în pahar, dădea regelui să bea. 
Pitarul îi spuse că el visase cum că purta pe cap trei co- 
șuri cu pâine albă și cu prăjituri din acelea pe care numai 
faraonul le mânca, iar păsările cerului, coborându-se peste 
panere, ciuguleau din mâncările aflate într-însele. 

Iosif spuse paharnicului că acele trei ramuri ale 
viței înseamnă trei zile, după care va veni poruncă să fie 
eliberat și pus iarăși în slujba din care fusese scos. EI îl 
mai rugă ca, ieșind din temniță, să nu-l uite și să ceară 
faraonului iertarea lui, fiind închis fără nici o vină. Pita- 
rului îi spuse că acele trei coșuri înseamnă de asemenea 
trei zile, după care va fi scos din temniţă și spânzurat, 
iar păsările cerului vor mânca din trupul lui. 

Tâlcuirea lui Iosif se întâmplă întocmai, însă pa- 
harnicul, văzându-se iarăși în cinstea de mai înainte, își 
uită de bietul Iosif. 

Iosif tălmăcește visul faraonului. — La vreo 
doi ani după această întâmplare, visă și faraonul Egiptu- 

lui un vis ciudat, pe care nu putu nimeni să i-l tălmă- 
cească. Abia acum, paharnicul își aminti de tâlcuirea vi- 
sului său din temniță și-i vorbi despre aceasta și faraonului. 
Chemat în grabă, Iosif tâlcui visul împăratului. 

Acesta visase că văzuse ieșind din apa Nilului şapte 
vaci grase și, după ele, şapte vaci slabe, care au mâncat 
pe cele grase ; iar după aceea a văzut răsărind dintr-o 
tulpină șapte spice pline și din âlta, șapte spice seci, care 
au înghițit pe cele pline. Iosif îi spuse că acele șapte 
vaci grase și acele șapte spice pline înseamnă că pămân- 
tul va fi blagoslovit cu șapte ani de belșug, după care vor 
urma șapte ani de secetă. În acest timp va fi o foamete 
cumplită. 

Faraonul cunoscu îndată că prin gura lui Iosif, 
grăieşte Domnul ; și, pricepând înțelepciunea tâlcuirii, 
vorbi către dregătorii săi, cărora le zise : « Oare va mai 
fi undeva un om la fel ca acesta, în care se află Duhul Dom- 
nului ? » Apoi, grăind către losif, adăugă : « Deoarece Dum- 
nezeu ţi-a dezvăluit ție toate acestea, eu nu văd un om mai 
înțelept și mai priceput ca tine. De azi înainte, tu vei fi mai 
mare peste casa mea și tot poporul meu te va asculta ; iar eu 
numai cu tronul voi fi mai presus decât tine. De-acum tot 
pământul Egiptului ţi-l încredinţez ție ! » Zicând acestea, 
faraonul îşi scoase inelul din degetul său și-l puse în 
mâna lui Iosif ; apoi îl îmbrăcă în veșmânt subţire de in 
și-i puse lanţ de aur după gât. După aceea, porunci să 
fie plimbat prin tot orașul în cea de-a doua dintre tră- 
surile sale, iar crainicii să strige în calea sa : « Îngenun- 
cheaţi |!» Apoi, faraonul adăugă : « Cu toate tă eu sunt 
faraonul, totuși, nimeni pe tot pământul Egiptului nu va face 
vreo mișcare fără ştirea și voia ta !» În urmă îl însoți cu 
Asineta, fata preotului din FHiopolis, căci, pe vremea aceea, 
preoții alcătuiau clasa nobilă sau boierească a Egiptului. 
Din această căsătorie avu doi fii : pe Manase şi pe Efraim. 

Faraonul schimbă numele lui Iosif, zicându-i 7 afnatpa- 
neah, adică Mântuitorul poporului. losif ajunsese acum la 
vârsta de treizeci de ani. 

Măsurile de prevedere ale lui Iosif. — Ajuns 
în cea mai înaltă dregătorie a Egiptului, prima grijă a 
lui Iosif fu să cunoască țara și rodnicia pământului. După 
aceea rândui să se facă hambare numeroase și încăpă- 
toare, în care adună în cei șapte ani de belșug tot pri- 
sosul grâului, luând de la fiecare locuitor câte o cincime 
din rod. Cu chipul acesta făcuse provizii de nu mai avea 
unde să le pună. 

Israeliţii în Egipt. — În aceste vremuri de se- 
cetă, foametea ajunsese și prin ţinutul locuit de Iacob. 
Aflând că în Egipt se găsesc de-ale hranei din destul, 
bătrânul Iacob trimise pe cei zece fii mai mari ai săi să 
cumpere grâu spre a nu pieri de foame. Cum îi văzu, 
Iosif îi cunoscu, dar nu Li se arătă lor. El îi iscodi asupra 
părintelui şi fratelui lor mai mic, şi se prefăcu a-i socoti 
ca spioni, poruncind să fie băgați în temniță, unde stătură 
închiși trei zile. După aceea le dădu drumul, ținând ca 
zălog pe Simeon până când va aduce cu dânșii și pe 
Veniamin, despre care i se spusese că trăiește. Porunci 
mai-marelui casei sale ca la plecare să le pună banii dați 
pe cumpărături în sacii cu grâu. Pe cale, aflând argin- 
tul în saci, teama lor crescu mai grozav și nu cutezară 
multă vreme a se mai duce în Egipt, mai ales că Iacob 
se împotrivea cu tărie să le dea și pe Veniamin. 

A doua venire în Egipt. — Încolțiți de foamete 
și, în urma legământului celorlalți fii că-i vor aduce în- 
dărăt cu orice chip pe Veniamin, lacob le îngădui să plece 
cu toții iarăși în Egipt. 

Cum sosiră, Iosif porunci mai-marelui casei sale 
să-i ducă la palatul său și să pregătească prânzul și pentru 
ei, căci vor mânca împreună cu dânsul. Văzându-se în pa- 

lat, fiii lui Iacob se înfricoșară grozav, căci nu știau ce 
are să li se întâmple. Ei credeau că-i adusese acolo spre 
a le cere socoteală asupra banilor aflați în sacii lor la prima 
venire ; și începură chiar a se dezvinovăţi față de omul 
lui Iosif, zicând că fără ştirea lor fuseseră puși acei bani în 
saci şi că chiar îi aduseseră înapoi. Acesta însă le spuse să 
n-aibă nici o teamă, că nimeni nu s-a plâns de vreo vină 
împotriva lor. 

Venind vremea cinei, se așezară trei mese : una 
pentru Iosif, alta pentru frații săi și a treia pentru dregă- 
torii Egiptului, care nu puteau suferi să mănânce lao- 
laltă cu oameni de alt neam. Însuși losif rândui pe fraţii 
săi la masă potrivit vârstei fiecăruia ; iar pe Veniamin 
îl așeză aproape de dânsul. Când fu la împărțirea mân- 
cării, lui Veniamin i se dădu de cinci ori mai mult decât 
celorlalți. 

Iosif se descoperă fraților săi. — A doua zi, 
fiii lui Iacob porniră spre ţara lor. Iosif poruncise însă 
mai-marelui casei sale să pună banii plătiți pentru grâu 
în sacii lor ; iar în sacul fratelui celui mic să ascundă pa- 
harul de argint pe care-l folosea el la masă. Abia ieși- 
seră din cetate și fură ajunși din urmă de trimișii lui 
Iosif, care-i învinuiră că nu se purtaseră cu cinste faţă 
de dânsul, fiindcă unul dintr-înșii a furat cupa de argint 
a stăpânului casei. ÎNeştiindu-se vinovați cu nimic, ei se 
apărară de această grozavă învinuire cu toată tăria ; și 
merseră până acolo încât se legară că acela la care se va 
găsi cupa furată să rămână rob stăpânului. Care nu le fu 
spaima când văzură că paharul a fost găsit chiar în sacul 
lui Veniamin. Cu sufletele pline de jale, se întoarseră cu 
toții în cetate, unde rugară pe Iosif să-i primească pe ei 
robi și să lase pe Veniamin liber, căci altfel tatăl lor ar 
muri de durere. Iosif ţinea să oprească la dânsul numai pe 
Veniamin. Iuda, care se pusese chezaș față de Iacob că-i 

va aduce pe Veniamin nevătămat, rugă pe Iosif să-l țină 
mai bine pe dânsul în robie și să lase slobod pe fratele 
cel mic. 

Nemaiputând privi cu nepăsare jalea fraților săi, 
Iosif porunci să iasă afară toți Egiptenii, apoi, grăindu-le 
în limba lor, căci până atunci vorbiseră numai prin tăl- 
maci, le zise : « Eu sunt Iosif ! Mai trăiește tatăl meu ? » Au- 
zindu-i vorba, fraţii se îngroziră, gândind că cine ştie 
cum se va răzbuna împotriva lor. El însă adăugă : « Apro- 
piați-vă de mine ! Eu sunt Iosif, fratele vostru, pe care l-aţi 
vândut 1... Nu vă temeţi, căci nu voi, ci Dumnezeu m-a trimis 
pe mine aici, ca prin mine să vă păstrez și viata voastră ! » 

Îmbrățișându-i și sărutându-i pe toţi, le dădu o 
sumă de daruri și le zise : « Mergeţi degrabă și aduceți aici 
pe tatăl meu și eu vă voi purta de grijă la toți, căci foametea 
va mai ține încă cinci ani de-acum înainte |! » i 

Luându-și curaj, frații începură a vorbi cu Iosif, 
fără a se mai teme. Aflând faraonul că frații lui Iosif ve- 
niseră în Egipt, se bucură mult și porunci să se strămute 
cu toţii în ţara sa, unde le va da pământul cel mai bun. 

Încărcându-i cu o sumă de daruri, hrană și veşminte, 
să aibă pe drum, Iosif le ceru stăruitor să se întoarcă de- 
grabă în Egipt cu tatăl lor. De asemenea, îi mai sfătui ca 
nu cumva să se certe între ei pentru darurile primite. 

Plecarea lui lacob în Egipt. — Auzind că Io- 
sif trăieşte, Iacob nici nu voi să creadă la început ; dar, 
văzând darurile trimise, neîncrederea i se risipi din suflet și 
grăi : « Într-adevăr, fiul meu Iosif trăiește ! Mă voi duce să-l 
văd înainte de a muri !» 

Și, încărcându-și tot avutul în care, porni cu toți 
ai săi spre Egipt. Ajungând la Beer-Șeba, lacob aduse 
jertfă lui Dumnezeu, care, arătându-i-se în vis, îi zise 
să meargă fără teamă în Egipt, căci e scris ca din neamul 
lui să se nască un popor mare, care, la vreme, va ieși din 

pământul Egiptului și se va întoarce iarăși în cuprinsul 
străbun. 

Apropiindu-se de Egipt, Iuda porni înainte, să 
vestească pe Iosif de sosirea tatălui lor. La această știre, 
toată curtea faraonului însoți pe Iosif întru întâmpina- 
rea bătrânului Iacob. Cum se întâlniră, se îmbrăţișară, 
plângând de bucurie, iar Iacob zise : « De-acum pot muri 
liniștit, câci am văzut fata ta și m-am încredințat că trăieşti ! » 

După aceea, Iacob se înfățișă faraonului, pe care-l 
binecuvântă. Acesta primi pe tatăl şi pe frații lui Iosif cu 
cea mai mare bunăvoință și porunci să le dea lor pentru 
așezare cel mai bun și mai rodnic cuprins din pămân- 
tul Egiptului. Iosif rândui pe toți ai săi în ținutul Gesen, 
pe care-l stăpâniră timp de patru sute treizeci de ani, 
până la ieșirea lor din Egipt. lacob mai trăi după aceea 
încă șaptesprezece ani. 

Moartea lui lacob. — Simţind că Iacob se apro- 
pie de sfârșitul zilelor, Iosif se duse cu cei doi copii ai săi, 
Manase și Efraim, la dânsul. lacob, chemându-și nepoţii 
aproape, îi binecuvântă, spunând că de-acum îi soco- 
tește ca și cum ar fi copiii săi. Apoi veniră și ceilalți fii, 
și-i binecuvântă pe fiecare la rând. Ajungând la Iuda, 
zise : « Pe tine, Iudo, te vor lâuda fraţii tăi ; fiii părintelui tâu 
se vor pleca înaintea ta ! Sceptrul din Iuda nu se va depărta, 
nici legiuitor din coapsele Iui până ce va veni Acela căruia toate 
popoarele Ii vor da ascultare ! » Astfel prevesti lacob venirea 
Mântuitorului. 

După ce-i binecuvântă pe toţi, ceru lui Iosif să se 
lege că-l va înmormânta în Canaan, alături de Avraam şi 
de Isaac, părintele său. Apoi, odihnindu-se iarăși pe patul 
său, își dădu duhul, în jalea fiilor și nepoților săi. Iacob 
fu plâns de Egipteni, laolaltă cu copiii săi, timp de șapte- 
zeci de zile. Cu învoirea faraonului, fu dus și înmormân- 
tat în valea Mamvri, în peştera în care se odihneau cei 

răposați mai înainte de dânsul. Corpul său fu petrecut cu 
mare cinste până în Canaan de toți fruntașii și dregătorii 
de seamă ai Egiptului. 

După aceea, fiii lui lacob s-au întors iarăși în Egipt. 
Temându-se ca Iosif să nu le poarte vrăjmășie pentru 
răul ce-i făcuseră odinioară, ei merseră cu toții la dânsul 
de-i cerură iertare. Iosif le spuse din nou să n-aibă nici o 
teamă, căci ceea ce făcuse de Dumnezeu fusese rânduit. 
După multă trecere de vreme, simțind că i se apropie și 
lui sfârșitul, Iosif chemă la dânsul pe fraţii săi şi le zise : 
« Dumnezeu a rânduit ca voi să ieşiţi din pământul acesta și 
veți merge iarăși în pământul făgăduit părinților noștri. Atunci 
să luaţi cu voi și oasele mele ! » 

Iosif a murit în vârstă de o sută zece ani și a fost îm- 
bălsămat şi înmormântat în pământul Egiptului, în jalea 
întregului norod. 


4. Viaţa dreptului lov 


Avuţiile lui lov. — Cam pe vremea când Israeliţii 
se aflau în Egipt, trăia în ținutul Uz, din cuprinsul Ara- 
biei, un om cu frica lui Dumnezeu, anume lov. El era un 
strănepot al lui Isav, fratele lui Iacob. Averile lui lov erau 
nesfârșite și multă lume îl pizmuia pentru norocul lui. 
Dumnezeu îi mai dăruise șapte feciori și trei fete cum 
mulți ar fi dorit să aibă, așa de sănătoși, voinici și înțe- 
lepți erau. Deși putred de bogat, el ducea o viață cum- 
pătată și-și afla mulțumirea cea mai mare făcând bine 
semenilor săi. 

Încercarea lui lov. — Pe când se părea că lov 
ajunsese în culmea fericirii, ca din senin se abătură asu- 
pra lui cele mai grozave nenororiri. Întâi îi veni veste că 
niște neamuri vecine — Sabeenii și Caldeii — năvăliseră în 

cuprinsul său și, omorându-i aproape toate slugile, îi 
răpiră toți boii, toți asinii și toate cămilele. Apoi află că 
toate turmele de oi îi pieriseră ucise de trăsnete pornite 
din cer ; și, în cele din urmă, îi veni veste că toți copiii 
săi fuseseră uciși de dărâmăturile casei unde ospătau și 
care se năruise peste dânșii din pricina unei vijelii stâr- 
nite dinspre pustiu. 

La toate aceste vești îngrozitor de dureroase, vor- 
bele lui Iov erau : « Domnul a dat, Domnul a luat : fie nu- 
mele Domnului binecuvântat |!» 

Dar satana, căruia Dumnezeu îi îngăduise să pună 
credința dreptului lov la cele mai grele încercări, merse 
mai departe cu loviturile. lov fu cuprins de cea mai gro- 
zavă boală — de lepră —, care-i acoperi tot corpul. La cu- 
vintele de cârtire ale soției sale și ale celor mai buni 
prieteni ai săi — Flifaz, Bildad și Ţofar —, el răspundea adu- 
când laude lui Dumnezeu, încrezător că suferințele sale 
nu vor fi fără sfârșit. 

Răsplătirea credinței statornice. — Văzând 
nestrămutata credință a dreptului Iov, Atotputernicul 
Dumnezeu îi întoarse îndoit tot ceea ce vrăjmășia dia- 
volului îi răpise. Însănătoşindu-se, căpătă alți fii și mai 
trăi după aceea încă o sută patruzeci de ani, murind în 
cele mai adânci bătrâneți și având fericirea să-și vadă 
strănepoţii până la al patrulea neam. 


5. Moise. 
Eliberarea Israeliţilor 
din robia Egiptului 


Nașterea lui Moise. — După strămutarea lor în 
Egipt, Israeliţii s-au înmulțit repede și puterea lor ajun- 

sese tot așa de mare ca și a Egiptenilor. Din această pricină, 
unul dintre faraoni porunci să fie puşi la munci istovi- 
toare, spre a-i nimici ; iar ca să li se stingă neamul, rân- 
dui ca toți pruncii de parte bărbătească să fie uciși chiar de 
la născare prin înecare în apa Nilului. 

În acest timp, un Israelit din neamul lui Levi, că- 
pătând un fiu, nu se îndură să-l înece, ci-l puse într-un 
sicriaș de papură uns cu smoală și-i dădu drumul pe apa 
Nilului după ce-l tăinuise aproape trei luni în casa sa. Spre 
a vedea ce soartă va avea pruncul, puse pe o fiică a sa, 
anume Mariam, să pândească de pe malul apei. Întâm- 
plarea făcu ca tocmai atunci să se coboare ]a râu, spre a se 
scălda, chiar fiica faraonului. Văzând sicriașul și făcân- 
du-i-se milă de copil, îl luă să-l crească. Prefăcându-se 
că trece pe acolo din întâmplare, sora pruncului întrebă 
pe fiica faraonului dacă vrea să-i aducă o femeie pen- 
tru alăptatul copilului, căci cunoaște ea pe una care a 
născut de curând. Primind încuviințarea domniței, fata 
aduse chiar pe mama sa. Când se mări, copilul fu dus ma- 
mei sale adoptive, care-i dădu numele Moise, adică scos 
din apă. Fiica împăratului rândui ca fiul său adoptiv să 
aibă o creștere aleasă. Ea îl dădu în seama preoților și căr- 
turarilor Egiptului, care-l învățară știința lor. 

Fuga din Egipt. — Deși crescut în mijlocul Egip- 
tenilor, Moise ştia că e Israelit. În toate împrejurările, el 
lua apărarea celor de un sânge cu dânsul. Din această pri- 
cină, faraonul se hotări să-l omoare. Prinzând de veste, 
Moise fugi în Arabia, unde se căsători cu Sefora, fiica lui 
Iotor, un preot din acel ţinut. Într-o zi, pe când Moise 
păzea oile socrului său în apropiere de muntele Horeb, i 
s-a arătat Dumnezeu într-o flacără de foc ce se ridica 
dintr-o tufă de rug, care, deși ardea, totuși nu se mistuia. 
E] auzi un glas pornind din rug : « Moise ! Moise ! Nu te 
apropia | Scoateți încălțămintea din picioare, căci locul pe care 

stai este sfânt ! » Glasul mai adăugă : « Eu sunt Dumnezeul 
lui Avraam și al lui Isaac ! » Cum auzi acestea, Moise își 
acoperi fața, temându-se să privească spre Dumnezeu. 

După aceea primi poruncă să meargă în Egipt și 
să ceară eliberarea poporului lui Israel, a cărui asuprire nu 
o mai putea răbda. Moise, arătându-și teama că cei în mij- 
locul cărora va merge nu-l vor crede că el este trimis 
dumnezeiesc până nu le va dovedi cu semne, primi po- 
runcă de la Dumnezeu să arunce toiagul său jos, și toiagul 
se prefăcu într-un șarpe atât de îngrozitor, încât însuși 
Moise se înspăimântă. Atunci, Dumnezeu îi zise să apuce 
șarpele de coadă, și toiagul își luă iarăși forma de la în- 
ceput. Moise spuse Domnului că, fiind gângav, nu va pu- 
tea vorbi limpede în fața celor către care e trimis. Mâniat 
de îndărătnicia lui, Dumnezeu îi zise lui Moise : « Mergi 
împreună cu fratele tău, Aaron ! Deschide-voi gura lui și el va 
vorbi poporului în numele tâu ! » 

Întoarcerea lui Moise în Egipt. — Ascultând 
porunca dumnezeiască, Moise își luă rămas-bun de la 
socrul său și plecă spre Egipt. În același timp, Dumne- 
zeu porunci lui Aaron să iasă întru întâmpinarea lui Moise 
în pustiu. Întâlnindu-se amândoi fraţii, merseră în faţa 
poporului, căruia Aaron îi aduse la cunoștință dorința dum- 
nezeiască. În urma semnelor arătate de Moise, poporul 
crezu și se închină Domnului. 

După aceea merseră împreună la faraon, căruia, 
de asemenea, îi spuse porunca Domnului. Faraonul se 
mânie grozav și hotări ca Israeliții să fie şi mai asupriţi, 
iar muncile lor să fie şi mai grele. Încercările lui Moise 
și Aaron, prin fel de fel de minuni, ca să îmblânzească 
inima faraonului rămaseră zadarnice, căci sufletul lui mai 
strașnic se învârtoșă. 

Cele zece pedepse dumnezeiești asupra 
Egiptului. — Văzând Dumnezeu că faraonul se împo- 

trivește cu îndârjire să elibereze pe Israeliţi, porni a-l în- 
spăimânta cu tot felul de pedepse înfricoșătoare. Astfel : 
a prefăcut apele Nilului în sânge ; a trimis peste ținutul Egip- 
tului milioane de broaște ; tot cuprinsul țării a fost acoperit de 
muște veninoase ; a tevărsat asupra poporului puhoaie nesfârșite 
de muște câinești ; vitele Egiptenilor au fost răpuse de ciumă ; 
atât oamenii, cât și vitele au suferit de tot felul de bube rele ; 
tot cuprinsul a fost bătut de grindină cumplită ; lâcustele au 
pustiit țara ; întuneric mare a cuprins tot Egiptul timp de trei zile 
și trei nopți. În sfârşit, după a zecea pedeapsă — moartea 
întâilor născuţi ai Egiptenilor —, faraonul, îngrozit, se văzu 
nevoit să îngăduie plecarea Israeliților. El însuși merse la 
Moise şi-l rugă să plece mai degrabă, ca să scape țara de 
urgia ce se lăsase peste ea. | 

Urmărirea poporului lui Israel de către 
Egipteni. — În urma învoirii faraonului, porniră din 
Egipt șase sute de mii de bărbați, afară de femei și copii, cu 
tot avutul lor. Moise luă cu el şi oasele lui Iosif. Fiindcă, 
la plecarea lor, Israeliţii luaseră și covețile cu frământătură 
încă nedospită, Moise rândui ca, în amintirea scăpării lor 
din robia Egiptului, în fiecare an, la vremea aceea, să mă- 
nânce timp de șapte zile pâine nedospită. 

Israeliții porniră spre pustiul de pe coasta Mârii Ro- 
șii, călăuziți de Domnul : ziua, în chip de nor, iar noaptea, 
în chip de stâlp de foc. Cum ajunseseră pe țărmul mării, 
se opriră să poposească. 

Puțin timp după plecarea lor, faraonului îi păru rău 
că-i eliberase și dădu poruncă să fie urmăriți și aduși înapoi. 
Oaste numeroasă porni după ei, ajungându-i aproape de 
mare. Văzând pe urmăritori, Israeliții se îngroziră. Atunci 
Moise le zise : « Nu vă temeţi, că Domnul are să lupte pentr 
voi |» Şi norul care până atunci mersese înainte trecu 
înapoia lor ; și se întunecă văzduhul, că Egiptenii nu-i mai 
putură urmări. Călăuziţi de stâlpul de foc, Israeliţii sosiră 

la mare ; iar Moise, ridicând toiagul deasupra apei, vâlu- 
rile se despărțiră și toți putură să treacă prin vad ca pe 
uscat. Dinspre ziuă pormniră și Egiptenii să treacă după Israe- 
liţi ; dar cum ajunseră la mijlocul mării, Moise, după po- 
runca dumnezeiască, întinse toiagul deasupra apei și valurile 
se împreunară, înghițind toată armata faraonului. 

Drept mulțumire, Moise și fiii lui Israel au cântat 
imnuri de slăvire lui Dumnezeu și credința lor s-a întărit și 
mai mult. 


6. Decalogul 
sau 
Cele zece porunci 
dumnezeiești 


Pribegia Israeliților prin pustiu. — Pornind 
de la Marea Roșie, Israeliţii se afundară în pustiul nisipos 
al Arabiei. Dar, pe măsură ce se depărtau, lipsurile se în- 
tețeau și greul vieții creștea. Cel dintâi neajuns mai sim- 
țit fu lipsa de apă de băut. Ei începură să murmure. După 
trei zile dădură peste un lac, anume Mara, a cărui apă însă 
era amară. În urma sfatului dumnezeiesc, Moise aruncă 
în lac un anumit soi de lemn și apa se îndulci îndată. 

Ajungând în pustiul Sin, Israeliții începură a cârti 
iarăși împotriva lui Moise și a lui Aaron, gândind la viața 
de robie trăită în Egipt, unde aveau carne și pâine din 
destul ; iar acum aveau de întâmpinat tot soiul de ne- 
ajunsuri. Ca să le potolească îndârjirea, Dumnezeu le tri- 
mise şi carne, făcând să cadă peste tabăra lor un stol uriaș 
de prepeliţe, pe care le adunară ; iar a doua zi dimineață 
văzură tabăra acoperită cu un fel de grăuncioare mici, 

având gustul ca al pâinii amestecate cu miere. Din în- 
demnul lui Moise adunară această hrană pe care le-o 
trimitea Dumnezeu. Aceste grăunțe fură numite « mană ». 
Timp de patruzeci de ani, până au intrat în Canaan, Dum- 
nezeu avu grijă să le îndestuleze hrana cu această mană 
cerească. 

Coborând de pe țărmul Mării Roşii, ajunseră la 
Rafidim. Prin aceste părți, apa lipsea cu desăvârșire, din 
care pricină Israeliţii începură a cârti din nou. După în- 
demnul Domnului, Moise lovi o stâncă din partea lo- 
cului cu toiagul său și începu să curgă apă din belșug. 

Pe când străbăteau pustiul Rafidim, ei fură atacați 
de neamul Amaleciţilor. Iisus Navi, cu o ceată de Israeliți 
curajoși, porni din îndemnul lui Moise asupra lor și-i 
bătu groaznic. 

Sosirea la muntele Sinai. — Cam în a treia 
lună de la plecarea lor din Egipt, Israeliţii ajunseră în pus- 
tiul Sinai şi [făcură tabără] chiar în preajma muntelui ce 
poartă același nume. 

Din îndemn dumnezeiesc, Moise se sui pe mun- 
tele Sinai, de unde se cobori apoi spre a vesti poporul că 
Dumnezeu le va trimite poruncile sale, pe care cu toții 
vor fi datori să le urmeze. 

A treia zi dimineața, un nor întunecos acoperi tot 
muntele ; iar din mijlocul lui răsunară sunete de trâm- 
bițe, însoțite de fulgere și bubuituri de tunet. Moise în- 
demnă poporul să se apropie de munte, care era învăluit 
în fum des. 

Pe când mulțimea stătea cu faţa la pământ, din 
munte porni glas omenesc vestind poruncile dumne- 
zeieşti, pe care trebuia să le urmeze neamul lui Israel. 

Iată acele porunci : 

1. Eu sunt Domnul Dumnezeul tâu ; să nu ai alți 
dumnezei afară de Mine ! 

2. Să nu-ţi faci ție chip cioplit și nici asemânare cu 
vreun lucru din cele care sunt în cer sus, pe pământ jos, în apă 
sau sub pământ. Să nu te închini lor, nici să le slujești ! 

3. Să nu iei numele Domnului Dumnezeului tău în 
batjocură ! 

4. Adu-ţi aminte de ziua sâmbetei, ca să o sfințești. 
Șase zile lucrează și săvârșește-ți toate treburile tale ; iar ziua 
a şaptea odihnește-te, căci e ziua Domnului Dumnezeului tâu. 
Să nu faci într-însa nici o treabă, nici tu, nici fiii tăi, nici sluga 
ta, nici boul tâu ! 

5. Cinsteşte pe tatăl tău și pe mama ta, ca să-ți fie 
bine și să trăieşti mult pe pământ ! 

6. Să nu ucizi ! 

7. Să nu fii desfrânat ! 

8. Să nu furi! | 

9. Să nu mârturisești neadevăruri împotriva seme- 
nului tău ! 

10. Să nu râvnești la femeia aproapelui tâu, nici la ogo- 
rul lui, nici la sluga lui, nici la boul lui, nici la asinul lui, nici la 
nimic din câte sunt ale lui ! 

În timp ce poruncile erau grăite, Moise le scria. Ci- 
tindu-le din nou poporului, acesta se legă că le va respecta 
cu sfințenie. 

După aceea, Moise se sui în munte spre a primi 
poruncile legii scrise. După patruzeci de zile și patru- 
zeci de nopți petrecute în post şi rugăciuni, se cobori 
spre tabăra israelită cu două table de piatră, pe care erau 
săpate poruncile dumnezeiești. Aici află poporul în mare 
rătăcire, căci își făcuse un vițel de aur, la care se închina. 
Văzând aceasta, Moise, plin de mânie, a sfărâmat tablele 
legii. După aceea a luat vițelul de aur, l-a topit și l-a pre- 
făcut în praf, pe care, mestecându-l cu apă, l-a dat celor 
căzuţi în greşeală să-l bea. Apoi a certat pe Aaron că s-a 
potrivit dorinței lor de a le da un astfel de dumnezeu. 

În unmă, porunci fiilor lui Levi, care-i rămăseseră credin- 
cioși, să ucidă pe toți închinătorii de idoli. Și au fost omo- 
râţi în acea zi douăzeci și trei de mii de oameni. 

Rugat de popor, Moise se urcă din nou în munte, 
de unde, după patruzeci de zile și patruzeci de nopți de 
post și de rugăciuni, se cobori iarăși cu alte table ale legii, 
pe care mai apoi le așeză într-un templu făcut înadins. Ca 
preoți, slujitori în acest templu, Moise a sfințit pe Aaron 
şi pe fiii acestuia. 

Cercetând cu băgare de seamă cuprinsul celor zece po- 
runci, vedem că ele sunt pline de atâta înțelepciune, încât nici 
o alcătuite omenească nu le-a putut întrece până astăzi. 

După cum vedem, primele patru dintr-însele sunt 
privitoare la datoriile omului către Dumnezeu, iar urmă- 
toarele șase privesc datoriile omului către semenii săi. 

Aceste zece porunci, numite și Decalog, sunt pă- 
zite și păstrate în cinste și de Creștini. 

Pribegia prin deșertul Arabiei. — După pri- 
mirea celor zece porunci dumnezeiești, cam la un an de 
la ieșirea lor din Egipt, Israeliţii au părăsit tabăra de lângă 
muntele Sinai și au pornit spre pământul făgăduit al 
Canaanului. Înainte de a pătrunde în ţara făgăduită lor, 
Moise trimise doisprezece oameni să iscodească ţinutul. 
După patruzeci de zile, iscoadele se întoarseră aducând 
o sumă de bunătăți din Canaan. Ei (îi) speriară însă pe 
Israeliți spunându-le că locuitorii acelei țări sunt mari 
și puternici ca niște uriași. La îndemnul lui Moise de a pă- 
trunde în pământul făgăduit, ei se răzvrătiră și vrură să-și 
ucidă căpeteniile. 

Văzând Dumnezeu că e greu să faci un neam liber 
dintr-un popor abia ieșit din robie, porunci lui Moise 
să-i întoarcă iarăși în deșertul Arabiei, în care rătăciră 
timp de aproape patruzeci de ani, până pieriră aproape 
toţi bătrânii ieşiţi din Egipt. În această vreme, Moise și 

Aaron au fost puşi la multe încercări de către cei a căror 
conducere și-o luaseră asupră-le. 

În al patruzecilea an de pribegie se sfârşi şi Aaron din 
viață pe muntele For, luându-i locul la preoție fiul său, 
Eleazar. 

Moartea lui Moise. — După ce Israeliţii au pus 
stăpânire pe tot cuprinsul dinspre răsărit de Iordan, a venit 
vremea ca și Moise să părăsească viața pământească. Sim- 
țindu-și sfârșitul, el rândui ca urmaș al său pe cel mai vred- 
nic dintre Israeliți, pe Iosua Navi. După ce binecuvântă 
poporul, căruia îi vesti venirea Mântuitorului, se urcă pe 
muntele Nebo, din apropierea Iordanului, de unde privi 
pământul fericit al Canaanului, şi apoi își dădu sfârșitul. 
Locul înmormântării lui a rămas neștiut de nimeni până 
în ziua de astăzi. 


7. Timpul lui losua Navi 


Trecerea lordanului. — După moartea lui 
Moise, Iosua Navi luă conducerea poporului. Cel dintâi 
gând al său fu să statornicească pe Israeliţi în pământul 
strămoșilor lor. De aceea, el plănuia să treacă Iordanul 
prin vad. Cea dintâi cetate ce le stătea în cale era Ieriho- 
nul. losua află prin iscoadele sale că [ea] e strașnic întă- 
rită, însă apărătorii ei sunt înspăimântați de apropierea 
Israeliților. El porunci poporului să se pregătească de 
drum. Rândui ca preoții să meargă în fruntea norodu- 
lui, ducând cu ei tablele legii. Când intrară în apa râu- 
lui, cu uimire văzură toți că valurile se despărțiră de-a 
curmezișul. Partea din sus se opri, înălțându-se întoc- 
mai ca un munte, iar cea din jos se scurse, lăsând vadul 
uscat. Preoții rămaseră în mijlocul albiei până ce trecu 

tot poporul ; după aceea ieșiră și ei la mal, iar apele își 
luară cursul lor. Israeliții își întinseră corturile la Ghilgal, 
unde sărbătoriră Paștele. De cum au trecut Iordanul, 
mana a încetat să mai cadă, iar ei se hrăniră cu pâine ne- 
dospită şi roade din ţara în care intraseră. 

Căderea lerihonului. — De la Ghilgal, Iosua 
Navi porni asupra Ierihonului. Urmând porunca dum- 
nezeiască, Israeliţii ocoliră cetatea, purtând tablele legii 
în frunte, șapte zile de-a rândul — în primele șase zile, 
câteodată, iar în ziua a șaptea, de șapte ori —, în care 
timp preoții cântau din trâmbițe, înspăimântând pe Ieri- 
honeni cu alaiul lor. În ziua a șaptea, la al şaptelea ocol, 
Israeliţii au început să scoată strigăte de război, cetatea 
s-a cutremurat din temelii și zidurile s-au surpat, lăsând 
loc de trecere poporului lui Israel, care puse stăpânire 
pe lerihon. 

Cuprinderea Canaanului. — După cucerirea 
Ierihonului, Iosua Navi porni să supună întreg Canaanul. 
"Toate cetățile se umplură de groază și se pregătiră a în- 
frunta năvala Israeliților. Unele însă își deschiseră por- 
țile fără a se apăra, numai cu rugămintea de a nu se face 
poporului nici un rău ; altele cereau singure sprijinul și 
apărarea năvălitorilor, pe care se legau să-i cunoască de 
stăpâni. Au fost însă şi cetăți care n-au vrut să se plece 
stăpânirii Israeliților. Printre acestea a fost și cetatea Ie- 
rusalimului, care se uni cu alte cetăți, [ca] să ţină piept 
năvălitorilor. Regele Ierusalimului, împreună cu alți patru 
regi, tovarăși ai săi, porni război împotriva cetății Ghibeo- 
nului, care se dăduse de partea Israeliţilor. Ghibeoniţii 
cerură atunci ajutor lui losua Navi. Acesta porni în frun- 
tea războinicilor săi și bătu cumplit oastea celor cinci 
regi. După aceea, Israeliții urmăriră pe învinși spre a-i 
prinde. Fiindcă ziua se apropia de sfârșit și soarele da să 
apună, losua se rugă lui Dumnezeu să mai țină încă lu- 

mina spre a-și putea desăvârși biruința. E] zise : « Oprește-te, 
soare, deasupra Ghibeonului, iar tu, lună, deasupra văii Aia- 
lonului ! » Şi soarele și luna se opriră până ce oștile vrăj- 
mașe fură biruite. 

Împărţirea pământului cucerit. — Mergând 
din biruință în biruință, Iosua supuse treizeci și unu de 
regi ; iar pământul Canaanului trecu în puterea poporului 
lui Israel. Urmând porunca dumnezeiască, el înpărți pă- 
mântul cucerit între semințiile lui Israel. Seminţiile care 
se trăgeau din Iuda, Simeon, Veniamin, Dan, Efraim, Ma- 
nase, Isahar, Zabulon, Așer și Neftali fură aşezate între lor- 
dan şi Marea Mediterană ; iar celelalte două seminţii, a 
lui Gad și Ruben, fură așezate la răsărit de Iordan și Marea 
Moartă. Numai seminţiei lui Levi nu i s-a făcut parte. 
Celelalte seminţii au dat Leviţilor patruzeci și opt de 
orașe cu împrejurimile lor, dintre care treizeci erau ale 
preoților. Cortul sfânt, cu tablele legii, a fost așezat în 
pământul lui Efraim, la Șilo, în mijlocul țării. 

Moartea lui losua Navi. — Simţind că i se 
apropie sfârșitul, Iosua adună pe fruntașii poporului lui 
Israel la Sichem, unde se aflau îngropate rămășițele pă- 
mântești ale lui Iosif. Chemând pe bătrânii, căpeteniile, 
judecătorii și dregătorii poporului, îi sfătui să se lepede 
de dumnezeii păgâni și să slujească numai adevăratului 
Dumnezeu al lui Israel. Tot poporul se legă că-i va urma 
sfatul și, în amintirea acestui legământ, puse de se ridică 
acolo o piatră drept mărturie pentru veacurile viitoare. 
După douăzeci și cinci de ani de înțeleaptă conducere, 
Iosua își dădu obştescul sfârșit în vârstă de o sută zece 
ani, fiind plâns cu mare jale de tot poporul lui Israel. 

8. Judecătorii 


Cei mai de seamă dintre judecători. — 
Moartea lui losua Navi lăsă pe Israeliţi fără conducă- 
tor destoinic. Din această pricină, ei se abătură din căile 
adevăratului Dumnezeu și începură să cinstească zeii 
păgâni ai popoarelor megieșe, popoare cu care intrară 
Chiar în legături de rudenie și în puterea cărora căzură 
mai târziu. 

Văzând Dumnezeu rătăcirea Israeliților, ridică 
dintr-înșii oameni înţelepţi și credincioși poruncilor 
rămase de la Moise. Pe aceștia îi rândui să fie căpetenii și 
călăuze poporului abătut de la dreapta credință. Fiindcă 
aveau și însărcinarea de a judeca și pedepsi pe cei gre- 
șiți, ei fură numiți judecători. Israeliții au avut [pai]sprezece 
judecători, dintre care cei mai însemnați au fost Ghedeon, 
Samson, Eli şi Samuel. 

Biruitorul Madianţilor. — Ghedeon a mântuit 
pe Israeliți de poporul Madianţilor, pe care i-a pus pe goană 
numai cu trei sute de războinici, atacându-le tabăra în 
miez de noapte și vârând zăpăceală între vrăjmași. Pentru 
aceasta, el fu ales cap al poporului, pe care-l conduse patru- 
zeci de ani. 

Samson. — După moartea lui Ghedeon, Israeliţii 
căzură în robia Filistenilor, care-i ținură sub jugul lor 
vreme de patruzeci de ani. În acest timp se ridică din se- 
minţia lui Dan un tânăr Israelit, cu numele Samson, fiul 
lui Manoe, care de mic minună lumea cu puterea lui fără 
seamăn. 

Într-o zi, pe când mergea cu părinţii săi către o 
cetate filisteană, le ieși înainte un leu, care se repezi să-i 
sfâşie. Întărit de puterea dumnezeiască, el prinse leul în 
braţe și îl sugrumă ca pe un ied. Altă dată prinse trei sute 
de vulpi, cărora le legă tăciuni aprinși de cozi și le dădu 

drumul prin holdele vrăjmașilor, care luară foc. Temân- 
du-se de mânia Filistenilor, Israeliţii l-au prins și, legân- 
du-l cu frânghii, l-au dat pe mâna dușmanilor. Samson rupse 
legăturile și, punând mâna pe o falcă de măgar, dobori o 
mie de Filisteni. 

Într-un rând, veni la Gaza, o cetate filisteană. Vrăj- 
mașii, prinzând de veste, au închis porţile cetăţii, spre 
a putea pune mâna pe el a doua zi. Către miezul-nopții, 
sculându-se din somn, Samson scoase porțile, cu stâlpi 
cu tot, și, luându-le în spate, le cără pe un munte din 
apropiere. 

Vicleana Dalila. — Mai târziu, Samson își alese 
de soție o Filisteancă, anume Dalila. Îndemnată de cei 
de-un neam cu dânsa, Dalila iscodi pe Samson s-o lă- 
murească și pe ea în ce-i stă puterea lui așa de grozavă. 
Întâi îi spuse că, de-l vor lega cu șapte frânghii ude, pu- 
terile lui se pierd ; în alt rând îi spuse că, numai când l-o 
lega cu nouă funii noi, i se duce puterea ; altă dată îi mai 
spuse că, de i se vor tăia șapte șuviţe de păr și, împletite, 
vor fi ţintuite în perete, el va rămâne fără pic de putere. 
Vicleana femeie vestea pe Filisteni despre toate cele ce 
afla de la soțul său. Însă încercările lor de a-l răpune nu 
izbutiră decât numai atunci când Samson avu slăbi- 
ciunea să mărturisească soţiei sale adevărata taină a pu- 
terii sale. EI îi spuse că puterea lui stă în părul capului. 
Dalila îi tăie părul în somn, iar el căzu în mâinile Filiste- 
nilor, care, scoțându-i ochii, îl aruncară în închisoare, la 
Gaza, unde-l puseră să învârtească la o râșniță. 

Moartea lui Samson. — Într-un rând, având 
ospăț mare, Filistenii aduseră pe Samson în mijlocul lor, 
spre a-l pune să joace. Însă în timpul cât stătuse închis 
[el] își recăpătase puterea. Fiind dus în sala ospățului, el 
puse mâinile pe stâlpii încăperii în care se aflau vrăjma- 
șii săi și, dărâmându-i dintr-o clătinătură, făcu să se nă- 

ruie întreaga clădire atât peste el, cât și peste cei adu- 
naţi la ospăț — lume cam la câteva mii de suflete. 

Eli. — Ca și Samuel, urmașul său, tot astfel și Eli a 
fost şi arhiereu, și judecător. El era om drept și temător 
de Dumnezeu, însă avu parte de doi fii foarte răi, care 
săvârșiră multe nelegiuiri. Eli se arătă foarte slab față de 
ei și nu avu tăria să le înfrâneze la vreme apucăturile lor 
rele. Din această pricină, poporul începu să cârtească îm- 
potrivă-i ; iar Dumnezeu luă cinstea de judecător de la 
familia sa şi o trecu altora. 

Samuel. — Cel din urmă judecător a fost Samuel, 
care izbăvi pe Israeliţi de Filisteni, în a căror robie căzu- 
seră iarăși. Ajuns la bătrânețe, el se hotări să împlinească 
o veche dorință a poporului pe care-l conducea, adică să 
le dea un rege. 


9. Timpul regilor 


Saul. — Primul rege al Israeliților eliberați a fost 
Saul. Cât timp păzi credinţa, el fu veșnic biruitor împo- 
triva vrăjmașilor. Când ajunse a călca voia Domnului și 
a se crede pe sine mai presus de rânduielile legii, Dum- 
nezeu îi luă mințile. Urmând porunca dumnezeiască, Sa- 
muel unse ca rege, în locul lui Saul, pe David, fiul lui 
Iesei din Betleem, care s-a născut din Boaz — de neam îs- 
raelit, și din soţia sa, Rut — de sămânță moabiteană. 

David s-a făcut cunoscut poporului prin biruința 
sa asupra uriașului Goliat din neamul Filistenilor, cu care 
poporul lui Israel a avut dese războaie. 

Aceştia, încrezuţi în puterea fără seamăn a lui 
Goliat, porniră iarăși cu război împotriva Israeliților, 
nădăjduind că-i vor robi din nou. Când taberele vrăj- 
mașe se aflară față în față, ieși din rândul Filistenilor 


44 


uriașul Goliat, un munte de om, înalt de patru metri și 
mai bine, îmbrăcat din cap până-n tălpi numai în zale 
de aramă, iar pe cap purtând un coif de aramă cât toate 
zilele. La arătarea lui, tabăra israelită se înfioră, mai ales 
când îi văzu lancea lui groasă cât pulpa piciorului unui 
om voinic. Oprindu-se în fața oștilor lui Saul, el strigă cu 
glas de tunet : « Alegeţi pe unul din voi care să vină să se mă- 
soare cu mine | De mă va răpune, noi vom fi robii voştri ; iar 
de-l voi răpune eu, voi veti fi robii noștri !» Văzând că nimeni 
nu se arată, Filisteanul adăugă : « Dispreţuiesc oștile voastre ! 
Haide ! Arătaţi-mi un viteaz care să se lupte cu mine ! » Dar 
nimeni nu cuteză să se ridice împotriva uriașului. 

De dimineața până seara, vreme de patruzeci de 
ani, Filisteanul își bătu joc în acest chip de oștile lui Is- 
rael. Zadarnic Saul făgădui cea mai mare cinste celui ce 
va birui pe uriaș, ba se legă că-l va face tovarăș la domnie 
pe cel care-l va scăpa de această rușine și-i va da chiar și 
pe fiica sa de soție. Ispita făgăduielii era mare, dar nu tot 
astfel era și curajul celor ce-ar fi dorit să se bucure de 
darurile regești. 

Uciderea lui Goliat de către David. — În 
această vreme, David fu trimis de tatăl său la tabără, să 
ducă ceva de-ale hranei fraților săi plecaţi la război și să 
afle totodată cum o mai duc cu sănătatea. Ajungând la 
locul de luptă, încredință străjerilor lucrurile aduse fra- 
ților săi, apoi se apropie de șirurile de ostași, dorind să 
dea ochii și cu ei. Aici văzu și auzi pe Goliat cum bat- 
jocorește pe Israeliţi. Aflând răsplata ce-l aștepta pe bi- 
ruitor, cu toate împotrivirile fraților săi, David se duse la 
rege și-i spuse că vrea să meargă să se lupte cu uriașul. 
Fiind mic de statură și cam plăpând din fire, Saul, când 
îl văzu, îi zise : « Nu cred că vei putea să te măsori cu Fi- 
listeanul, fiindcă tu ești abia un copil, pe când el s-a dedat 
cu războiul din tinerețile sale ! » Atunci, David adăugă : 

« Păscând oile tatălui meu, am ucis lei şi urși. Nu cred 
că acest Filistean necredincios să fie mai puternic decât urșii 
şi leii ! Nădăjduiesc că, după cum Dumnezeu m-a mântuit 
din ghearele fiarelor, mă va scăpa și din mâinile acestui Fi- 
listean |!» 

Văzându-l așa de hotărât, regele-i zise : « Du-te și 
Dumnezeu să te aibă-n paza sa ! » 

Saul vru să-i dea lui David coiful și îmbrăcămintea 
lui de zale, însă David, nefiind deprins cu astfel de lu- 
cruri, porni împotriva vrăjmașului său cu toiagul și cu 
praștia. După ce-și alese cinci pietre netede din pârâu, 
se-ndreptă spre Goliat. Acesta, cum îl văzu, îi strigă, privin- 
du-l cu dispreț : « Câine sunt eu de vii la mine cu toiagul ? 
Vino mai aproape, vreau să dau carnea ta păsărilor cerului și 
fiarelor câmpului ! » 

Dar David îi răspunse: « Tu vii împotrivă-mi cu 
sabie, lance și pavăză, iar eu vin împotriva ta cu numele lui 
Dumnezeu Cel Atotputernic, zeul oștilor lui Israel, pe care 
tu L-ai batjocorit. Chiar astăzi Domnul te va da în mâinile 
mele și te voi ucide, și voi da stârvurile Filistenilor să le mă- 
nânce păsările cerului și fiarele pământului, și toată omenirea 
va ști că poporul lui Israel are Dumnezeu |!» 

Pe când Goliat se apropia de David, acesta puse 
degrabă o piatră în praștia sa și o repezi cu atâta înde- 
mânare spre uriaș, că i se înfipse drept în frunte, sfărâ- 
mându-i osul capului. Filisteanul se prăvăli la pământ, iar 
David, repezindu-se asupra lui, îi trase sabia din teacă și-i 
reteză capul. 

Toate acestea se petrecură ca fulgerul. Văzând 
această ispravă, Filistenii, îngroziți, o rupseră la fugă, 
urmăriți de Israeliți, care făceau să hăuie văzduhul de 
strigătele lor de bucurie. David, luând capul lui Goliat, 
merse și-l duse regelui. Acesta rămase uimit de îndrăz- 
neala și îndemânarea cu care răpusese pe vrăjmaș. 

În urma acestei biruințe, Saul îl luă la Curtea sa, 
mai ales că știa să cânte minunat din harpă, instrument 
a cărui muzică îi alina furia nebuniei. Totodată îi dădu 
de soţie pe fiica sa, cea de-a doua, anume Micola, pe care 
o făgăduise celui ce va răpune pe Goliat. Văzând iubirea 
cea mare a poporului față de David, Saul începu a-l 
pizmui și căută să-l ucidă în mai multe rânduri. David 
însă fugi de mânia regelui său. La câtăva vreme după 
aceea, Saul şi cu fiul său, Ionatan — care arăta o dragoste 
frățească lui David — au căzut într-o luptă cu Filistenii. 
Ionatan a fost omorât de vrăjmași, iar Saul s-a omorât el 
însuși, spre a nu cădea în mâinile dușmanilor și a fi de 
batjocura acestora. 

David rege. — Murind Saul, David fu ales rege 
de o parte dintre Israeliţi, în timp ce partea cealaltă alese 
pe Ișboșet, un fiu al lui Saul. După moartea acestuia, Da- 
vid fu recunoscut ca rege al tuturor Israeliților. El își 
așeză reședința la Ierusalim, pe care-l cuceri din mâinile 
Iebuseilor. Totodată întări cetatea Sionului, care fu numită de 
atunci cetatea lui David. 

Filistenii veniră împotriva lui David, dar fură 
crunt bătuți. David a mai avut de luptat cu Moabifii, 
Amoniţii, Idumenii și Sirienii, pe toți biruindu-i. Cât trăi, 
el avu multe de întâmpinat. Între altele, a avut ne- 
mulțumiri chiar din partea fiului său, Abesalom, care se 
răzvrătise, vrând să-l răstoarne din domnie. Oștile lui 
Abesalom fiind înfrânte de generalii lui David, răzvră- 
titul fiu fu nevoit să-și caute scăparea fugind. Pe când 
alerga printr-o pădure, călare pe un catâr, părul său se 
prinse de crengile unui stejar, iar el rămase spânzurat. 
Fiind prins [din] urmă de Ioab, un general al lui David, 
acesta îl străpunse de trei ori cu lancea, omorându-l. 
Venindu-i vestea că fiul său fusese ucis, David îl jeli cu 
multă durere. 

EI și-a alinat mâhnirile vieții scriind « Psalmi » de 
mărire lui Dumnezeu — cântece sfinte în care prevestește 
dumnezeirea, suferințele, învierea, îndlțarea și stăpânirea veșnică 
a Mântuitorului. 

Cartea Psalmilor sau « Psaltirea » este și astăzi cartea de 
rugăciuni a Bisericii creștine. 

Ajuns la capătul zilelor sale, David rândui ca ur- 
maș la domnie pe fiul său, Solomon. După o cârmuire de 
patruzeci de ani, își dădu obștescul sfârșit, fiind jelit de 
tot poporul. 

Solomon. — Domnia regelui Solomon n-a fost 
tulburată de războaie ca aceea a lui David. E] a trăit în 
bună înțelegere cu toți vecinii. Un dar care l-a ridicat 
deasupra tuturor regilor mari ai pământului a fost înţe- 
lepciunea. 

Judecata celor două femei — dintre care una, pe 
când dormea, își înăbușise copilul, omorându-l, și îl luase 
pe cel viu al vecinei sale, zicând că e al său —a rămas 
mărturie fără pereche de înțelepciune neîntrecută. Ca 
să poată cunoaște pe adevărata mamă, el dădu ordin ca 
pruncul cel viu să fie tăiat în două și împărțit celor două 
mame care-l pretindeau. Pe când mama cea neadevă- 
rată s-a împăcat cu judecata regelui, mama cea bună s-a 
rugat de rege să lase copilul cu zile și să-l dea mai bine 
întreg celeilalte. Regele luă pruncul și îl dădu mamei ce- 
lei adevărate, iar pe femeia cea înșelătoare o pedepsi cu 
asprime. 

Solomon fu rânduit de soartă să ridice pe mun- 
tele Moria din Ierusalim cel mai vestit templu pe care l-a 
avut neamul israelit în tot cursul viețuirii sale. Lemnul 
de cedru și pin trebuitor la clădirea acestui templu l-a 
adus din munții Libanului, care străbăteau ținutul Tiru- 
lui. Se zice că ar fi lucrat la ridicarea lui aproape două sute 
de mii de oameni timp de șapte ani. La sfințirea templu- 

lui a adunat pe toți fruntașii poporului, iar sicriul cu ta- 
blele legii a fost adus în templu cu o pompă nemaipo- 
menită. O sută douăzeci de preoți trâmbițau, iar leviţii, o 
parte cântau din fel de fel de instrumente, iar altă parte 
intonau psalmi de slavă lui Dumnezeu. Jertfe nenumă- 
rate — peste o sută patruzeci de mii de oi și boi — au fost 
aduse cu prilejul acestui praznic. 

Slava și faima înțelepciunii lui Solomon străbătu- 
seră în cele mai îndepărtate ținuturi cunoscute în vremea 
lui. Regii pământului se simțeau mândri a fi în legături 
de prietenie cu dânsul. 

Mulţi au venit chiar la Ierusalim spre a-și da seama 
de înțelepciunea lui. Se povestește că regina Sabei, din 
Arabia, venind în sfânta cetate cu un alai fără pereche 
spre a-i cunoaște înțelepciunea, s-a umplut de mirare 
văzând slava lui Solomon. Uimită de atâta măreție, ea 
grăi : « Într-adevăr, înţelepciunea și slava ta sunt mai presus 
de ce grăiește lumea despre tine în țara mea ! Ferice de poporul 
tău și de slugile tale, care te au pururea în faţa lor și ascultă 
vorbele tale pline de înţelepciune ! Fie binecuvântat numele 
Dumnezeului tău, Care întru tine a binevoit și te-a pus pe 
tronul lui Israel ! » Apoi l-a dăruit cu o sumă de lucruri 
nepreţuite, aduse din țara sa. La rândul lui, și Solomon 
a încărcat-o cu nenumărate daruri când s-a întors în 
ţara ei. | 

Pe cât de mare i-a fost înțelepciunea, tot astfel 
i-a fost și avuţia. Sub el se adunase atâta aur în țară, în- 
cât argintul nu mai avea nici un preț. Solomon și-a clădit 
un palat așa de măreț, într-adevăr ca din povești. Tronul 
său împărătesc era din os de fildeș, căptușit cu aur, și 
toate mobilele palatului erau numai de aur. Hergheliile 
lui numărau peste patruzeci de mii de cai, de-a căror 
grijă purtau douăsprezece mii de călăreți. Mai avea o 
mie patru sute de care sau calești cu care se plimbau cele 

aproape o mie de femei ale sale, dintre care șapte sute 
îi erau soții. 

Femeile sale, printre care era și fata faraonului 
Egiptului — prima lui soţie —, fiind în mare parte de nea- 
muri străine, l-au ispitit să-și plece inima și către alți 
zei, astfel că, spre sfârşitul vieţii sale, căzu şi el în păcat 
și începu să ridice altare și dumnezeilor păgâni ai Amo- 
niților, Moabiţilor, Sidonienilor și ai altor neamuri, lăsân- 
du-se târât spre idolatrie. 

Faptele săvârșite de Solomon în cei din urmă ani ai 
domniei sale îi atraseră mustrarea dumnezeiească, ves- 
tită lui prin gura profeților. Domnul grăi către Solomon : 
« Fiindcă ai călcat poruncile mele, voi mpe regatul tâu de la 
tine. Totuși, pentru David, sluga mea, nu voi face aceasta în 
zilele tale, ci în zilele fiului tâu ! » Pătruns de mustrarea Dom- 
nului, el se pocăi. 

Ca și David, Solomon ne-a lăsat o mulțime de 
scrieri pline de adânca lui înțelepciune. 

După o domnie de patruzeci de ani, el se sfârși din 
viață, închizând, odată cu moartea lui, cea mai strălucită 
pagină din istoria Israeliților. 

Urmașii lui Solomon. — Roboam, fiul lui Solo- 
mon, se purtă neomenos cu poporul. Din această pricină, 
zece seminții îl părăsiră și, alegând rege pe Ieroboam, for- 
mară regatul lui Israel, cu reședința mai întâi la Sichem, 
mai apoi la Tersa și mai târziu la Samaria. Celelalte două 
seminții — a lui Iuda și a lui Veniamin — îi rămaseră credin- 
cioase, formând regatul lui Iuda, cu reședința la Ierusalim. 
Această dezbinare a poporului israelit fu începutul sfâr- 
șitului său. 

Ahab. — Unul dintre cei mai nelegiuiți condu- 
cători pe care i-a avut regatul lui David a fost Ahab, al 
șaptelea rege al Israeliţilor. El se căsători cu Izabela, fiica 
regelui Sidonului. Odată cu ridicarea ei pe tronul rega- 

tului lui Israel, pătrunse în poporul evreu credinţa în 
idoli. Zeul Baal, al Fenicienilor, fu ridicat în mare cinste. 
Ahab puse să i se zidească în Samaria un templu cum 
nici Sidonul nu avea. Sute de preoți mincinoși propovă- 
duiau poporului israelit idolatria. Preoţii adevăratului 
Dumnezeu și toți cei ce aveau îndrăzneala să mărturi- 
sească fățiș credința în Dumnezeul lui Avraam erau uciși 
în chipul cel mai crud. Ba ajunsese o vreme când Israe- 
Liţii își jertfeau propriii lor copii unui zeu păgân, numit 
Moloh. 

Profetul Ilie. — În aceste timpuri de grozavă 
rătăcire, Duninezeu porunci profetului Ilie să meargă la 
Ahab şi să-i arate calea greșită pe care a apucat-o. Ne- 
legiuitul rege, neînțelegându-și rătăcirea, fu ameninţat 
de Ilie că Dumnezeu îi va pedepsi ţara cu secetă gro- 
zavă şi nici ploaie, nici rouă nu vor cădea pe pământ 
cât timp va dura rătăcirea. După aceea, profetul se re- 
trase într-o peșteră de pe malul pârâului Cherit, unde 
un corb trimis de Dumnezeu îi aducea de-ale hranei. 
Secând apele pârâului, Ilie, după îndemnul dumneze- 
iesc, își căută adăpost la Sarepta, în părțile Sidonului, unde 
găzdui la o femeie văduvă din marginea cetății. Aceasta-l 
hrăni până ce proorocul primi poruncă de la Dumne- 
zeu să se ducă din nou la Ahab, să-i spună că iarăși va da 
ploaie pe pământ. 

Jertfa adusă de Ilie lui Dumnezeu. — După 
trei ani și jumătate de secetă, Ilie se înfățișă din nou la 
Ahab şi-i spuse hotărârea dumnezeiască, însă ceru rege- 
lui ca mai întâi să adune poporul pe muntele Carmel, 
unde să vină și cei patru sute cincizeci de preoți ai lui 
Baal. Ei să-şi facă un altar și Ilie, alt altar, și fiecare să 
aducă jertfă Dumnezeului lor câte un junc. Atât preoţii 
lui Baal, cât şi el să se roage Dumnezeului căruia slu- 
jesc ca să le trimită foc din cer peste jertfele lor. Și acela 

va fi Dumnezeul cel adevărat, care va asculta rugăciu- 
nile slujitorilor săi. 

Ahab împlini dorința lui Ilie. După ce-și făcură 
altarul şi îmbucătățiră boul pe care urmau să-l jertfească 
zeului lor, preoţii lui Baal se rugară toată ziua ca să le 
trimită foc din cer, fără însă a i se împlini ruga. Atunci, 
Ilie, luând douăsprezece pietre, care înfățișau cele două- 
sprezece seminţii ale lui Israel, își făcu altar, săpă șanțuri 
de jur-împrejur și puse boul deasupra lemnelor de pe 
jertfelnic, apoi tumă apă peste altar până se umplură șan- 
țurile. Apropiindu-se seara, se rugă lui Dumnezeu să-și 
arate puterea sa cea mare și să trimită foc din cer peste 
altarul său, spre a dovedi poporului care este Dumne- 
zeul cel adevărat. Deodată se cobori foc peste jertfa lui 
Ilie, mistuind nu numai juncul, ci și altarul. 

Poporul crezu în Dumnezeul lui Ilie. Prinzând pe 
preoții lui Baal, Ilie îi ucise pe toți cu sabia. După aceea, 
suindu-se pe un pisc al Carmelului, el se rugă lui Dum- 
nezeu să trimită ploaie ; şi ruga lui fu împlinită. 

Fuga lui Ilie de mânia Izabelei. — Aflând 
Izabela că toți preoții lui Baal au fost uciși, s-a mâniat 
grozav și a poruncit ca Ilie să fie prins și omorât. Profetul 
însă se retrase prin ținuturile Beer-Șebei ; iar de aici se 
pierdu în pustiu, unde fu hrănit de îngerul Domnului 
patruzeci de zile. Ajungând la muntele Horeb, s-a adă- 
postit într-o peşteră, unde i s-a arătat însuși Dumnezeu, 
care i-a poruncit să meargă în părțile Damascului și să 
ungă profet pe Elisei, feciorul lui Șafat. Ascultând po- 
runca dumnezeiască, [lie părăsi pustiul și, aflând pe Elisei 
arând în țarină, i-a aruncat pe umeri mantia sa. Și îndată 
Elisei lăsă plugul și carul său, și, cu voia părinților săi, 
urmă pe Ilie. 

O nelegiuire a Izabelei. — În vremea aceea, 
Ahab, râvnind la via unui oarecare Nabot, care se-nvecina 

cu cuprinsul palatului regesc, voi să o cumpere ; dar acesta 
nu se îndură să-și înstrăineze bunurile moştenite de la 
părinți. Atunci, Izabela, ca să împlinească pofta soțului său, 
iscodi ca doi pârâși mincinoși să învinuiască pe Nabot că 
a bârfit pe Dumnezeu, pentru care vină fu ucis cu pie- 
tre la marginea cetăţii ; iar tot avutul său a fost trecut în 
stăpânirea regelui. 

Sfârșitul lui Ahab și al Izabelei. — Aflând 
despre această nelegiuire, Ilie îi spuse regelui că tot așa 
câinii vor linge sângele său după cum l-au lins și pe al 
lui Nabot, iar pe Izabela câinii o vor mânca sub zidurile 
cetății. După trei ani, proorocirea lui Ilie s-a împlinit, 
căci Ahab fu răpus de regele Siriei într-o bătălie și spă- 
lăturile carului în care a fost purtat corpul său rănit, 
înainte de a muri, au fost linse de câini. La câtva timp 
după asta, Izabela a fost aruncată pe fereastra palatului, 
din porunca noului.rege, Iehu, iar corpul său fu mân- 
cat de câini. 

Ridicarea lui Ilie la cer. — Ştiind că se apropie 
vremea urcării sale ]a ceruri, Ilie căută să se despartă de 
ucenicii săi. Elisei însă ținu să rămână nedezlipit de dân- 
sul. Într-una din zile, venind împreună la apa Iordanului, 
Ilie lovi apa cu veșmântul său și valurile se desfăcură în 
două, iar ei putură trece de partea cealaltă ca pe uscat. 

Pe când își urmau drumul mai departe, vorbind 
între dânșii, deodată se iscă un vârtej cu vijelie mare și, 
lăsându-se peste ei un nor luminos, răpi pe Ilie de sub 
ochii lui Elisei care căzu în genunchi înspăimântat. Pri- 
vind în sus, văzu pe [lie într-un car de foc tras de doi 
cai, lăsând să cază din înălțime veșmântul său, cu care 
mai apoi Elisei făcu o sumă de minuni. 

Afară de Ilie și de Elisei, s-au mai ridicat și alți 
prooroci din neamul lui Israel. Mai vrednici de pome- 
nit sunt Osie, Amos și Iona. 

Profetul Elisei. — După înălțarea la cer a pro- 
fetului Ilie, Elisei ridică veșmântul pe care i-l aruncă 
acesta și veni la Iordan. Aici lovi apele de trei ori cu acel 
veșmânt, iar valurile râului își opriră cursul, lăsând vadul 
liber. Elisei trecu Iordanul și merse spre Ierihon, unde 
fu întâmpinat de localnici cu plângere că apele fântânilor 
lor sunt amare. Luând sare într-un vas nou, el merse și 
o aruncă la izvoarele apelor, blagoslovindu-le ; și apele se 
îndulciră. 

Alte minuni. — De la Ierihon porni spre Betel. În 
cale fu întâmpinat de o droaie de copii din cetate, care 
începură a-l batjocori, făcându-l pleșuv. Elisei se rugă la 
Dumnezeu să-i pedepsească pe acei răutăcioși și îndată 
ieșiră dintr-o pădure apropiată doi urși care sfâșiară pa- 
truzeci și doi de copii. 

Ajungând în Samania, o văduvă îi ieși în cale, plân- 
gându-se că, după moartea soțului său, a rămas pe cap 
cu o sumedenie de datorii, pe care nu le poate plăti, [iar] 
împrumutătorii vor să-i ia cei doi fii ai săi robi. Între- 
bând-o dacă are ceva de vânzare în casa sa, ea îi spuse că 
i-a mai rămas puțin untdelemn într-un vas. Elisei o tri- 
mise să adune vase de pe la vecini și să toamne din untde- 
lemnul ei în acele vase. Femeia făcu ce-i spusese proorocul. 
Ca prin minune, umplu din untdelemnul ei toate cele- 
lalte vase. După îndemnul lui Elisei, vându untdelem- 
nul și-și plăti datoriile, iar cu banii ce-i mai rămaseră 
trăi ea și cu fiii săi. 

Vindecarea lui Neeman. — Elisei vindecă de 
lepră pe Neeman, un vestit general asirian, îndemnân- 
du-l să se scalde de șapte ori în Iordan. La început, el fu 
cât pe ce să nu urmeze sfatul profetului, însă, în urma 
stăruinței oamenilor săi, merse și se scăldă în apele râu- 
lui sfânt, făcându-se bine. Întorcându-se la Elisei, să-l 
răsplătească pentru că l-a lecuit, profetul nu voi să pri- 

mească nimic. O slugă de-a proorocului, anume Ghiezi, 
alergă în taină după Neeman și-i ceru, ca din partea stăpâ- 
nului său, să-i dea ceva din darurile ce-i pregătise pentru 
doi ucenici sosiți chiar atunci la dânsul. Neeman îi dădu 
bucuros, îndoit cât îi ceruse. Dar Elisei, aflând despre fapta 
vicleanului servitor, îl blestemă ca lepra lui Neeman să 
treacă asupra lui ; și așa se întâmplă. 

Elisei trăi vreme îndelungată, în care timp făcu o 
sumă de minuni. Aproape cincizeci de ani fu sfetnicul și 
îndrumătorul poporului său. El muri, plâns de tot noro- 
dul, care pierduse într-însul pe cel mai de preț dintre fiii 
poporului lui Israel. 

Iona. — Un alt prooroc de seamă care a propo- 
văduit în regatul lui Israel a fost Iona. EI fu trimis de Dum- 
nezeu în cetatea Ninivei, capitala regatului asirian, oraș 
mare, locuit de păgâni, spre a vesti locuitorilor pieirea ce- 
tății pentru nelegiuirile lor. 

În pântecele balenei. — Iona căută să oco- 
lească împlinirea poruncii dumnezeiești. E] plecă la Iope 
sau Iafa, un port al Palestinei, de unde se urcă pe o cora- 
bie cu gând să meargă la Tars, în Cilicia. Pe mare însă 
se iscă o furtună grozavă, gata să înece corabia. Atunci, 
corăbierii aruncară o sumă de greutăți în mare, spre a 
ușura vasul. Furtuna însă se întețea și mai amarnic. Dez- 
nădăjduiți de-atâta urgie, ei bănuiră că trebuie să fie pe 
corabie vreunul plin de păcate înaintea lui Dumnezeu ; 
şi, aruncând sorţi, aflară că Iona ar fi cel ce mâniase pe 
Dumnezeu. El le mărturisi singur vina sa şi ceru să fie 
aruncat în mare. Cum fu azvârlit din corabie, un peşte 
uriaș — o balenă —îl prinse în gură și îl înghiți. Abia 
după trei zile și trei nopţi de ședere în pântecele chitu- 
lui fu aruncat viu-nevătămat pe uscat. Căindu-se de ne- 
ascultarea sa, lona merse la Ninive, unde vesti tuturor 
pieirea cetății după patruzeci de zile din pricina nele- 

giuirii oamenilor. După aceea ieşi din cetate și-și făcu un 
adăpost la marginea orașului, așteptând cele ce aveau să 
se întâmple. 

Pocăirea Ninivitenilor. — Înspăimântaţi de 
spusele proorocului, Ninivitenii, în frunte cu regele lor, 
se pocăiră, întorcându-și gândul către Dumnezeu cel 
adevărat. În această vreme, lângă coliba lui Iona cres- 
cuse într-o noapte un vrej de tigvă, care acoperise ca 
un umbrar coliba proorocului, fapt ce-l bucură grozav 
de mult, deoarece suferea amarnic din pricina arşiței 
soarelui. 

Văzând pocăința oamenilor, Dumnezeu îi iertă. 
Trecând sorocul proorocit de el, Iona se mâhni grozav 
din pricină că cetatea nu fusese pedepsită. Pe când el 
cugeta cu tristețe că profeția lui nu se împlinise, se trezi 
că i se usucă vrejul ce-l umbrea pentru că un vierme îi 
rosese rădăcina. Acest fapt îi pricinui atâta mâhnire, în- 
cât, de inimă rea, își rugă chiar moartea. Atunci un trimis 
dumnezeiesc se arătă lui Iona, mustrându-l că el, pentru 
un vrej, la a cărui creștere nu venise cu nimic într-ajutor, 
şi s-a mâhnit atâta, cum dar nu pricepe mila cerească față 
de sutele de mii de oameni și dobitoace care trăiesc în 
Ninive şi care, pocăindu-se, sunt vrednici de iertare dum- 
nezeiască ! 

Proorocul Isaia. — Unul dintre cei mai de 
seamă prooroci ai poporului lui Israel a fost Isaia. El a 
învăţat norodul în cel din urmă an al domniei lui Ozia, 
regele Iudeii, precum și sub ceilalți trei regi care au ur- 
mat după Ozia. Glasul său a grăit în pustiu, căci Israeli- 
ţii n-au voit să-l asculte, ci s-au lăsat cu totul robiți de 
idolatrie. 

Isaia a proorocit nașterea Mântuitorului din Fecioara 
Maria, dumnezeirea, minunile, patimile și moartea Sa, precum 
și proslăvirea Lui de câtre noroadele pământului. 

10. Robia asiriană 


Sfârșitul regatului lui Israel. — Timp de 
două sute cincizeci și patru de ani de la dezbinarea 
poporului evreu în două, regatul lui Israel fu cârmuit de 
nouăsprezece regi. Sub domnia lui Ozia, cel din urmă 
rege al Israeliţilor, Evreii fură supuși de către regele Sal- 
manasar al Asiriei și siliți să-i plătească haraci. Spre a scăpa 
de jugul sirienilor, Ozia ceru ajutor Egiptenilor, cu care 
avea legături de alianță. Înfuriat de necredința supusu- 
lui său, Salmanasar porni în fruntea unei armate nume- 
roase și îngenunche pe răzvrătiți. El înconjură Samaria, 
capitala regatului, și abia după trei ani de împresurare 
fu cucerită și dărâmată până în temelii. Cea mai mare 
parte a poporului israelit fu dusă în robie la Ninive, ca- 
pitala Asiriei, cam pe la anul 720 înainte de Hristos. În 
locul celor robiţi, Sahnanasar aduse locuitori păgâni din 
regatul său. Aceștia se amestecară cu poporul rămas în 
țară, dând naștere neamului samarinean. În atingere cu 
locuitorii băștinași ai țării lui Israel, ei prinseră parte din 
învăţăturile lui Moise, însă păstrară și mare parte din cre- 
dinţele lor păgâne. Din această pricină, Evreii din Iudeea 
au trăit mai apoi în veșnică dușmănie cu Samarinenii, cu 
toate că și ei primiseră credința în adevăratul Dumnezeu, 
căruia îi zidiră chiar un templu pe muntele Garizimm, în 
apropierea Sichemului. 


11. Regatul iudeu 


Durata regatului iudeu. — După îngenun- 
cherea regatului lui Israel] de către Asirieni, Evreii din re- 
gatul lui Iuda, deşi mai puţini la număr, s-au strecurat 

printre poftele de stăpânire ale vrăjmașilor care ar fi do- 
rit să-i îngenuncheze și au putut să-și păstreze liber- 
tatea încă o sută treizeci și patru de ani — aproape un veac 
și jumătate. 

Ahaz. — Dintre urmașii lui Roboam, şi deci ai lui 
David, cei mai nelegiuiţi au fost Ahaz și Manase. 

Ahaz îngăduise credința în idolul Moloh, căruia, 
cu toate amenințările și blestemele profetului Isaia, îi 
ridică numeroase temple ; ba merse cu orbirea până acolo, 
încât îi sacrifică chiar pe un fiu al său. 

lezechia. — După Ahaz se ridică la tron fiul său, 
lezechia. El căută să îndrepte tot ce stricase tatăl său. Se 
trudi să întoarcă poporul la dreapta credință prin redeschi- 
derea templului și prin reînființarea sărbătorilor şi obi- 
ceiurilor strămoșești. Vrând să pună capăt idolatriei, el 
dărâmă capiștele și altarele păgâne și opri poporul a mai 
aduce jertfe suindu-se pe înălțimi. De asemenea, puse să 
se adune risipitele lucrări biblice, printre care și pildele lui 
Solomon, care, fără grija lui, cine știe de-ar mai fi ajuns 
până în zilele noastre ! 

Atacat de Senaherib, regele Asiriei, el cumpără pa- 
cea cu bani. După puțin timp însă, Asirienii iarăși încer- 
cară să robească pe Iudei, înconjurând Ierusalimul. Fiind 
atacați de Egipteni chiar în ţara lor, despresurară capitala 
Iudeii și se întoarseră la Ninive, unde Senaherib fu ucis 
de fiii săi. 

Suferind de-o boală grea, lezechia se lecui ca prin 
minune. Regele Babilonului trimise soli să-i arate bucuria 
lui pentru această însănătoșire. Măgulit de atâta cinste, 
lezechia arătă solilor toate avuţiile sale, care ispitiră mai 
apoi lăcomia Babilonienilor. Acest fapt făcu pe prooro- 
cul Isaia să-i prezică mai din vreme că și comorile, și 
fiii săi vor ajunge în robia Babilonului — după cum s-a 
și întâmplat. 


Manase. — După lezechia domni fiul său, Manase, 
un nelegiuit ca şi bunicul său, Ahaz. EI strică tot ce făcuse 
tatăl său. Căzând în robia Asirienilor, fu dus la Babilon, care 
intrase din nou sub stăpânirea acestora. Umilirea și sufe- 
rințele îl făcură să se întoarcă iarăși către Dumnezeu, 
căruia îi ceru iertare pentru nelegiuirile sale. Ajutat de 
împrejurări, își recăpătă din nou tronul. De astă dată 
însă, se pocăi și urmă căile Domnului. 

losia. — Murind Manase, îi urmă la tron fiul său, 
Amon, care avu o domnie nelegiuită de doi ani de zile. 
În locu-i fu ridicat Iosia, fiul acestuia, în vârstă de nu- 
mai opt ani. În al doisprezecelea an al domniei, el izbuti 
să curețe țara de idolatrie. losia a domnit treizeci și unu de 
ani cu multă înțelepciune. E] fu răpus în urma unei lupte 
împotriva Egiptenilor, pe care a vrut să-i împiedice a trece 
prin țara sa cu prilejul unui război purtat împotriva Asi- 
rienilor. Acest rege înțelept fu jelit de tot poporul. 

După el ummară câțiva regi nelegiuiți, care asupriră 
pe profeți și se depărtară de la dreapta credință. 


12. Căderea regatului iudeu 


loiachim. — Cei din urmă regi ai Iudeii au fost 
Ioiachim şi Sedechia, în timpul cărora a profețit proorocul 
Ieremia, fără însă a fi fost ascultat. 

loiachim avea legături de supunere cu Egiptul. 
După înfrângerea Egiptenilor de către Nabucodonosor, acesta 
își întoarse oştirile împotriva Iudeii, pe care o supuse, 
luând în robie chiar pe regele Ioiachim, împreună cu nu- 
meroase familii evreiești de frunte. Printre cei duși în 
robia Babilonului au fost și Daniel, Anania, Misail și Azaria. 
De asemenea, a fost cărată la Babilon o mare parte din 
avuţia Iudeii. 

lehonia. — Lui Ioiachim îi urmă fiul său, Iehonia, 
care căută să scuture jugul babilonian. El domni numai 
trei luni, căci fu răsturnat de Nabucodonosor, care-l duse 
în robie la Babilon, împreună cu toată familia regală şi cu 
alți zece mii de locuitori de frunte ai țării, printre care fu 
şi proorocul Iezechiel. Nabucodonosor lăsă țara și cetatea 
nevătămate, însă puse bir greu pe popor. 

Sedechia. — În locul regelui dus în robie fu ri- 
dicat pe tron Sedechia, un frate al lui Ioachim şi un unchi 
al lui Iehonia. Deși a fost povățuit de proorocul Ieremia, 
care rămăsese în țară, să nu se răzvrătească împotriva 
cuceritorului, spre a nu-i ațâța mânia, el se lăsă momit 
de făgăduielile câtorva regi vecini că-i vor da ajutor la 
nevoie și încheie alianță cu Egiptul, spre a scutura jugul 
asirian. 

Robia babilonică. — Nabucodonosor privi cu li- 
niște frământările lui Sedechia, însă, spre a nu lăsa să pară 
aceasta ca o slăbiciune din parte-i, porni cu armată nu- 
meroasă și supuse iarăși pe răzvrătiți puterii sale. Sedechia 
rămase fără tovarăși în fața pericolului. Asirienii înaintară 
până sub zidurile Ierusalimului. Ei cerură regelui să se su- 
pună, dar el nu voi. Atunci cetatea fu împresurată și abia 
după un an și jumătate căzu în puterea lui Nabucodono- 
sor. Regele Sedechia încercă să fugă din cetate, dar fu 
prins și adus înaintea învingătorului, care porunci ca toți 
fiii și toate rudele răzvrătitului să fie uciși în fața sa, iar 
după aceea bătrânului să i se scoată ochii și să fie aruncat 
într-una din temniţele Babilonului. Şi așa se făcu ! Sede- 
chia se sfârși în temnița în care fusese închis. 

Din porunca lui Nabucodonosor, zidurile cetății 
fură dărâmate ; templul, palatele regești și toate clădirile de 
seamă ale orașului fură arse ; iar uneltele și vasele sfinte 
fură trimise la Babilon, împreună cu cea mai mare parte 
a poporului. 

Astfel, după o viețuire de aproape patru veacuri, 
regatul iudeu — și, cu el, poporul evreu — se stinse din is- 
toria lumii ca stat liber și de sine stătător. 


13. ludita 


Împresurarea Betuliei. — În vremea pe când 
Manase, regele Iudeii, căzuse în robia Babilonului, Nabu- 
codonosor, regele Asiriei, plănui să îngenuncheze sub stă- 
pânirea sa tot regatul Iudeii. Olofem, unul dintre cei mai 
vestiți generali ai săi, porni război de nimicire împotriva 
cetăților evreiești. După un șir de biruințe, el împresură 
Betulia, o cetate din Canaan. Spre a sili pe locuitori să pre- 
dea cetatea, el sfărâmă canalele pe care venea apa în oraș. 
Răzbiţi de sete și de foame, locuitorii cetății hotărâră să 
închine dușmanului orașul, dacă prin vreo minune oare- 
care nu vor fi mântuiți timp de cinci zile. 

Hotărârea luditei. — Pe vremea aceea trăia în 
Betulia o văduvă foarte frumoasă, anume Iudita, cunos- 
cută de toată lumea ca femeie cinstită și foarte evlavioasă. 
Ea se înfățișă preoților și bătrânilor orașului, cărora le ceru 
s-o lase chiar în noaptea aceea să iasă din cetate și Dum- 
nezeu îi va mântui pe toţi prin mâna ei. Îi rugă însă să 
n-o iscodească asupra planurilor sale, căci nici dânsa nu 
știe cele ce au să i se întâmple ; și toată nădejdea îi este 
numai în Dumnezeu. 

În tabăra vrăjmașă. — După ce se găti și se îm- 
podobi cu ce avusese mai de preț, ea ieși pe întuneric 
din cetate și merse spre tabăra lui Olofern, însoțită doar de 
servitoarea sa. Străjile asiriene le prinseră și le duseră înain- 
tea generalului lor. Întrebată ce caută în tabără, Iudita 
răspunse că părăsise pe Iudei, știind că Dumnezeu, din 
pricina fărădelegilor lor, îi va da pe mâna sirienilor ; şi 

ea n-a voit să cadă roabă în mâinile biruitorilor. Olofern, 
amețit de frumusețea femeii, primi de bune lingușirile 
ei şi porunci să nu i se facă nici un rău nici ei, nici slu- 
gii sale, ba chiar li se dădu voie să intre și să iasă din ta- 
bără oricând vor voi. 

Uciderea lui Olofern. — Dând un mare ospăț, 
generalul asirian pofti pe Iudita la petrecere. Ea primi. 
Bând peste măsură, Olofern se ameți. El părăsi ospățul și 
merse în cortul său, unde adormi buștean. Rămânând 
numai amândoi, ludita rugă pe Cel Atotputernic s-o în- 
tărească și, luând chiar sabia adormitului, îi tăie capul, 
pe care-l înfășură în cârpe și-l puse într-un sac al servi- 
toarei sale. După aceea porniră amândouă în grabă spre 
cetate, fără a fi fost împiedicate de străjile asiriene. 

Chiar în noaptea aceea fu adunat poporul. Acesta, 
aflând pericolele pe care le înfruntase ludita spre a mân- 
tui cetatea de pierzare, nu știa cum să-i mai proslăvească 
fapta şi cum să aducă slava lui Dumnezeu. A doua zi, oștile 
Iudeilor puseră pe goană pe sirieni, care, rămași fără con- 
ducător, se risipiră încotro îi duseră picioarele. 

Isprava luditei se răspândi ca fulgerul în tot cuprin- 
sul Iudeii. Însuşi marele preot al Ierusalimului, Ioachim, 
veni la Betulia s-o vadă, unde-o blagoslovi, zicându-i : 
« Tu ești slava Ierusalimului, bucuria lui Israel și cinstea nea- 
mului nostru !» 

ludita se sfârși din viață la adânci bătrâneți, fiind 
jelită de tot poporul vreme de șapte zile. 


14. Timpul robiei babilonice 


Proorocul lezechiel. — Printre Israeliţii duși în 
robie după cucerirea regatului lui Iuda de către Nabuco- 
donosor a fost şi proorocul Iezechiel, care a însoţit la Babi- 

lon pe regele Iehonia în urma căderii Ierusalimului. EI fu 
primul prooroc ridicat din mijlocul celor robiţi și a în- 
ceput a profeți în al cincilea an al exilului. lezechiel căută 
să lumineze și să întărească în răbdare pe tovarășii săi de 
suferință. La început fu întâmpinat cu împotrivire, însă 
darul puterii sale de convingere, dulceața vorbei și în- 
ţelepciunea spuselor sale îl ridicară din ce în ce în ochii 
celorlalți Iudei. În urma dărâmării Ierusalimului, el își 
îndreptă tăișul graiului său împotriva destrăbălării și ido- 
latriei ce pusese stăpânire pe fruntașii poporului aflaţi în 
Babilon și care se lăsaseră robiţi cu totul de apucăturile 
și stricăciunile ce stăpâneau cetatea lui Nabucodonosor. 
lezechiel prevesti sfârșitul robiei Israeliților și reîntoarce- 
rea lor în patrie. Vorba lui avu o putere covârșitoare asupra 
Evreilor, în sufletul cărora redeșteptă conștiința de neam 
și credința în adevăratul Dumnezeu. 

Daniel. — Un alt prooroc de seamă ridicat din- 
tre Iudei în vremea robiei babilonice a fost Daniel. El fu 
luat în exil odată cu regele Iehonia, cu proorocul Ieze- 
chiel şi cu alți tineri aleși din familiile nobile ale Iudeilor. 
Atât Daniel, cât și prietenii săi — Anania, Misael și Aza- 
ria —, au fost crescuți la curtea regească, întocmai ca niște 
adevărați prinți, învățând limba caldeeană și toate ştiinţele 
alese cunoscute în acea vreme. Deși Nabucodonosor po- 
runcise să fie serviţi din aceleași mâncări ca și dânsul, ei 
păstrară rânduielile legii și se hrăniră cu pâine, legume 
şi apă. 

Daniel s-a făcut cunoscut în vremea sa prin darul 
dumnezeiesc de a descoperi și tălmăci visele regilor în 
timpul cărora a trăit și pe care înțelepții și vracii lor nu 
erau în stare să le tâlcuiască. Pentru aceea, el fu socotit 
cel dintâi sfetnic al regilor caldeeni din acele vremuri. 

Ciudatul vis al regelui Babilonului. — Pe 
când se afla în al doilea an al domniei lui, Nabucodonosor 

avu un vis foarte ciudat, pe care până dimineaţa l-a uitat. 
Atunci adună toți vracii şi ghicitorii cei mai vestiți din 
regatul său, cerându-le să-i spună visul şi să i-l tălmă- 
cească ; dar nimeni nu fu în stare. Din această pricină, 
porunci ca toți să fie uciși. Printre aceștia se afla și Da- 
niel, cu mai mulţi tovarăși ai săi. El ceru regelui un ră- 
gaz, după care se legă că-i va spune visul și tălmăcirea lui. 
Rugându-se cu credință Dumnezeului Celui Veșnic, în 
noaptea următoare avu vedenia care se arătase lui INa- 
bucodonosor. 

Mergând a doua zi la rege, Daniel îi spuse că nu- 
mai mulțumită Dumnezeului Celui Adevărat a putut 
descoperi visul prin care Cel Atotputernic a voit să-i pre- 
vestească viitorul regatului său. Apoi îi povesti visul și 
tâlcuirea lui. 

Regele văzuse în vis un chip mare, cu capul de 
aur, pieptul şi brațele de argint, pântecele și şoldurile de 
aramă, fluierele picioarelor de fier, iar labele, de la glezne 
în jos, parte de fier, parte de lut. Deodată s-a desprins 
dintr-un munte o piatră neruptă de nimeni, care s-a ros- 
togolit și a lovit chipul peste picioare, sfărâmându-l ; iar 
piatra a crescut, s-a făcut munte mare și a acoperit tot 
pământul. 

Daniel îi tâlcui visul astfel : capul de aur înfăți- 
șează domnia lui Nabucodonosor, căreia îi vor urma 
alte împărăţii asemănătoare argintului, aramei, fierului 
şi lutului. După acestea se va ridica o împărăție care va 
stăpâni întreg pământul. 

Prin acest vis și tâlcuirea lui, Daniel prevesti pe 
Hristos, care apăru în lume ca o pietricică, dar a cărui îm- 
părăţie se întinde astăzi peste tot pământul. 

Nabucodonosor încărcă pe Daniel cu daruri de preț 
şi-l ridică în cea mai înaltă dregătorie din regatul său. 

Prietenii lui Daniel în cuptorul cu foc. — 
Odată cu înălţarea lui Daniel fură ridicați în slujbe de 
seamă și cei trei prieteni ai săi — Anania, Misael și Azaria. 

Ameţit de putere și mărire, Nabucodonosor, ajuns 
în al șaisprezecelea an al domniei lui, puse să i se ridice 
o statuie de aur cu chipul său, înaltă de șaizeci de coți și 
lată de șase coți, căreia porunci să i se închine tot poporul 
ca unui dumnezeu. Cei trei tineri prieteni ai lui Daniel nu 
dădură ascultare poruncii regești, socotind ca un mare 
păcat din partea lor să-și plece genunchii înaintea unui 
idol, ca înaintea Adevăratului Dumnezeu. Înfuriat peste 
măsură, Nabucodonosor porunci să fie aruncați într-un 
cuptor în care focul arsese de șapte ori. Oamenii însăr- 
cinați cu împlinirea poruncii fură arşi de flăcările focu- 
lui, pe când, spre uimirea tuturor, cei trei tineri erau ocoliți 
de foc. Privind în cuptor, Nabucodonosor văzu patru inși 
în Joc de trei. Al patrulea era îngerul Domnului, care pre- 
făcuse dogoarea focului în rouă, și tinerii se plimbau prin 
cuptor, cântând imnuri de slavă lui Dumnezeu. Regele, 
minunat de această întâmplare, porunci tinerilor să iasă 
din cuptor, iertându-i pentru nesupunerea lor și ridi- 
cându-i iarăși în dregătoriile din care fuseseră scoși. 
Totodată hotări ca nimeni să nu mai defaime pe Dum- 
nezeul poporului lui Israel, de a cărui putere se încredin- 
țase el însuși. 

În acest timp, Daniel nu se afla în Babilon, fiind 
plecat în cuprinsul regatului caldeean fie cu vreo treabă, 
fie într-adins, spre a nu fi față la închinăciunea porun- 
cită de rege. 

Sfârșitul regatului caldeu. — După moartea 
lui Nabucodonosor se ridică rege al Caldeilor fiul său, Bal- 
tazar |Belșaţar]. Acesta fu cel din urmă rege al Babilo- 
nului. Se povestește că, chiar în ajunul căderii cetății lui 
Nabucodonosor, Baltazar a dat un ospăț la care a poftit 

pe toţi dregătorii și mai-marii oștilor, cu femeile lor. În 
toiul beției, el porunci să fie aduse vasele sfinte de aur și 
de argint luate de Nabucodonosor din templul lui So- 
lomon de la Ierusalim când cucerise ţara lui Israel. Dar, în 
clipa în care Baltazar și oaspeţii săi băură din acele vase, 
proslăvind pe zeii lor păgâni, deodată o mână nevăzută 
scrise pe zidul sălii de ospătare niște cuvinte neînțelese. El 
chemă degrabă pe magii și înțelepții cetăţii să-i tălmă- 
cească înţelesul celor scrise, dar nimeni nu se pricepu. 

Tălmăcirea cuvintelor misterioase. — Din 
îndemnul reginei, Baltazar trimise după Daniel, căruia 
îi făgădui că-l va ridica în cea mai înaltă slujbă din împă- 
răție dacă-i va tâlcui scrisul de pe zid. Daniel îi răspunse 
că nu pentru făgăduielile lui îi va tălmăci cele scrise, ci 
pentru a-l vesti că Dumnezeu îl va pedepsi pentru ne- 
legiuirea ce săvârșise întinând vasele sfinte pe care le-a fo- 
losit la ospățul său. Pe zid era scris Mene, techel, ufarsin. 
Daniel îi tâlcui înțelesul cuvintelor astfel : « Mene » în- 
seamnă numărat, « techel » înseamnă cântănit, iar « ufarsin » 
înseamnă împărțit. Adică : « Dumnezeu a numărat zilele 
domniei tale și le va pune sfârșit ; ţi-a cântărit faptele tale 
și le-a găsit ușoare ; de aceea va împărți fara ta Mezilor și 
Perșilor ! » 

Baltazar își împlini făgăduiala, ridicând chiar atunci 
pe Daniel în cea mai înaltă cinste. Dar, în aceeași noapte, 
proorocirea se împlini. O mână ucigașă răpuse pe rege, iar 
în locul lui se ridică Darie, regele Mezilor şi Perșilor. 

Daniel în groapa cu lei. — Datorită înțelep- 
ciunii sale, Daniel știu să se facă prețuit și de Darie, noul 
stăpân. EI fu ţinut în aceeași dregătorie înaltă pe care o 
avusese și sub Nabucodonosor. Darie însă ţinea să-l pună 
mai mare peste toți supușii săi, lucru care făcu să fie 
pizmuit de toți. Știindu-i marea lui credință în adevă- 
ratul Dumnezeu, vrăjmașii săi îndemnară pe rege să dea 

o poruncă prin care toți supușii lui să fie îndatorați ca, 
timp de treizeci de zile, să se închine numai regelui, iar 
cei care vor fi aflați că se închină și altor Dumnezei să fie 
aruncaţi într-o groapă cu lei, în care erau băgaţi con- 
damnaţii la moarte. Fără să știe ce urmăreau cei care-l 
îndemnaseră să dea această poruncă, regele îi ascultă. Ne- 
supunându-se poruncii regești, cu toată părerea de rău a 
lui Darie, Daniel fu aruncat în mijlocul leilor. Dar, mi- 
nune ! Nici o fiară nu se atinse de el. Îngerul Domnului 
legase gurile sălbăticiunilor. A doua zi, când regele veni 
să plângă pe cel căzut pradă pizmei și răutății omenești, 
cu uimire și bucurie îl află viu, nevătămat. El porunci 
să fie scos din groapă, iar în locu-i fură aruncați vrăj- 
mașii săi, care au fost îndată sfâșiați de fiarele sălbatice 
flămânde. 

Ca şi Nabucodonosor, tot astfel și Darie înțelese 
puterea Dumnezeului Israeliților și păstră pe Daniel drept 
cel mai apropiat sfetnic al său. Datorită marii sale treceri, 
Daniel fu de mare folos Evreilor în lupta lor cu vrăjmașii 
poporului lui Israel. 

Alte fapte ale lui Daniel. — În timpul domniei 
regelui Cirus, Daniel descoperi șarlatania preoţilor ido- 
lului Bel, căruia i se aducea zilnic jertfe câte patruzeci 
de berbeci, vin și făină din belșug, pe care aceştia ziceau 
că le mănâncă idolul. De fapt, aceste jertfe erau luate pe 
furiș de preoți şi mâncate de ei și de familiile lor. Din 
ordinul regelui, preoții cei mincinoși fură uciși, iar idolul 
sfărâmat. 

Tot Daniel ucise un balaur la care se închinau Ba- 
bilonienii ca la un dumnezeu. E] îi dădu să mănânce un 
amestec de păr, rășină și seu, [toate] fierte la un loc. Cum 
înghiți mâncarea gătită de Daniel, șarpele muri. Acest 
fapt înfurie poporul babilonian, care ceru amenințător 
regelui să le dea pe ucigașul dumnezeului lor ca să-l pe- 

depsească. Spre a înfrâna furia mulțimii, regele le dădu pe 
Daniel, pe care norodul îl aruncă a doua oară în groapa 
cu lei. 

Aici stătu șase zile fără a fi vătămat de fiare. În acest 
timp, el fu hrănit prin puterea dumnezeiască. A șaptea 
zi, regele veni să vadă ce se alesese de el. Când îl află viu, 
nevătămat, mirarea și bucuria îi fură nespus de mari. El 
porunci să fie scos degrabă din groapă, iar în locul lui 
fură aruncaţi cei care-i voiseră moartea și care fură pe 
dată sfâşiați de lei. 

Apoi, regele porunci ca toţi să creadă în Dum- 
nezeul lui Daniel, singurul care a dovedit că poate să 
facă minuni. 

Eliberarea Israeliţilor din robie. — Cims, 
unmnașul lui Darie, uni regatul Mezilor cu al Perșilor sub 
stăpânirea sa. Cum mare parte dintre dregătorii săi de 
frunte erau Evrei, avu putinţa să-i cunoască și să-i pre- 
țuiască. Fiind unmașul lui Nabucodonosor, el intră și în stă- 
pânirea regatului lui Iuda. Luminat de duhul dumnezeiesc, 
Cirus se hotări să elibereze pe Israeliţi. De aceea vesti în 
toată împărăția că Evreii se pot întoarce în Palestina spre 
a-și rezidi cetatea și templul lor sfânt. De asemenea, le 
înapoie toate vasele sfinte luate de Nabucodonosor. 

Cei mai mulți dintre Israeliţii care se hotărâră să 
se întoarcă în Canaan au fost din neamul lui Iuda și Ve- 
niamin, şi prea puţini din celelalte seminții. Toţi Israeliții 
de pretutindeni însă ajutară pe frații lor să-și rânduiască 
noi gospodării în pământul strămoșesc şi, mai ales, să 
rezidească templul dărâmat. 

Reîntoarcerea în pământul strămoșesc. — 
Sub conducerea lui Zorobabel — un nepot al lui Iehonia 
și al arhiereului Iosua —, se întoarseră în Iudeea aproape 
cincizeci de mii de oameni, aducând cu dânșii peste cinci 
mii de vase sfințite. Cum sosiră, ei se apucară să rezi- 

dească templul. Samarinenii voiră să le ajute și ei, dar Iu- 
deii nu-i primiră. De aici se iscă o vrăjmășie cumplită 
între cele două neamuri, vrăjmășie care le fu vătămătoare, 
căci Samarinenii încercară toate mijloacele spre a-i îm- 
piedica să rezidească templul. Abia după douăzeci de ani 
de trudă templul fu terminat şi împodobit prin stăruința 
lui Ezdra, unul dintre preoții de seamă ai ludeilor, care 
adusese cu sine la Ierusalim iarăși un număr de Evrei dor- 
nici să se statornicească în vechea patrie. 

La sfârșit, în al douăzecilea an al domniei lui Arta- 
xerxe Longimanul, Neemia — paharnicul său — ceru voie 
regelui să rezidească cetatea Ierusalimului. Însoțit de alți 
ludei, veni și el în ţară, unde izbuti să înfrâneze cu ar- 
mele pornirile vrăjmașe ale Samarinenilor punând o parte 
din ludei să stea de pază, iar cealaltă parte să lucreze la 
ridicarea zidurilor cetății. Datorită priceperii și bunei 
chibzuieli a lui Neemia, viața în Iudeea începu să se apro- 
pie de cea de altădată. 

După stăpânirea persană, poporul iudeu cel așezat 
în Palestina avu de înfruntat mai apoi stăpânirea elină ; 
iar după aceea, pe cea romană, în timpul căreia s-a născut 
Mântuitorul. 


15. Regina Estera 


Estera, regină a Persiei. — În urma cuceririi 
regatului iudeu de către Nabucodonosor, o parte dintre 
Evreii aduși în robie se statorniciră temeinic pe malurile 
Eufratului, fără gând de a se mai întoarce în Iudeea. 

Cu vreo cinci-șase veacuri înainte de venirea Mân- 
tuitorului în lume domnea în Persia regele Antaxerxe, nu- 
mit și Ahasver. Într-una din zile, el dădu un ospăț tuturor 
dregătorilor și slugilor lui, la care chemă să ia parte și 

pe soția sa, regina Vasti. Socotind o înjosire pentru ea să 
mănânce laolaltă cu slugile, nu veni. Din această pricină, 
regele o izgoni cu mânie mare și-și alese altă soție dintre 
fetele cele mai frumoase ale regatului său. Întâmplarea făcu 
ca aceasta să fie evreică. Fa se numea Estera și se trăgea 
din neamul lui Veniamin. Rămânând orfană de mică, 
fusese înfiată de Mardoheu, fratele tatălui său, care murise 
de timpuriu. După sfatul lui Mardoheu, Estera nu spuse 
regelui că este evreică. Tatăl adoptiv al reginei venea zil- 
nic pe la curtea domnească, fără a fi cunoscut de lume, și 
căuta să afle cele ce aveau să se mai întâmple. Într-o zi 
prinse urzindu-se de către doi înalți dregători planul de 
a omori pe rege. E] vesti despre aceasta pe Estera, care, la 
rându-i, înștiință pe rege. Cercetându-se lucrurile, se află 
că Mardoheu spusese adevărul. Cei doi dregători fură spân- 
zuraţi, iar fapta lui Mardoheu fu înscrisă în cartea întâm- 
plărilor de seamă din viața împărăției. 

Planul de ucidere a tuturor Evreilor. — 
Ajungând în capul treburilor țării un oarecare Aman, 
din trufie, acesta porunci ca, la trecerea lui, tot noro- 
dul să îngenuncheze în calea-i. Singur Mardoheu nu se 
supuse acestei porunci, socotind că omul nu trebuie să 
se plece decât numai în fața lui Dumnezeu. Spre a se 
răzbuna, Aman puse la cale uciderea într-o singură zi a 
tot ce era sămânță evreiască în împărăție. Estera, aflând 
despre aceasta, merse la rege și, înainte de a-i spune ja- 
lea ce-i stăpânea sufletul, îl pofii, împreună cu Aman, să 
ia parte la masa sa. Regele se duse, dar ea n-avu curajul 
decât să-l roage să vină și a doua zi la masă cu Aman, 
când avea să-i facă o rugăminte. 

leșind de la masa reginei, Aman se înfurie grozav în- 
tâlnind din nou pe Mardoheu, care nu i se plecă. El po- 
runci să se ridice numaidecât o spânzurătoare, în care avea 
de gând să spânzure pe cei care-i nesocoteau poruncile. 

Ridicarea lui Mardoheu în cea mai înaltă 
cinste. — Peste noapte, regele, neputând dormi, ceru 
cartea faptelor de seamă din viața regatului, în care citi, 
între altele, şi isprava lui Mardoheu. Cercetând și aflând 
că această faptă nu fusese răsplătită cu nimic, porunci a 
doua zi lui Aman să-l îmbrace pe Mardoheu în haină 
împărătească și el însuși să-l plimbe prin oraș călare pe 
un cal domnesc, vestind lumii fapta ce o săvârșise. Apoi 
se duse la masa reginei Estera, unde, după ce ospătară, 
regina rugă pe rege să împiedice împlinirea poruncii de 
a se ucide Evreii din împărăție, printre care se află și ea. 
Regele se mânie grozav când auzi despre hotărârea lui 
Aman și ieși foarte tulburat în grădina palatului. Aici află 
de la un slujitor că Aman ridicase o spânzurătoare pentru 
Mardoheu. El porunci îndată ca într-însa să fie spânzurat 
numaidecât Aman, iar Mardoheu fu ridicat la cea mai 
înaltă cinste din împărăție. Printr-o nouă poruncă, regele 
opri împlinirea celor orânduite de Aman. 

În amintirea acestui fapt de seamă, Evreii prăz- 
nuiesc de-atunci în fiecare an sărbătoarea numită Purim. 


16. Martirii credinţei 


Cei șapte Macabei. — După căderea regatului 
persan sub stăpânirea lui Alexandru cel Mare Macedo- 
neanul, toate țările și popoarele supuse Perșilor — printre 
care fu și Palestina — trecură sub stăpânirea Elenilor sau 
Grecilor vechi. Sub noii lor stăpâni, Evreii se bucurară la 
început de oarecare libertăți. Murind însă Alexandru cel 
Mare, întinsul lui imperiu fu fărămițat și împărțit între 
generalii săi. Poporul evreu trecu pe rând în stăpânirea 
Egiptului şi apoi a Siriei. Unul dintre regii Siriei, anume 
Antioh Epifanul, îndârjit de faptul că Evreii încercaseră 

să-și recapete libertatea răsculându-se împotriva stăpâ- 
nirii lui, hotări ca toţi fiii lui Israel să-și lepede credința 
strămoșească și să se închine la zeii păgâni ai Elenilor. 
Mulţi ludei se supuseră poruncii regelui păgân ; au fost 
însă unii dintre ei care s-au împotrivit cu cea din urmă 
îndârjire. Vrednici de pomenit sunt bătrânul Eleazar — 
un cărturar de frunte al Evreilor —, precum și o femeie, 
anume Solomoni, împreună cu cei șapte fii ai săi, prăz- 
nuiți de biserică la 1 August sub numele de frații Macabei. 
Ei fură siliți să mănânce carne de porc, adusă jertfă zei- 
lor păgâni. Bătrânul Eleazar se hotări să sufere mai bine 
toate chinurile asupritorilor neamului său decât să calce 
poruncile legii. De asemenea, și cei șapte frați Macabei 
răbdară cele mai neînchipuite cazne chiar sub ochii re- 
gelui, pe care-l blestemară să nu moară neajuns de pe- 
deapsa Dumnezeului lui Israel. După ce-și văzu feciorii 
chinuiți și sfârșindu-se unul câte unul în dureri groaz- 
nice — cu pielea capului jupuită, cu limbile tăiate, fripți de 
vii, ciopârțiți de mădularele corpului în viață fiind —, când cel 
de-al șaptelea copil fu să se sfârșească, Solomoni, mama 
lor, aruncându-se peste trupurile celor răpuși, strigă : « Spu- 
neți Tatălui ceresc că Avraam a vrut să-i jentfească numai un 
singur fiu. Eu i-am jentfit șapte ! » După aceea, chinuită și ea 
ca şi fiii săi, se sfârși stăruind a rămâne credincioasă ade- 
văratului Dumnezeu ! 


17. Lupta pentru neatârnare 


Începutul răzvrătirii. — În aceste vremuri de 
grozavă apăsare, mulți Israeliţi își părăsiră căminele, îm- 
prăștiindu-se prin munți, prin peșteri și prin alte ascun- 
zători, spre a scăpa de furia asupritorilor. Printre aceştia 
a fost și preotul Matatia din Ierusalim, care se statornici în 

cetatea Modin din munţii Iudeii, împreună cu cei cinci 
fii ai săi : lonan, Simon, luda, Eleazar și Ionatan. Fiind ur- 
măriți și aici de slujbașii regelui, care le cereau să-și le- 
pede credința, Matatia nu numai că nu dădu ascultare 
acestei porunci, dar ucise chiar el pe un Iudeu care se 
apropiase de altarul păgân, să aducă jertfă idolilor. De 
asemenea, ucise pe omul regelui care se afla lângă altar 
și, după ce dărâmă altarul, ridică steagul libertății, chemând 
în jurul său pe toți cei care țineau la legea străbună. 

Primele izbânzi. — În fruntea răzvrătiţilor, el 
pătrunse în mai multe cetăți, nimicind garnizoana si- 
riană și sfărâmând altarele idolilor. Întâmplându-se ca 
Sirienii să atace oștile evreiești într-o sâmbătă, Israelienii 
nu se apărară, spre a nu se călca porunca legii, care rân- 
duia ca în această zi omul să se odihnească ; aşa că fură 
omorâți o mulțime dintr-înșii. După această întâmplare, 
Matatia hotărî că, în orice zi a săptămânii, fără deose- 
bire, Iudeii sunt îndreptățiți să-și apere viaţa în caz că ar 
fi atacați. 

Moartea lui Matatia. — Simțind că i se apropie 
sfârșitul, Matatia își chemă feciorii, cărora le lăsă sarcina 
de a duce mai departe lupta pentru dezrobirea pămân- 
tului strămoșesc de sub stăpânirea păgână. Rândui pe 
Simon — cel mai înțelept dintre frați — să le fie lor sfetnic 
şi toți să-l asculte ; iar pe Iuda, numit mai apoi Macabeul, 
ceea ce înseamnă Ciocan, îl hotărâ să ia conducerea oș- 
tilor, având fire îndrăzneață și neînfricoșată. După aceea, 
binecuvântându-i pe toți, își dădu sfârșitul, jelit de tot 
Israelul. 

luda Macabeul. — Urmând sfatul părintesc, Iuda 
luă conducerea oștilor. El porni din cetate în cetate, 
zdrobind pe toți generalii lui Antioh și curățind pământul 
lui Israel de stăpânirea dușmanilor. În luptele cu vrăj- 
mașii, Dumnezeu îi trimitea într-ajutor pe îngerii săi, 

preschimbaţi în luptători înaripați. Acest sprijin ceresc 
îmbărbăta şi mai mult oștile evreiești, făcându-le să să- 
vârșească minuni de vitejie. După ce risipi pe dușmani, 
se statornici în Ierusalimul pustiit, unde reînnoi și curăță 
templul de urmele păgâne. Spre a-l pune la adăpost, el 
întări muntele Sion cu ziduri de cetate. 

Aflând despre isprăvile lui luda, Antioh porni el 
însuși spre Ierusalim, hotărât să-l radă de pe suprafața 
pământului. În drum însă, căzu din carul său regesc, ră- 
nindu-se greu. El muri mâncat de viermi, fără a-și fi pu- 
tut îndeplini hotărârea de nimicire a sfintei cetăți. 

După aceasta, vrăjmașii tot mai încercară să su- 
pună pe ludei, dar brațul lui Iuda ieși mereu învingător, 
ajungând să statornicească pentru câtăva vreme liniștea 
în ţara sa. 

Moartea lui luda Macabeul. — După ce Siria 
căzu în puterea Romanilor, Iuda căută să aibă legături de 
prietenie cu noii stăpânitori ; însă, din pricina unui oare- 
care Alchimos, alungat de el din arhierie, Sirienii — sus- 
ținătorii acestuia — porniră iarăși asupra Iudeilor, pe care-i 
aflară nepregătiţi. În această luptă, Iuda căzu. Corpul său 
fu înmormântat la Modin de către frații săi Ionatan și Si- 
mon, singurii rămași în viață. După moartea lui Iuda, cei 
doi fraţi, precum și cei ce se războiau alături de viteazul 
luptător fură urmăriți cu urgie de vrăjmașii lor. Îndem- 
nat de poporul rămas credincios adevăratului Dumnezeu, 
Ionatan luă conducerea ludeilor și, alungând pe Sirieni 
din pământul lui Israel, făcu ca poporul evreu să ajungă 
iarăși neatârnat. 

Urmașii lui luda Macabeul. — După moar- 
tea lui Ionatan ajunse domn și arhiereu al Evreilor fratele 
său, Simon, care scăpă ţara cu totul de sub stăpânirea Si- 
rienilor. Eliberând Ierusalimul, el intră în cetatea sfântă în 
mijlocul strigătelor de bucurie ale norodului. După o dom- 

nie de opt ani, fu ucis la un ospăț de ginerele său, Prolo- 
meu, care urmărea să-i ia domnia. 

Lui Simon i-a urmat la cârma ţării fiul său, Ioan 
Hircan, care răpuse pe ucigașul tatălui său, despresură 
Ierusalimul de oștile Sirienilor, cuprinse Galileea și Sa- 
maria, şi supuse poporul Idumeilor, pe care l-a unit cu 
Iudeii. După o domnie pașnică de aproape treizeci de ani, 
se sfârși din viaţă, fiind jelit de tot poporul. 


18. Ultimele zile 
ale regatului lui Israel 


Reîntemeierea regatului israelit. Hircan I. — 
Stăpânirea Elenilor peste regatul lui Iuda fu înlocuită de 
noua stăpânire a puternicului Imperiu Roman, care înge- 
nunche treptat-treptat toate țările Răsăritului până aproape 
de Indii. Întinderea puterii romane peste Iudei fu înlesnită 
chiar de către căpeteniile poporului evreu. 

Ptolomeu, ucigașul socrului său, Simon, fu înlătu- 
rat din domnie de cumnatul său, loan Hircan I, fiul lui 
Simon. Noul domn și arhiereu se arătă vrednic de părin- 
tele său. Folosindu-se de niște tulburări iscate în Siria, el 
cuprinse Galileea și Samaria, care se aflau sub stăpânirea 
Sirienilor. "Totodată, dărâmă și templul Samarinenilor de 
pe muntele Garizim, rămânând ca locaș de închinăciune 
numai templul din Ierusalim. De asemenea, supuse stăpâ- 
nirii sale poporul idumeu, pe care-l sili să treacă la cre- 
dința mozaică. 

Sectele religioase evreiești. — În timpul dom- 
niei lui Hircan se formară în Iudeea mai multe partide sau 
secte religioase. Printre cele mai cunoscute erau sectele 
esenienilor, fariseilor şi saducheilor. 

1. Esenienii sau eseii erau un fel de pustnici, care 
trăiau cu totul retrași de lume. Ei credeau în nemurirea 
sufletului și în viața viitoare. Deși nu erau împotriva nun- 
ţii, cei mai mulți trăiau necăsătoriți. În fața lor, toți oamenii 
erau egali, fie împărat, fie rob. Ei nu aduceau sacrificii sân- 
geroase. Credinţa lor în Dumnezeu era peste fire de mare. 
Eseii practicau toate virtuțile, din care pricină erau respec- 
taţi de toată lumea. Îndeletnicirile lor de căpetenie erau 
agricultura și medicina. Fiind puțini la număr, încetul cu 
încetul dispărură. 

2. Fanseii erau cei mai numeroși. Ei țineau cu străș- 
nicie a împlinirea poruncilor legii și la respectul datinilor 
moștenite din străbuni și pomenite în Sfânta Scniptură. Osâr- 
dia lor pentru împlinirea rânduielilor strămoșești îi robise 
atât de mult, încât aveau cel mai mare dispreț pentru tot 
ce socoteau a fi păgân. Mulţi erau robiți de atâta mândrie, 
încât, mergând pe drum, ocoleau poporul de rând, ca și 
cum ar fi fost ciumat, le plăcea să facă paradă de credința 
lor în văzul lumii. Se închinau și se rugau cu glas tare pe 
la răspântii. Poruncile legilor le aveau scrise pe poalele mâ- 
necilor veșmintelor lor. Ei credeau în nemurirea sufletu- 
lui și în pedepsirea păcătoşilor și răsplătirea drepţilor în 
lumea viitoare. Mai credeau în învierea morţilor și în ju- 
decata cea de apoi, precum și în existența îngerilor. 

Dintre farisei s-au ridicat așa-zișii cărturari, numiți 
mai apoi și rabini, adică dascăli. Aceştia, pe lângă legea scrisă, 
țineau și rânduielile sfintei tradiții, pe care le socoteau a 
fi hotărâte de Moise încă de la darea celor zece porunci 
pe muntele Sinai. Ei ţineau grozav de mult la ceremo- 
nialul sau formele religioase cu care îmbrăcau săvârșirea 
serviciului dumnezeiesc. 

3. Saducheii erau potrivnici fariseilor. Ei alcătuiau 
pătura înaltă a societăţii evreiești din acele vremuri. Adă- 
pați la filosofia elină, credeau numai în litera Sfintei Scrip- 

turi, fără a îngădui vreo tălmăcire sau explicație a ei. De 
asemenea, nu credeau nici în nemurirea sufletului, nici 
în viața viitoare, nici în învierea cea de apoi, nici în exis- 
tenţa îngerilor sau a altor duhuri suprafirești. Ei nu adnai- 
teau decât existența lui Dumnezeu. Fiind oamenii cei mai 
avuţi, căutau să se bucure de toate plăcerile și bunurile 
acestei vieţi, având credința că nimic nu mai este din- 
colo de moarte. Din această pricină se preocupau aproape 
numai de mulțumirea lor personală și erau foarte nepă- 
sători față de durerile și lipsurile semenilor lor. 
Urmașii lui Hircan I. — Neînţelegerile și vrăj- 
mășia politică dintre farisei şi saduchei dădură naștere la 
o sumă de tulburări între Iudei. Hircan I, care aproape toată 
viața fusese de partea fariseilor, spre sfârșitul vieţii sale 
începu să susțină tabăra saducheilor. El domni timp de 
treizeci de ani. Murind, lăsă frâiele guvernului în seama 
soţiei sale, iar arhieria, fiului său, Aristobul I, care înlă- 
tură de la cârmă pe mama sa, iar el își luă titlul de rege. 
În scurta lui domnie de un an, Aristobul făcu o sumă de 
nelegiuiri, dintre care cea mai de seamă fu aruncarea în 
temniță a mamei sale, pe care o lăsă să moară de foame, 
și a celorlalți frați mai mici. El muri ros de remușcări, 
iar în locu-i veni unul dintre frații săi, Alexandru laneu, 
care, în cursul celor douăzeci și șapte de ani de domnie, 
săvârși cruzimi și omoruri nemaipomenite. El muri din 
pricina beției. Cârma țării o luă soția sa, Alexandra, arhieria fu 
încredințată fiului cel mare, loan Hircan al II-lea, iar condu- 
cerea ammatei fu dată lui Aristobul al II-lea, celălalt fiu. 
Dezbinarea dintre fraţi. — Alexandru conduse 
țara cu înțelepciune timp de nouă ani. Ambiţiosul Aris- 
tobul al II-lea, susţinut de saduchei —al căror partizan 
era —, încercă să pună mâna pe cârma țării. Regina, sfă- 
tuită de farisei, se retrase din domnie, lăsând în locu-i pe 
fiul său cel mare, loan Hircan al II-lea. De-acum începu 

lupta pentru coroană între cei doi frați, fapt care scăzu pu- 
terea regatului, făcându-l să ajungă mai repede sub stă- 
pânirea străinilor. 

Aristobul își adună partizanii și porni la lupta de 
răsturnare împotriva fratelui său, pe care izbuti să-l în- 
lăture din domnie, luându-i el locul. loan Hircan ceru 
ajutor regelui Arabiei. La rândul lui, Aristobul ceru spriji- 
nul lui Pompei, care conducea armatele romane din Si- 
ria. În același timp, Antipatru Idumeul, ministrul lui Hircan, 
merse și el la Pompei, căruia, ducându-i numeroase da- 
ruri, îi dovedi drepturile stăpânului său la domnie. Cuce- 
rind Ierusalimul după o împresurare de trei luni de zile, 
Pompei încredință stăpânirea țării lui Hircan al II-lea, 
sub epitropia lui Antipatru din Idumeea, ministrul său, 
cu șaizeci și patru de ani înainte de nașterea Mântuitoru- 
lui. Intrând în cetate, Pompei nu aduse nici o vătămare 
nici templului, nici orașului. 

Aristobul, care se împotrivise oștirii romane, fu 
prins și trimis rob la Roma, împreună cu fiii săi. 

După aceste întâmplări, Iudeii căzură cu totul sub 
stăpânirea Romanilor, cărora începură a le plăti haraci. 

Sfârşitul Macabeilor. — Murind Pompei, Anti- 
patru izbuti să se facă bine văzut de marele Iuliu Cezar, 
care-l] recunoscu de cetățean roman și reprezentant al îm- 
păratului în Iudeea. El căpătă învoirea să rezidească me- 
terezele cetății Ierusalimului, fapt ce-l înălță foarte mult în 
ochii poporului. De asemenea, izbuti să ridice pe cei doi fii 
ai săi ca guvernatori ai Israeliţilor : pe Fasael în Iudeea, iar 
pe Irod în Galileea.- 

După douăzeci de ani, Hircan al II-lea, care rămă- 
sese doar cu arhieria, căzu în mâinile Parţilor, vrăjmașii 
neîmpăcați ai Romanilor. Aceştia, după îndemnul lui An- 
tigon — un fiu al lui Anistobul, cel dus rob la Roma —, îm- 
presurară și cuceriră Ierusalimul, luând în robie atât pe 

Hircan, cât și pe Fasael, guvernatorul acelui cuprins. După 
porunca lui Antigon, lui Hircan i se tăiară urechile ; Fa- 
sael se omori, neputând îndura umilința robiei ; iar Irod 
fugi la Roma, unde, după propunerea lui Antoniu şi a lui 
Octavian — ajuns mai apoi August —, Senatul îl numi rege 
al Iudeii, spre a-l avea ca tovarăș al lor împotriva Par- 
ţilor. Însoțit de oștire romană, Irod se întoarse şi, după trei 
ani de lupte necurmate, putu să cucerească Ierusalimul, 
care ajunsese într-o stare de jale cumplită. El prinse pe 
Antigon, pe care-l ucise în Antiohia din ordinul lui Antoniu. 
Astfel, scăpă de orice potrivnic, iar cu moartea lui Antigon 
se stinse neamul Macabeilor, după o sută douăzeci și șase de 
ani de domnie și arhierie. 

Domnia lui Irod, zis cel Mare. — De-acum 
începu domnia lui Irod, care dură treizeci și șase de ani. Deși 
de neam idumeu, el luă de soție o urmașă a Macabeilor, pe 
frumoasa Mariam, nepoată a lui Aristobul al II-lea. 

Ticăloşiile și cruzimile acestui rege nevrednic au 
revărsat multă jale şi amărăciune în sufletul poporului 
iudeu. El porunci să fie uciși toți cei pe care-i credea 
că stau în calea planurilor sale ambiţioase. Astfel, omori pe 
Aristobul, fratele soţiei sale, căruia i se cuvenea arhieria ; 
pe bătrânul Hircan al II-lea, unchiul său ; pe blânda și fru- 
moasa Mariam, soţia sa, împreună cu doi fii ai săi, Aris- 
tobul şi Alexandru ; pe soacră-sa ; precum şi pe Antipatru, 
un alt fiu al său, care uneltise să-l răstoarne din domnie. 

De asemenea, porunci să fie uciși toți pruncii din 
Betleem mai mici de doi ani, nădăjduind că va fi omorât 
printre ei și pruncul isus Hristos, care se născuse în tim- 
pul ultimilor ani ai cârmuirii sale și de care se temea să 
nu-i ia domnia la maturitate. Jalea poporului și ura îm- 
potriva tiranului întrecură orice margini. O bună parte 
dintre aceste crime le-a săvârșit din îndemnul surorii sale, 
Salomeea. 

EI căută să înlăture, unul câte unul, toate așeză- 
mintele rămase din străbuni și se strădui a ușura intro- 
ducerea în popor a cultului păgân al Romanilor. Arhieria 
își pierduse puterea și drepturile sale ; legile erau neso- 
cotite ; groaza și nesiguranța erau stăpâne pretutindeni. 
Cât domni Irod fură schimbaţi şase arhierei. Singura is- 
pravă săvârșită de el fu rezidirea marelui templu din Ieu- 
salim, lucrare începută în al optsprezecelea an al domniei 
lui și făcută mai mult din trufie decât spre a fi pe placul 
poporului său ; căci până atunci ridicase o sumă de clă- 
diri și temple luxoase numai zeilor păgâni ai Romanilor. 
Pentru acest fapt, istoricii, trecându-i cu vederea ticălo- 
șiile, l-au numit Irod cel Mare. 

Atâta sălbăticie pusese stăpânire pe sufletul acestui 
tiran, încât, știind cât de mult îl urau supușii săi, aproape 
de sfârșitul vieţii adună la Ierihon pe cei mai de seamă 
fruntași ai Iudeilor, poruncind ca în ziua morţii sale să fie 
uciși cu toții ; și astfel, poporul, plângându-i pe ei, să-l 
plângă, fără vrerea sa, și pe el. Din fericire, această ultimă 
dorință nu i se împlini. Crudul rege se sfârși ros de o boală 
grozavă și mâncat de viermi, în viață fiind. 

Urmașii lui Irod. — După moartea sa, fiii lui 
Irod, potrivit dorinței tatălui lor, împărțiră ţara între ei. 
Octavian August numi pe Archelau peste Iudeea, Samaria 
și Idumeea, dându-i mai apoi și titlul de rege ; pe Irod An- 
tipa, peste Galileea și Pereia ; pe Filip, peste Batania, Itureea 
și Traconitida — ţinuturi așezate spre miazănoapte-răsărit 
de Galileea ; iar Salomeei îi dădu o mică provincie spre 
miazăzi-apus de Iudeea. 

Archelau se arătă crud cu supușii săi și foarte la- 
com de bogății. După zece ani de cârmuire, fu scos din 
domnie de către August și exilat sau îndepărtat în Galia ; 
iar țara sa fu alipită la Siria şi cârmuită de guvernatori 
numiți de la Roma. Unul dintre acești guvernatori a fost 

Pilat din Pont, sub care a pătimit Mântuitorul. Irod An- 
tipa ș și cu Filip avură o cârmuire mai înțelepțească. Irod 
săvârși nelegiuirea de a se căsători cu Irodiada, soția frate- 
lui său, Filip. Din această pricină, Sfântul loan Înainte- Mergă- 
torul îl certă cu asprime, veștejind cu cele mai grele vorbe 
fapta sa, chiar de față cu mulțimea. 

Domnia lui Agripa. — La câţiva ani după înlă- 
turarea lui Archelau din domnie fu ridicat rege al Iudeii un 
nepot al lui Irod cel Mare, anume Agripa. Irod Antipa, 
guvernatorul Galileii — cel care a batjocorit pe Mântuitorul 
Hristos —, fiind înlăturat și de la cârmă la anul 39 după 
nașterea lui Iius, țara sa fu trecută tot sub stăpânirea lui 
Agripa. Filip se sfârși în domnie, după treizeci și șapte de 
ani de înțeleaptă cârmuire, nelăsând nici un urmaș, iar ţara 
sa fu încredințată, de asemenea, conducerii lui Agripa. 
Acesta domni peste întreaga Palestină cu pace și înţe- 
lepciune. El muri la anul 44 după Hristos, iar țara sa fu ali- 
pită la Siria. 

Dărâmarea lerusalimului. Împrăştierea 
ludeilor. — După moartea lui Agripa bătrânul, împăra- 
tul Claudiu trimise în locul său pe fiul acestuia, Agripa al 
II-lea. Noul domnitor neavând decât șaptesprezece ani, și 
deci fiind prea tânăr, se rândui ca țara să fie cârmuită 
tot de guvernatori romani. Aceștia, asuprind poporul, 
îl siliră să se răzvrătească în mai multe rânduri. În anul 
65 după Hristos, revolta se întinse în toată Iudeea, adu- 
când mari neajunsuri Romanilor. Nero trimise împotriva 
lor pe Vespasian, cel mai priceput general roman, care îm- 
presură Ierusalimul. Fiind ales împărat în locul lui Nero, 
Vespasian plecă la Roma, lăsând pe fiul său, Titus, să ducă 
mai departe lupta împotriva Iudeilor. 

În primăvara anului 70 după Hristos, Titus împre- 
sură sfânta cetate cu vreo optzeci de mii de ostași și cu 
numeroase mașini de război. Lupta începu cu îndârjire 

mare din amândouă părţile. ludeii se apărară cu vitejie, 
îndurând lipsuri nemaiauzite. “Totuși, cetatea fu cuprinsă. 
Luptătorii se retraseră în templu, unde fură atacați și în- 
vinși ; iar templului i se dădu foc chiar în aceeași zi în 
care fusese nimicit odinioară din porunca lui Nabucodo- 
nosor, după trecerea a șase veacuri și jumărate. Apărătorii 
fură uciși fără milă. Preoţi, bătrâni, femei, copii fură tre- 
cuţi prin ascuţișul săbiilor. Un jaf cumplit se întinse în 
toată cetatea. Cei care scăpară cu viață fură vânduți ca robi 
sau puși la muncă silnică prin ocne ; mulți pieriră sfâșiați 
de fiarele sălbatice prin circurile Romei. Câţi scăpară de 
furia vrăjmașului se risipiră prin alte ținuturi, părăsind pă- 
mântul strămoșesc. 

Astfel se stinse ființa politică a poporului lui Israel, 
din mijlocul căruia s-a ridicat lisus Hristos, întemeie- 
torul credinței celei noi, care stăpânește astăzi aproape 
toată suflarea omenească ! 


Istoria nouă 
Viaţa Mântuitorului 


1. Naşterea 
Sfintei Fecioare Maria 


Lipsa copiilor, pedeapsă dumnezeiască. — 
În vremurile vechi, ca și în zilele noastre, o casă lipsită de 
copii era privită de toți ca neavând nici un rost pe lume. 

La Israeliți, lipsa copiilor era socotită ca o pedeapsă 
dumnezeiască. Din această pricină, nici un dar, nici o 
binefacere nu erau primite în biserică din partea celor fără 
copii. Se poate bănui cât de nefericită se simţea o familie 
fără copii ! 

Nașterea Maicii Mântuitorului. — Acum 
vreo două mii de ani trăia în Palestina o familie cu multă 
credință în Dumnezeu dar care, totuși, nu avea copii. 
Vremea se scurgea zi cu zi, an cu an, vârsta creștea și nici 
un semn nu se arăta că mila dumnezeiască se va revărsa 
asupra lor. Binefaceri, daruri, rugăciuni către Cel Atot- 
putemnic — toate fură zadarnice. Atunci cei doi soți se 
legară în fața Domnului că, dacă le va dărui un copil, când 
se va mări, îl vor închina sfintei biserici. 

Miscat de rugăciunea lor stăruitoare, Atotputemicul 
se milostivi și le dărui o fetiță, pe care o numiră Mana. 
Fericiţii părinți ai copilei au fost Ioachim, care se trăgea 
din familia lui David, și Ana, din seminţia lui Levi. lar 
copila a fost Sfânta Fecioară Maria, Maica Mântuitoru- 
lui, numită de Creștini și Născătoarea de Dumnezeu. 

Prăznuirea naşterii Sfintei Fecioare o serbăm în 
ziua de 8 septembrie a fiecărui an. 

Intrarea Sfintei Fecioare în biserică. — 
Vreme de trei ani, Sfânta Fecioară crescu în casa părin- 
ților săi. Aceștia se uitau la dânsa ca la cel mai de preţ odor 
pe care-l avuseseră în viaţa lor. După trei ani de la naș- 
tere, Ioachim și Ana merseră cu fiica lor în templu și, spre 
a-şi ține făgăduiala dată Domnului, o încredințară sfin- 
tei Biserici. ÎNoi prăznuim această întâmplare din viața 
Sfintei Fecioare în ziua de 21 noiembrie, când se sărbă- 
torește Intrarea Maicii Domnului în biserică. 

Fecioara Maria trăi în preajma sfintei biserici timp 
de doisprezece ani. Cu trei ani înainte de moartea pă- 
rinților săi și cu patru luni înainte de Bunavestire, preoții, 
în înțelegere cu părinții Sfintei Fecioare, o logodiră cu 
dreptul Iosif, din neamul lui David, om înaintat în vârstă. 
EI fu rânduit de soartă să călăuzească primii pași ai Celui 
trimis de Dumnezeu să răscumpere cu patimile și sân- 
gele Său păcatul săvârşit de primii oameni — Adam și Eva — 
în paradis. 

Adormirea Maicii Domnului. — Sfânta Fe- 
cioară, după ce-a văzut minunile, suferințele, învierea și 
înălțarea la cer a Fiului şi Dumnezeului său, a trăit câtăva 
vreme în casa apostolului Ioan, căruia Mântuitorul i-o 
încredinţase în timpul când se afla răstignit pe cruce. Aici, 
ea își dădu duhul în mâinile dumnezeiescului său Fiu — 
fapt pe care Creștinii îl prăznuiesc în ziua de 15 august a 
fiecărui an, când se sărbătorește Adormirea Maicii Dom- 

nului. Sfinţii apostoli ai lui Hristos o înmormântară în 
satul Ghetsimani. La trei zile după îngropăciune, într-o 
după-amiază, pe când apostolii se aflau adunați laolaltă 
și plângeau pierderea ei, Sfânta Fecioară li se arătă, zi- 
cându-le : « Bucuraţi-vă, căci eu voi fi în toate zilele cu voi |!» 
Uimiţi de această vedere, apostolii au strigat : « Prea Sfântă 
Fecioară, ajută-ne ! » Apoi, mergând la mormânt, nu-i mai 
aflară corpul. Atunci, ei au înțeles că, a treia zi de la înmor- 
mântare, Sfânta Fecioară s-a mutat la cer alături de Fiul 
său, stând, ca dreaptă şi milostivă mijlocitoare, între noi, 
oamenii, şi Cel ce ne-a răscumpărat din păcat ! 


2. loan Înainte-Mergătorul 


Nașterea lui loan Înainte- -Mergătorul. = 
În zilele lui Irod cel Mare, regele Iudeii, trăia în Ierusalim 
un preot, anume Zaharia, împreună cu soția sa, Elisabeta. 
Amândoi erau nemângâiați că se apropiau de bătrâneţe 
și nu aveau copii. Zi și noapte se rugau lui Dumnezeu 
să le dăruiască un prunc. În sfârşit, rugăciunea le fu as- 
cultată. Într-o zi, pe când Zaharia făcea slujba dumne- 
zeiască în altar, i se arătă Îngerul Domnului, care-l vesti că 
va căpăta un prunc, al cărui nume va fi loan. Acest prunc, 
când va ajunge la maturitate, va pregăti poporul să pri- 
mească legea Celui ce va mântui omenirea și care va veni 
în lume la puţin timp după nașterea lui loan. 

Îndoindu-se de spusele Îngerului, Zaharia fu pe- 
depsit să rămână mut până se va naște fiul său. 

Împlinindu-se vremea, Elisabeta născu un fiu. În 
ziua a opta, când urma ca pruncul să fie dus spre a fi tăiat 
împrejur, rudele voiră să-i dea numele Zaharia, cum îl 
chema pe tatăl său. Elisabeta ceru să fie întrebat și soțul 
ei asupra acestui fapt. Atunci, Zaharia, neputând vorbi, 

scrise pe o tăbliță ca loan să fie numele copilului. Din 
clipa aceea, el a început a grăi ; iar cei de față, minunaţi 
peste măsură de această întâmplare, slăviră puterea lui 
Dumnezeu și vestiră întregului norod iudeu minunea ce 
se săvârșise. 

Noi prăznuim nașterea sfântului Ioan, zis Botezătorul, 
în ziua de 24 iunie a fiecărui an. 

Vieţuirea lui loan în pustiu. Propovădui- 
rea botezului. — Zaharia și Elisabeta își crescură pruncul 
în frica lui Dumnezeu. Nici nu ajunsese la vârsta maturi- 
tății, și Ioan se retrase în pustiul Iudeii, unde duse o viață 
cumpătată, mâncând ierburi, miere sălbatică și poame pă- 
durețe. Îmbrăcămintea lui era un veșmânt din păr de cămilă, 
peste care se încingea cu un brâu. Aici trăi el până la vârsta 
de treizeci de ani. 

În al cincisprezecelea an al domniei lui Tiberius, îm- 
păratul Romanilor, pe când guvernator al ludeii era Pilat 
din Pont, iar arhierei ai Evreilor, Ana și Caiafa, loan porni 
spre țărmurile Iordanului, unde începu să predice bote- 
zul pocăinței pentru iertarera păcatelor. Şi venea la el no- 
rod din toate părțile Iudeii, și din Ierusalim, şi din tot 
lungul Iordanului ; şi, mărturisindu-și păcatele, [toți] erau 
botezați în Iordan. Multă lume credea că el este însuși 
Mântuitorul, dar loan spunea tuturor că Acela va veni după 
dânsul și-i va boteza cu Duh Sfânt și cu foc. 

loan certă pe toți cei ce nu se pocăiau și, mai ales, 
pe fruntașii Evreilor, fariseii și saducheii. 

Moartea lui loan Botezătorul. — În vremea 
aceea domnea în Galileea şi Perea — o parte din ţinutul 
locuit de Israeliţi — Irod Antipa. Acesta luă în căsătorie pe 
Irodiada, soția fratelui său, Filip. Din această pricină, loan 
îl mustră necontenit, atât în față, cât și în auzul lumii. 
După multă codire, căci loan era foarte iubit de popor, 
Irod dădu poruncă să fie prins și băgat în închisoare. 

Cu prilejul prăznuirii zilei sale de naștere, într-un 
moment de rătăcire, Irod făgădui cu jurământ Salomeei, 
fiica Irodiadei, că-i va da orice va voi pentru că jucase 
minunat în fața oaspeților săi. Sfătuită de mama sa, Salo- 
meea ceru capul lui loan Botezătorul. Spre a-și ţine ne- 
chibzuitu-i jurământ, Irod porunci — e drept, cu oarecare 
părere de rău — să se facă voia nelegiuitelor femei. Se zice 
că, fiind adus chiar în fața celor ce se ospătau, capul sfân- 
tului n-ar fi încetat să certe pe Irod, lucru ce-a tulburat 
grozav sufletul ucigașului stăpânitor, care mai apoi se 
prăpădi în groaznice mustrări de cuget. 

Astfel se sfârși din viață sfântul loan Botezătorul. 

Creștinii prăznuiesc tăierea capului sfântului Ioan Bo- 
fezătorul în ziua de 29 august a fiecărui an. 


3. Naşterea 
și copilăria lui lisus 


Vestirea nașterii lui lisus. — La șase luni după 
ce a vestit pe Zaharia că va avea un fiu, Îngerul Dom- 
nului s-a arătat și Fecioarei Maria în Nazaret. Ea trăia în 
casa dulgherului Iosif, a cărui logodnică era. La vederea 
strălucirii îngerești, Maria s-a înspăimântat. Îngerul Ga- 
vriil însă i-a zis : « Bucură-te, ceea ce esti plină de dar, că Dom- 
nul este cu tine ! Binecuvântată ești tu între femei |» Văzând 
însă spaima Fecioarei, îngerul a adăugat : « Nu te teme, 
Mario, că ai aflat har înaintea lui Dumnezeu ; și iată, vei 
zămisli în pântece și vei naşte Fiu ; și-l vei pune numele lisus. 
Acesta va fi mare şi Fiul Celui de Sus se va chema ; și-l va 
da Lui Domnul scaunul lui David, tatăl Sâu ; și va domni în 
veci peste casa lui Iacob, și împărăția Lui nu va avea sfârșit ! » 
Şi a întrebat Fecioara : « Cum va fi această, deoarece eu nu 

știu de bărbat ? » lar îngerul i-a răspuns : « Duhul Sfânt 
se va cobori peste tine și puterea Celui Prea Înalt te va umbri. 

Pentru aceasta, și Sfântul ce se va naște din tine se va numi 
Fiul lui Dumnezeu. Iată că și Elisabeta, rudenia ta, a zămis- 
lit şi ea fiu acum, la bătrânețe ; așa că la Dumnezeu nimic nu 
e cu neputinţă !» La aceste vorbe, Fecioara Maria a adăugat : 
« Iată roaba Domnului ; fie mie după cuvântul tâu ! » Şi în- 
gerul s-a depărtat. 

Fecioara Maria la Elisabeta. — După aceea, 
Maria plecă în Iudeea, la vara sa, unde a rămas aproape 
trei luni. Iar Iosif, după sfatul îngerului Gavril, care i s-a 
arătat în vis spunându-i că rodul pântecelui ei este de la 
Duhul Sfânt, care l-a ales pe el să poarte de grijă Mariei, 
a luat iarăși în casa sa pe Sfânta Feaioară, cu care a viețuit mai 
departe împreună. 

Plecarea spre Betleemul Iudeii. — Pe vre- 
mea când Sfânta Fecioară purta în pântece pe Iisus dom- 
nea peste Imperiul Roman Octavian August. Acesta, voind 
să cunoască numărul tuturor supușilor săi de pe toată în- 
tinderea imperiului, porunci ca fiecare om să meargă 
să-și înscrie numele în satul sau orașul de unde i se trăgea 
neamul. 

Unmând poruncii împăratului, Sfânta Fecioară porni 
cu logodnicul său, Iosif, spre Betleem — vechea cetate a 
lui David —, deoarece aici era leagănul neamului lor. 

Sosind în cetate, din pricina îmbulzelii de lume, 
abia găsiră adăpost într-un staul de vite, la marginea ora- 
șului. Tocmai în vremea aceea veni ceasul ca Sfânta Fe- 
cioară să nască. Neavând alt loc de adăpost, născu în staul. 
După ce și-a înfășat pruncul în scutece, L-a pus în ieslea 
oilor. 

Vestirea păstorilor despre Nașterea Mân- 
tuitorului. — În preajma staulului unde născuse Sfânta 
Fecioară erau mai mulți ciobani care străjuiau noaptea 

în jurul turmelor. Îngerul Domnului li s-a arătat lor cu 
mare strălucire. Ei, deocamdată, s-au înspăimântat. Îngerul 
însă le-a grăit : « Nu vă temeți ! Eu vin să vă aduc vouă veste 
bună și izvorâtoare de multă bucurie pentru tot norodul. Astăzi 
s-a născut Mântuitorul lumii, Hristos Domnul, în cetatea lui 
David. Mergeţi la staulul din apropierea voastră şi-L veti afla 
înfășat în scutece și culcat în iesle ! » Cum sfârși aceste vorbe, 
îndată se ivi împrejurul îngerului mulțime mare de oaste 
cerească, lăudând pe Dumnezeu și cântând : « Slavă întru cei 
de sus, lui Dumnezeu ; şi pe pământ, pace ; între oameni, bună- 
voire |» Încetul cu încetul, ceata îngerilor se depărtă, iar 
glasul lor se pierdu în nemărginire. 

Închinarea păstorilor. — După ce se dezmeti- 
ciră din buimăceala în care căzuseră, ciobanii se hotărâră 
să meargă să vadă dacă spusele îngerului erau adevărate sau 
ei fuseseră prada vreunui vis. 

Intrând în staul, se minunară grozav când văzură 
aievea ce le spusese Îngerul Domnului. Ei se închinară 
noului născut, apoi, lăudând și preamărind pe Dumne- 
zeu, povestiră ciudata lor întâmplare. “oţi rămaseră mirați 
de spusele lor, iar Maica Domnului — multumind celui 
Atotputernic — săpă în inima ei tot ce auzi spunându-se 
despre Fiul său. 

La opt zile de la nașterea sa, Pruncul fu tăiat îm- 
prejur, dându-I-se numele Iisus, după cum vestise în- 
gerul Domnului înainte de a se zămisli. 

Întâmpinarea lui lisus în templu. — Apro- 
piindu-se ziua curățirii, rânduită de legea lui Moise la 
patruzeci de zile de la naștere, Iosif și Mania au adus Prun- 
cul la Ierusalim, ca să-L înfăţişeze Domnului, sacrificând 
pentru răscumpărare doi porumbei. Și era în Ierusalim 
un bătrân numit Simion, căruia i se făgăduise că nu va 
muri până nu va vedea pe Mântuitorul omenirii. Călăuzit 
de Duhul Sfânt, el veni la templu tocmai în ziua când Iisus 

fu adus pentru curățire. Cum a văzut Pruncul, Simion 
L-a ridicat în brațe, zicând : « Acum slobozește pe robul 
Tău, Stăpâne, în pace, după cuvântul Tău, că văzură ochii mei 
mântuirea Ta, pe care ai gătit-o înaintea feței tuturor popoarelor : 
lumină pentru luminarea neamului și slăvirea poporului Tău, 
Israel ! » 

Tot atunci se afla în templu o femeie foarte bă- 
trână, proorocița Ana, care era în vârstă de optzeci și patru 
de ani. Toată vremea văduviei sale și-o petrecuse în bise- 
rică, cu ajunări și rugăciuni. Văzând pe isus, începu a vorbi și 
ea despre Prunc, spunând tuturor că E] este Cel trimis să mân- 
tuiască neamul lui Israel. 

După ce osif și Maria au adus jertfă lui Dumnezeu, 
au plecat din Ierusalim. 

Cei trei magi de la Răsărit. —În vremea 
Nașterii Mântuitorului, rege ai Iudeii era Irod cel Mare, 
reziditorul templului din Ierusalim. EI fu foarte tulburat 
de venirea unor magi din răsăritul Asiei, care cercetau prin 
Ierusalim unde s-a născut de curând un mare împărat, a 
cărui stea o văzuseră pe cer. Chemându-i la dânsul, îi is- 
codi să afle ce știu despre acel nou împărat. Din cerce- 
tările cărturarilor evrei se dovedi că Mântuitorul se va 
naște în Betleem. 

Irod îndemnă pe magi să pornească în căutarea 
Pruncului și, de-L vor afla, să-i dea și lui de veste, spre a 
merge să 1 se închine și el. Gândul lui ascuns însă era să-L 
omoare. 

Cum ieșiră din Ierusalim, călăuziți de steaua cea 
miraculoasă, cei trei magi aflară Pruncul chiar în Bet- 
leem. După ce I s-au închinat, I-au lăsat o mulțime de 
daruri bogate, printre care aur, smirnă și tămâie. Și apoi 
au pornit înapoi, în ținuturile lor, fără a se mai abate pe 
la Irod, al cărui gând ascuns le fusese descoperit în vis 
de către îngerul Domnului. 

Fuga în Egipt. — Pe când Irod ardea de nerăb- 
dare să afle de urma Pruncului, de care se temea să nu-i 
răpească domnia, îngerul Domnului se arătă în vis lui 
Iosif, îndemnându-l să ia degrabă Pruncul și pe mama 
Lui, și să fugă în Egipt, de unde să nu se întoarcă până 
ce nu va fi vestit din nou. Iosif a ascultat porunca dum- 
nezeiască. El porni în Egipt pe căi ascunse și rămase 
acolo până la moartea lui Irod, care se întâmplă la scurtă 
vreme după nașterea Mântuitorului. 

Uciderea pruncilor din Betleem și [din] 
împrejurimi. — Înfuriat că magii își bătuseră joc de el 
și nu se mai întorseseră prin Ierusalim, Irod a dat po- 
runcă să fie uciși toți pruncii mai mici de doi ani născuți 
în Betleem şi prin împrejurimi, nădăjduind că printre ei 
va fi nimerit și împăratul de care el se temea așa de gro- 
zav. Acest ordin al crudului rege revărsă jale mare în tot 
poporul evreu, care-și înecă durerea în blestemele arun- 
cate împotriva celui rătăcit. Murind Irod, Iosif primi 
poruncă dumnezeiască să se întoarcă în țara sa. Sosind 
în Palestina, el află că peste Iudei domneşte Archelau, fiul 
lui Irod, și se temu să mai meargă la Betleem. De aceea se 
aşeză în cetatea Nazaret din Galileea, de unde I s-a tras și 
numele Mântuitorului de Nazarineanul. 

lisus în mijlocul învățaților evrei — Până la 
vârsta de doisprezece ani, isus a crescut în casa părin- 
ților Săi, învățând și cercetând în tovărășie cu bătrânul 
Iosif şi cu mama Sa cele scrise în Biblie. La doisprezece 
ani, merse de sărbătorile Paștelui, împreună cu părinții 
Săi, la Ierusalim. După sfârșirea sărbătorilor, Iosif şi Maria 
căutară pe Iisus spre a porni către casă, dar, negăsindu-L, 
plecară singuri, socotind că EI va fi pornit înainte cu 
niscai neamuri. După cale de o zi băgară de seamă că 
lisus nu € nicăieri. Îngrijorati, ei se întoarseră la Ierusalim. 
Aici aflară pe lisus în templu, în mijlocul învăţaților, 

descosându-i asupra tuturor celor scrise în Vechiul Tes- 
tament și dându-le răspunsuri care uimeau pe toți cei 
ce-L ascultau. 

Văzându-L, Sfânta Fecioară îi zise : « Fiule, de ce ne-ai 
făcut nouă aceasta ? Iată, tatăl tâu şi cu mine, îngrijoraţi, te-am 
căutat !» 

Auzind vorbele maicii Sale, lisus îi răspunse : « Pen- 
tru ce M-aţi câutat ? Oare n-aţi știut că Mi se cuvine să fiu întru 
cele ce sunt ale Tatălui meu ? » 

Aceste cuvinte nu fură înțelese de nimeni ; numai 
mama Sa le păstră în inima sa. După aceea porni cu pă- 
rinții Săi spre Nazaret, unde trăi până la maturitate, ascul- 
tându-i și sporind în înțelepciune. 


4. Arătarea lui lisus în lume 


Botezul lui lisus. — Despre viața Mântuitorului 
până la vârsta de treizeci de ani nu mai aflăm nimic în 
Sfânta Evanghelie. Se crede că EI și-a petrecut timpul pre- 
gătindu-se, ca și Ioan Botezătorul, pentru vremea când 
urma să iasă în lume spre a propovădui dumnezeieștile 
Sale învățături. 

Pe când Ioan boteza norodul în apele Iordanului, 
veni la el și Iisus Hnstos, cerându-i să-L boteze. Atunci loan 
I-a zis Lui : « Eu am trebuință să fiu botezat de Tine şi Tu 
vii la mine ? » lar lisus i-a răspuns : « Lasă acum, că așa se 
cade. Trebuie să împlinim toată dreptatea legii ! » loan se su- 
puse poruncii Domnului și-L boteză. 

Ieșind din apă, lisus îngenunche spre a se ruga Ta- 
tălui Ceresc. Atunci o lumină mare străbătu zările și Duhul 
Sfânt se cobori peste Dânsul în chip de porumbel, iar un 
glas din văzduh se auzi zicând : « Acesta este Fiul Meu Cel 
iubit, întru care bine am voit |» 

Ispita Satanei. — După botez, lisus se retrase în 
pustiul Iudeii, unde posti patruzeci de zile și patruzeci de 
nopți, fără a se hrăni cu ceva. 

Satana, venind la Dânsul, căută să-L supună ispitei, 
zicându-l : « De ești tu Fiul lui Dumnezeu, zi pietrelor aces- 
tora să se prefacă în pâine ! » Mântuitorul însă îi răspunse : 
« Scris este : „Nu numai cu pâine poate trăi omul, ci și cu toată 
vorba grăită prin gura Domnului |!“ » 

Ducându-L în sfânta cetate și așezându-L pe una 
din aripile templului, Diavolul îi zise iarăși : « De ești Tu 
Fiul lui Dumnezeu, aruncă- Te jos de aici, căci stă scris : „În- 
gerilor Săi va porunci pentru Line și pe mâini Te vor purta, ca 
nu cumva piciorul Tâu să se împiedice de piatră !“ » La acestea, 
Hristos îi răspunse : « De asemenea stă scris : „Să nu ispiteşti 
pe Domnul Dumnezeul Tâu !“ » 

După aceea, Satana ÎI duse pe un munte înalt, de 
unde-l arătă toate îimpărățiile lumii și slava lor, și, după ce-l 
vorbi despre bunătățile pământului, Îi zise : « Toate acestea 
Ți le voi da Ţie, dacă, îngenunchind, Te vei închina mie ! » 

Atunci, Domnul Hristos i-a strigat : « Piei dinaintea 
Mea, Satano, căci scris este : , Domnului Dumnezeului tâu să 
te închini și numai Lui să-I slujești !“ » Şi a pierit Satana ; 
iar îngerii au venit la Dânsul să-l slujească. 

După aceea, Mântuitorul plecă în lume să predice 
cuvântul Domnului. 


5. Ucenicii lui lisus 


Cei dintâi ucenici. — Părăsind pustiul, după ce 
postise și se rugase patruzeci de zile și patruzeci de 
nopți — întocmai ca Moise, când a statornicit Așezământul 
cel vechi — şi după ce înfruntă ispita diavolului, care, tot 
ca în vremea primilor oameni, căuta să-L apropie de cele 

lumești, ațâțându-I întâi pofta de mâncare, apoi dorul de 
măriri deșarte, Mântuitorul porni spre Iordan, unde Ioan 
urma să propovăduiască, îndemnând lumea să apuce calea 
pocăinţei. Fiindu-i greu să poată răspândi singur sfintele 
Sale învățături, EI își alese doisprezece tovarăși, doispre- 
zece ucenici din mijlocul poporului de jos. 

Primii ucenici care au urmat pe Iisus au fost Joan și 
Andrei, cărora loan Botezătorul le-a descoperit că Acela 
este Mesia cel așteptat, răscumpărătorul păcatului stră- 
moșesc. Andrei, la rândul lui, a spus fratelui său, Simon, că 
a aflat pe Mesia, ce se tâlcuiește Hristos, și l-a dus la Dânsul. 
Când l-a văzut lisus pe Simon, i-a zis : « Tu te vei chema 
Chifa, ce se tâleuiește Petru, adică om tare ca piatra |» De ase- 
menea, loan a adus pe fratele său, Iacob, iar lisus a mai 
chemat pe Natanail, căruia îi mai zicea și Bartolomeu. 

Ziua următoare, înainte de a porni spre Galileea, 
lisus mai chemă după sine și pe Filip din Betsaida, adică 
din același loc cu Andrei și cu Petru. 

Nunta din Cana Galileii. — La trei zile după 
chemarea primilor ucenici fu o nuntă în Cana Galileii, 
la care a fost chemată și mama lui Iisus, împreună cu 
Fiul său și cu toți ucenicii Lui. În timpul ospăţului se 
sfârși vinul. Sfânta Fecioară spuse aceasta Mântuitoru- 
lui. lisus porunci să se umple cu.apă șase vase de piatră 
ce se aflau acolo, cuprinzând fiecare cam două-trei ve- 
dre. Apoi zise : « Scoateți acum și dați nunului ! » Când bău, 
nunul se miră de bunătatea vinului. Chemând pe mire, 
îi zise : « Știu că orice om pune la masă întâi vinul cel bun ; 
și numai după ce i se îmbată oaspeții, aduce și de cel prost. Tu 
văd că ai ținut vinul cel bun până acum ?1... » În urmă, do- 
vedindu-se cum s-au petrecut lucrurile, toți au rămas plini 
de mirare și au crezut în puterea dumnezeiască a Mântui- 
torului. Aceasta a fost cea dintâi minune cunoscută, săvâr- 
şită de Iisus. 

Din Cana, Mântuitorul a pornit cu mama Sa și cu 
ucenicii Săi spre Capernaum, unde a rămas doar câteva zile. 


6. Întâiul an de propovăduire 


Începutul propovăduirii. — Apropiindu-se 
Paștele Iudeilor, Iisus a mers la Ierusalim. Aflând în templu 
oameni care se îndeletniceau cu vânzarea boilor, oilor, 
porumbeilor, făceau schimb de bani și alte negoțuri ne- 
potrivite cu un locaș dumnezeiesc, E] făcu bici de frân- 
ghie și-i alungă afară din biserică, zicându-le : « Luaţi 
acestea de-aici și nu faceți casa Tatălui Meu casă de negoţ ! » 

Întrebat de ludei ce-l îndreptățește pe EI să soco- 
tească templul drept casă a 'Tatălui Său, Iisus le-a răspuns : 
« Stricaţi templul acesta și Eu în trei zile îl voi ridica ! » lar lu- 
deii I-au zis : « Patruzeci și șase de ani s-a zidit la clădirea lui 
și Tu zici că-n trei zile îl vei zidi ?! » lisus însă vorbea de 
templul trupului Său. 

Mântuitorul a rămas în Ierusalim în tot timpul 
sărbătorilor Paștelui şi multă lume a crezut într-Însul au- 
zindu-l graiul și văzându-l minunile. Printre aceștia a 
fost şi Nicodim, unul dintre fruntașii și bogătașii Iudeilor, 
care, ascultându-l învățăturile și văzând minunile ce să- 
vârșea, cunoscu într-Însul pe alesul Domnului. Venind 
într-o noapte pe ascuns în casa în care se adăpostea Mân- 
tuitorul, îi zise : « Învățătorul, știu că Dumnezeu Te-a tri- 
mis să ne înveţi, căci nimeni nu at putea să facă minunile pe 
care le săvârşeşti Tu dacă Dumnezeu n-ar sălășlui într-Insul ! » 
Auzind vorbele lui, Iisus îi răspunse : « Adevăr, numai ade- 
văr îți grăiesc : cel ce nu se va naște prin harul Celui de Sus nu 
va putea intra în împărăția lui Dumnezeu ! » 

lar Nicodim ÎI întrebă : « Cum se poate face aceasta ? » 
Şi Iisus îi răspunse că viitoarea renaștere a omenirii nu se 

va face cu trupul, ci se va face prin apă şi Duh Sfânt ; și 
aceasta va fi după înălțarera Fiului omului pe cruce, aseme- 
nea șarpelui înălțat în pustiu pe vremea lui Moise pentru 
izbăvirea Israeliților. 

Nicodim rămase credincios învățăturilor lui lisus 
până la sfârșitul vieții sale. 

De a Ierusalim, lisus a pornit cu ucenicii Săi prin 
Iudeea, botezând și sfătuind lumea să se pocăiască. 

lisus și Samarineanca. — Pe când era în Iudeea, 
isus află că Irod băgase în temniță pe Sf. loan Înainte- Mer- 
gătorul. De aceea, El se întoarse în Galileea. În drum, tre- 
buia să treacă prin Samaria. El se opri la fântâna lui Iacob, 
care se afla în apropiere de Sichem, și trimise pe ucenicii 
Săi să cumpere din cetate de-ale hranei. 

În vremea aceasta veni din Sichem o femeie ca 
să ia apă de la fântână. lisus ceru femeii să-l dea să bea 
din vasul său. Aceasta, plină de mirare, îi zise : « Cum, 
Tu, care ești ludeu, ceri să bei de la mine, care sunt Sama- 
rineancă ? » Uimirea ei era pricinuită de faptul că Sama- 
rinenii erau dispreţuiţi de Iudei, ca fiind de neam păgân, 
și nici un ludeu n-ar fi cutezat să primească ceva din 
mâinile lor. lisus i-a răspuns : « Dac-ai fi cunoscut darul 
lui Dumnezeu și cine este Cel care-ţi zice ție : „Dă-mi să 
beau !“, tu ai fi cerut de la Dânsul să-ţi dea „apă vie “ şi ţi- 
ar fi dat !» Atunci femeia a adăugat : «Doamne, dar nici 
ciutură nu ai și puţul este adânc. De unde ai doar apa cea 
vie ? Oare tu ești mai mare decât lacob, părintele nostru, care 
ne-a lăsat nouă fântâna aceasta, din care au băut și el, și fiii 
săi, şi turmele sale ? » Iar lisus i-a zis : « Oricine va bea din 
apa aceasta va înseta iarăși, însă cel ce va bea din apa pe care 
i-o voi da Eu, acela nu va mai înseta niciodată ! » Auzind 
acestea, Samarineanca zise degrabă : « Doamne, dă-mi şi 
mie apă de aceea, ca să nu mai însetez și nici să mai viu să 
scot de aici ! » 

După aceste vorbe, lisus îi zise să cheme pe băr- 
batul său. Femeia însă îi spuse că nu are bărbat. Spre a-i do- 
vedi că el ştie toate, îi zise : « Adevăr grăiești că nu ai bărbat, 
că cinci ani ai avut, iar cel pe care-l ai acum nu-ţi este ție bâr- 
bat !» Dându-și seama că Cel cu care vorbește este cu- 
noscător a toate, ea Îl întrebă unde se cade să se închine 
cei credincioși, deoarece părinții lor s-au închinat în 
muntele Garizim, iar ludeii zic că numai în Ierusalim se 
cade a se închina cineva. lisus îi răspunse : « Femeie, cre- 
de-Mă pe Mine ! Va veni vremea când nici pe muntele acesta, 
nici în Ierusalim nu vă veți mai închina Tatălui. Vine ceasul, 
și chiar a sosit, când închinătonii cei adevăraţi se vor închina Tatălui 
cu duhul și cu adevărul ! » Samarineanca mai adăugă : « Știu 
că va veni Mesia, care se mai numește și Hristos, și El ne va 
spune nouă toate ! » lar isus i-a zis ei: « Eu sunt ! Cel ce-ţi 
vorbeşte ! » 

Auzind acestea, femeia a lăsat ciutura și a alergat în 
cetate să vestească lumea despre cele ce a aflat, spre a veni 
să vadă dacă Cel cu care a vorbit nu cumva este Hristos. 

Însă înainte de a sfârși vorba cu Samarineanca so- 
siră şi ucenicii din cetate. Ei se mirară mult aflându-L de 
vorbă cu acea femeie. Aşezând masa, Îl chemară să mă- 
nânce, însă lisus le zise : « Mâncarea mea este să fac voia 
Celui ce M-a trimis să sfârșesc lucrul Său ! » Şi, arătând spre 
mulțimea de Samarineni ce veneau dinspre Sichem către 
ei, adăugă : « Ridicaţi ochii voștri și vedeți că holdele sunt gata de 
secerat acum |» 

Cei veniți din cetate, auzindu-L grăind, au crezut 
într-Însul, mărturisind că El este cu adevărat Mântuitorul 
lumii. Rugat de Samarineni, a rămas la dânşii încă două 
zile, propovăduind învățăturile Sale. 

De aici porni în Galileea, unmat de ucenicii Săi. 

Vindecarea tânărului din Capernaum. — 
Pe când se afla în Cana, a venit la Iisus un mare slujbaș din 

Capemaum. Acesta L-a rugat să meargă să tămăduiască pe 
fiul său, care trăgea să moară. lisus îi spuse să se întoarcă 
acasă, că-și va găsi copilul vindecat. Această minune făcu 
pe slujbaș, cu toată casa lui, să creadă în Dumnezeu și în 
puterea lui suprafirească. 

lisus în Nazaret. — După aceea a venit isus în 
Nazaret să propovăduiască. Intrând în sinagogă, a citit 
în Biblie din cartea proorocului Isaia cuvinte pe care le-a 
tălmăcit în așa chip, încât toți cei ce-L ascultau rămâ- 
neau uimiţi de înțelepciunea Lui. Însă vorbele Sale nefiind 
pe placul multora dintre cei de față, unii ca aceia s-au scu- 
lat și L-au gonit din cetate, împlinindu-se astfel spusele 
Mântuitorului că « Nici un prooroc nu este cinstit în patria 
sa !» Pornind din mijlocul celor ce-L urau pe El, s-a co- 
borât în Capernaum, unde săvârși o sumedenie de tămă- 
duiri și alte minuni vrednice de multă mirare. 

Pescuirea îmbelșugată. — Într-una din zile, 
pe când [isus se afla lângă lacul Genizaretului, s-a adunat în 
jurul Său norod mult, ca să-l asculte învățăturile. Atunci 
E] se sui într-o luntre ce se afla în marginea apei și, de- 
părtându-se puţin de la mal, începu să predice poporu- 
lui. lar după aceea a zis lui Simon să arunce mrejele spre a 
prinde pește. Simon l-a spus că toată noaptea a pescuit fără 
a prinde ceva, dar, totuși, ÎI va asculta și va arunca mrejele. 
Când a vrut să le scoată, n-a putut. Atunci a chemat în aju- 
tor pe alți pescari cu alte luntri. După ce au scos mrejele, 
au umplut amândouă luntrile cu pește. Toţi pescarii s-au 
mirat și au rămas înfricoșați de această minune. lar lisus 
i-a zis lui Simon : « Nu te teme ! De-acum vei vâna oameni ! » 
Și, lăsând luntrile lor, pescarii au urmat pe Mântuitorul. 

Vindecarea unui paralitic. — Pe când [isus se 
afla în Capermaum, înconjurat de farisei și cărturari, ve- 
niți din toate părțile Galileii și Iudeii ca să-l asculte în- 
vățăturile, niște oameni au adus la Dânsul un paralitic 

ce zăcea de multă vreme. Neputând — din pricina mul- 
țimii norodului — să-l bage în casă pe ușă, s-au suit pe 
acoperiș și, dezvelind casa, au lăsat pe slăbănog cu patul 
său în fața lui Iisus. Văzând Mântuitorul atâta credință, i-a 
zis lui : « Fiule, ierte-ţi-se păcatele tale ! Ia-ţi patul și pleacă ! » 
Și slăbănogul se însănătoși. Cei de față se minunară și cre- 
zură în puterea Lui dumnezeiască. 

Cărturarii și fariseii socotiră vorbele Mântuitorului 
ca un fel de ocară față de Dumnezeu, singurul în putință 
de a ierta păcatele oamenilor. Iisus, înțelegându-le gân- 
dul, le zise : « De ce cugetaţi astfel în sufletele voastre ? Ce 
este mai ușor ? Să zici : „,lerte-ţi-se păcatele tale !“ sau să 
zici : „Scoală-te și pleacă !“ ? » Apoi le spuse că Fiul omu- 
lui are puterea pe pământ ca să ierte păcatele. Şi către 
paralitic grăi : « Ție-ţi zic ! Ia-ţi patul tâu și pleacă la casa 
ta !» La vorbele Mântuitorului, slăbănogul se simţi în- 
sănătoșit ca prin farmec, și, luându-și așternutul pe care 
zăcuse, porni spre casa sa, lăudând și preamărind pe Dum- 
nezeu. Poporul care fusese martor la această minune se 
umplu de frică și, slăvind pe Cel Atotputernic, grăi : « Mi- 
nunate lucruri văzurâm noi astăzi !» Apoi, fiecare porni 
spre casa sa. 


7. Al doilea an 
de propovăduire 


Vindecarea slăbănogului. — În vremea aceea, 
apropiindu-se Paștele Iudeilor, a pornit spre Ierusalim. Şi era 
acolo, lângă poarta Oilor, o scăldătoare numită Vitezda, 
având cinci pridvoare în care zăceau tot felul de bol- 
navi. Aceștia așteptau tulburarea apei de către îngerul 
Domnului și cel care intra întâi în apă după tulburare 

se făcea sănătos de orice boală ar fi zăcut. Și era acolo 
un om care zăcea de treizeci şi opt de ani. Văzându-l, 
lisus îi zise : « Poiești să fii sânătos ? » lar el I-a răspuns că 
vrea, dar n-are cine-l băga în scăldătoare la timp. Atunci 
Mântuitorul i-a zis : « Scoală, ia-ți patul tâu și pleacă ! » Şi 
îndată bolnavul s-a sculat, și-a luat patul și a plecat. Și fiind în 
ziua aceea sâmbătă, cărturarii iudei îl certau pe el că și-a 
luat patul în zi de sărbătoare. Iar cel vindecat le-a răs- 
puns că așa i-a poruncit Cel care l-a făcut sănătos și pe 
care nu-L cunoaște. Aflând după aceea că lisus este Cel 
ce l-a vindecat, s-a dus și L-a spus cărturarilor. 

Din pricină că El nu ţinea ziua Sâmbetei când tre- 
buia să fie de ajutor și — mai ales — fiindcă se numea pe 
Sine Fiul lui Dumnezeu, ludeii au început să-L persecute, 
făcându-și planul chiar să-l omoare. 

Alegerea apostolilor. — Într-una din zile s-a 
suit Iisus în munte, unde s-a rugat toată noaptea. Fă- 
cându-se ziuă, El a chemat pe ucenicii Săi, dintre care 
şi-a ales doisprezece inși, pe care i-a numit apostoli, și 
anume : Petru — care mai înainte se numise Simon; 
fratele său, Andrei ; Iacob și loan, fiii lui Zevedeu ; Filip 
și Bartolomeu — numit și Natanail ; Matei vameșul și 
Toma — numit și Geamânul ; lacob al lui Alfeu și Iuda 
Tadeul — fraţi ; Simon Cananitul — numit și Zilotul ; 
și Iuda Iscarioteanul, care mai apoi se făcu vânzătorul 
Domnului. 

Cu acești apostoli, Mântuitorul izbuti să răstoarne 
păgânismul și să pună temeliile bisericii creștine. Pe aceștia 
i-a trimis E] să predice Evanghelia — cuvânt care înseamnă 
Veste Bună —, îndemnându-i să scoată din rătăcire mai 
ales poporul lui Israel. 

Cele nouă fericiri. — Pe când Mântuitorul se 
afla în Galileea, înconjurat de ucenicii Săi, precum și de mare 
mulțime de norod, se urcă pe un munte din apropierea 

Capenaumului și începu a predica poporului adunat în jurul 
Său, zicând : 

1. « Fericiţi cei săraci cu duhul, că a lor este împărăţia 
cerurilor ! » 

2. « Fericiţi cei ce plâng, că aceia se vor mângâia ! » 

3. « Fericiţi cei blânzi, că aceia vor moșteni pământul ! » 

4. « Fericiţi cei flămânzi și însetați după dreptate, că 
aceia se vor sătura |!» 

5. « Fericiţi cei milostivi, că aceia se vor milui ! » 

6. « Fericiţi cei cu inima curată, că aceia vor vedea pe 
Dumnezeu ! » 

7. « Fericiţi făcătorii de pace, că aceia fiii lui Dumne- 
zeu se vor chema !» 

8. « Feniciţi cei prigoniți pentru dreptate, că a lor este 
împărăția cerurilor ! » 

9. « Fericiţi veţi fi, când vă vor ocără și vă vor pri- 
goni pe voi, și vor zice tot felul de vorbe rele și minci- 
noase împotriva voastră din pricina Mea. Bucuraţi-vă și vă 
veseliţi, că plata voastră este nesfârșită în ceruri ; căci tot astfel 
au fost prigoniți şi profeții cei care au fost mai înainte ! » 

Aceste nouă fericiri au fost numite « Predica de pe 
munte >». 

Alte învățături ale Mântuitorului. — În pre- 
dicile Sale, Mântuitorul sfătuia norodul cum să se poarte 
spre a câștiga bunăvoința dumnezeiască. El zicea că mi- 
lostenia să o facem pe ascuns, nu în văzul lumii ; de ase- 
menea, și rugăciunea să o facem feriți de privirile altora ; 
când postim, să nu ne arătăm oamenilor cu chipuri triste 
şi suferinde, ca fățarnicii. Să nu fum lacomi și agonisitori de 
avuţii lumești, căci toate sunt zadarnice, ci să facem cât 
putem de multe fapte bune. Să ne purtâm cu semenii noștri 
tot astfel cum am dori să se poarte și alții cu noi. 

Vindecarea unui lepros şi a slugii unui 
sutaș. — Coborându-se din munte, Iisus a întâlnit în calea 

Sa un lepros pe care l-a vindecat. După ce l-a sfătuit să nu 
spună nimănui cine l-a lecuit, l-a trimis să ducă bisericii 
darul poruncit de Moise. 

Apoi, intrând în Capernaum, l-a ieșit în cale un 
sutaș care L-a rugat să-i vindece o slugă bolnavă foarte 
greu. Și, voind lisus să meargă la patul bolnavului, su- 
tașul I-a zis : « Doamne, nu sunt vrednic să intri sub acope- 
rișul casei mele, ci zi numai un cuvânt și sluga mea se va 
tămădui | Căci și eu sunt în slujba stăpânirii și am sub mine 
slujitori. Și, de zic unuia : „Du-te !“, se duce, iar de zic altuia : 
„Vino 1“, vine. Și, de poruncesc slugii mele : „Fă aceasta !“, o 
face îndată ! » 

Auzind Mântuitorul vorbele lui, s-a minunat gro- 
zav. Şi a zis celor ce-L urmau : « Vă spun drept că nici în 
Israel n-am aflat atâta credință ! De aceea vă zic că mulți vor 
veni și de la răsărit, și de la apus. Și se vor odihni cu Avraam 
și cu Isaac și cu Iacob, în împărăția cerurilor. Lar fiii împărăției 
vor fi aruncaţi în întunericul cel mai mare, acolo unde va fi plân- 
gerea și scrâșnirea dinţilor ! » 

Apoi, grăind către sutaș, îi zise : « Mergi și cum ai cre- 
Zut să-ți fie ţie ! » Şi, din acel ceas, sluga s-a tămăduit. 

Învierea tânărului din Nain. — Într-una din 
zile, mergând lisus cu ucenicii Săi şi cu o mulțime de 
norod în cetatea Nain, a întâlnit la poarta cetății lume 
multă ducând la groapă un mort, unicul fiu al unei vă- 
duve. Văzând Mântuitorul jalea cea mare a mamei, ] se 
făcu milă de ea și, apropiindu-se de racla mortului, zise : 
« Tinere, ţie-ţi grăiesc : scoală-te |! » Şi, îndată, mortul s-a 
sculat și a plecat cu mama sa. Toţi cei de față s-au înfrico- 
șat și au început a lăuda pe Dumnezeu. Vestea acestei mi- 
nuni s-a răspândit în cuprinsul întregii Iudei și în toate 
ținuturile dimprejur. 

Mirul femeii păcătoase. — Odată, pe când Iisus 
se afla la masa unui fariseu, iată că veni la Dânsul o femeie 

păcătoasă cu un vas plin de mir. Plângând, ea se aruncă 
la picioarele Lui, pe care I le udă cu lacrimi și, ștergân- 
du-le cu părul capului, le sărută și le unse cu mir. Fariseul 
se miră în sine că lisus nu cunoaște că această femeie e 
o desfrânată, și deci n-o izgonește. lisus, înțelegându-i gân- 
dul, îi spuse fariseului că acea femeie a făcut ceea ce el, 
ca gazdă, nu făcuse, adică I-a spălat picioarele, I le-a șters 
cu părul capului ei și, sărutându-I-le, I le-a uns cu mir. 
Deci, pentru dragostea și credința ei, Mântuitorul îi spuse 
că i se vor ierta păcatele. Cei de față se mirau, întrebân- 
du-se : « Cine-o fi Acesta care iartă păcatele oamenilor ? » 


8. Pildele lui lisus 


Spre a-Şi face mai pricepute învățăturile Sale, foarte 
des, Mântuitorul se folosea de pilde spuse pe înțelesul 
norodului care-L asculta. Prin aceste pilde sau parabole 
ținea încordată ascultarea poporului, care-l sorbea cu- 
vintele cu nesaț. 

Odată, adunându-se în jurul Său mulțime mare de 
norod de prin cetăţile vecine, a grăit în pilde. 

Pilda semănătorului. — Ca să arate că nu toate 
învățăturile dumnezeiești se prind de sufletul ascultătorilor, 
a spus o pildă despre un semănător care, semănând ogorul 
său, o sămânță a căzut lângă drum şi a fost călcată, iar pă- 
sările văzduhului au mâncat-o ; alta a căzut pe piatră şi, 
puțin timp după ce-a răsărit, s-a uscat pentru că n-avea 
umezeală ; alta a căzut în mijlocul spinilor şi, crescând spi- 
nii, au înăbușit-o ; în sfârșit, alta a căzut pe pământ bun și, ră- 
sărind, a făcut rod însutit. Grăind acestea, a strigat : « Cel 
ce are urechi de auzit să audă |!» 

În această pildă, semănătorul era însuși Mântuito- 
rul ; sămânţa este cuvântul lui Dumnezeu ; iar locul unde 

a picat fiecare sămânță înfățișează sufletul oamenilor care 
prind învățătura dumnezeiească. 

Sămânţa căzută lângă drum este cuvântul bun, care 
pătrunde în sufletul omului fără a se lipi de el, căci ve- 
nind cugetul rău, adică diavolul, vorba bună pe care a au- 
zit-o piere fără a lăsa vreo înrâurire asupra lui. Sămânța 
căzută pe piatră este cuvântul bun care intră în sufle- 
tul ascultătorului, iar acesta îl primește cu plăcere ; însă, 
având sufletul împietrit, învățătura cea bună, deși a răsă- 
rit, n-a avut de unde-și trage umezeală, și deci unde să-și 
adâncească rădăcina, căci venind ispita, nu mai urmează 
îndemnul cel bun. Sămânța căzută în mijlocul spinilor este 
cuvântul bun prins în sufletul oamenilor copleșiți de 
nevoile vieţii, de avuţiile sau de plăcerile lor. Întunecaţi 
de preocupările zilnice, prind cuvântul, îl primesc cu plă- 
cere, dar îl ucid, înăbușindu-l cu îndeletnicirile vieţii de 
toate zilele. Sămânța căzută pe pământ bun este cuvântul 
prins de sufletul oamenilor cu inima bună și curată, care, 
săpându-l într-înșii, îl păstrează cu sfințenie și caută să-l 
împărtășească și celor în mijlocul cărora trăiesc, pentru 
luminarea și îndreptarea lor. 

Pilda neghinei din grâu. — În altă pildă, Mân- 
tuitorul a asemuit împărăția cerurilor omului care a semă- 
nat în țarina sa sămânță bună, iar după aceea a lăsat ogorul 
său în paza slugilor. Dar, pe când dormeau slugile, a venit 
vrăjmașul stăpânului și a semănat neghină. Odată cu grâul 
a răsărit și neghina. Văzând aceasta, slugile au întrebat pe 
stăpân dacă le dă voie să smulgă neghina. Stăpânul le-a 
spus că se poate ca, odată cu neghina, să smulgă și grâul, 
şi deci e mai bine să le lase să crească până la seceriș, când 
vor plivi întâi neghina şi, făcând-o snopi, o vor arde, iar după 
aceea vor culege și grâul, pe care îl va aduna în hambarele sale. 

În această pildă, semănătorul seminţei celei bune 
este însuși Mântuitorul ; țarina este omenirea ; semănă- 

torul neghinei este satana ; sămânţa cea bună închipuie pe 
cei ce urmează poruncile Domnului, iar neghina înfă- 
țişează pe cei ce ascultă îndemnurile duhului necurat ; 
secerătorii sunt îngerii ; iar secerișul închipuie sfârșitul 
lumii, când cei răi vor fi pedepsiţi, iar cei buni, răsplă- 
tiți după faptele lor. 

Pilda smochinului neroditor. — Într-una din 
zile au venit la lisus câțiva inși care-l vorbiră despre niște 
Galileeni uciși din ordinul lui Pilat pe când aduceau 
jertfe. lisus le-a zis : « Oare credeţi voi că acei Galileeni au fost 
cei mai păcătoşi dintre toți Galileenii de au pătimit acestea ? 
Nu ! Și vă spun vouă că, de nu vă veţi pocăi, toți vor pieri așa ! 
De asemenea, cei optsprezece peste care a căzut tumul Siloa- 
mului și i-a omorât vi se pare că au fost cei mai greșiţi dintre 
toţi oamenii care locuiau în lemsalim ? Nu ! Și vă spun încă o 
dată că, de nu vă veţi pocăi, toți veţi pieri la fel ! » 

După aceea le spuse pilda aceasta : 

Cineva avea un smochin sădit în via sa. Venind 
vremea să-i culeagă roadele, nu află nimic într-însul. 
Atunci zise vierului : « lată, de trei ani întruna aştept rod 
de la acest smochin și văd că nu rodește. Să-l tai, ca să nu 
mai țină locul prins în zadar ! » Auzind acestea, vierul i-a 
răspuns : « Stăpâne, mai lasă-l și anul acesta și-l voi săpa 
împrejur și-i voi pune gunoi, poate va rodi. Iar de nu, anul 
viitor îl voi tăia negreșit ! » 

Pilda grăuntelui de muștar și a aluatului. — 
În alte pilde, Mântuitorul a asemuit împărăţia cerului 
cu grăuntele de muștar semănat în pământ bun, care, deși 
mic la bob, crescând însă, întrece toate buruienile şi se face 
un mic copăcel în care se pot adăposti chiar păsările văz- 
duhului ; sau cu aluatul pe care îl amestecă femeia în 
făină, și el, dospindu-se, toată coca o dospește. 

Pildele cu comoara, cu mărgăritarul și 
cu năvodul. — Mântuitorul a mai asemănat împărăţia 

cerului cu O comoară ascunsă într-o țarină, pe care, aflând-o 
un 01, se duce și-și vinde tot avutul și cumpără acea 
țarină. Sau cu negustorul cumpărător de mărgăritare care, 
când a aflat un mârgăritar de mare preț, și-a vândut toată 
averea sa și l-a cumpărat. Ori cu nâvodul în care se prind 
tot felul de pești și, fiind tras la mal, peștii cei buni 
sunt puși în vase, iar cei răi sunt azvârliți afară, întoc- 
mai cum va fi şi la sfârşitul omenirii cu sufletele oame- 
nilor celor răi. 


9. Alte minuni ale lui lisus 


Liniștirea vânturilor. — Într-o seară, după ce 
predicase mulțimii care se adunase în jurul său, lisus 
trecu cu ucenicii Săi pe celălalt țărm al lacului. Fiind pe apă, 
se porni o furtună năprasnică, ridicând valuri ce amenințau 
să înece corabia. Mântuitorul dormea. Înspăimântați, uce- 
nicii L-au deșteptat, rugându-L să-i mântuiască. Atunci, 
lisus le zise : « De ce v-aţi înfricoșat, puțin credincioșilor ? » 
Apoi a certat vântul și liniște mare s-a făcut. Iar cei din 
corabie se mirau și grăiau între dânșii : « Cine-o fi Acesta, 
că și vânturile și marea ÎL ascultă ?» 

Învierea fiicei lui Iair. — Într-una din zile, pe 
când [isus vorbea poporului, veni la Dânsul mai-marele 
unei sinagogi, anume Iair. Acesta-L rugă să meargă până 
la el acasă să-i scape fata, care era pe moarte. lisus porni, 
împreună cu ucenicii Săi, spre locuința preotului. Până să 
sosească a Iair, veni veste că fiica sa a murit. Atunci, Mân- 
tuitorul zise lui Iair : « Nu te teme, numai credință să ai ! » 
Ajungând acasă, lisus zise celor ce plângeau : « Ce vă tul- 
buraţi atâta ? Fugiţi, că fata n-a murit, ci doarme |!» Şi toți 
îl priveau cu milă și batjocură, întrucât ei știau că fata 
murise. După aceea, Mântuitorul scoase afară pe cei ce se 

aflau în jurul moartei și rămase numai E], cu Petru, cu 
Iacob şi cu Ioan, precum și cu părinții fetei. Şi, luând-o 
de mână, îi zise : « Fecioară, scoală-te ! » Şi fata a înviat. 
Toţi cei de faţă s-au înspăimântat văzând această întâm- 
plare, iar Iisus le-a poruncit să nu spună nimănui ceea 
ce au văzut. Vestea acestei minuni însă s-a răspândit în toată 
partea aceea. 

Vindecarea unei femei bolnave. — Pe când 
lisus mergea spre casa lui Iair, porni după Dânsul o mare 
mulțime de oameni. Printre aceștia se afla și o femeie care 
pătimea de doisprezece ani de o boală femeiască foarte grea. 
Aproape tot avutul său și-l cheltuise căutându-se cu fel 
de fel de vraci și cu tot soiul de doctorii ! Rușinându-se 
să roage fățiș pe lisus s-o tămăduiască de suferința sa, se 
gândi că, dacă va putea să se atingă de veșmintele Mân- 
tuitorului — de a cărui putere dumnezeiască era încredin- 
țată —, ea se va lecui. Strecurându-se prin mulțime, izbuti 
să se atingă de isus și îndată se vindecă. În acea clipă, 
Mântuitorul simţi puterea care ieșise dintr-Însul și, în- 
torcându-se spre apostoli, îi întrebă : « Cine s-a atins de 
Mine ? » lar femeia, văzând că fusese descoperită și sim- 
țind că sănătatea pătrunsese iarăși în corpul său, se apropie 
tremurând de Iisus. Căzând în genunchi înaintea lui, își 
mărturisi fapta în fața norodului adunat acolo, spunând tot- 
odată cum se simţise vindecată din acele clipe. Atunci, 
lisus i-a zis : « Fii fără teamă, fiică ! Credinta ta te-a vindecat ! 
Mergi liniștită |! » 

Văzând lisus că norodul este setos de învățăturile 
Sale, porunci apostolilor să se răspândească, doi câte doi, 
în tot cuprinsul locuit de poporul lui Israel spre a-l în- 
drepta pe calea adevăratei credințe. 

Hrănirea mulțimii cu cinci pâini și doi 
pești. — Trecând Iisus lacul Tiberiadei în cealaltă parte a 
Galileii, a venit la dânsul norod ca la cinci mii de oameni 

ca să-l asculte învățăturile. Și era în preajma Paștelui. Toţi 
se întrebau : cu ce va sătura EI atâta mulţime ? Aflând la un 
copil cinci pâini de orz și doi pești, Iisus rândui ca poporul 
să stea jos și, blagoslovind pâinile, a spus ucenicilor să le 
împartă mulțimii. După ce s-a săturat tot norodul, au mai 
adunat douăsprezece coșuri de firimituri. Oamenii, vă- 
zând această minune, și-au zis : « Acesta este adevăratul 
prooroc, Cel așteptat de lume ! » Și voiau să-L facă împă- 
ratul lor. Însă Iisus, lăsându-i, s-a suit singur în munte, să 
se roage. Pierzându-i de urmă și Lui, și ucenicilor săi, mul- 
țimea porni a-L căuta pretutindeni. Și, neaflându-L, se 
urcară în corăbii și merseră spre Capernaum, unde-L gă- 
siră. Fiind întrebat de norod când a sosit acolo, Iisus le-a 
răspuns : « Amin, amin, grăiesc vouă ! Mă căutaţi nu pentru 
că ați văzut semne, ci pentru că v-am săturat cu pâine ! Îngri- 
jiți-vă însă nu de hrana cea trecătoare a trupului, ci de aceea ce 
rămâne spre viața veșnică și care vi se va da vouă de Fiul omului ! » 

După aceea, vorbind poporului, lisus spuse că El 
este pâinea cea vie, care s-a pogorât din cer și cel ce va 
mânca din pâinea aceasta — adică se va adăpa de la învă- 
țăturile Sale — viu va fi în vecii vecilor. Auzind vorbele 
Lui, mulţi dintre ucenici, nepricepându-le, nu știau ce 
să creadă, iar mare parte dintr-înșii s-au întors înapoi și 
n-au vrut să-L mai urmeze. Grăind către cei doispre- 
zece ucenici ai Săi, Mântuitorul îi întrebă dacă şi ei vor 
să-L părăsească. Atunci, Petru îi răspunse : « Doamne, la 
cine ne vom duce ? Cuvintele vieţii veșnice la Tine le-am aflat. 
Și noi am crezut și am cunoscut că Lu ești Hristos, Fiul lui 
Dumnezeu |!» 

Furtuna de pe mare. — Dacă s-a făcut seară, 
ucenicii s-au coborât în corăbii și au pornit singuri în 
cealaltă parte a mării, la Capemaum. Dar iată că întuneric 
mare se făcu, încât nimic nu se mai vedea. Către a patra 
strajă a nopții, ei zăriră pe lisus venind spre dânșii pe mare 


109 


și se înspăimântară, crezând că văd o nălucă. Dar lisus le-a 
vorbit, îndemnându-i să nu se teamă. Petru însă îi zise: 
« Doamne, de ești Tu, poruncește-mi să vin la Tine pe apă ! » 
Și lisus i-a zis : « Vino !» Dar, coborându-se din corabie, 
el se sperie de furia cea mare a furtunii și începu să se scu- 
funde. De spaimă, strigă : « Doamne, ajută-mă ! » Dându-i 
mâna, Mântuitorul intră cu el în corabie, zicându-i : « Pufin 
credinciosule, pentru ce te-ai îndoit ? » La câtva timp după 
aceea, vântul s-a potolit, iar ei s-au coborât pe pământul 
Genizaretului. 


10. Al treilea an 
de propovăduire 


lisus în Fenicia. — După ce lisus a străbătut tot 
ținutul Galileii, trecu în pământul Feniciei, în părțile 
Tirului şi Sidonului. Aici dorea El să nu fie cunoscut de 
nimeni. Dar nu putu să rămână în tihnă, căci o femeie 
cananeeancă se ținu după Dânsul, rugându-l să-i vin- 
dece pe fiica sa, care era chinuită grozav de duhuri rele. 
Mântuitorul s-a făcut a nu-i auzi ruga. Ea însă Îl urma 
de-aproape, rugându-L necontenit să-i mântuiască fata. 
Atunci ucenicii rugară și ei pe lisus să asculte rugămin- 
tea femeii. Mântuitorul le-a răspuns că EI nu a fost tri- 
mis decât numai pentru oile cele pierdute ale lui Israel ; 
după aceea a intrat în casă împreună cu ei. Femeia intră 
și ea după dânșii și, închinându-se, ÎL rugă din nou, zi- 
cându-l : « Doamne, ajută-mă ! » lisus i-a răspuns : « Să 
lăsăm mai întâi să se sature fiii, căci nu e bine să luăm pâinea 
fiilor spre a o arunca la câini ! » Atunci femeia a adăugat : 
« Aşa este, Doamne, dar şi câinii mănâncă din firimiturile 
ce cad de la masa stăpânilor ! » Văzând Mântuitorul stă- 

ruința ei, zise : « Femeie, mare este credința ta ! Facă-se după 
cum voiești |» 

Din ceasul acela, fata s-a tămăduit. 

Vindecarea unui surdomut. —leșind din 
hotarele Tirului şi Sidonului, lisus s-a coborât iarăși spre 
marea Galileii. Aici veni la Dânsul un surd-gângav, care-L 
rugă să-l lecuiască. Punând degetele în urechile lui și 
atingându-se de limba lui, privi spre cer și zise : « Des- 
chideţi-vă ! » Din acel ceas, bolnavul se vindecă și porni 
să spună lumii despre tămăduirea lui, deși Iisus îl îndem- 
nase să ţină faptul în taină. 

A doua înmulțire a pâinilor. — Într-una din 
zile, fiind iarăși popor mult adunat în jurul Său — ca la 
patru mii de oameni care nu aveau nimic de-ale hranei 
și care de trei zile nu luaseră aproape nimic în gura lor —, 
lisus întrebă pe ucenicii Săi câte pâini au. Și, aflând că au 
câțiva pești și șapte pâini, le-a blagoslovit, iar ucenicii le-au 
împărțit mulțimii, care a mâncat de s-a săturat, și au mai 
rămas și şapte coşuri de firimituri. 

Apoi a trecut lisus din Betsaida în Cezareea lui Filip, 
fratele lui Irod din Galileea — omorâtorul lui Ioan Bote- 
zătorul. Pe cale, EI a destăinuit ucenicilor Săi tot ce avea 
să pătimească în Ierusalim de la bătrâni, de la cărturari și de 
la mai-marii preoților, că va fi omorât, dar a treia zi va învia. 

Schimbarea la faţă. — Într-una din zile isus a 
luat pe Petru, pe Iacob şi pe Ioan, şi s-a suit pe muntele 
Taborului din Galileea. Aici s-a schimbat la față, arătân- 
du-li-se cu strălucire mare şi înveșmântat cu îmbrăcă- 
minte albă ca zăpada. Însoţitorii lui lisus au văzut pe Moise 
şi pe Ilie vorbind cu Domnul, și un glas din văzduh s-a 
auzit vestind : « Aceasta este fiul Meu cel iubit, întru Care 
bine am voit. Pe Acesta să-L ascultați ! » Şi, auzind aceste 
cuvinte, ucenicii au căzut cu faţa la pământ. Apropiin- 
du-se Mântuitorul de ei, le zise : « Sculaţi-vă și nu vă te- 

meți ! » Ridicându-se, n-au mai văzut pe nimeni, decât 
numai pe lisus. Pe când se coborau din munte, Mântuito- 
rul le-a zis : « Să nu spuneti nimănui despre vederea aceasta 
până ce Fiul omului nu se va scula din morţi |» 

Vindecarea unui lunatic. — După ce se co- 
borâră din munte, fură întâmpinați de o mulțime mare 
de norod. Un om din popor, apropiindu-se de Iisus, îi 
zise : « Învătătorule, caută spre fiul meu, căci unul singur am 
și duh râu îl apucă pe el. Și începe a striga și a se frământa, 
spumegând, și abia iese din el după ce l-a zdrobit cu desăvâr- 
şire. Și am rugat pe ucenicii Tăi ca să-l scoată și n-au putut ! » 
Auzind acestea, Mântuitorul ceru să-i aducă de față pe 
cel bolnav. Pe când se apropia cu el, duhul cel rău în- 
cepu să-l frământe din nou. Atunci Mântuitorul a cer- 
tat duhul cel rău și a tămăduit copilul, pe care-l dădu 
tatălui său. Și toți s-au înspăimântat, minunându-se de pu- 
terea și mărirea Domnului. 

Plata birului pentru templu. —Pe când 
Mântuitorul se afla în Capemaum, au venit la Petru oa- 
menii stăpânirii care strângeau dările pentru templu şi 
i-au zis : « Învățătorul vostru nu plătește cele două drahme ? » 
Iar Petru le-a răspuns : « Ba da !» Şi intră în casă spre a-l 
spune lui lisus. Știind pricina pentru care venea, Mân- 
tuitorul îi zise : « Ce crezi tu, Simone ? Împărații pămân- 
tului de la cine iau dăjdii ? De la fiii lor sau de la străini ? » 
Petru I-a răspuns : « De la străini !» Atunci Iisus i-a zis : 
« Iată dar că fiii sunt scutiți ! Totuşi, ca să nu călcâm rându- 
iala, du-te la mare, aruncă undița şi celui dintâi peşte pe ca- 
re-l vei prinde deschide-i gura și vei afla într-însa un „satir“. 
Ia-l și dă-l lor pentru Mine și pentru tine ! » 

Alegerea celor șaptezeci de ucenici. — Apro- 
piindu-se sărbătoarea corturilor, lisus porni spre Ierusalim 
prin Samaria. Şi, vrând să intre într-o cetate samarineană, 
locuitorii nu L-au primit, fiindcă aflaseră că merge în Ju- 

deea și nu voiau să rămână la dânșii. Atunci Iacob și Ioan 
grăiră către Mântuitorul : « Doamne, ne învoiești să zicem 
să se coboare foc din cer să-i nimicească ? » lar lisus, certân- 
du-i, le zise : « Oare nu știți ai cămi duh sunteți ? Fiul omului 
n-a venit să piardă sufletele omenești, ci să le mântuiască |! » Si 
apoi au mers spre alt sat. 

După aceea, alegând şaptezeci de ucenici, Mân- 
tuitorul i-a trimis înaintea sa, doi câte doi, să meargă 
prin toate orașele și locurile pe unde avea să treacă El. 
Inainte de a pleca, le-a zis : « Secerișul e îmbelșugat, iar lu- 
crătorii sunt puţini. Rugaţi pe stăpânul secerișului să scoată 
lucrătorii la secerișul său, căci, iată, eu vă trimit pe voi ca mieii 
în mijlocul lupilor. Să nu purtați nici pungă, nici traistă, nici 
încălțăminte, şi pe nimeni să nu întrebaţi de sânătate în cale. 
În orice casă veți intra, întâi să ziceți : „Pace casei acesteia !“ De 
va fi acolo fiul păcii, atunci pacea voastră se va odihni peste 
dânsul, iar de nu, se va întoarce iarăși la voi ! Să nu vă mutaţi 
din casă în casă. Și-n oricare cetate veţi intra și vă va primi 
pe voi, mâncaţi ce vi se va pune dinainte. Și tâmăduiţi bol- 
navii care se vor afla într-însa şi spuneţi-le că s-a apropiat de 
ei împărăția lui Dumnezeu... Cel ce vă va asculta pe voi pe 
Mine Mă va asculta, iar cel ce se leapădă de voi de Mine se 
leapădă. Și cel ce se leapădă de Mine se leapădă de Cel ce 
M-a trimis pe Mine ! » 

Și, întorcându-se ucenicii E pe unde fuseseră 
trimiși, au grăit cu bucurie către lisus : « Doamne, și dra- 
cii se pleacă nouă întru numele Tău ! » lar Mântuitorul le-a 
zis lor : « Văzut-am pe satana ca un fulger căzând din cer. 
Iată, vă dau vouă stăpânire să călcați peste şerpi și peste scor- 
pii $ și peste toată puterea vrăjmașului, și nimic nu vă va vătăma. 
Însă bucuria voastră să nu fie că duhurile se pleacă vouă, ci mai 
vârtos să vă bucurați că numele vostru a fost scris în ceruri ! » 
Şi, în acel ceas, bucuria lui Iisus a fost mare. 

Mai apoi, Mântuitorul a chemat la Sine pe toată 
lumea să-L urmeze, zicând : « Veniţi la Mine toți cei obo- 
siți și Eu vă voi odihni ! Luaţi jugul Meu și învățați de la 
Mine, că eu sunt blând și smenit cu inima. Și veți afla odihna 
sufletelor voastre, că jugul Meu este bun, iar sarcina Mea este 
ușoară |» 

Samarineanul milostiv. — Apropiindu-se săr- 
bătoarea Corturilor, Iisus a pornit spre Ierusalim, trecând 
prin Samaria. În acest timp veni la el un legiuitor care-L 
întrebă ce trebuie să facă spre a moșteni viața veșnică. lisus 
îi zise : « În lege cum scrie ? » lar acela răspunse : « Să iu- 
beşti pe Domnul Dumnezeul tău din toată inima ta, din tot 
sufletul tâu, din toată virtutea ta și din tot cugetul tâu, iar pe 
aproapele tâu, ca pe tine însuţi ! » lisus a adăugat : « Adevărat 
ai grâit | Fă toate acestea și vei fi viu |!» 

Întrebându-L legiuitorul cine este aproapele său, 
Mântuitorul îi spuse această pildă : 

Un om oarecare se cobora din Ierusalim spre Ieri- 
hon. Pe drum a căzut în mâinile tâlharilor, care, după ce 
lau dezbrăcat și l-au rănit greu, au plecat, lăsându-l aproape 
mort. Din întâmplare se cobora pe același drum un preot. 
Acesta, văzându-l, își urmă calea înainte, fără a se opri. 
Puțin după aceea trecu pe acolo un levit, care, văzând pe 
ce] rănit, merse, de asemenea, mai departe. Nu mult după 
aceea, iată că se arătă pe aceeași cale un samarinean, om 
străin de legea celui jefuit de tâlhari. Acesta, cum îl văzu, 
i se făcu milă de dânsul și, apropiindu-se, i-a legat rănile, 
după ce le-a curățat cu untdelemn și vin. Apoi, urcân- 
du-l pe asinul său, l-a dus la o gazdă în apropiere de acel 
loc, purtându-i de grijă până a doua zi. Plecând de-acolo, 
a dat doi dinari gazdei, zicându-i : « Îngrijește bine de dânsul 
și, orice vei cheltui, îți voi da la întoarcere ! » 

După aceea, Mântuitorul întrebă pe legiuitor : 
« Care dintre aceștia trei ţi se pare a fi aproapele celui jefuit de 

tâlhari ? » Acesta Îi răspunse : « Cel care a avut milă de dân- 
sul !» Atunci lisus a adăugat : « Mergi și fă și tu asemenea |!» 
Din această pildă se vede că aproapele nostru este orice 
om, fără deosebire de credință. 

Pilda bogatului căruia i-a rodit țarina. — 
Într-una din zile, pe când Mântuitorul predica poporului, 
adunat în zeci de mii de oameni, ieși un oarecare din 
mulțime și-l zise : « Învăţătorule, spune-i fratelui meu să îm- 
partă moștenirea cu mine |» Atunci lisus îi răspunse : « Omule, 
cine M-a pus pe Mine judecător sau împărțitor peste voi ? » 

Apoi, grăind către ceilalți, a zis : « Luaţi seama și vă 
feriţi de orice poftă de avere, căci nu în prisosul ce-l are din avu- 
țiile sale stă viata și mulțumirea cuiva |» 

Și, spre a pătrunde și mai bine înțelepciunea dum- 
nezeieștii Sale învățături, Mântuitorul le spuse pilda 
aceasta : 

Unui om bogat îi rodise moșia din belșug. Atât de 
mare era rodul țarinei sale, încât el își zise : « Ce e de făcut, 
că n-am unde să adun roadele mele ? » Și, cugetând astfel, 
adăugă în gând : « Iată ce voi face ! Voi dârâma hambarele 
mele și voi zidi altele mai mari, în care voi strânge toate roadele 
și bunătățile mele. Apoi voi spune sufletului meu : „Suflete, ai 
bunătăți nenumărate, adunate pentru mulți ani ! Odihnește-te, 
mănâncă, bea și te veselește |“ » 

Dumnezeu însă i-a grăit : « O, nebune |! Chiar în 
noaptea aceasta sufletul tău te va părăsi, și atunci cui vor ră- 
mâne cele ce ai adunat ?» 

Așa se întâmplă celui ce adună comori aici, pe 
pământ, unde viața este așa de scurtă și trecătoare, şi nu 
se gândeşte și la comorile plăcute lui Dumnezeu : fapte- 
le bune săvârșite pe pământ față de semenii noștri — 
comori de care ne vom bucura în viața cea veșnică. 

Apoi, grăind către ucenici, Mântuitorul le zise : 
« Iată dar pentru ce vă spun să nu vă îngrijiţi de ce veţi mânca, 

nici de ce veți îmbrăca în viața de toate zilele. Viaţa e mai mult 
decât hrana, şi trupul, decât îmbrăcămintea. Priviţi la corbi : 
nici nu seamănă, nici nu seceră, n-au nici celar, nici grânar, și 
Dumnezeu îi hrănește. Uitaţi-vă la crini cum cresc : nici nu torc, 
nici nu țes ; totuși, nici Solomon, cu toată slava lui, nu se în- 
veşmânta ca unul dintre ei. Vindeţi averile voastre şi dati-le 
milosteniei. Faceţi-vă pungi care nu se învechesc — comoată ne- 
sleită în ceruri, de unde nu poate fi nici furată, nici stricată de molii. 
Câci acolo unde e comoara voastră, acolo va fi și inima voastră ! » 

lisus predică în templu. — Sosind sărbătoarea 
Corturilor, lisus s-a suit în templu, unde a început să 
predice norodului învățăturile Sale. Toţi cei care-L as- 
cultau rămâneau uimiți de înțelepciunea tâlcuirilor Sale 
şi se întrebau cu mirare : « De unde-o fi ştiind Acesta Scrip- 
turile, căci cante știm că n-a învățat ? » lar lisus, pricepându-le 
gândul, le-a spus : « Învățătura Mea nu este de la Mine, ci de 
la Cel ce M-a trimis la voi ! » 

lisus a predicat multe zile în biserică, și foarte multă 
lume a crezut într-Însul, iar arhiereii și fariseii erau tare 
îngrijorați din această pricină. De aceea, ei se hotărâră 
să omoare pe lisus, dar n-aveau curajul s-o facă fățiș, căci 
se temeau de popor, care asculta cu multă sete învățătu- 
rile Mântuitorului. 

Iertarea femeii păcătoase. — Într-una din zile, 
pe când lisus predica mulțimii în templu, cărturarii și 
fariseii aduseră la Dânsul o femeie căzută în greșeală, 
pe care-o aflaseră păcătuind. Vrând să-L prindă cu vreo 
vorbă, ca apoi să aibă cu ce-L pâri, ei îi ziseră : « Învă- 
țătorule, pe această femeie am prins-o păcătuind. Potrivit legii 
lui Moise, trebuie ucisă cu pietre. Tu ce zici ? » Ei se așteptau 
să zică ceva împotriva legilor, dar Mântuitorul, aple- 
cându-se jos, începu să scrie cu degetul pe pământ pă- 
catele părâşilor femeii. Aceștia stăruiau să-l afle părerea. 
Atunci lisus le zise : « Cel ce este fără păcat între voi, acela 

să ia piatra și s-arunce cel dintâi asupra femeii acesteia |!» Apoi, 
aplecându-se din nou, urmă să scrie mai departe pe 
pământ. Pârâșii femeii, auzind vorbele lui Iisus și văzând 
că Mântuitorul le cunoaște păcatele, simțiră remuşcări 
în sufletele lor şi se strecurară afară unul câte unul, lăsând 
pe lisus singur, iar pe femeie, îngenuncheată la picioa- 
rele Sale. 

Ridicându-se lisus și nevăzând pe cei ce pârâseră 
pe femeie cu atâta pornire, îi zise acesteia : « Femeie, 
unde-ți sunt pârâtorii ? Oare nimenea nu te-a judecat a fi vi- 
novată ? » — « Nimenea, Doamne ! » răspunse femeia. — 
« Nici eu nu te judec. Du-te şi, de acum înainte, fereşte-te să 
nu mai greşești ! » 

lertând pe această femeie căzută în greşeală, Mân- 
tuitorul a vrut să arate cât de mare este mila dumneze- 
iască și cum Dumnezeu nu vrea moartea păcătosului, 
căruia îi lasă deschisă calea mântuirii prin pocăință, cale 
pe care pot merge deopotrivă cei ce au fost drepți de 
la început și cei ce s-au pocăit în urmă. 

După aceea, lisus a urmat a învăța mai departe 
poporul adunat în jurul său. Unora dintre ascultători pă- 
rându-li-se că prin vorbele Sale defaimă credința poporului 
și bârfește pe Dumnezeu, [aceia] au vrut să-L lovească cu 
pietre. Dar EI a ocolit mânia lor și a ieșit din templu, tre- 
când prin mijlocul mulțimii. 

Vindecarea unui orb din naștere. — leșind 
din templu, lisus a întâlnit un orb din naștere, pe care 
l-a tămăduit ungându-i ochii cu fină amestecată cu scui- 
patul Său. Iar după aceea l-a trimis să se spele în scăldă- 
toarea Siloanului şi orbul a căpătat vedere. Și mulți vedeau 
şi nu credeau. Acest fapt s-a întâmplat într-o sâmbătă, iar 
fariseii și cărturarii au iscodit în tot timpul pe cel vindecat, 
să facă vina lui Iisus dintr-aceasta. Aflând orbul Cine l-a vin- 
decat, s-a dus și s-a închinat Lui. 

Rugăciunea domnească. — Pe când lisus se 
ruga într-un loc tainic, unul dintre ucenici l-a cerut să-i 
înveţe și pe ei cum să se roage. lar lisus le-a spus : « Când 
vă rugaţi, ziceţi așa : 'Tatăl nostru, care ești în ceruri, sfin- 
ţească-se numele Tău. Vie împărăția Ta. Facă-se voia 
Ta, precum în cer, așa și pe pământ. Pâinea noastră cea de 
toate zilele, dă-ne-o nouă astăzi și ne iartă nouă greșelile 
noastre, precum și noi iertăm greșiților noştri. Și nu ne 
duce pe noi în ispită, ci ne izbăvește de cel viclean ! [Că 
a Ta este împărăția și puterea şi slava în veci. Amin !] » 

Și a mai adăugat Mântuitorul că, dacă cineva ar avea 
un prieten la care se va duce în miezul-nopții să-i ceară 
împrumut trei pâini, că i-au picat trei prieteni de la drum 
şi n-are ce le pune dinainte, iar prietenul i-ar răspunde 
dinăuntru să nu-i tulbure somnul, că s-au culcat și el, și 
copiii săi, și nu poate să se scoale ; chiar dacă prietenul 
n-ar da ascultare cererii pentru prietenia lor, totuși, dacă 
va stărui cu îndărătnicie, îi va împlini rugămintea numai 
spre a scăpa de el. « Câdi » — a zis Mântuitorul — « Eu vă 
Zic vouă : cereţi și vi se va da, căutaţi și veți afla, bateți și vi se 
va deschide. Și câmia dintre voi, cerându-i fiul său pâine, îi 
va da în schimb piatră ? Sau, în loc de pește, șarpe ? Ori, în loc 
de ou, îi va da scorpie ? Așadar, dacă voi, care sunteți răi și 
totuși dați lucruri de folos fiilor voştri, cu atât mai vârtos Tatăl 
din ceruri va da Duh Sfânt tuturor acelora ce-L vor cere de la 
Dânsul ! » 

Vindecarea unui îndrăcit-mut. — În vremea 
aceea, isus a izgonit dintr-un om un drac. lar dracul acela 
era mut ; și, cum a ieșit, mutul a început a grăi și mul- 
țimea s-a umplut de mare mirare. ar unii dintre ei ziceau : 
« Scoate pe draci cu ajutorul lui Belzebut, stăpânul dracilor ! » 

Alţii însă, vrând să-L ispitească, Îi cereau fel de fel 
de semne. Prin vorbe înțelepte și pilde minunate, Mân- 
tuitorul înfruntă pe farisei, făcându-i să se rușineze. 

Atunci, o femeie din mulțime, auzind cuvintele lui 
lisus, strigă : « Fericit pântecele care Te-a purtat și țâţele la care 
ai supt !» lar Mântuitorul i-a răspuns : « Adevărat ! Fenciţi 
sunt cei care ascultă cuvântul lui Dumnezeu și-l păzesc ! » 

lisus la sărbătoarea Înnoirilor. — Pe când 
Iisus se afla în Ierusalim pentru sărbătoarea Înnoirilor, a mers 
la templu. Aici l-au întâmpinat Iudeii, zicându-l : « Până 
când oare vei chinui sufletele noastre ? Dacă ești într-adevăr FHnis- 
tos, spune-ne fără teamă ! » lisus le-a răspuns : « Eu v-am spus-o, 
dar voi nu vreţi să Mă credeți. Doar lucrurile pe care Eu le 
săvârșesc în numele Tatălui Meu mărturisesc îndeajuns puterea 
Mea ! Însă voi nu credeţi, pentru că nu sunteţi dintre oile Mele, 
precum v-am mai spus-o : oile Mele ascultă glasul Meu și Eu le 
cunosc, iar ele vin după Mine. Și Eu le dau viata cea veșnică și nu 
vor pieri niciodată. Și nimeni nu le va răpi din mâna lea, căci Eu 
şi Tatăl una suntem ! » 

Auzind ludeii aceste vorbe, voiră să arunce asupra 
Lui cu pietre. lisus însă le zise : « Multe lucruri bune v-am 
arătat de la Tatăl Meu ! Pentru care dintre acestea voiţi să arun- 
cați cu pietre asupra Mea ? » lar ludeii l-au răspuns : « Nu 
aruncăm noi cu pietre asupra ta pentru lucru bun, ci pentru hulă, 
căci Tu, om fiind, Te socotești pe Tine a fi Dumnezeu |! » lisus 
a adăugat : « Dacă nu săvârșesc fapte vrednice de Tatăl Meu, 
să nu Mă credeți. Însă dacă săvârșesc, de nu Mă credeți pe Mine, 
credeți faptelor, ca să înţelegeţi și să credeţi că Tatăl este întru 
Mine, iar Eu, întru Tatăl ! » Ludeii căutară din nou să-i facă 
rău, însă EI izbuti să scape din mâinile lor. 

Prânzirea lui lisus la un fariseu. — Într-una 
din zile, Mântuitorul fu chemat la masa unui fariseu. Și 
era în zi de sâmbătă. Pe când mergea, însoțit de farisei și 
legiuitori, spre casa unde avea să prânzească, îi ieși în cale 
un olog. Însoţitorii lui urmăreau să vadă ce va face. lisus, 
întorcându-se către ei, le zise : « E îngăduit a vindeca sâm- 
bâta sau nu ? » lar ei au tăcut. Atunci, Mântuitorul, apro- 

piindu-se de olog, îl vindecă. După aceea grăi iarăși către 
ei : « Dacă ar cădea în fântână asinul sau boul unuia dintre voi în 
ziua sâmbetei oare nu l-aţi scoate îndată ? » Nimeni însă nu l-a 
putut răspunde. 

Intrând la masa fariseului, lisus văzu cum fiecare 
căuta locul cel mai de cinste. Atunci, El grăi către dân- 
șii : « Când ești chemat de cineva la nuntă, nu te așeza la 
locul cel mai de frunte, ca nu cumva, venind altul mai de cinste 
decât tine, să-ţi zică stăpânul casei : „Dă acestuia locul tâu !“ 
Câci atunci cu umilire vei lua locul cel mai dinspre coadă. Ci, 
când eşti chemat, dacă te duci, așază-te la locul cel mai de la 
coadă, ca astfel, venind cel ce te-a chemat, să-ţi zică : „Prie- 
fene, așază-te mai în frunte !“ Atunci cinstea ta va fi mult mai 
mare faţă de cei cu care te afli laolaltă ! Căci cel ce se înalță 
se va smeri, iar cel ce se smerește se va îndlța ! » 

Ospăţul cel mare. — În același timp spuse fari- 
seilor această pildă : 

Un om oarecare a făcut o masă mare, la care a che- 
mat o sumă de lume. La vremea mesei, a trimis pe sluga 
sa să vestească pe cei chemați că toate sunt gata și să vină. 
Fiecare însă a început a se lepăda, născocind fel de fel de 
pricini : unul că a cumpărat o țarină şi vrea să se ducă 
s-o vadă, altul că a cumpărat cinci perechi de boi și vrea 
să se ducă să-i încerce, celălalt că s-a căsătorit și nu vrea 
să-şi lase femeia singură. Venind înapoi, sluga spuse stă- 
pânului său acestea. 

Mâniindu-se, stăpânul porunci slugii sale să iasă 
la răspântiile ulițelor și să aducă la masa sa săracii, betegii, 
șchiopii și orbii pe care-i va întâlni. Şi, împlinind porunca 
stăpânului, sluga veni de-i spuse că tot au mai rămas lo- 
curi la masă. lar domnul a zis slugii să iasă din nou la drum 
și s-aducă cu sila pe cei [pe] care-i va afla în cale, spre a 
umple casa sa, căci, a adăugat el : « Nici unul dintre băr- 
baţii care au fost chemaţi întâi nu va gusta din cina mea ! » 

Cei chemați la nunta împărătească. — Și ia- 
răși a spus Mântuitorul pilda aceasta : 

Împărăţia cerului se aseamănă omului împărat 
care, făcând nuntă fiului său, a trimis slugile sale în două 
rânduri să cheme pe cei poftiți la nuntă. Întâia oază, aceștia 
au spus că nu vor să vină ; a doua oară, unul a plecat la 
holda sa, altul la negoţul său, iar al treilea, prinzând slu- 
gile împăratului, le-a bătut și apoi le-a ucis. Aflând îm- 
păratul acestea, s-a mâniat grozav și, trimițând oștile sale, 
a omorât pe ucigașii aceia, iar cetatea lor a nimicit-o cu foc. 

După aceea a trimis împăratul slugile sale și au 
chemat la răspântiile ulițelor pe toți câţi i-au aflat. Și au 
venit și buni, și răi, umplând sala ospățului. 

Intrând împăratul să privească pe cei ce ospătau, 
văzu acolo pe unul ce nu era îmbrăcat în haină de nuntă. 
Vorbind către el, îi zise : « Prietene, cum ai intrat aici fără 
a avea haină de nuntă ? » Acesta însă nu răspunse nimic. 
Atunci împăratul porunci slugilor sale să-l ia, să-l lege de 
mâini și de picioare, și să-l arunce în întunericul cel mai de 
din afară, unde va fi plângere și scrâșnire a dinților, căci 
mulți sunt chemaţi și putini aleși ! 

Ispita fariseilor. — În vremea aceea, fariseii se 
înțeleseseră să prindă prin viclenie pe lisus în vorbă. Ei 
trimiseseră pe oamenii lor să-L iscodească. Aceștia îi zi- 
seră : « Învătătorule, știm că într-adevăr ești drept și calea Dom- 
nului o înveți, şi de nimeni nu Te temi, căci nu cauţi în fața 
oamenilor. Așadar, spune-ne, 'Tu ce crezi : se cade să dăm dajdie 
cezarului sau nu ?» 

Iar isus, cunoscându-le gândul, le zise : « Pentru ce 
Mă ispitiți, fățamicilor ? Arătaţi-Mi banul dajdiei ! » Şi ei l-au 
adus un dinar. lar Mântuitorul le-a zis : « Al cui e chipul 
acesta și scrisul de pe el ? » Ei i-au răspuns : « Ale Cezarului ! » 
Atunci lisus a adăugat : « Daţi dară, cezarului, cele ce sunt ale 
cezarului ; iar lui Dumnezeu, cele ce sunt ale lui Dumnezeu |! » 

lar un fariseu, apropiindu-se de lisus, Îi zise : 
« Învăţătorule, care e cea mai mare poruncă din lege ? » lar 
Mântuitorul i-a răspuns : « Să iubeşti pe Domnul Dumne- 
zeul tău din toată inima ta, din tot sufletul tău, din tot cuge- 
tul tău ! Aceasta este întâia și cea mai de seamă poruncă ! lar a 
doua, la fel ca aceasta, este : „Să iubeşti pe aproapele tău ca pe 
tine însuţi. “ În aceste două porunci se cuprind toată legea și 
prootocii |» 

Și, fiind adunaţi acolo toți fâriseii, lisus i-a întrebat : 
« Ce credeți voi despre Hristos ? Al cui fiu este ? » lar ei i-au 
răspuns : « Al lui David ! » Atunci lisus a adăugat : « Dar 
David cu Duhul îl numește Domn, căci zice : „Zis-a Dom- 
nul Domnului meu : Șezi de-a dreapta Mea până ce vom 
pune pe vrăjmașii Tăi așternut picioarelor 'Tale !“ Deci, dacă 
David îl numește pe El Domn, atunci Fiul cum este ? » 

Și nimeni n-a putut să-i răspundă nici un cuvânt. 
De atunci n-a mai fost tulburat de ispitele fariseilor ! 

Pilda cu oaia cea pierdută. — În vremea când 
lisus se afla în Ierusalim, s-au apropiat de Dânsul vameșii 
şi păcătoşii ca să-L asculte. Fariseii și cărturarii începură 
a cârti, vorbind între ei : « Omul acesta primește pe păcă- 
toși și mănâncă împreună cu ei !» Şi, înțelegând Mântui- 
torul gândul lor, grăi către mulțime : « Eu sunt păstorul 
cel bun, care și sufletul său și-l pune pentru oile sale ! Oile Mele 
înțeleg glasul Meu ! Eu le cunosc pe ele și ele Mă urmează... 
Eu mai am și alte oi, care nu sunt din staulul acesta. Și pe acelea se 
cade a le aduce. Ele vor auzi glasul Meu și va fi o turmă și un 
păstor ! » 

Apoi le spuse pilda aceasta : 

Care om având o sută de oi și pierzând una din- 
tre ele nu lasă pe cele nouăzeci și nouă și pleacă să o 
caute pe cea pierdută până o află ? Iar dacă o găseşte, o 
ridică pe umerii săi cu bucurie și o aduce acasă. Apoi, 
chemându-și prietenii și vecinii, le zice : « Bucuraţi-vă îm- 

preună cu mine, că am găsit oaia cea pierdută ! » După aceea, 
Mântuitorul adăugă : « Adevărat vă grăiesc ! Mai multă 
bucurie este în cer pentru un păcătos ce se pocăiește decât pentru 
nouăzeci și nouă de drepti care n-au nevoie să se pocăiască ! » 

Pilda cu drahma cea pierdută. — Mântuito- 
rul mai spuse pilda cu femeia care, având zece drahme, 
dacă pierde una, aprinde lumânarea și, măturând casa, o caută 
cu tot dinadinsul până o află ; iar dacă o găsește, își cheamă 
prietenele și vecinele, ca să se veselească împreună pentru 
găsirea drahmei. 

Fiul risipitor. — Printre alte pilde, Mântuitorul 
mai povesti și pe aceea a fiului risipitor, în care ni se 
spune că un părinte avea doi feciori. Cel mai tânăr ceru 
tatălui său partea sa de avere și plecă în lume, unde o 
risipi în tot felul de desfătări. Fiind foamete mare în 
țara unde se afla el, se băgă purcar la un om din partea 
locului. Căindu-se de faptele sale, se hotărî să se întoarcă 
la tatăl său și, rugându-l să-l ierte, să-i ceară a-l primi 
în rândul slugilor. Când îl văzu tatăl său, se bucură ne- 
grăit de mult și făcu masă mare în cinstea lui. Venind 
fiul cel mare de la treaba câmpului, se mânie grozav când 
află pricina ospățului. Dar tatăl său îi potoli mânia spu- 
nându-i că, până atunci, toate ale sale au fost și ale lui ; 
și deci, se cade ca acum să se bucure cu toţii, întrucât 
fratele cel mic mort a fost și a înviat, pierdut a fost şi s-a 
aflat ! 

Din aceste pilde vedem că bucuria Tatălui Ce- 
resc e deopotrivă față de cel păcătos care se pocăiește și față 
de cel statomic în credință. 

Bogatul nemilostiv și Lazăr cel sărac. — De 
asemenea, Mântuitorul a spus și pilda aceasta : 

Trăia odată un om putred de bogat, care se îm- 
brăca numai în purpură și alte lucruri scumpe. Veselia și 
belșugul domneau neîncetat la masa lui. Și era și un sărac, 

anume Lazăr, bolnav și cu trupul acoperit de bube, 
care zăcea la scara casei acelui bogat ; și ar fi dorit să se 
sature măcar din rămășițele ce cădeau de la masa boga- 
tului, dar nici acelea nu voia să i le dea. Mai miloși erau 
câinii care veneau de-i lingeau rănile decât acel avut 
nemilostiv. 

Și s-a întâmplat că săracul a murit și sufletul lui a 
fost dus de sfinții îngeri în sânul lui Avraam. Murind și 
bogatul, sufletul lui fu dus în iad și supus la munci grele. 
Ridicându-și ochii săi, văzu în depărtare pe Avraam, 
iar pe Lazăr, în sânul său. Atunci el strigă : « Părinte Avraam, 
miluiește-mă și trimite pe Lazăr să-și înmoaie vârful degetului 
în apă și să-mi răcorească limba, că amar mă chinuiesc în vă- 
paia aceasta ! » 

Iar Avraam i-a răspuns : « Fiule, adu-ți aminte că în 
viața ta ai avut din toate cele bune, iar Lazăr, numai cele rele. 
Acum, el se desfată, iar tu te chinuiești. Și, afară de asta, între 
noi și voi s-a adâncit prăpastia mate, ca aceia ce vor căuta să 
meargă de la noi la voi să nu poată, şi nici de acolo la noi să nu 
poată trece nimeni |!» 

Și a mai adăugat bogatul : « Rogu-te, dar, părinte, 
ca să-l trimiţi pe dânsul la casa tatălui meu, că mai am încă 
cinci frați, și să le spună să caute să nu vină și ei în acest loc 
de munci |! » lar Avraam i-a zis : « Să asculte pe Moise și pe 
prooroci | » Bogatul însă a adăugat : « Nu, părinte Avraame | 
Dacă va merge cineva dintre cei morți la dânșii, se vor pocăi ! » 
Dar Avraam i-a răspuns : « Dacă nu ascultă ei de Moise și de 
prooroci, chiar de ar învia cineva din morţi, tot necredincioși 
vor rămâne |» 

Sluga cea nemilostivă. — Într-una din zile, pe 
când Mântuitorul vorbea ucenicilor Săi despre datoria 
oricărui om de a fi iertător cu cei greșiţi, Petru ÎL întrebă : 
« Doamne, de câte ori se cade să iert greșelile săvârșite faţă de 
mine de fratele meu ? Oare până de șapte ori ? » lar lisus i-a 


124 


răspuns : « Nu-ţi spun până de şapte ori, di până de șaptezeci 
de ori câte șapte ! » 

Ca să facă pe cei ce-L ascultau să priceapă datoria 
fiecăruia de a ierta pe cei îndatorați sau greșiți cu ceva față 
de ei, Mântuitorul spuse pilda următoare : 

Împărăția cerului se aseamănă omului-împărat, care, 
luând socoteala slugilor sale, a aflat pe unul care-i datora 
zece mii de talanți. Și a poruncit să fie vânduți robi și el, 
și femeia sa, şi copiii lui, şi tot avutul său, spre a-și plăti 
datoria. Atunci sluga aceea, îngenunchind, rugă pe stăpânul 
său să-l mai îngăduie puţin și-i va plăti toată datoria. 
Văzând umilința lui, împăratul s-a milostivit și l-a slobozit 
pe el, iertându-i datoria. 

Și, ieşind sluga aceea de la împărat, a întâlnit în calea 
sa pe unul ce-i datora o sută de dinari. Și, oprindu-l, îl luă 
de gât și-i ceru amenințător să-i plătească datoria. Acesta, 
căzând la picioarele lui, îl rugă să-l mai îngăduie și-i va 
plăti. lară el n-a vrut cu nici un chip, ci l-a aruncat în tem- 
niță, până-i va plăti datoria. 

Iar tovarășii săi, văzând acestea, s-au întristat grozav 
și, venind la împăratul și stăpânul lor, i-au spus cele ce s-au 
întâmplat. Atunci împăratul, chemând pe sluga cea nemilos- 
tivă, îi zise : « Slugă vicleană, eu ţi-am iertat ție toată datoria 
pentru că tu m-ai gat. Nu se cădea oare ca și ție să-ți fie milă de 
tovarășul tău, precum și mie mi-a fost milă de tine ? » Şi, mâniin- 
du-se, stăpânul l-a supus muncii până-și va plăti datoria. 

Sfârșind pilda, Mântuitorul zise : « Așa și Tatăl Meu 
Cel ceresc vă va face vouă de nu veți ierta fiecare fratelui vostru 
din toată inima voastră greșelile sale ! » 

Văduva și judecătorul cel aspru. — Vrând să 
arate poporului cât de mare este puterea stăruinței, Mân- 
tuitorul spuse pilda aceasta : 

Era într-o cetate un judecător care nici de Dum- 
nezeu nu se temea, nici de oameni nu se rușina. Tot în 

cetatea aceea trăia o văduvă care venea la dânsul întruna, 
zicându-i : « Scapă-mă de pârâșul meu ! » EL însă n-o băgă 
în seamă multă vreme. Într-una din zile, sătul de atâtea 
rugăminţi, el își zise : « Deși de Dumnezeu nu mă tem și 
de oameni nu mă rușinez, totuși, pentru că văduva asta mă 
tulbură întruna, voi scăpa-o de vrăjmașul ei, spre a nu mă tot 
supăra cine știe până când ! » Şi i-a făcut dreptate ! Spu- 
nând acestea, Mântuitorul zise : « Dacă judecătorul cel ne- 
drept a grăit astfel, oare Dumnezeu nu va izbăvi pe aleşii Săi care 
strigă către Dânsul ziua și noaptea, deși-i rabdă îndelung ? 
Deci, luaţi aminte ce vă spun : izbăvirea lor se va face curând ! » 

Fariseul și vameșul. — Într-una din zile, vor- 
bind despre cei ce se fălesc că sunt oameni drepți și de- 
faimă pe ceilalți zicând că sunt păcătoşi, Mântuitorul 
spuse pilda aceasta : 

Doi oameni au mers la templu să se roage : unul 
era fariseu, celălalt, vameș. Fariseul, ținând capul ridicat 
în sus și privind cu trufie, se rugă astfel : « Multumescu-Ți, 
Doamne, că nu sunt ca și ceilalți oameni : răpitori, nedrepti, 
desfrânaţi, sau ca acest vameș. Postesc de două ori pe săptămână, 
dau zeciuială din toate câte câștig ! » 

În acelaşi timp, vameșul, care stătea mai la o parte 
și nu îndrăznea să-și ridice nici măcar privirile spre cer, 
bătându-și pieptul, zicea : « Dumnezeule, fii milostiv cu mine, 
păcătosul ! » După aceea, Mântuitorul a adăugat : « Mai 
îndreptat s-a întors vameșul la casa sa decât fariseul. Căci tot 
cel ce se înalță pe sine se va smeri, iar cel ce se smetrește pe sine se 
va înălța |!» 

pi 

Invierea lui Lazăr. — Pe când Iisus propovăduia 
în Betania a fost găzduit la două surori, Marta și Maria. 
Îmbolnăvindu-se greu fratele lor, Lazăr, ele trimiseră 
știre lui lisus să vină să-l vadă. Sosind cu întârziere, Mân- 
tuitorul a aflat pe Lazăr mort și înmormântat de patru zile. 
Văzând atâta jale, i-a spus Martei că Lazăr va învia. Mer- 

gând la mormânt, a venit aici și Maria. Mormântul era 
într-o peșteră, iar peştera era acoperită cu o piatră foarte 
grea. lisus a zis să se ridice piatra de pe mormânt şi așa 
s-a făcut. După ce s-a rugat Tatălui Ceresc, a strigat cu 
glas tare : « Lazăre, vino afară ! » Şi a ieșit mortul din peș- 
teră așa cum fusese înfășurat la înmormântare. Toţi cei 
de față s-au minunat și au crezut în puterea Lui, iar ar- 
hiereii și fariseii, aflând despre aceasta, au adunat sfat și 
au hotărât să-L, omoare. Din această pricină, lisus s-a 
retras în orașul Efraim, aproape de pustiu. 
Vindecarea celor zece leproşi. — În vremea 
aceea, mergând Iisus la Ierusalim, a trecut prin Samaria și 
Galileea. Într-un sat, I-a ieșit în cale zece leproși, care 
s-au rugat să-i tămăduiască, iar lisus i-a trimis la preoți. Pe 
drum, ei s-au lecuit și din zece a venit numai unul — care 
era Samarinean — să-l mulțumească. Și i-a zis lisus acestuia : 
« Scoală-te și mergi. Credinta ta te-a mântuit ! » 
Binecuvântarea pruncilor. — Într-una din zi- 
le, adunându-se popor mult în jurul Mântuitorului ca 
să asculte sfintele Sale învățături, unele mame aduseră 
și pe copiii lor, ca să-și pună mâinile pe dânșii. Ucenicii 
însă înfruntară pe cele ce-i aduceau. Auzind Iisus vor- 
bele ucenicilor Săi, le zise : « Lăsaţi puna să vină la Mine 
și nu-i opriți, că a unora ca aceștia este împărăția lui Dum- 
nezeu | Căci adevăr grăiesc vouă : cel ce nu va primi împără- 
ţia cerului ca un prunc, acela nu va intra într-însa ! » 
Tânărul bogat. — În timpul acela veni la Iisus 
un tânăr foarte bogat și-L întrebă ce trebuie să facă spre a 
moșteni viaţa veșnică. Atunci Mântuitorul îi zise : « De 
voiești să intri în viața cea veşnică, păzeşte poruncile ! » Acela 
a întrebat : « Care ? » Mântuitorul i-a răspuns : « Să nu fii 
desfrânat ! Să nu ucizi ! Să nu [faci] mărturie mincinoasă ! 
Cinstește pe tatăl tâu și pe mama ta ! » lar el a zis : « Toate 
acestea le-am păzit din tinereţile mele. Ce mai trebuie să fac ? » 

Auzind lisus acestea, zise : « Încă una îţi mai lipsește ! De 
voiești să fii desăvârșit, mergi, vinde tot avutul tâu și dă-l să- 
racilor, apoi vino și-Mi urmează Mie |!» 

Auzind acestea, tânărul s-a întristat și a plecat mâh- 
nit, căci avea bogății numeroase. Văzând Iisus că tânărul 
s-a îndepărtat îndurerat, privind în jurul său, zise către 
ucenici : « Cu greu va intra bogatul în împărăția cerurilor ! » 

Pilda cu lucrătorii viei. — Într-una din zile, 
Mântuitorul spuse ucenicilor Săi pilda cu lucrătorii viei. 
El povesti cum stăpânul unei vii a tocmit în cinci rân- 
duri, la ceasuri diferite — dimineaţa, în ceasul al treilea, al 
șaselea, al nouălea și al unsprezecelea — lucrători pentru 
via sa. Seara, la plată, le-a plătit tuturor deopotrivă. Cei toc- 
miți de dimineaţă cârtiră că le-a plătit tot cât la cei ve- 
niți în ceasul al unsprezecelea. Atunci stăpânul viei le 
spuse că el le-a plătit atât cât s-au învoit ; cât despre cei- 
lalți, le zise că socotește că este un drept al lui să folosească 
banul său cum va voi. 

Prin aceasta ni se arată că, în împărăţia cerurilor, 
drepții şi pocăiţii vor fi primiţi : și cei de pe urmă, ca și 
cei dintâi. 

În drum spre lerusalim. — În vremea aceea, 
lisus a pornit, cu cei doisprezece apostoli, spre Ierusalim. 
Pe drum, le prevesti din nou tot ce avea să I se întâm- 
ple până la Înviere. EI le zise : « Iată, ne suim în Ierusalim, 
unde se vor împlini toate cele scrise de prooroci despre Fiul 
omului : că se va da neamurilor şi se va batjocori și se va ocărt 
și se va scuipa. Și, bătându-L, Îl vor omori, iar a treia zi va 
învia ! » Ei însă nu pricepeau nimic din vorbele Mân- 
tuitorului. Pe când se apropiase de Ierusalim, un orb 
auzi norodul că trece Iisus. El se rugă cu glas mare să-l 
vindece. Chemându-l la Sine, lisus îi zise : « Vezi ! Cre- 
dința ta te-a mântuit ! » lar orbul văzu și-L urmă, slăvind 
pe Dumnezeu. 

Ajungând la Ierihon, fu întâmpinat de o mare mul- 
țime de oameni. Zaheu, mai-marele vameșilor, un om 
foarte bogat, dorea să-L vadă și el, însă, fiind mărunt de 
stat, nu putea să se ridice deasupra celorlalți. Atunci el 
merse în calea Mântuitorului și se urcă într-un dud spre 
a-L vedea când va trece pe acolo. Ajungând în dreptul 
acela, isus îl văzu şi îi zise : « Zaheie, coboară-te degrabă, 
că astăzi în casa ta Mi se cade să fiu !» Auzind acestea, 
Ziaheu s-a coborăt îndată și a primit la dânsul pe Mântui- 
torul cu mare bucurie. ar cei ce-L însoțeau ziceau : « A 
intrat să găzduiască la un om păcătos ! » Zaheu, sculându-se, 
a grăit către lisus : « Doamne, iată, dau jumătate din avuția 
mea săracilor, iar de am năpăstuit pe cineva cu ceva, îi voi În- 
toarce împătrit ! » Atunci Mântuitorul zise : « Astăzi s-a făcut 
mântuirea casei acesteia, pentru că și acesta fiul ui Avraam 
este. Că a venit Fiul omului să caute și să mântuiască pe cel 
pierdut ! » 

lisus în Betania. — Cu șase zile înainte de Paște, 
lisus a venit în Betania şi a [fost] găzduit la Lazăr cel în- 
viat din morți și la surorile sale, Marta şi Maria. Într-una 
din zile, EI se afla la cină, la un oarecare Simon leprosul, 
împreună cu ucenicii Săi şi cu Lazăr. Pe când Marta Îi 
slujea la masă, Maria luă un vas cu o litră de mir de nard 
curat de mare preț, unse picioarele lui Iisus, apoi le șterse 
cu părul capului său. Iar casa se umplu de mirosul plăcut 
al mirului. 

Atunci, Iuda Iscanioteanul — unul dintre apostolii Mân- 
tuitorului, însărcinat cu păstrarea darurilor pe care le 
primea pentru săraci — spuse că ar fi fost mai bine să se 
fi vândut acel mir, iar banii să-i fi împărțit săracilor. 
Dar lisus, care îl știa că nu din milă pentru săraci vor- 
bește așa, ci ca să strângă bani cât mai mulți din care să 
aibă ce fura, îi zise : « De ce supăraţi această femeie ? Lă- 
sați-o ! Pe săraci îi veţi avea pururea cu voi spre a-i ajuta, pe 

câtă vreme pe mine nu Mă veți avea lângă voi ! Aceasta, văr- 
sând mirul ei peste trpul Meu, spre îngroparea Mea a făcut 
aceasta. Adevăr grăiesc vouă : oriunde se va propovădui Evan- 
ghelia, în toată lumea se va spune și ce-a făcut aceasta întru po- 
menirea ei ! » 

Intrarea lui lisus în lerusalim. — Mergând 
Iisus spre Iemusalim, când ajunse aproape de Muntele Măs- 
linilor, trimise pe doi din ucenicii Săi spre a-l aduce o 
asină cu mânzul său din satul vecin. Aducând asina, și-au 
pus veșmintele lor pe ea. Iar Mântuitorul, încălecând, 
a intrat în Ierusalim în strigătele de slăvire ale mulțimii, 
care așternea în calea Sa haine și ramuri de copaci, stri- 
gând : « Osana, fiul lui David ! Bine este cuvântat Cel ce vine 
întru numele Domnului |! » 

După ce a intrat în oraș, a mers la templu, unde se 
adunaseră o sumă de orbi și șchiopi, veniți la Dânsul ca să-i 
vindece. Văzând arhiereii și cărturarii minunile pe care le 
făcea, precum și cât era de slăvit de popor, au prins ură îm- 
potriva Lui. 

După aceea s-a întors iarăși în Betania. A doua zi a 
venit din nou la Ierusalim cu ucenicii Săi și, mergând la 
templu, a izgonit afară pe toți cei ce făceau negoţ în casa 
Domnului. Din acea zi, lisus începu a propovădui mul- 
țimii învățăturile Sale chiar în templu. Și veniră la El o 
sumă de farisei și cărturari care încercară prin vicleșug 
să-L prindă cu vorbe de pe urma cărora să-l aducă învi- 
nuiri. Însă lisus le pricepuse gândul și întotdeauna le răs- 
pundea în așa chip că n-aveau ce să zică, ba se minunau 
Chiar ei de înțelepciunea pildelor Sale. 

lisus propovăduia ziua în Ierusalim, iar seara se 
întorcea în Betania. 

Blestemarea smochinului. — A doua zi, ve- 
nind cu ucenicii Săi din Betania spre Ierusalim, pe cale a 
flămânzit. Și, văzând un smochin în marginea drumului, 

căută să ia câteva roade, dar, neaflând nici una, ci nu- 
mai frunze, zise : « De-acum să nu mai rodești în veci |!» Şi 
îndată smochinul s-a uscat. Iar ucenicii se minunară gro- 
zav de această întâmplare. Pricepându-le gândul, Mân- 
tuitorul le zise : « Adevăr grăiesc vouă ! De veți avea credinţă 
şi nu vă veţi îndoi, nu numai minuni ca uscarea smochinului 
veți face, ci chiar muntelui acestuia, de-i veţi zice : „„Ridică-te și 
te aruncă în mare !“, și se va face. Și orice veţi cere cu rugă- 
ciune și încredere veţi avea ! » 

Ajutorul dat de cei doi fii tatălui lor. — Pe 
când lisus propovăduia în templu, spuse arhiereilor și 
bătrânilor pilda aceasta : 

Un om avea doi feciori. Mergând la cel dintâi, îi 
zise : « Vii astăzi să-mi dai ajutor la vie ?» lar acesta îi 
răspunse că nu va putea veni. Mai târziu, părându-i rău, 
se duse ]a via tatălui său spre a-i ajuta. Mergând la ce- 
lălalt fiu, îi zise același lucru. Acesta îi spuse că va veni, 
dar n-a venit ! 

Apoi a întrebat : « Care dintre acești doi fii au îm- 
plinit dorința tatălui lor ? » lar cei ce-L ascultau I-au răs- 
puns : « Cel dintâi ! » Mântuitorul a adăugat : « Adevăr 
grăiesc vouă ! Vameșii și femeile desfrânate vor merge mai 
înainte de voi întru împărăția lui Dumnezeu. Că a venit la 
voi loan și v-a arătat calea dreptăţii, şi nu l-aţi ascultat, iar 
vameșii și femeile pâcătoase i-au urmat învăţăturile, pe când 
voi nu v-aţi căit nici o clipă nici după aceea ! » 

Vierii cei răi. — De asemenea, le mai spuse și 
pilda aceasta : 

Un om gospodar a sădit o vie, a împrejmuit-o 
cu gard și a rânduit într-însa teasc pentru scos vinul din 
struguri. După ce-a zidit un tum pentru pază, a dat-o 
în seama lucrătorilor s-o îngrijească ; iar el a plecat de- 
parte de-acolo. Când s-a apropiat vremea culesului viei, 
a trimis pe slugile sale să ia rodul ei. Lucrătorii, prinzând 

slugile, pe unul l-au bătut, pe altul l-au omorât, iar pe 
al treilea l-au ucis cu pietre. Trimiţând alte slugi, mai nu- 
meroase [decât] cele dintâi, și acelea au pățit la fel. Mai 
târziu a trimis chiar pe fiul său, zicându-și : « De fiul meu 
cred că se vor ruşina |» Însă lucrătorii, văzând pe fiul stă- 
pânului lor, și-au zis : « Iată, a sosit și moștenitorul ! Veniţi 
să-l omorâm și să stăpânim noi moștenirea sa !». Și, prin- 
zându-l, l-au scos afară din vie și l-au omorât. Apoi Mân- 
tuitorul a întrebat : « Când va veni stăpânul viei, ce va face 
acelor lucrători ? » lar cei ce-L ascultau I-au răspuns : « Va 
pierde pe cei răi şi va da via sa altor lucrători, care vor da rodul 
viei la timpul său ! » Atunci lisus a adăugat : « De aceea, să 
fineți minte că voi nu veti intra în împărăția lui Dumnezeu ci 
ea va fi dată neamului aceluia care va îngriji de rodul ei la timp !» 

Văzând arhiereii și fariseii că pildele Lui sunt în- 
dreptate împotriva lor, cugetară să-L piardă pe EI, însă 
se temeau de popor, pentru că-L avea pe Dânsul ca pe 
un prooroc. 

Cele zece fecioare. — Spre a face pe cei ce-L 
ascultau să priceapă că fiecare trebuie să fie gata în orice 
timp pentru ziua cea de judecată, Mântuitorul le spuse 
pilda aceasta : 

Împărăţia cerurilor se aseamănă celor zece fecioare 
care, luându-și candelele lor, au ieșit întru întâmpinarea 
mirelui. Și cinci dintre ele erau înțelepte, iar celelalte 
cinci erau nebune. Cele nebune, plecând cu candelele lor, 
n-au luat cu dânsele untdelemnul de care aveau nevoie, 
pe când cele înțelepte au luat cu dânsele untdelemn în 
vasele lor. Zăbovind mirele, ele au adormit. Pe la mie- 
zul-nopţii, strigăt mare s-a auzit : « Iată mirele vine, ieşiţi 
întru întâmpinarea lui |!» Atunci cele zece fecioare s-au 
sculat și și-au aprins candelele lor. lar cele nebune au 
cerut celor înțelepte să le dea și lor untdelemn, că numai 
cel din candele nu le ajunge. Cele înțelepte le-au răspuns : 

« Dacă nu ne va ajunge nici nouă, nici vouă ?! Mergeţi mai 
bine și cumpăraţi de la negustori |! » 

Pe când ele s-au dus să cumpere, a sosit mirele, care 
a luat cu dânsul la nuntă numai pe cele cinci fecioare 
înțelepte și a poruncit să se închidă ușa. Mai târziu, ve- 
nind și celelalte fecioare, ziseră : « Doamne, Doamne, des- 
chide-ne nouă ! » lar el le-a răspuns că nu le cunoaște pe 
ele și a adăugat : « Pentru aceea, privegheaţi, că nu știți nici ziua, 
nici ceasul în care va veni Fiul omului ! » 

Pilda talanţilor. — Tot în vremea aceea, Mân- 
tuitorul a spus pilda aceasta : 

Un om, plecând departe de țară, a chemat slugile 
sale și le-a încredințat avutul său. Unuia i-a dat cinci ta- 
lanţi, altuia doi, iar celuilalt, unul — fiecăruia după pu- 
terea lui. După aceea a plecat. 

Cel ce luase cinci talanți s-a dus și, făcând negoţ 
cu ei, a câștigat alți cinci talanți. Cel de-al doilea a făcut 
și el tot așa și a câștigat doi talanți. Cel de-al treilea s-a 
dus și a făcut o groapă în pământ în care a ascuns banii 
stăpânului său. 

După multă trecere de vreme s-a întors stăpânul 
slugilor acelora și le-a chemat să-și dea socoteală fiecare 
de felul cum s-au folosit de avutul său. 

Venind cel cu cinci talanți, a dat domnului său 
încă cinci talanți, zicând : « Doamne, cinci talanți mi-ai dat, 
iată, am dobândit alți cinci talanţi cu ei ! » Stăpânul i-a zis : 
« Bine, slugă bună și credincioasă ! Peste puţine ai fost cre- 
dincios, peste multe te voi pune ! Intră întru bucuria dom- 
nului tâu !» 

Venind cel de-al doilea, a bucurat la fel pe dom- 
nul și stăpânul său, care l-a așezat lângă cel cu cinci talanți. 

Când veni rândul celui de-al treilea, care primise 
un talant, acesta zice : « Doamne, te-am știut om aspru : 
seceri unde n-ai semânat și aduni de unde n-ai risipit. Temân- 

du-mă, m-am dus de am ascuns talantul în pământ. lată-l ! Pri- 
mește ce e al tău |» 

Atunci, stăpânul său i-a răspuns : « Slugă vicleană 
și leneșă, ai știut că secer unde n-am semânat și adun de unde 
n-am risipit. Trebuia dar să fi dat argintul meu schimbăto- 
rilor și, venind eu, aș fi luat al meu cu dobândă ! » Vorbind 
către slugile sale, zise : « Luaţi dar de la el talantul ce-l are 
și daţi-l celui ce are zece. Căci tot celui ce are i se va da și-i 
va prisosi. Iar celui ce n-are i se va lua și ceea ce i se pare că 
are. Pe sluga cea netrebnică aruncaţi-o întru întunericul cel mai 
din afară. Acolo va fi plângerea și scrâșnirea dinţilor ! » 

Judecata cea de pe urmă. — Răspândind mai 
departe învățăturile Sale, Mântuitorul a zis : 

Când va veni Fiul omului întru slava sa și toți sfin- 
ţii îngeri cu dânsul, atunci va ședea pe scaunul măririi 
Sale, și se vor aduna înaintea lui toate neamurile. Şi le 
va despărți pe unele de altele, după cum desparte păsto- 
rul oile de iezi, și va pune oile de-a dreapta Sa, iar iezii, 
de-a stânga. Atunci va zice împăratul celor de-a dreapta 
Sa : « Veniţi, binecuvântaţii părintelui Meu, și moșteniţi îm- 
părăția care a fost pregătită pentru voi încă de la întemeierea 
lumii. Că flămând am fost și Mi-aţi dat să mânânc, însetat 
am fost și mi-aţi dat să beau, străin am fost şi M-aţi găzduit, 
gol am fost și M-aţi îmbrăcat, bolnav am fost şi M-aţi în- 
grijit, în temniță am fost și v-aţi coborât la Mine ! » lar cei 
drepți vor întreba : « Doamne ! Când Te-am văzut flămând 
și Te-am hrânit ? Sau însetat și Ți-am dat de bâut ? Sau 
când străin și Le-am primit ? Sau gol și 'Le-am îmbrăcat ? Ori 
bolnav sau în temniță și am venit la Tine ? » Atunci împă- 
ratul le va răspunde : « Adevăr vă grăiesc : întrucât aţi făcut 
acestea unuia dintre fraţii Mei mai mici și semeni ai voştri, 
Mie Mi-aţi făcut !» 

Iar celor de-a stânga le va zice : « Plecaţi din faţa 
Mea, blestemaţilor, în focul cel veșnic, care este gătit diavolului 

și îngerilor lui. Că flămând am fost și nu Mi-aţi dat să mă- 
nânc, însetat am fost și nu Mi-aţi dat să beau, străin am fost 
și nu M-ati primit, gol am fost și nu M-aţi îmbrăcat, bolnav 
și în temniță am fost și nu M-aţi cercetat ! » lar aceştia vor 
răspunde, zicând : « Doamne, când te-am văzut flămând 
sau însetat sau străin sau gol sau bolnav sau în temniţă și nu 
te-am slujit ? » Şi împăratul le va zice : « Adevăr vă grăiesc : 
întrucât n-aţi făcut acestea unuia dintre frații Mei mai mici, 
nici Mie nu Mi-aţi făcut ! » 

Aceștia vor merge în munca veșnică, iar drepții, în 
viața veșnică ! 


11. Patimile 
și moartea lui lisus 


Sfatul vrăjmașilor lui lisus. — Mai bine de 
trei ani a răspândit Mântuitorul sfintele sale învățături. 
Preoţii și căturarii evrei, îngrijorați de marea Sa înrâu- 
rire asupra mulțimii, se hotărâră să-L piardă. În urma 
unui sfat făcut la arhiereul Caiafa, se înțeleseră să-l prindă 
prin vicleșug și să-L omoare. Temându-se însă de tulbu- 
rarea poporului, care-L avea pe el ca un prooroc, hotărâră 
îndeplinirea acestui plan după trecerea sărbătorilor Paș- 
telui. În ajutorul lor veni și Iuda Iscarioteanul, care, îm- 
pins de nesățioasa-i poftă de arginți, merse la arhierei și 
le zise : « Ce-mi daţi voi mie ca să vi-L dau pe El vouă ?» 
Iar ei i-au făgăduit treizeci de arginți, preț cu care el s-a 
învoit. De atunci, luda așteptă prilejul ca să-L poată da pe 
Iisus în mâinile vrăjmașilor Săi. 

Cea din urmă cină. — În ajunul Paștelui evre- 

“iesc, Mântuitorul, fiind întrebat unde vor mânca Paștele, 
zise lui Petru și lui Ioan : « Mergeţi în cetate și, cum veţi intra 

în oraș, veţi întâlni în calea voastră un om ducând un vas de pă- 
mânt cu apă. Țineţi-vă după dânsul până la casa în care va 
intra. Sosind acolo, duceţi-vă la stăpânul casei și spuneţi-i : „„În- 
vățătorul vrea să facă Paștele, împreună cu ucenicii Săi, la 
tine. Unde ar putea să mănânce cu dânșii mielul pascal ?“ Și el 
are să vă arate îndată un foișor mare, aștemut gata. Acolo veți 
face pregătirile ! » Și ucenicii au făcut întocmai cum le 
poruncise Iisus. Către seară sosi și Mântuitorul, cu cei- 
lalți ucenici. 

Spălarea picioarelor. — După datina evreiască, 
cineva trebuia să spele înainte de masă picioarele celor ce 
mâncau. Însă, fiindcă nici unul dintre apostoli nu voia să 
ia asupră-și această sarcină, Hristos se sculă de la masă și, 
încingându-se cu fota, luă ștergarul, turnă apă în spălă- 
tor și merse să spele picioarele ucenicilor Săi. Când sosi 
la Petru, acesta-l zise : « Doamne, oare 'Tu vrei să-mi speli 
picioarele ? » Mântuitorul însă i-a răspuns : « Tu nu știi ce 
fac Eu acum, însă vei afla-o mai târziu |!» Atunci Petru a 
adăugat : « Nu-mi vei spăla picioarele mele niciodată ! » Dar 
Iisus i-a răspuns : « Dacă Eu nu te voi spăla, nu vei avea 
parte de Mine ! » Petru zise iarăși : « Doamne, nu numai 
picioarele, ci și mâinile, și capul ! » Atunci lisus a adăugat : 
« Cel curat nu are trebuință să-și spele decât picioarele şi este 
curat tot. Și voi sunteți curați, însă nu toți !» Zicând aceasta, 
El se gândea la Iuda. 

Mântuind de spălat picioarele tuturor, s-a așezat 
la masă. Apoi, grăind către ucenicii Săi, zise : « Șfiţi voi ce 
am făcut ? Voi Mă numiţi pe Mine Învățător, și Domn, și bine 
Ziceţi, că așa sunt. Deai, dacă Eu, Domnul și Învățătorul vostru, 
v-am spălat picioarele, tot astfel sunteti și voi datori unul față de 
altul să vă spălați picioarele ! Căci pildă am vrut să vă dau că, 
după cum Eu v-am făcut vouă, şi voi sunteți datori să faceţi ! » 

Prin spălarea picioarelor, Mântuitorul a vrut să dea 
pildă de smerenie și, totodată, să statornicească peni- 

tența sau pocăința cea premergătoare cuminecării cu 
trupul şi sângele Său prin sfânta împărtășanie. 

Darea în vileag a vânzătorului. — Grăind mai 
departe, lisus zise ucenicilor Săi : « Am avut mare dorință 
să mănânc Paștele acesta împreună cu voi înainte de pătimirea 
Mea, căci să știți că unul dintre voi mă va vinde ! » lar ei au 
început a se întrista și a se întreba între dânșii : « Cine-o 
fi acela ?! » Atunci Mântuitorul a adăugat : « Cel ce întinge 
cu Mine în blid, acela este ! Fiul omului va merge pe dmmul 
ce-l este rânduit de soartă, dar vai de omul acela prin mijlo- 
cirea cămia EL va fi vândut... Mai bine i-ar fi fost de nu s-ar 
fi născut !» Auzind aceasta, luda întrebă : « Nu cumva sunt 
eu, Învăţătorule : ? » Dar lisus i-a răspuns : « Adevăr grăiși ! 
Însă ce ai să faci, fă mai curând ! » Lară ceilalţi ucenici n-au 
priceput ce-a vrut să zică. 

Cina. — Începând a mânca, Mântuitorul luă pâi- 
nea și, binecuvântând-o, o rupse și o dădu ucenicilor 
Săi, zicând : « Luaţi, mâncaţi, acesta este trupul Meu, care se 
frânge pentru voi, spre iertarea păcatelor ! » Apoi, luând pa- 
harul, a mulţumit ucenicilor Săi şi le-a dat dintr-ânsul, zi- 
cându-le : « Beţi dintru acesta toți, acesta este Sângele Meu, 
al legii celei noi, care pentru voi și pentru mulți se varsă, spre 
iertarea păcatelor ! » 

Plecând luda de la masă, lisuș zise către ceilalți uce- 
nici : « Acum s-a preamărit Fiul omului și Dumnezeu s-a 
slăvit printt-Însul. Fiilor, doar puțin timp mai suntem împreună. 
Din nou vă poruncesc să vă iubiți unii pe alții după cum v-am 
iubit Eu. După aceasta vă vor cunoaște toți că sunteţi ucenicii 
Mei, dacă va fi dragoste între voi ! » 

După aceea, isus vorbi apostolilor Săi despre du- 
cerea Sa la "Tatăl ceresc ca să pregătească loc ucenicilor 
Săi, despre strânsa Lui legătură cu dânșii, despre trimi- 
terea Mângâietorului care să-i conducă pe calea adevă- 
rului și altele. 

Înainte de a se scula de la masă, Petru întrebă pe 
lisus unde se va duce. Iar Mântuitorul i-a răspuns : « Unde 
Mă duc Eu tu nu poți veni acum cu Mine !» lar Petru a 
adăugat : « Doamne, de ce nu pot veni cu Tine acum ? Su- 
fletul mi-l pun pentru Tine ! Chiar dacă toți se vor despărți de 
Tine, eu niciodată nu mă voi despărți ! » Atunci lisus răs- 
punse : « Adevărat îţi grăiesc : chiar în noaptea aceasta, mai 
înainte de a cânta cocoșul, de trei ori te vei lepăda de Mine ! » 
Petru însă zise : « Chiar de ar trebui să mor cu Tine și nu mă 
voi lepăda ! » Același lucru îl mărturisiră și ceilalți ucenici. 

Rugăciunea din grădina Ghetsimani. — 
După ce Mântuitorul dădu ucenicilor Săi cele din urmă 
sfaturi și îndemnuri, ieși din cetate însoţit de discipolii 
Săi și merse spre grădina satului Ghetsimani, în care se 
adunau, de obicei, lisus și cu ucenicii Săi. Despre acest loc 
știa și Iuda. Ajungând la grădină, zise celorlalți ucenici : 
« Ședeţi aici, iar Eu Mă duc să Mă rog mai încolo ! » Luând 
cu Sine pe Petru, pe Iacob și pe loan, se retrase mai într-o 
parte a grădinii și le spuse : « Sufletul Meu este întristat de 
moarte. Rămâneţi aici, privegheati și vă rugați, ca să nu că- 
deți în ispită ! » Apoi, depărtându-se puțin de ei, căzu în 
genunchi, cu fața la pământ, și se rugă, zicând : « Părinte, 
de este cu putință, fă să treacă paharul acesta de la Mine, însă 
nu după cum voiesc Eu, ci după cum voiești Tu !» După aceea, 
venind la ucenicii Săi, pe care-i află dormind, zise : 
« Simone, tu dormi ? Nici un ceas nu putuși să priveghezi 
cu Mine ? Străjuiţi și vă rugaţi, ca să nu cădeţi în ispită, căci 
duhul veghează, iar trupul este neputincios |! » 

Și, mergând a doua oară să se roage, zise : « Pă- 
rinte, dacă nu poate fi luat paharul acesta de la Mine fără să-l 
beau, fie voia Ta !» Apoi veni iarăși la ucenicii Săi, pe 
care-i află din nou dormind, căci erau obosiţi și îndu- 
reraţi din cale-afară. Lăsându-i să doarmă, s-a dus să se 
roage pentru a treia oară în același chip. Şi, fiind grozav 

de întristat, s-a rugat și mai stăruitor să treacă mai de- 
grabă ceasul acela. În acele clipe, un înger din cer s-a 
arătat spre a-L întări. Și suferința Lui era așa de mare, 
că-i picura sudoarea de pe față ca broboanele de sânge. 

Venind pentru a treia oară la ucenici, le zise : « De 
acum puteţi să dormiţi și să vă odihniţi ! Iată, s-a apropiat 
ceasul în care Fiul omului va fi dat pe mâinile păcătoşilor ! 
Sculaţi-vă, să mergem, căci cel ce M-a vândut s-a apropiat |» 

Prinderea lui lisus. — Pe când [isus își deștep- 
tă ucenicii, iată că Iuda Iscarioteanul — unul din cei doi- 
sprezece ucenici ai Săi — sosi, împreună cu o mulțime 
de norod : ostași, slugi de-ale cărturarilor și fariseilor, 
cu felinare, făclii, arme și ciomege. Și luda mergea în 
fruntea lor. El se înțelesese cu însoțitorii săi că Acela pe 
care-L va săruta, acela este Iisus : să-L prindă și să-L aibă 
sub pază. Intrând în grădină, luda s-a apropiat de lisus, 
zicându-l « Bucură-te, Învătătorule ! » și L-a sărutat. lar 
lisus i-a zis : « Prietene, la ce-ai venit aici ? ludo, cu sărutare 
vinzi pe Fiul omului ? » Şi isus, ştiind toate cele ce au să 
I se întâmple, a întrebat pe cei care veniseră : « Pe cine 
căutați ? » lar ei, necunoscându-L, I-au răspuns : « Pe Iisus 
Nazarineanul ! » lisus le zise : « Eu sunt!» De teamă, 
urmăritorii s-au dat înapoi și au căzut la pământ. Mân- 
tuitorul i-a întrebat iarăși : « Pe cine căutaţi ? » Şi ei l-au 
răspuns din nou : « Pe lisus Nazariheanul ! » Mântuito- 
rul a adăugat : « V-am spus că Eu sunt ! Dacă Mă căutați pe 
Mine, lăsaţi pe aceștia să se ducă ! » Atunci, apropiindu-se 
de Dânsul, L-au prins și L-au legat. 

Încercarea ucenicilor de a-L apăra. — Vă- 
zând aceasta, ucenicii L-au întrebat : « Învățătorule, să 
dăm cu sabia ? » Mai înainte de a auzi răspunsul lui lisus, 
Petru lovi cu sabia pe Malhus, sluga arhiereului, tăindu-i 
urechea dreaptă. Mântuitorul, după ce vindecă urechea 
servitorului, zise către Petru : « Pune sabia ta la locul ei, 

căci tot cel ce se slujește de sabie tot de sabie va pieri ! Oare 
socoți că n-aş putea muga acum pe Părintele Meu să-Mi trimită 
mai mult de douăsprezece legiuni de îngeri ? Atunci, cum s-ar 
împlinit scripturile, care zic că așa trebuie să fie ? Oare nu tre- 
buie să beau paharul pe care Mi l-a dat Tatăl ? » 

Apoi vorbind către căpeteniile oștilor, slugilor și 
bătrânilor care veniseră să-l prindă, zise : « Ați venit asupra 
Mea ca la un făcător de rele, cu săbii și cu toiege, ca să Mă prin- 
deţi ! În toate zilele am fost cu voi, învățând în templu, și nu 
M-aţi prins. Aţi venit acuma, când întunericul stăpânește pre- 
tutindeni ! Dar toate acestea s-au făcut spre a se împlini scriptu- 
rile proorocilor ! » 

După ce lisus fu prins, toţi ucenicii Lui L-au pă- 
răsit. Numai Petru şi loan Îl urmăreau de departe. 

lisus înaintea arhiereilor Ana și Caiafa. — 
După ce L-au prins și L-au legat ca pe un făcător de 
rele pe Iisus, până să se adune sinodul, ostașii și sluji- 
torii arhiereilor L-au dus mai întâi la arhiereul Ana, 
ca fiind mai în vârstă. Acesta ÎL trimise la ginerele său, 
Caiafa, care era arhiereul anului acela și care sfătuise 
norodul că e mai bine să moară un om — adică lisus — 
pentru mântuirea poporului din rătăcire decât să piară 
tot poporul, îndrumat de învățăturile Mântuitorului — 
zicea el — pe căile pierzaniei. 

Cele trei lepădări ale lui Petru. — Odată cu 
Iisus a intrat în curtea arhiereului și celălalt ucenic, to- 
varășul lui Petru — adică loan —, căci era cunoscut acolo ; 
iar Petru a rămas la poartă până a venit tovarășul său și 
l-a băgat și pe el înăuntru. Portărița, văzându-l pe Petru, 
îi zise : « Parcă și tu ești dintre ucenicii omului acesta ?! » lar el 
s-a lepădat că nu este și nici nu-L cunoaste pe omul Acela. 

Ostașii și slujitorii arhiereilor stăteau în jurul fo- 
cului, căci era frig, și vorbeau între dânșii. Petru se dădu 
și el pe lângă foc spre a se încălzi. Văzându-l, unul dintre 

slujitori zise : « Și acesta era cu lisus Nazarineanul ! » Atunci 
s-a lepădat pentru a doua oară de lisus, jurându-se că nici 
nu-L cunoaşte. 

Cam după vreun ceas, văzându-l alt slujitor, zise 
celorlalți : « Într-adevăr că acesta a fost cu EI, căci şi el este 
Galileean !» Şi, apropiindu-se ceilalți, ziseră : « Fără în- 
doială că şi tu ești dintre dânșii, că și vorba te dă pe față !» 
Iar alt slujitor, rudă cu cel căruia Petru îi tăiase urechea, 
zise : « Oare nu te-am văzut eu în grădină cu Dânsul ?! » 
Atunci Petru s-a lepădat pentru a treia oară de Iisus, bles- 
temându-se și jurându-se, zicând : « Nici nu-L cunosc pe 
omul Acesta ! » Abia sfârși de vorbit și cocoșul cântă, ves- 
tind lui Petru împlinirea prevestirii lui lisus, Care zisese : 
« Înainte de a cânta cocoșul, de trei ori te vei lepăda de Mine ! » 
Urmărit de privirile Mântuitorului, Petru ieși din curtea 
arhiereului, plângând plin de amărăciune. 

lisus în faţa sinodului evreiesc. — La Caiafa 
se adunase cea mai mare parte a membrilor sinodului. 
Aceștia se sileau ca, prin mărturii mincinoase, să afle 
vreo vină de moarte lui Iisus. Întrebat fiind de arhiereu 
asupra ucenicilor şi învățăturilor Lui, lisus îi răspunse : 
« Eu am vorbit lumii pe față, întotdeauna am învățat în sina- 
gogi și în temple, unde se adună toţi Iudeii, într-ascuns nimic 
nu am grâit. Pentru ce Mă întrebi pe Mine ? Întreabă pe cei 
ce M-au ascultat, că ei știu ce le-am vorbit ! » lar unul dintre 
slujitori, socotind răspunsul Mântuitorului ca necuviin- 
cios, îi dădu o palmă, zicându-l : « Așa răspunzi Tu arhie- 
reului ? » Lisus îi zise « Dacă am vorbit gresit, dovedește, iar dacă 
am grăit drept, de ce Mă baţi ?» 

Apoi se ridicară o seamă de pârâși mincinoși îm- 
potrivă-l, dar minciunile lor fură doborâte de înțelep- 
ciunea Mântuitorului. Unii Îl învinuiră că L-ar fi auzit 
zicând : « Eu pot să stric templul Domnului și în trei zile să-L. 
zidesc ! Strica-voi acest templu făcut de mâini și, în trei zile, 

altul nefăcut de mâini voi zidi ! » Atunci arhiereul se sculă 
și, stând în mijlocul adunării, zise : « Nu răspunzi nimic 
la cele ce aceștia mărturisesc împotriva Ta ? » lisus însă tăcu din 
gură. Văzând că nu-l poate afla nici o vină, arhiereul îi 
zise iarăși : « Te jur pe Dumnezeul cel Viu să ne spui de ești 
Tu cu adevărat Hhristos, Fiul Celui Prea Inalt ! » Și Lisus i-a 
răspuns : « Da ! Eu sunt ! Și iată, veți vedea pe Fiul omu- 
lui stând de-a dreapta lui Dumnezeu și venind pe norii ceru- 
lui ! » lar arhiereul, rupându-și hainele de pe dânsul, a 
strigat : « Auziţi ocară ! Ce ne mai trebuiesc alte mărturii ? Nu 
socotiți că e vrednic de osândă ? » lar cei de față au răspuns 
într-un glas : « Vinovat este şi trebuie dat morții |! » 

După aceea, slugile care păzeau pe Iisus au înce- 
put a-L bate și a-L batjocori. Unii îl scuipau în ochi și-L 
loveau cu pumnii și cu palmele peste față și peste cap ; iar 
alţii Îi acopereau ochii și, dându-l palme pe unde ni- 
mereau, Îi ziceau : « Proorocește acum, Hristoase, cine este 
cel ce 'Te-a lovit ? » Aceste ocări și batjocuri ţinură până a 
doua zi dimineaţa. 

lisus în fața lui Pilat. — Cum se făcu ziuă, ar- 
hiereii și bătrânii poporului, împreună cu cărturarii, au 
ținut sfat, hotărând omorârea lui Iisus. Însă, ei fiind su- 
puși Romanilor, această hotărâre nu putea fi înfăptuită 
decât de guvernatorul ținutului, care în vremea aceea 
era Pilat din Pont. Deci porunciră slujitorilor să-L lege 
și, ducându-L de acolo, L-au dat în seama lui Pilat spre 
a-L osândi la moarte ca fiind tulburător al poporului. 

Căinţa lui luda. — Văzând care era să fie sfâr- 
șitul ticăloasei sale fapte, Iuda, vânzătorul Domnului, se 
duse de înapoie arhiereilor cei treizeci de arginți, zi- 
când : « Am greșit de am vândut sânge nevinovat ! Luaţi-vă 
banii îndărăt ! » Aceştia i-au răspuns : « Ce ne pasă nouă ! 
Asta te privește ! » Plin de deznădejde, Iuda aruncă banii 
trădării în templu, apoi se duse și se spânzură. Arhiereii, 

luând arginţii, ziseră : « Nu se cade a pune acești bani în vis- 
fieria templului de vreme ce este preț de sânge !» Şi, făcând 
sfat, au hotărât să cumpere farina Olamului spre a fi loc de 
îngropăciune pentru străini. De-atunci, acea țarină s-a 
numit Hacheldama, adică țarina sângelui. 

Judecata lui Pilat. — Ducând pe Iisus în fața 
guvernatorului, mai-marii Iudeilor nu intrară în sala cea 
de judecată, ca să nu se spurce, căci avea să mănânce 
Paștele. leșind Pilat la ei, i-a întrebat : « Ce pâră aduceți 
Acestui om ? » lar ei i-au răspuns : « Dacă n-ar fi fost făcă- 
tor de rele, nu ți L-am fi adus ție !» Atunci Pilat a adăugat: 
« Luaţi-L şi judecați-L după legea voastră |! » Însă ei au zis : 
« Noi n-avem putinţa să omorâm pe nimeni ! » După aceea, 
au început a-L, pâri, zicând : « Pe omul acesta L-am prins răz- 
vrătind poporul și îndemnându-l să nu plătească bir Cezaru- 
lui. De asemenea, se numește pe Sine Hristos Împăratul ! » 

Auzind învinuirea ce | se aduce lui lisus, intră 
din nou în sala de judecată și-L întrebă : « Tu ești împă- 
ratul Iudeilor ? » Mântuitorul, la rândul său, a întrebat: 
« Asta o zidi tu de la tine sau alții ți-au spus-o pentru Mine ? » 
Atunci, Pilat I-a răspuns : « Oare eu sunt ludeu ? Neamul 
Tâu și arhiereii mi Te-au adus aici ! Spune ce-ai făcut ! » lisus 
i-a răspuns : « Împărăția Mea nu este din lumea aceasta ! 
Dacă împărăția Mea ar fi fost în această lume, slugile Mele 
s-ar fi împotrivit, ca să nu Mă fi dat ludeilor, dar împărăția 
Mea nu este de aici ! » Pilat a adăugat: « Atunci, Tu ești 
împărat ? » lar isus i-a răspuns : « Și tu ai zis că Eu sunt 
împărat | Eu pentru aceasta M-am născut și pentru aceasta 
am venit pe lume, ca să mărturisesc adevărul. Tot cel născut 
din adevăr ascultă glasul Meu ! » După aceste vorbe, Pilat 
L-a întrebat : « Ce este adevărul ? » Și, fără a mai aștepta 
răspunsul Mântuitorului, a ieșit afară la ludei și le-a grăit : 
« Eu nu găsesc nici o vină omului Acestuia ! » Vrăjmașii Săi 
însă începură a stărui cu îndărătnicie că este vinovat și tre- 

buie osândit la moarte. Auzind pârile arhiereilor și căr- 
turarilor, Pilat L-a întrebat : « N-auzi ce spun aceștia despre 
Tine ? » lisus însă tăcu și nu zise nimic. Faptul că nu în- 
cerca nicidecum a se apăra miră mult pe guvernator. 
Iudeii se întărâtară și mai grozav și începură să strige : 
« Întărâtă poporul învățând prin toată Iudeea, din Galileea și 
până aici !» 

lisus înaintea lui Irod. — Auzind vorbindu-se 
de Galileea, Pilat a întrebat : « Oare Acest om este Galileean ? » 
Şi, aflând că isus este din ținutul lui Irod, ÎL trimise pe 
E] la acest rege, care în timpul acela tocmai se afla în Ie- 
rusalim. Bucuria lui Irod fu grozav de mare când află că va 
putea vedea pe Iisus, de la care aștepta să săvârșească vreo 
minune. Dar la toate întrebările lui Irod Mântuitorul 
n-a răspuns nici o vorbă. Atunci arhiereii și cărturarii 
au început a-L pâri cu ură și răutate grozavă. Irod, mâ- 
niat că lisus se arătase nepăsător față de el, începu a-L 
batjocori, împreună cu toți curtenii săi. După ce-L îm- 
brăcară într-un veșmânt alb regesc în bătaie de joc, 
Îl trimise iarăși la Pilat cu care de-atunci legă prietenie, 
deoarece până aici se vrăjmășiseră unul pe altul. 

A doua înfățișare înaintea lui Pilat. — În 
zadar se sili Pilat să liniștească pe Iudei, arătându-le că 
nici el, nici Irod nu au putut afla vreo vină lui Iisus, căci 
ei se arătau din ce în ce mai îndârjiţi împotriva Lui. 
Știind că cei mai dârji vrăjmași ai lui lisus sunt arhiereii, 
se gândi să încerce a-L scăpa prin mijlocirea norodului 
de jos, crezând că acesta va fi mai milos față de Dânsul. 
Era obiceiul la Evrei ca, de sărbătorile Paștelui, să se eli- 
bereze din închisoare un vinovat ales de popor. Tocmai 
în timpul acela se afla închis în temniță un mare tâlhar și 
ucigaș de oameni, anume Baraba. Pilat cugetă că, dacă-L 
va pune pe Hristos față în față cu Baraba și va întreba 
poporul pe cine voiește să elibereze, fără îndoială că va 

cere eliberarea lui Hristos. Dar se înșelă amarnic. Aţâţat 
de preoții și cărturarii evrei, la întrebarea lui Pilat pe cine 
voiește să elibereze dintre cei doi vinovaţi, norodul, or- 
bit de patimă, răspunse : « Pe Baraba !» Încurcătura lui 
Pilat fu și mai mare, căci tocmai în timpul acela, soția 
sa, Claudia Procla, îi trimise vorbă să nu care cumva să 
facă ceva lui lisus, căci avusese peste noapte visuri groaz- 
nice din pricina Lui. 

Întrebând Pilat iarăși « Dar cu lisus, căruia I se mai 
zice și Hristos, ce să fac ?», mulţimea îi răspunse : « Răs- 
fignește-L, ! Răstignește-L, ! » Pentru a treia oară, Pilat zise : 
« Dar ce râu a făcut, căci eu nu-l găsesc nici o vină de moarte ? 
Deci, după ce-L voi certa, Li voi da drumul ! » Poporul, ațâțat 
mereu de preoți, începu să strige şi mai îndârjit : « Să se 
răstignească |» 

Văzând Pilat furia mulțimii amenințătoare, luă apă și, 
spălându-și mâinile înaintea poporului, zise : « Nevino- 
vat sunt eu de sângele dreptului Acestuia ! Voi sunteţi răspun- 
zători de El ! » lar ludeii i-au răspuns : « Sângele Lui să cadă 
asupra noastră și asupra copiilor noștri ! » 

Apoi, voind să le facă pe voie, eliberă pe Baraba. 
Nădăjduind că va mișca sufletul poporului văzând sufe- 
rinţele Celui nevinovat, dădu pe lisus pe mâinile osta- 
şilor romani, nu chiar cu gândul ca să-L răstignească. 

Suferințele Mântuitorului. — Ostașii guver- 
natorului scoaseră pe [isus în curtea palatului. Aici, în vă- 
zul mulțimii, Îl dezbrăcară de hainele Sale şi-L bătură cu 
trestiile. Apoi ÎL âmbrăcară, în batjocură, într-o manta roșie de 
culoarea purpurii. După aceea, împletind o cunună de spini, 
I-o puseră pe cap și, dându-i o trestie în mâna dreaptă, ca 
și cum ar fi fost sceptru împărătesc, începură a îngenun- 
chea înaintea Lui în râs, zicându-l : « Bucură-te, împăratul 
Iudeilor ! » În același timp ÎL scuipau, Îi dădeau palme şi ur- 
mau să-L lovească pe unde nimereau cu trestiile. 


145 


Osândirea la moarte. — Crezând că de rândul 
acesta va afla milă în fața poporului, Pilat ÎL arătă din 
nou mulțimii, zicând : « Iată că vi-L aduc afară iarăși, ca 
să vedeți că nu-I aflu nici o vină ! » Şi a ieșit Iisus în văzul 
norodului, înveșmântat cu haina cea mohorâtă și pur- 
tând cunună de spini pe cap. lar Pilat a zis : « Iată omul !» 
Însă poporul, în loc să simtă milă pentru Cel chinuit, a 
strigat și mai înfuriat : « Răstignește-L ! Răstignește-L ! » 
Atunci Pilat a zis din nou : « Luaţi-L voi și-L răstigniți, căci 
eu nu-L găsesc cu nimic vinovat ! » lar ludeii i-au răspuns : 
« Noi avem lege și, după legea noastră, e vrednic de moarte, 
căci s-a făcut pe Sine Fiul lui Dumnezeu !» Auzind Pilat 
aceasta, a început a se teme. Și, intrând din nou în sala 
de judecată cu lisus, L-a întrebat iarăși : « De unde ești 
Tu ?» Dar lisus nu i-a răspuns. Atunci Pilat I-a zis din 
nou : « Nici mie nu-mi vorbeşti ? Oare nu știi că-mi stă în pu- 
tere și să Te răstignesc, și să Te eliberez ? » lisus îi răspunse : 
« N-ai avea nici o putere asupra Mea, dacă nu ți-ar fi fost dată 
ție de sus. Tu nu ești așa de vinovat pe cât sunt vinovaţi cei ce 
M-au adus înaintea ta |» 

Din nou încercă Pilat să scape pe Iisus. Iudeii însă în- 
cepură a striga cu îndârjire din ce în ce mai mare : « De-L 
vei elibera pe Acesta, înseamnă că nu ești prieten Cezarului, 
căci oricine se face pe sine împărat este împotriva Cezarului ! » 

Aceste vorbe pline de răutate și vicleșug au înă- 
bușit în Pilat orice simţământ de dreptate, deoarece se 
temea ca lucrurile să nu ia vreo întorsătură neplăcută 
pentru el. Deci porunci ca lisus să fie scos afară și dus 
la locul cel de judecată, numit Litostroton, adică pardosit cu 
pietre. Şi, așezându-se în jilțul judecătoresc, le zise lu- 
deilor : « Iată împăratul vostru ! » lar ei au strigat : « Ia-L, 
ia-L, ia-L și-L răstignește ! » Pilat a adăugat : « Cum ? Să vă 
răstignesc împăratul ?! » Atunci arhiereii au răspuns : « Nu 
avem alt împărat decât numai pe Cezarul ! » 

Nemaiputându-se împotrivi pornirii atât de vrăj- 
măşeşti a celor ce voiau moartea blândului și dreptului 
lisus, guvernatorul se hotări să le împlinească dorința 
și-L dădu ca să-L răstignească. 

Deci, cu toate că Pilat voise să scape pe lisus de 
la moarte, însă fiind lipsit de energia trebuitoare spre 
a înfrâna ura interesată și nedreaptă a preoțimii evre- 
iești, și temându-se să nu-și piardă postul, nu și-a pu- 
tut împlini hotărârea ; ci s-a lăsat și el târât de patima 
nestăpânită a mulțimii ludeilor și a îngăduit să se facă 
cea mai mare nedreptate bunului și nevinovatului Iisus, 
binefăcătorul și Mântuitorul omenirii. La câtăva vreme 
după aceste întâmplări fu învinuit și el de vrăjmașii săi 
și condamnat la exil, unde se omori singur, întocmai ca 
şi Iuda. 

Răstignirea lui lisus. — Luând pe Iisus, ostașii 
Îl dezbrăcară de veşmântul cel roșu și-L îmbrăcară ia- 
răși cu hainele Sale. Pe la ceasul trei din zi pomi pe 
drumul jalei și al suferințelor, ducându-și crucea în spinare 
spre locul Căpățânii, numit pe evreiește Golgota, unde 
erau răstigniţi cei osândiți la moarte. Împreună cu El mai 
erau duși încă doi tâlhari condamnați a fi răstigniți. Ne- 
maiputându-și duce crucea, lisus căzu doborât de greu- 
tate. Atunci, soldații romani siliră pe un oarecare Simon 
din Cirena, care tocmai se întorcea de la țarină, să ducă 
el crucea până la locul de osândă. Şi mergea după lisus 
mulțime mare de popor și de femei, care plângeau și se 
tânguiau de mila Lui. Dar Iisus, întorcându-se către femei, 
le zise : « Fiicele Ierusalimului, nu Mă plângeţi pe Mine, ci 
pe voi și pe copiii voștri, căci, iată, vor veni zile în care vor 
zice : „Ferice de cele care nu au copii !“ Atunci vor zice mun- 
ților : „„Cădeţi peste noi !“, iar dealurilor : „„Acoperiţi-ne !“ Căci 
dacă se petrece astfel cu lemnul verde, atunci ce va fi cu cel 
uscat ?» 

Și dacă au sosit la locul de osândă, fiindu-l sete, 
l-au dat să bea oțet amestecat cu fiere. Dar EI, gustând, 
n-a vrut să mai primească. 

Pe la ora 6 fu țintuit pe cruce și răstignit între cei 
doi tâlhari aduși odată cu Dânsul, împlinindu-se astfel 
Scriptura, care zice : « Și cu cei fără de lege a fost socotit ! » 

După ce ostașii împliniră porunca guvernatorului, 
răstignind pe cei trei osândiți, Mântuitorul zise : « Pă- 
rinte, iartă-i, că nu ştiu ce fac |» 

Din ordinul lui Pilat, deasupra crucii a fost scris 
în evreiește, elinește și latinește « Iisus Nazarineanul, îm- 
păratul Iudeilor ! » Astfel, fără să ştie, Pilat a vestit predica- 
rea Evangheliei în trei limbi, după cum s-a și întâmplat 
mai apoi. 

Citind Evreii cele scrise, au venit la Pilat și au ce- 
rut să nu scrie « Împăratul Iudeilor », ci că « Ela zis : sunt 
Împăratul Iudeilor ! » Atunci Pilat a răspuns : « Ceea ce am 
scris rămâne bun scris |» 

După ce-au răstignit pe lisus, ostașii au împărțit hai- 
nele Sale între dânșii. Însă cămașa fiind ţesută pe de-a-ntre- 
gul și neputând-o împărți, au tras-o la sorți cui să rămână ! 
Și astfel s-au împlinit vorbele Sfintei Scripturi, care zice : 
« Împărțit-au hainele Mele între dânşii, iar pentru cămașa Mea 
au aruncat sorți |» 

Batjocorirea lui lisus pe cruce. — Pe când 
Domnul cerului și al pământului era răstignit pe cruce, 
parte din popor sta și privea îndurerat, iar alții, trecând, 
Il ocărau și-L batjocoreau ca pe cine ştie ce mare vi- 
novat. Unii-l ziceau : « O, Tu, Cel ce strici biserica și în 
trei zile o zidești, mântuieşte-Te pe Tine ! » Sau : « De ești 
Tu Fiul lui Dumnezeu, coboară-Te de pe cruce ! » De ase- 
menea, arhiereii, bătrânii și cărturarii Evreilor își râdeau 
de Dânsul, zicându-] : « Hristos, împăratul lui Israel, să se 
coboare acum de pe cruce, ca să vedem și să credem într-Însul | 

Pe alții i-a mântuit, iar pe Sine nu poate să se mântuiască | 
Izbăvească-se pe Sine, dacă este cu adevărat Hristos, alesul 
lui Dumnezeu. » Își pusese nădejdea în Dumnezeu. lată, să-L 
mânuiască, dacă-L vrea. Că doar zicea : „Sunt Fiul lui Dum- 
nezeu !“» Şi chiar unii dintre ostași ÎL batjocoreau, zi- 
cându-l : « Dacă ești Tu împăratul ludeilor, mântuiește- Te 
pe Tine Însuţi 1» 

Cei doi tâlhari vorbind lui lisus. — Ba încă 
și unul dintre tâlharii răstigniți alături de Dânsul găsi cu 
cale să-L batjocorească, zicându-i : « Dacă ești Tu Hris- 
fos, mântuiește- Te pe Tine și ne mântuiește şi pe noi ! » lar ce- 
lălalt tâlhar îl certă pe tovarășul său, zicându-i : « Nu te 
temi tu oare de Dumnezeu, fiind într-aceeași osândă ca și 
Dânsul ? Și noi doar suntem pe bună dreptate osânditi, căci 
ne Îuăm răsplata faptelor noastre, pe când Acesta nici un rău 
n-a făcut !» După aceea, vorbind către lisus, grăi : « Po- 
menește-mă, Doamne, când vei veni întru împărăția Ta !» 
Iar acestuia Iisus i-a răspuns : « Îi spun adevărul : astăzi vei 
fi cu Mine în rai |! » 

Aceasta a fost a doua vorbire a Mântuitorului în 
timpul cât s-a aflat pe cruce. 

lisus încredințează lui loan pe Sfânta Fe- 
cioară Maria. — În timpul acesta stăteau lângă crucea 
lui lisus Sfânta Fecioară Maria, precum şi Maria Îui Cleopa, 
cu Maria Magdalena şi alte femei. Văzând lisus pe maica 
Sa și pe loan, ucenicul Său cel iubit, zise mamei Sale, 
arătând spre loan : « Femeie, iată fiul Tâu !» Apoi zise 
ucenicului : « lată mama ta ! » Şi, din ceasul acela, loan a 
luat pe Maica Mântuitorului în casa sa. Aceasta a fost a 
treia vorbire a lui Iisus pe cruce. 

Cele din urmă vorbiri ale lui lisus înainte 
de moarte. — Între ceasul al șaselea și al nouălea ceas, 
întreg pământul a fost cuprins de un întuneric nepătruns. 
lar în ceasul al nouălea Iisus a strigat cu glas mare, zi- 

când : « Eli ! Eli ! lama sabactani ? » Adică : « Dumnezeule ! 
Dumnezeule ! Pentru ce M-ai lăsat ? » 

lar unii dintre cei care stăteau acolo, luându-L în râs, 
ziceau : « Iată-l, acum a început să strige pe Ilie ! » 

Aceasta a fost a patra vorbire a Mântuitorului pe cruce. 

După aceea, știind lisus că toate s-au sfârșit, spre a 
se împlini Scriptura, zise : « Mi-e sete ! » 

Și era acolo un vas cu oțet. Unul dintre ostași luă 
un burete pe care-l înmuie în oțet și-l ridică la gura lui 
lisus cu o trestie. Iar alții ziceau : « Lăsaţi să vedem, veni-va 
Ilie să-L mântuiască ! » 

Aceasta a fost a cincea vorbire a lui Iisus. 

Şi dacă a gustat din oţetul acela, a zis : « S-a sfârșit !» 
A şasea vorbire. 

Moartea Mântuitorului. — După aceea strigă 
iarăși cu glas mare, zicând : « Părinte, în mâinile 'Tale îmi 
dau Duhul Meu ! » A șaptea vorbire. 

Şi, plecându-și capul, și-a dat sfârşitul. Şi iată, în- 
dată pământul s-a cutremurat, catapeteasma bisericii s-a 
rupt în două de sus până jos, pietrele au crăpat, mor- 
mintele s-au deschis și multe trupuri ale sfinților mai de 
demult adormiți au înviat și, ieșind din morminte, au ve- 
nit în sfânta cetate și s-au arătat multora. lar sutașul și 
cei ce străjuiau împreună cu dânsul, văzând cutremurul 
și toate cele ce se întâmplaseră, s-au înfricoșat grozav. Şi, 
mărind pe Dumnezeu, [sutașul] zise : « Într-adevăr, Omul 
Acesta a fost drept şi nici o vină n-a avut. Cu adevărat, El a 
fost Fiul lui Dumnezeu |!» 

Şi tot poporul care fusese mărturie la toate acestea, 
văzând cele ce se petrecuseră, porni spre cetate, bătân- 
du-se cu pumnii în piept. lar cunoscuții lui lisus stă- 
teau împreună cu femeile venite din Galileea spre a-L 
sluji și priveau de departe, fiind mărturie la toate câte se 
întâmplaseră. Printre femei erau Maria Magdalena și Ma- 

ria — mama lui Iacob și a lui Iosif —, şi Salomia — mama fiilor 
lui Zebedeu — și alte multe, care veniseră odată cu lisus 
în Ierusalim. 

Împungerea lui lisus cu sulița în coastă. — 
În ziua când Mântuitorul și-a dat duhul era vineri. Spre 
a nu rămâne trupurile răstignite pe cruce a doua zi, sâm- 
bătă, când era şi praznic mare la Evrei, Iudeii au cerut lui 
Pilat să zdrobească fluierele picioarelor celor de pe cruce 
spre a muri mai degrabă, căci nu era iertat ca în zi de 
sărbătoare să rămână osândiţii în chinuri. Guvernatorul 
le-a îngăduit cererea, iar ostașii au sfărâmat fluierele ce- 
lor doi tâlhari. Și, venind și la lisus, L-au aflat mort, așa 
că nu l-au mai zdrobit picioarele, împlinindu-se astfel 
vorbele Scripturii, care zice : « Nici un os dintr-Însul nu 
se va zdrobi !» Însă unul dintre ostași și-a înfipt sulița în 
coasta Sa și îndată a curs sânge și apă. Prin aceasta, Mân- 
tuitorul ne-a arătat alcătuirea Sfintei Cuminecături, în 
care se amestecă vinul — sângele Domnului — cu apa ce-a 
curs din coasta Celui sacrificat pentru noi — apă vărsată 
pentru spălarea păcatului strămoșesc. 

Înmormântarea lui lisus. — Spre seară veni 
la Pilat Iosif din Arimateea, sfetnic de seamă al sinodului 
evreiesc, însă pe ascuns — de teama ludeilor — ucenic al 
Mântuitorului. Acesta ceru trupul lui Iisus spre a-l în- 
mormânta după cuviință. Pilat se miră că murise așa de 
curând și porunci sutașului să dea trupul lui Hristos celui 
ce-L ceruse. Luând giulgiu nou, Iosif a mers împreună 
cu Nicodim — tot un ucenic nemărturisit de-al lui Iisus — 
şi, după ce Mântuitorul a fost coborât de pe cruce, I-au 
uns corpul cu miresme aduse din belșug de Nicodim, 
apoi L-au înfășurat în giulgiu curat, potrivit obiceiului 
evreiesc la înmormântări. 

În grădina sa, care era aproape de locul răstignirii, 
Iosif pusese de i se săpase în piatră un mormânt nou, ca 

pentru sine. În acest mormânt a fost așezat trupul lui Hris- 
tos. Și, fiind seara târziu, au prăvălit o piatră mare pe ușa Mor- 
mântului și au plecat. Odată cu Iosif și cu Nicodim au 
petrecut pe lisus la mormânt Maria Magdalena și Maria — 
mama lui Iacob — și alte femei care veniseră cu Dânsul din 
Galileea. După ce au văzut cum fusese așezat corpul Mân- 
tuitorului în groapa cea de piatră, au plecat spre a pregăti 
miresme și unsori aromate. 

Străjuirea lui lisus. — A doua zi — sâmbătă —, 
arhiereii și fariseii merseră la Pilat și-i ziseră : « Dom- 
nule, ne-am adus aminte că înșelătorul Acela încă de pe când era 
în viaţă a zis : „„ După trei zile mă voi scula !“ Poruncește deci 
să se străjuiască mormântul până a treia zi, ca nu cumva, ve- 
nind ucenicii Lui noaptea, să-L fure și să spună norodului : 
„Iată, s-a sculat din morți !“, căci atunci va fi rătâcirea cea din 
urmă mai rea decât cea dintâi ! » 

Atunci, Pilat le-a răspuns : « Iată, aveți păzitori ! Mer- 
geți și faceți cum veţi crede ! » lar ei, luând ostași cu dânșii, 
s-au dus și au pus strajă puternică la monmânt, pecetluind 
totodată piatra așezată la gura mormântului. 


12. Învierea Mântuitorului 


Pecetluirea credinței lui Hristos prin În- 
viere. — Cu toate măsurile luate de mai-marii sfatului 
evreiesc, biruind puterea morții și sfărâmând încuietorile ia- 
dului, Iisus a înviat a treia zi, în revârsatul zorilor, ieșind cu 
slavă din mormânt ! 

Fără de veste, cutremur mare s-a făcut, iar înge- 
rul Domnului, coborându-se din ceruri, a prăvălit pia- 
tra de pe ușa mormântului și a șezut deasupra ei. Și era 
vederea lui ca fulgerul și îmbrăcămintea lui albă ca ză- 

pada. De groază, toți cei care erau de strajă s-au cutre- 
murat și, căzând cu fețele la pământ, au rămas ca niște 
morți. 

Dezmeticindu-se din spaima și buimăceala în care 
căzuseră, ostașii care străjuiau mormântul hotărâră să 
trimită pe unii dintr-înșii ca să vestească pe căpeteniile 
lor şi pe arhierei despre cele ce se întâmplaseră. 

Femeile la mormânt. — Duminică de dimineaţă, 
Maria Magdalena și Maria lui Iacob şi Salomia au venit la 
mormânt ca să ungă trupul lui Iisus cu miresme. Pe drum 
însă își ziceau una alteia : « Cine ne va prâvăli piatra de pe 
mormânt ?! » Dar, sosind acolo, au găsit piatra răsturnată 
de pe ușa mormântului. Şi, intrând înăuntru, aflară aici 
pe un tânăr îmbrăcat în veșminte albe. Acesta le-a zis : 
« Nu vă înspăimântați ! Pe Iisus Nazarineanul, Cel răstig- 
nit, Îl căutați ? S-a sculat, nu mai este aici ! Iată locul în care 
a fost pus ! Deci mergeti și spuneți ucenicilor Lui și lui Petru 
că va merge mai înaintea voastră în Galileea. Acolo Îl veţi ve- 
dea, după cum v-a și spus !» 

Ieșind din mormânt, femeile au fugit, îngrozite. 
Iar Maria Magdalena s-a dus degrabă la Petru și la Ioan, 
și le-a zis lor : « Au luat pe Domnul din mormânt și nu știu 
unde L-au pus !» Atunci ei au alergat să vadă ce s-a în- 
tâmplat. lar loan, fiind mai tânăr, a ajuns mai repede la 
mormânt și, aplecându-se, a văzut giulgiurile aruncate, 
dar n-a intrat înăuntru. Venind și Petru, au intrat amân- 
doi în mormânt, unde au aflat giulgiurile aruncate deo- 
parte, iar marama cu care fusese acoperit corpul Domnului, 
de altă parte. După aceea, ucenicii s-au întors iar la ai 
lor, foarte mirați de această întâmplare. 

lisus se arată Mariei și celorlalți ucenici. — 
Abia se depărtară cei doi ucenici și Maria Magdalena se 
întoarse iarăși la mormânt, jelind pe Domnul. Pe când 
plângea, s-a uitat în mormânt, unde a văzut doi îngeri 

înveșmântați în alb stând la câte un cap al mormântu- 
lui în care fusese trupul lui Iisus. Și au întrebat-o aceia : 
« Femeie, de ce plângi ? » lar ea le-a răspuns : « Pentru că au 
luat pe Domnul meu și nu știu unde L-au pus !» Întorcân- 
du-se după aceea, a văzut pe Iisus, dar nu L-a cunoscut. 
Crezând că este grădinarul, L-a întrebat : « Domnule, dacă 
L-ai luat, spune-mi unde L-ai pus, și eu mă voi duce și-L 
voi lua, »Atunci lisus îi zise : « Mario ! » Ea, cunoscându-L 
pe Mântuitorul, grăi : « Rabbuni !», adică « Învătătorule 1», 
și voi să se apropie de El. Dar lisus adăugă : « Nu te atinge 
de Mine, că încă nu M-am suit la tatăl Meu. Ci mergi la fra- 
ţii Mei și le spune că Mă voi sui la Tatăl Meu și Tatăl vostru, și la 
Dumnezeul Meu și Dumnezeul vostru ! » 

Şi, plecând, Maria Magdalena a spus ucenicilor : 
« Am văzut pe Domnul ! » 

În același timp, celelalte femei pormniră degrabă 
de la mormânt. Cu teamă și cu bucurie mare alergară 
să vestească întâmplarea și celorlalți ucenici. Pe când mer- 
geau, le ieși lisus în cale și le zise : « Bucuraţi-vă ! » lar ele, 
apropiindu-se, căzură la picioarele Lui și ] se închinară. 
Apoi, lisus le grăi iarăși : « Nu vă temeți ! Duceţi-vă de în- 
științaţi pe frații Mei să meargă în Galileea și acolo Mă vor 
vedea ! » lar ele, plecând, au vestit pe ucenicii Săi și pe toți 
ceilalți care se tânguiau pentru moartea Lui. Aceștia însă 
n-au crezut. 

Cumpărarea străjerilor de către arhierei. — 
După plecarea femeilor, unii dintre străjeri se duseră în 
cetate spre a da de veste arhiereilor că Mântuitorul în- 
viase și se ridicase cu slavă din mormânt. Aceștia, făcând 
sfat cu bătrânii, se înțeleseră să cumpere cu bani tăcerea 
ostașilor, învățându-i să spună că ucenicii Lui au venit 
peste noapte și I-au furat corpul pe când ei dormeau, iar 
de va afla despre aceasta guvernatorul, vor căuta ei să-i 
potolească mânia. Ostașii, luând arginţii arhiereilor, au 

făcut așa cum au fost îndemnați. Și credința că Mân- 
tuitorul nu a înviat stăpânește pe Evrei până în ziua 
de astăzi. 

Arătarea lui lisus la doi ucenici pe dru- 
mul Emausului. — Tot în ziua învierii, Mântuitorul 
s-a arătat la doi dintre cei şaptezeci de discipoli ai Săi: 
lui Luca și lui Cleopa, care mergeau spre Emaus, un sat 
depărtat de Ierusalim cale de două ceasuri de mers cu 
piciorul. Pe când acești discipoli vorbeau între dânșii 
cu întristare despre cele ce se întâmplaseră Învățătoru- 
lui lor, Iisus se apropie de ei și merseră mai departe îm- 
preună, fără a fi fost cunoscut de aceștia. E] îi întrebă : 
« Despre ce vorbiţi voi și pentru ce sunteți trişti ? » lar Cleopa 
îi zise : « Se vede că numai Tu singur din tot Ierusalimul nu 
știi despre cele ce s-au petrecut zilele acestea ? » 

« Despre ce ? » întrebă lisus. ar ei I-au răspuns : 
« Despre cele întâmplate ui lisus Nazarineanul, prooroc, băr- 
bat putemic în faptă și în cuvânt înaintea lui Dumnezeu și a 
tuturor oamenilor ! Oare nu știi cum L-au dat pe El arhiereii 
şi mai-marii noștri să fie osândit la moarte ? Cum L-au răstig- 
nit ? Și noi credeam că EI este izbăvitorul poporului lui Israel ! 
Iată, astăzi este a treia zi de când s-au petrecut toate acestea | 
E drept că niște femei dintr-ale noastre, care au fost până-n zori 
la mormânt și neaflând trupul Lui acolo, ne-au înspăimân- 
tat, zicând că și vedenii de îngeri li s-ar fi arătat, care le-au spus 
că E] este viu. Ducându-se unii dintre noi la mormânt, au aflat 
că spusele femeilor sunt adevărate, iar pe El nu L-am aflat 
nicăieri ! » 

Atunci lisus le-a zis : « O, nepricepuților și cu sufle- 
tul greoi a crede toate câte au grăit proorocii ! Oare Hristos nu 
trebuia să sufere toate acestea spre a intra în slava Sa ? » Si, 
începând de la Moise, vorbi despre toate profețiile pri- 
vitoare la Dânsul, tălmăcindu-le totodată părțile ce-L 
priveau din Sfânta Scriptură. 

Ajungând la Emaus, lisus le spuse că drumul Său 
merge mai departe. Discipolii Îl rugară atunci să ră- 
mână cu dânșii, mai ales că se însera, iar lisus a primit. 
Și, așezându-se la masă ca să mănânce, E] luă pâinea și 
o binecuvântă, apoi, rupând-o, o împărți între ei. Atunci 
deodată li se limpeziră mintea și judecata lor, și L-au 
cunoscut. E] însă s-a făcut nevăzut din fața lor, iar ei au 
grăit unul către altul : « Oare nu simțeam inima noastră ar- 
zând în noi, când ne vorbea pe cale și când ne tălmăcea scrip- 
turile ? » 

Îndată după aceasta, cei doi ucenici s-au întors în 
Ierusalim și au aflat pe cei unsprezece apostoli, împreună 
cu cei care-i însoțeau. Aceștia, cum îi văzură, le spuseră 
că Domnul cu adevărat s-a sculat și s-a arătat lui Simon. 
Apoi povestiră și ei cele ce se petrecuseră cu dânșii și 
cum L-au cunoscut numai când a binecuvântat pâinea 
și a frânt-o, dând dintr-însa celor de față. 

Arătarea lui lisus în lerusalim. — În seara 
zilei celei dintâi a săptămânii, pe când ucenicii stăteau 
închiși de teama Iudeilor în foișorul unde avusese loc cina 
cea din urmă, lisus se arătă în mijlocul lor, zicându-le : 
« Pace vouă ! » Spre a le dovedi că nu este o vedenie, ci 
este în carne și-n oase, le arătă semnele rănilor Lui, apoi 
mâncă niţel pește fript și o bucată de fagure de miere. 
Ucenicii s-au bucurat văzându-L.. Apoi, Mântuitorul zise 
iarăși : « Pace vouă ! Precum M-a trimis pe Mine Tatăl Meu, 
vă trimit și Eu pe voi !» Apoi a suflat peste dânșii și a zis : 
« Luaţi Duh Sfânt ! Cărora veţi ierta păcatele, iertate vor fi, și 
cârora le veţi ține, ținute vor fi !» 

lar Toma, unul dintre cei doisprezece apostoli, nu 
era de față. Și, aflând de arătarea Domnului, el zise către 
ceilalți : « Până nu voi vedea pe mâinile Lui semnul cuielor, 
până nu voi pune degetul meu în semnul cuielor şi până nu 
voi pune mâna pe coasta Lui, nu voi crede ! » 

La opt zile după aceasta, Mântuitorul s-a arătat 
iarăși ucenicilor Săi, fiind ușile încuiate, căci se temeau 
de ludei. Și era și Toma cu dânșii. Stând în mijlocul lor, 
Mântuitorul le zise : « Pace vouă ! » Apoi, vorbind către 
Toma, îi zise : « Adu-ţi degetul tău încoace și pipăie rănile 
Mele, adu-ți mâna ta și pune-o pe coasta Mea. Și nu fii ne- 
credincios, ci credincios ! » lar Toma I-a răspuns : « Dom- 
nul meu și Dumnezeul meu ! » lisus a adăugat : « Ai crezut, 
Tomo, pentru că M-ai văzut. Fericiţi cei ce n-au văzut și au 
crezut | » 

Arătarea lui lisus în Galileea. — La o săptă- 
mână după Paște, apostolii se întoarseră în Galileea, după 
cum le poruncise Iisus. 

Petru trebuia să fie întărit din nou în vrednicia de 
apostol, pe care o pierduse prin întreita lepădare din 
noaptea prinderii Mântuitorului. E] se afla la lacul Tibe- 
riadei cu alți ucenici spre a prinde peşte. După o noapte 
de pescuit, nu prinsese nimic. Dimineaţa se arătă la țărm 
lisus, fără însă a fi cunoscut de ucenici. EI le zise : « Arun- 
cați mreaja în partea dreaptă a corâbiei și veţi afla vânat destul ! » 
Și au făcut așa, și nu puteau trage mreaja din pricina mul- 
țimii peștilor. Atunci Ioan zise către Petru : « Este Dom- 
nul ! » lar Petru, fiind gol, şi-a încins fota și a sărit în apă. 
Apoi, scoțând peștele la mal, l-au pregătit pentru cină, 
potrivit poruncii Mântuitorului. După aceea, luară cu 
toții şi mâncară. 

Sfârșindu-se cina, lisus a întrebat de trei ori pe 
Petru : « Simone al lui Iona, Mă iubeşti tu mai mult decât 
aceștia ? » lar Simon I-a răspuns : « Doamne, Tu, care știi 
toate, știi cât Te iubesc ! » Dar graiul lui era sfios. După fie- 
care răspuns al lui Petru, Mântuitorul răspundea : « Paște 
oile Mele ! » sau « Paște mieluşeii Mei ! » Faptul că isus l-a 
întrebat de trei ori l-a întristat, căci el își amintea de cele 
trei lepădări de altădată. 

Apoi zise Mântuitorul către Petru : « Adevăr, adevăr 
grăiesc ție ! Când erai mai tânăr, te încingeai singur și mergeai 
unde voiai. lar după ce vei îmbătrâni, vei întinde mâinile tale și 
altul te va încinge și te va duce unde nu voieşti tu |» 

Prin aceste cuvinte, Iisus a vrut să prevestească lui 
Petru mucenicia și suferințele ce avea să le îndure pentru 
credința și învățăturile Sale. 

Sfârșind cele ce avusese de grăit către Petru, Mân- 
tuitorul adăugă : « Urmează-Mă ! » Şi Petru Îl urmă. 

Cele din urmă arătări ale lui lisus. — După 
aceea s-a mai arătat lisus în Galileea pe un munte, unde 
poruncise să se adune cei unsprezece apostoli, împreună 
cu cei peste cinci sute de frați. Aceștia, văzându-L, s-au 
bucurat. Au fost însă unii care s-au și îndoit. Apropiin- 
du-se de ei, Mântuitorul le zise : « Datu-Mi-s-a toată stăpâ- 
nirea în cer și pe pământ ! Așadar, mergând în lume, învăţaţi 
toate neamurile, botezându-le în numele Tatălui și al Fiului și 
al Sfântului Duh. Și învățându-le să păzească toate câte v-am 
poruncit vouă. Căci iată, Eu sunt cu voi în toate zilele, până 
la sfârșitul veacurilor ! » 

După aceea, s-a arătat iarăși celor unsprezece 
ucenici în Ierusalim pe când se aflau la masă. Mântuito- 
rul le vorbi despre nemulțumirea pe care I-a pricinuit-o 
faptul că unii dintr-înșii s-au îndoit că EI a înviat, cu 
toate că L-au văzut. Apoi le zise : « Mergeţi în toate latu- 
rile lumii și propovăduiți Evanghelia la toată făptura. Cel ce va 
crede și se va boteza se va mântui. Iar cel ce nu va crede se 
va osândi !» 

În aceste patruzeci de zile de la învierea Sa, Mân- 
tuitorul S-a arătat ucenicilor Săi nu numai spre a-i încre- 
dința că într-adevăr a înviat, ci și spre a-i învăța multe 
lucruri pe care înainte poate nu le-ar fi priceput și, tot- 
odată, spre a le deschide mintea să priceapă cele scrise în 
cărțile sfinte. 

13. Părăsirea 
.. ya . 
lumii pământeşti 

Înălțarea la ceruri. — După ce, timp de patru- 
zeci de zile, Mântuitorul a dovedit prin semne și minuni 
învierea Sa, le-a poruncit tuturor să iasă afară din Ieru- 
salim şi să meargă în Betania, pe Muntele Măslinilor, unde 
avusese loc umilirea Sa și unde dorea E] să le arate slava Sa. 

Pe când se aflau adunaţi cu toţii pe munte, unii 
dintre ucenici ÎL întrebară : « Doamne, oare în timpul acesta 
ai de gând să reîntemeiezi împărăția lui Israel ? » lar lisus le-a 
răspuns : « Nu vi se cuvine a şti nici timpul, nici clipele pe care 
Tatăl le păstrează în puterea Sa. Veţi primi putere coborâtă peste 
voi de la Duhul Sfânt și- Mi veţi fi martoni în Ierusalim și în toată 
Iudeea și Samaria, și până la marginea pământului ! » 

Zicând acestea, Și-a ridicat mâinile și i-a bine- 
cuvântat. Pe când ei priveau spre Dânsul, L-au văzut înăl- 
țându-se din ochii lor, iar un nor luminos L-a învăluit, 
pierzând-se cu EI în înălțimile văzduhului. 

Pe când ucenicii căutau să spintece zarea cu pri- 
virea spre a vedea încotro se află Învățătorul lor, li se 
arătară în față doi bărbaţi înveşmântaţi în haine albe ca 
zăpada, care le ziseră : « Bărbaţi Galileeni, de ce staţi şi mai 
priviți spre cer ? Acest lisus, care S-a îndltat la cer din mijlocul 
vostru, va reveni iarăşi, tot așa precum L-aţi văzut urcându-se 
în slavă !» 

Din Muntele Măslinilor, ucenicii se întoarseră 
iarăși în Ierusalim, petrecând timpul în rugăciuni, îm- 
preună cu Maria, mama lui Iisus, și cu ceilalți credincioși, 
lăudând și preamărind pe Dumnezeu. 'Tot atunci au ales 
alt apostol — pe Matia — în locul lui Iuda Iscarioteanul, vân- 
zătorul Domnului. 
| Pogorârea Sfântului Duh. — La zece zile după 
Indlţare, sau cincizeci de zile de la Învierea Domnului, 

fiind adunaţi toţi ucenicii la un loc și așteptând puteri 
de la Duhul Sfânt, fără de veste un vuiet mare s-a făcut 
și o suflare ca de vifor s-a abătut peste dânșii, umplând casa 
în care erau adunaţi. În același timp, nişte limbi de foc 
s-au arătat, care s-au răspândit peste fiecare dintr-înșii. 
Și, umplându-se cu toţii de Duh Sfânt, au început a grăi 
în limbi diferite. 

Și erau atunci adunați în Ierusalim oameni din toate 
părțile pământului. lar ucenicii lui lisus, mergând în 
mijlocul lor, au început să grăiască învățăturile Dom- 
nului fiecăruia în limba sa. Și toți cei de față se minunau 
auzindu-i cum grăiesc în toate limbile pământului. Și-și 
ziceau unul altuia : « Oare aceștia care vorbesc nu sunt toți 
Galileeni ? Cum dară îi auzim vorbindu-ne în limba noastră 
în care ne-am născut ? Și Parţii, şi Mezii, și Elamitii, și cei 
ce locuiesc în Mesopotamia, și în ludeea, și în Capadocia, în 
Pont și în Asia, în Frigia și în Pamfilia, în Egipt și în părțile 
Libiei. Cei de lângă Cirena, și Iudeii străini din Roma, şi ve- 
neticii Cretani, și Arabii, toți îi auzim grâind despre slava lui 
Dumnezeu în limbile noastre ! » lar alții ziceau : « Ce-o mai 
fi şi asta ? » Unii însă îi batjocoreau, zicând că vorbirea 
lor se datorește băuturii mustului celui amețitor. 

Începutul predicării apostolilor. — Înţele- 
gând gândurile multora dintre cei de față, Petru se ri- 
dică în mijlocul celor unsprezece apostoli și, grăind către 
mulțime, zise : « Bărbaţi Iudei și voi, toți câți locuiţi în 
Iemsalim, luaţi aminte și să ştiţi că aceștia nu sunt amețiţi de 
băutură, cum vi se pare vouă, căci doar este al treilea ceas din 
zi. Ci azi s-au împlinit înaintea oulor voştri cele făgăduite prin 
proorocul Ioil : „În zilele cele de apoi “ — zice Domnul — „„tur- 
na-voi din Duhul Meu peste tot tmpul !“ Așadar, bărbaţi Is- 
raeliți, ascultați cele ce vă spun ! Pe lisus Nazarineanul, bărbat 
trimis de Dumnezeu spre a vă arăta vouă, cu minuni şi cu 
semne săvârșite în mijlocul vostru, puterile revărsate de Dum- 

nezeu într-Însul, pe Acesta, după hotărârea Sfatului, Loaţi 
luat şi, prin mâinile celor fără de lege răstignindu-L, L-aţi omo- 
rât. Dumnezeu însă L-a înviat pe El, fapt pentru care noi, cu 
toții, stăm mărturie. Iar acum, după ce S-a îndltat la dreapta lui 
Dumnezeu și a primit de la Tatăl pe Duhul Sfânt Cel fă- 
găduit, L-a revârsat asupră-ne, după cum vedeți și auziţi. Deci 
toată casa lui Israel să afle că pe Acest Iisus, pe Care voi L-aţi 
răstignit pe cruce, Dumnezeu L-a făcut Domn și Hristos ! » 

Pocăirea și întoarcerea la Hristos a trei 
mii de oameni. — Cei de față, auzind cuvintele acestea, 
toți s-au umilit cu inima și au zis către Petru și către cei- 
lalți ucenici : « Ce trebuie să facem, fraților ? » lar Petru 
le-a răspuns : « Pocăiţi-vă și vă botezați fiecare dintre voi în 
numele |ui Iisus Fristos spre iertarea păcatelor și veți primi și 
voi darul Duhului Sfânt ! » Si, urmând îndemnul lui Petru, 
s-au botezat în ziua aceea ca la trei mii dintr-înșii. lar 
aceștia, vânzându-și avuţiile lor, petrecură de-atunci îm- 
preună, împărtăşindu-se și rugându-se și ascultând învă- 
țăturile apostolilor. Sufletele lor erau cuprinse de teamă și 
încredere, căci apostolii săvârșiră o sumă de minuni în 
Ierusalim. Credincioşii lăudau și proslăveau numele Dom- 
nului, iar numărul lor creștea din ce în ce mai mult. 

Astfel luă naștere cea dintâi biserică sau adunare 
creștinească ! 

Începutul persecuțiilor bisericii lui Hris- 
tos. — În urma vindecării unui șchiop din naștere și 
după o predică a apostolului Perm, numărul credincio- 
șilor crescu până la cinci mii. Din această pricină, vrăj- 
mașii primilor Creștini se înmulțiră și ei, și asupririle 
începură să se întețească. Arhiereii şi bătrânii prinseră 
pe Petru şi pe loan, şi-i închiseră, însă, de teama mulți- 
mii, fură siliți să le dea drumul. Mai târziu fură arestați 
iarăși și aduși în fața sfatului evreiesc, care-i condamnă 
la moarte. Atunci, unul dintre membrii sinodului, anume 

Gamaliel, sculându-se, grăi către ceilalți sfetnici ai Evreilor : 
« Dacă tot ceea ce fac aceștia este lucru omenesc, se va nimici de 
la sine. Dacă însă lucrul lor e pomnit de la Dumnezeu, nimeni 
nu-l va putea răstuma. Şi deci să nu cadă în vina de a căuta 
să se lupte cu Dumnezeu |!» Vorbele lui fiind împărtășite și 
de alţii, ei își schimbară hotărârea și, chemând pe apos- 
toli, îi bătură și apoi îi eliberară, poruncindu-le să nu mai 
vorbească în numele lui lisus. 

Alegerea celor șapte diaconi. — Înmulţin- 
du-se numărul ucenicilor, adică al celor ce credeau și 
urmau învăţăturile Mântuitorului, apostolii nu mai pu- 
tură prididi cu grija hrănirii acestora. Spre a le rămâne 
timp să predice Evanghelia, ei hotărâră să aleagă șapte 
bărbaţi, numiți diaconi, pe care-i puseră să fie împărți- 
tori ai ajutoarelor ce se dădeau celor lipsiţi dintre frați. 
Printre aceștia a fost și Ștefan, care, din pricina nestră- 
mutatei credințe cu care propovăduia şi susținea sfin- 
tele învățături ale Mântuitorului, fu socotit de arhierei 
ca hulitor al lui Dumnezeu. Şi, în urma unor mărturii min- 
cinoase — făcute din îndemnul preoților —, fu rânduit mor- 
ţii și ucis cu pietre la porțile Ierusalimului. 

Începând persecuțiile împotriva Creștinilor, cei din- 
tâi credincioși se împrăștiară în largul lumii, ducând cu ei 
și cuvântul Evangheliei, pe care-l semănară pretutindeni. 

Creșştinarea apostolului Pavel. — Filip, unul 
dintre cei șapte diaconi, a întins predica în Samana. El iz- 
buti să câștige printre ucenicii lui Hristos pe cămărașul re- 
ginei Candacia a Etiopienilor. 

Tot în timpul acestor persecuții a trecut la Crești- 
nism şi apostolul Pavel, care fusese până atunci un groaznic 
asupritor al ucenicilor Mântuitorului. Pe când mergea 
spre Damasc cu împuternicire de la arhierei să prindă și 
să aducă legați la Ierusalim pe toți Creștinii, dintr-un nor 
luminos a auzit graiul lui Iisus certându-l și întrebându-L 

de ce-l persecută pe El și pe cei ce cred într-Însul. Po- 
căindu-se, Pavel fu creștinat de ucenicul Anania din Da- 
masc și ajunse mai apoi cel mai dârz susținător al credinței 
lui Hristos. 

Trecerea păgânilor la Creştinism. — Stră- 
bătând mai multe ţinuturi, Petru urmă a predica în- 
vățăturile Evangheliei pretutindeni pe unde mergea. El 
boteză și pe sutașul Cornilie din Cezareea, împreună cu 
toată casa și cu toți prietenii săi. Cu aceasta s-a început 
trecerea sau convertirea păgânilor la Creștinism, căci el era 
de neam roman. De asemenea, a fost predicat cuvântul 
Domnului în Antiohia de către credincioșii împrăștiați 
în această parte. Acești credincioși au fost cei dintâi care 
s-au numit Creștini. 

Biserica din Ierusalim a credincioşilor Mântuito- 
rului, aflând despre convertirea Antiohienilor, a trimis 
pe Bamaba — unul dintre ucenici —, care, mergând la Tars, 
a luat pe Pavel şi s-au dus împreună în Antiohia, unde au 
predicat cuvântul Evangheliei un an întreg. 

Tot în acel timp, Creștinii din Antiohia au trimis 
pe Barnaba și pe Pavel cu ajutoare fraților lor din Iudeea 
în vremea foametei petrecute sub împăratul Claudiu al 
Romanilor. 

La puțin timp după aceasta, Irod Agripa, fiind nu- 
mit rege al Iudeilor de către Claudiu, spre a fi pe placul 
supușilor săi, ucise pe Iacob, fratele lui Ioan, iar pe Petru 
î arestă, cu gândul ca după Paște să-l omoare și pe el. În- 
gerul Domnului însă l-a eliberat. La scurtă vreme, Irod se 
îmbolnăvi în așa chip, încât căzu pradă viermilor de viu. 

După această persecuție, apostolii se împrăștiară să 
predice cuvântul Domnului în alte ţinuturi. 

14. Propovăduirea apostolilor 


Răspândirea cuvântului evanghelic. — După 
ce au petrecut doisprezece ani în Ierusalim, apostolii s-au 
răspândit pretutindeni, întemeind biserici în tot locul şi 
rânduind pe cei ce aveau să săvârșească slujbele cele de 
taină ale lui Dumnezeu. 

După știrile rămase din acele vremuri, ei au pre- 
dicat astfel : 

Petru, apostolul, după ce a cutreierat mai multe 
ținuturi din Asia, a ajuns și s-a statomicit la Roma, unde 
a primit moartea martirică pe cruce în timpul crudului 
împărat Nero, la anul 64, fiind răstignit cu capul în jos, 
după cererea sa, spre a nu muri la fel cu Învățătorul său. 
EI a scris două epistole către toți Creștinii. 

Ioan, evanghelistul, după adormirea Sfintei Fecioare 
Mania, a trecut în Asia Mică și s-a statornicit în Efes, cer- 
cetând de aproape bisericile întemeiate de Pavel. În tim- 
pul împăratului Domițian, el fu aruncat într-un cazan 
cu untdelenn clocotit, din care a scăpat nevătămat. După 
aceea a fost surghiunit la Patmos — la anul 95 după FHris- 
tos — unde avu vedenia Apocalipsei. După moartea lui Do- 
miţian a mai trăit câțiva ani în Efes, până în timpul domniei 
împăratului Traian. De la loan avem, pe lângă Evanghelia 
scrisă de dânsul, şi trei epistole către toți Creștinii. 

Matei, după ce a scris pentru Creștinii rămași în Iu- 
deea Evanghelia sa, a predicat în Etiopia. 

Iacob al lui Zevedeu a predicat în Ierusalim cu atâta 
râvnă, încât Irod Agripa îl ucise la anul 42, tăindu-i capul, 
ca și lui Ioan Botezătorul, spre a fi pe placul cărturarilor și 
fariseilor. Nu se ştie dacă el a predicat și în alte părți, nici 
dacă a părăsit Iudeea. 

Andrei, străbătând Galatia, Capadocia, Sciţia și Biti- 
nia, s-a oprit la Petra, în Ahaia, unde a fost răstignit pe cruce. 

La vederea crucii, el a grăit : « Te binecuvântez, o, cruce, care 
ai fost sfinţită prin trupul lui Hristos |!» 

Filip a predicat în Asia Mică, prin Frigia, și a murit 
răstignit la Ierapoli în vârstă foarte înaintată. 

Bartolomeu — numit și Natanail — a predicat prin 
Indii și, mai apoi, în Armenia. El a murit fiind jupuit de viu, 
iar după aceea i s-a tăiat capul. 

Toma a predicat prin ţinutul Parţilor și prin Media, 
până aproape de Indii. E] a murit fiind străpuns cu lancea. 

Iacob cel Tânăr, fratele Domnului, a fost cel din- 
tâi episcop în Ierusalim, păstorind până la anul 62 după 
Hristos. Sfatul cel mare al ludeilor a hotărât să-l omoare 
aruncându-l de pe acoperișul Bisericii. E] însă, îngenun- 
chind, s-a rugat pentru ucigașii lui, în care timp fu omorât 
printr-o lovitură de măciucă. De la el ne-a rămas o epistolă 
către toți Creștinii. 

Iuda Tadeul, fratele lui Iacob, a propovăduit în Iu- 
deea și prin Arabia, precum şi prin Siria şi prin Persia. Se 
zice că și-ar fi găsit sfârșitul în chip martiric în Fenicia. El 
ne-a lăsat, de asemenea, o epistolă. 

Matia — cel ales în locul lui Iuda — a predicat mai 
întâi în Iudeea și apoi prin părțile de jos ale Mânii Cas- 
pice. Se zice că s-ar fi sfârșit la Ierusalim, ucis cu pietre de 
Iudei şi tăiat apoi cu sabia. | 

Râvna apostolului Pavel. — Deși chemat ca 
apostol în unma tuturor, prin râvna cu care a lucrat pen- 
tru răspândirea Evangheliei, Pavel stă în fruntea celor 
ce au predicat cuvântul Domnului. EI fu ales în lo- 
cul lui Matia, cel ce înlocuise, la rându-i, pe Iuda trădă- 
torul. După ce veni de la Ierusalim în Antiohia — la anul 
41 după Hristos —, el începu, împreună cu Barnaba, în- 
tâia călătorie prin Cipru, Pamfilia, Pisidia, Licaonia. Şi se 
întoarse iarăși în Antiohia, de unde se duse la primul si- 
nod apostolic, ţinut în anul 51 la Ierusalim, spre a stator- 

nici dacă păgânii trecuți la Creștinism sunt ţinuţi să pă- 
zească rânduielile legii vechi. 

După aceasta, porni din Antiohia într-o nouă că- 
lătorie prin Siria, Cilicia, Frigia şi Galatia. Ajungând în 
Troada, trecu în Macedonia, unde a întemeiat o sumă de 
biserici la Filipi, Beria și Tesalonic, apoi în Atena și Conint, 
unde a rămas un an și jumătate, scriind epistolele sale către 
Tesaloniceni. 

Întorcându-se prin Efes, iarăși în Ierusalim și An- 
tiohia, călători pentru a treia oară la Efes, de unde trimise 
multe din epistolele sale către bisericile din celelalte 
ținuturi. Din Efes trecu în Elada. De aici se întoarse ia- 
răși la Ierusalim, unde fu prins și ţinut la închisoare vre- 
me de doi ani. După aceea, fu trimis la Roma, unde mai 
fu ţinut arestat încă doi ani. În acest timp, închis fiind, 
el trimise în toate părțile o sumă de scrisori către cei cre- 
dincioși, îmbărbătându-i. Sub crudul Nero fu, în sfârșit, și 
el martirizat, tăindu-i-se capul la anul 67 după Hristos. 

Apostolilor le urmară la conducerea sfintei bise- 
rici a lui Hristos diaconii, preoții, arhiereii şi episcopii, care 
au călăuzit-o din acele timpuri și până astăzi, înfruntând 
prigoniri amarnice și având de luptat cu tot soiul de greutăți. 
Încetul cu încetul însă, ea s-a întins temeinic, cuprinzând 
sub dumnezeiescul său acoperiș aproape toată suflarea pă- 
mântească ! 


166 


Din vieţile sfinţilor 


1. Sărbătorile mai de seamă 
ale creștinilor ortodocși 


Felul sărbătorilor creștinești. — Sărbătorile 
sau praznicele bisericii noastre ortodoxe sunt de două 
feluri : schimbătoare sau mutabile — cele care nu se sărbăto- 
resc într-o zi anumită a anului — și statornice sau nemuta- 
bile — cele care se prăznuiesc în anumite zile ale anului, 
fără a se schimba de la an la an. 

De asemenea, sărbătorile creștinești sunt : unele 
împărătești — în care prăznuim amintirea feluritelor în- 
tâmplări din timpul petrecerii Mântuitorului şi Sfintei Fe- 
cioare pe pământ ; iar celelalte, sărbători ale sfinților — în care 
prăznuin amintirea creştinilor care au luptat și au pătimit 
pentru izbânda credinței și învățăturilor propovăduite 
de Domnul nostru, lisus Hnristos. 


2. Sărbătorile 
cu date schimbătoare 


Sărbătorile schimbătoare sau mutabile stau în 
strânsă legătură cu sărbătoarea Paștelui, care nu are o zi 
hotărâtă pentru toţi anii, ci se schimbă în fiecare an, 

potrivit unor rânduieli statornicite de Sfinții Părinţi ai 
bisericii. De obicei, Paştele cade într-una din Dumini- 
cile lunilor martie sau aprilie, rareori mai. În legătură cu 
Paştele stau Înălțarea Domnului — la patruzeci de zile după 
Înviere, totdeauna într-o joi — și Pogorârea Duhului Sfânt sau 
Rusaliile — la zece zile de la Inălțare sau cincizeci de zile 
de la Învierea Mântuitorului. 

De asemenea, praznicul Izvomlui "Tămăduirii cade 
în vinerea săptămânii luminate — prima săptămână ce ur- 
mează după Duminica Paștelui ; iar Duminica 'Lomii pică în 
prima duminică după Paște. 

Cu o săptămână înainte de Paște avem Duminica 
Floriilor ; iar între Duminica Fiului Risipitor şi Duminica 
Floriilor cad Duminica lăsatului de carne, Duminica lăsatu- 
Iui de brânză şi cele cinci duminici ale postului mare, care 
ține şase săptămâni. 


3. Sărbătorile 
cu date neschimbătoare 


Cele mai de seamă sărbători statornice sau nemuta- 
bile sunt [cele] privitoare la prăznuirea Sfintei Fecioare 
Maria : | 

1. Nașterea Sfintei Fecioare, la 8 septembrie. 

2. Intrarea în Biserică, la 21 noiembrie. 

3. Bunavestire, la 25 martie. | 

4. Adormirea Maicii Domnului, la 15 august. 

Privitoare la prăznuirea Mântuitorului Iisus Hristos : 

1. Naşterea Domnului, la 25 decembrie. 

2. Tăierea Împrejur, la 1 ianuarie. 

3. Întâmpinarea Domnului, la 2 februarie. 

4. Botezul Domnului, la 6 ianuarie. 

5. Schimbarea la Faţă, la 6 august. 

Aceste nouă praznice, împreună cu Învierea Domnu- 
lui, Înălțarea Domnului la Ceruri şi Pogorârea Duhului Sfânt, 
sunt cele douăsprezece sărbători sau praznice împărătești. 

Alte sărbători nemutabile sunt praznicele sfinților și 
pomenirea întâmplărilor din vieţile lor. 

Creștinii sărbătoresc mai cu osârdie zilele în care 
sunt prăznuite minunatele întâmplări și fapte ale sfinților 
mai Jos pomeniți : 

1. Sfântul Vasile cel Mare, arhiepiscopul Cezareei- Ca- 
padociei, a cărui amintire o prăznuim la 1 ianuarie al fiecărui 
an, când sărbătorim şi Tăierea Împrejur a Mântuitorului. 

2. Sfântul prooroc, Înainte- Mergătorul, loan Boteză- 
torul, prăznuit la 7 ianuarie. 

3. Sfinţii Trei Ierarhi : Vasile cel Mare, Grigore Teo- 
logul și Ioan Gură de Aur, la 30 ianuarie. 

4. Aflarea capului sfântului prooroc, Înainte- - Mergă- 
torul, loan Botezătorul, la 24 februarie. 

5. Sfinții patruzeci de mucenici, care s-au muncit în 
iezerul Sevastiei, la 9 martie. 

6. Sfântul mare mucenic Gheorghe, purtătorul de bi- 
ruință, la 23 aprilie. 

7. Sfinţii mâriți, de Dumnezeu încoronați și întocmai 
cu apostolii, marii împărați Constantin și Elena, la 21 mai. 

8. Naşterea cinstitului, slăvitului prooroc, Înainte- Mer- 
gătorul, loan Botezătorul, la 24 iunie. 

9. Sfinţii, măriţii şi întru totul lăudaţii și mai-marii 
apostolilor Petru şi Pavel, la 29 iunie. | 

10. Sfântul, marele prooroc Ilie Tesviteanul, la 20 iulie. 

11. Tăierea capului măritului prooroc, Înainte- Mergă- 
torul, Ioan Botezătorul, la 29 august. 

12. Sfinţii şi drepti, dumnezeieștii părinţi ai Prea Sfin- 
lei Fecioare, Ioachim și Ana, la 9 septembrie. 

13. Înălțarea sfintei, cinstitei și de viaţă făcătoarei cruci, 
la 14 septembrie. 

14. Cuvioasa Maica noastră Paraschiva cea nouă, la 
14 octombrie. 

15. Sfântul, măritul mucenic Dimitrie, izvorâtorul de 
mir, la 26 octombrie. 

16. Soborul mai-marilor arhangheli Mihail și Gavriil 
și al celor nouă cete : Serafimii, Heruvimii, Scaunele, Dom- 
niile, Puterile, Stăpâniile, Începătorii, Arhanghelii și Îngerii, 
la 8 noiembrie. 

17. Sfânta marea mucenică Ecaterina, la 25 noiembrie. 

18. Sfântul, mărit și lăudat, apostol Andrei, cel dintâi 
chemat, la 30 noiembrie. 

19. Cuviosul, părintele nostru, Sava cel sfinţit, la 5 de- 
cembrie. 

20. Sfântul, părintele nostm, marele ierarh Nicolae, 
arhiepiscopul Mirei-Lichiei, făcătorul de minuni, la 6 de- 
cembrie. 

21. Preacuviosul, părintele nostru, Spiridon, episcopul 
Trimitundei, la 12 decembrie. 

22. Sfântul apostol și întâiul mucenic, arhidiaconul Ște- 
fan, la 27 decembrie. 

Ca prinos al recunoștinţei noastre faţă de acești 
înaintași și martiri ai credinței creştine, se cuvine să le 
pomenim aici faptele lor mai de seamă, din care să ne 
adăpăm. sufletul, întărindu-ne întregul nostru cuget, în- 
treaga noastră ființă în veșnica și nezdruncinata credință 
în Hristos. 


4. Luna ianuarie 


1. Viaţa Sfântului Vasile cel Mare, arhie- 
piscopul Cezareei- Capadociei. — Sfântul Vasile cel 
Mare s-a născut în Pontul Capadociei pe la anul 330 d. Hr. 
Pe tatăl său îl chema Vasile, iar pe mama sa, Emilia. El a 

mai avut trei frați și o soră, toți crescuți în frica lui Dum- 
nezeu. Prima învățătură a căpătat-o de la tatăl său, care 
l-a trimis mai apoi în cetatea Cezareei din Capadocia. 
Setos de învățături înalte, a mers în vestita cetate Bi- 
zanţ, cea mai renumită din tot Răsăritul, iar de aici, la 
Atena, unde întâlni pe Sfântul Grigore, cuvântătorul de 
Dumnezeu, cu care se întrecea în fapte bune. Ei trăiră 
laolaltă în viață cumpătată și lipsită de plăcerile pămân- 
tești. Prin marea putere a credinței sale, Vasile izbuti să 
creştineze pe dascălul său, Euvul, care avea credinţă pă- 
gânească și pe care-l făcu să se lepede de tot avutul său, 
încredințându-l lui Vasile pentru ajutorarea celor lipsiți. 
Ei porniră spre Ierusalim. Trecând prin Antiohia, nu în- 
cetau a propovădui cuvântul lui Dumnezeu. Sosind la 
Ierusalim, fură botezați în apa Iordanului de către epis- 
copul Maxim al cetăţii. După un an de creștinească pe- 
trecere în Ierusalim, Vasile se duse în Antiohia, unde fu 
hirotonisit diacon de arhiepiscopul Meletie. De aici porni 
cu Euvul spre Cezareea-Capadociei, unde fură primiți 
de arhiepiscopul Leonte cu mare cinste. Episcopul Ermo- 
gen, urmașul lui Leonte, ridică pe Vasile în rangul preoţiei. 
Persecutat de arhiepiscopul Eusebie, urmașul lui Ermo- 
gen, Vasile se retrase în pustiul din Pont, unde, împreună 
cu Sfântul Grigore, adunară în juru-le o sumă de monahi, 
întemeind o adunare monahală care-și petrecea viaţa în 
post și rugăciuni. 

Ereticii căutând să rătăcească minţile celor slabi, 
Vasile și Grigore părăsiră pustiul. Ei porniră [o] luptă 
împotriva celor rătăciți de învățăturile lui Arie. Stator- 
nicit în Cezareea, Vasile luptă cu vorba și cu scrisul spre 
a curăți dreapta credință de erezii. Sfârşindu-se din viaţă 
episcopul Eusebiu, Vasile fu ridicat în locu-i ca episcop 
al Cezareei. În timpul cât păstori, multe fapte creştineşti 
săvârși cu ajutorul Duhului Sfânt. Pentru sfânta credință 

creștină, el înfruntă chiar mânia unora dintre împărații care 
[îi] persecutau pe creștini. Prin puterea dumnezeiască, 
el vindeca bolnavi, înfrângea răutatea diavolească, întărea 
credinţa celor slabi. Vasile a trăit în timpul împăratului 
Iulian și a împăratului Walente. Acesta din urmă, ațâțat de 
eretici, voia să-l piardă pe Vasile. Vindecând de o boală 
grea pe Galatie, fiul împăratului, sfântul scăpă de la moarte. 
După aproape nouă ani de păstorire a creştinilor din Ce- 
zareea Capadociei, Vasile se săvârși din viață la 1 ianuarie 
379, în vârstă de aproape 49 de ani, trăind tot timpul o 
viață cuvioasă. 

De la el ne-au rămas numeroase scrieri cu cuprins 
religios, dintre care unele au fost scrise în latinește, iar 
altele, în limba elinească veche. 


e 


2. În a șaptea zi a lunii ianuarie prăznuim amin- 
tirea Sfântului prooroc, Înainte-Mergătorul, Ioan Bo- 


tezătorul, despre care am pomenit în Istoria nouă a acestei 


Sfinte Scripturi. 


3. Sfinţii Trei Ierarhi Vasile cel Mare, 
Grigore Cuvântătorul de Dumnezeu sau Teo- 
logul și loan Gură de Aur. — Acești trei sfinți pă- 
rinți sunt prăznuiţi, fiecare în parte, în cursul lunii 
ianuarie : Sfântul Vasile, la 1 Ianuarie ; Sfântul Grigore, 
la 25 ianuarie ; iar Sfântul loan Chrisostom, la 27 ianuarie. 


Sfântul Vasile cel Mare am văzut că a fost arhi- 
episcopul Cezareei- Capadociei. 

Sfântul Grigore Teologul sau Cuvântătoul de Dum- 
nezeu a fost patriarh al Constantinopolului. El s-a născut în 
cetatea Nazianz din Capadocia pe la începutul veacului 
al patrulea după nașterea Mântuitorului. Primele învăță- 
turi le-a căpătat de la tatăl său ; apoi a urmat mai departe 
în Cezareea Capadociei, de unde mai târziu a mers în Pa- 
lestina, după aceea în Alexandria Egiptului, iar de aici porni 
la Atena, unde, după câtăva vreme, veni și Vasile, cu care 
apoi trăi în îndelungă și netulburată prietenie. Când îm- 
plini vârsta de treizeci de ani, se întoarse la Nazianz, unde 
fu botezat chiar de tatăl său, care ajunsese episcop al cetății. 
Preoțindu-se, el se retrase cu Sfântul Vasile la mănăstirea 
din Pont unde viețuiau o sumă de monahi. De aici fu 
chemat de tatăl său în Nazianz spre a lupta împotriva ră- 
tăcirii celor lepădați de dreapta credință și plecaţi învă- 
țăturilor eretice propovăduite de Arieni, adică de cei ce 
urmau învățăturile lui Arie. 

Prin cucernicia și darurile sufleteşti cu care fusese 
blagoslovit de Dumnezeu, Grigore izbuti să se ridice în 
dragostea și respectul tuturor. El fu ales episcop de Sasim, 
dar nu-și putu lua locul din pricina împotrivirii ereticilor, 
așa că se retrase la Nazianz. Mai apoi fu ales patriarh al 
Țarigradului. După multe frământări, ocupă scaunul de 
patriarh, pe care-l părăsi din pricina împotrivirii ce-i ară- 
tau o parte din episcopii Egiptului şi Macedoniei. El se re- 
trase iarăși la Nazianz, unde scrise o sumă de lucrări cu 
cuprins religios și filosofic. Fiind suferind trupește, Grigore 
se sfârși din viață la anul 389 după Hristos, în a douăzeci 
și cincea zi a lunii ianuarie. E] fu înmormântat în cetatea 
Nazianzului, de unde, mai târziu, sfintele sale moaște fură 
aduse de dreptcredinciosul împărat Constantin Porfiroge- 
netul la biserica Sfinților Apostoli din Tarigrad, spre aju- 
torul și apărarea cetății. 

Sfântul loan Chrisostom, numit și Gură de Aur 
pentru minunatul dar al vorbirii cu care-l hărăzise Dum- 
nezeu, s-a născut cam pe la anul 344 după Hnistos în 
Antiohia Siriei, din părinți păgâni, însă slăviți şi bogați. 
EI a avut ca profesori pe cei mai renumiți învățați din tim- 
pul său. Atras de învățăturile credinței creştine, se bo- 
teză. De asemenea, se creștinară și părinții săi. La vârsta de 
optsprezece ani merse la Atena, unde uimi pe toți învă- 
țații cu înțelepciunea [sa] și vorbirea lui minunată, și pe 
foate mulți Atenieni îi făcu să se lepede de păgânism și 
să creadă în Hristos. Reîntorcându-se în Antiohia, el trăi 
o viaţă schimnicească în niște munți din apropierea cetății. 
Îmbolnăvindu-se, loan reveni în cetate la anul 381, unde 
sfințitul patriarh Meletie l-a hirotonit diacon. După cinci 
ani, se retrase iarăși în mănăstirea în care petrecuse mai 
înainte, lucru ce a bucurat mult pe monahii din mijlocul 
cărora plecase. Aici rămase trei ani, după care fu readus 
în cetate de Sfântul Flavian, arhiepiscopul Antiohiei, și 
hirotonit preot. Numit vicar și predicator, i se duse vestea 
în tot Răsăritul pentru înțelepciunea și frumusețea vorbei lui. 
Norodul alerga valuri-valuri să-i asculte graiul. Sfântul loan 
însă nu era vestit numai pentru vorbirea lui neasemuită, ci 
și pentru faptele sale creștinești și pentru minunile ce să- 
vârșea, tămăduind pe cei suferinzi cu puterea lui Hristos. 

Murind Nectarie, patriarhul" Constantinopolului, îm- 
păratul Arcadiu, la care ajunsese faima sfântului, stărui să 
fie ridicat în scaunul patriarhiei Țarigradului loan Gură 
de Aur în anul 397 după Hristos. Dușmănit de Teofil, pa- 
triarhul Alexandriei, avu multe necazuri de întâmpinat din 
pricina intrigilor ce i se făceau la curtea împărătească. 
Însăși împărăteasa Eudoxia, soția lui Arcadiu, avea duş- 
mănie mare împotriva lui loan, care o mustra pentru rău- 
tățile și nesațul ei de avuții. 

Într-un sinod pus la cale de Teofil în înţele- 
gere cu Eudoxia, sfântul loan Gură de Aur, pentru în- 
vinuiri plăsmuite, fu condamnat la surghiun ; însă, de teama 
poporului care se răzvrătise, sfântul fu adus înapoi din 
exil, iar papa Inocenţiu I, cercetându-i pricina, îl află ne- 
vinovat. Dușmanii Sfântului loan nu se lăsară biruiți. Un 
nou sinod hotări trimiterea sfântului în surghiun. Împă- 
ratul Arcadiu și soţia sa, Eudoxia, puseră ostașii să-l scoată 
cu sila din biserică și-l porniră în exil la Niceea. Pe drum 
suferi fel de fel de chinuri și umilințe din partea păzito- 
rilor săi. De la Niceea fu dus la Cucus, în Armenia, și apoi 
la Comano, în Pont, unde, zdrobit de suferințele îndurate 
de la ostași, își dădu sfârșitul la anul 407. Corpul său fu 
adus la Constantinopol în anul 430 după Hristos și în- 
mormântat cu mare cinste în timpul domniei cucerni- 
cului împărat Teodosie, în a douăzeci și șaptea zi a lunii 
ianuarie. 

Împărăteasa Eudoxia și toți cei ce au dușmănit fără 
pricină pe Sfântul loan Gură de Aur, prilejuindu-i atâtea 
amaruri, și-au primit, în viață fiind, dreapta și cuvenita 
pedeapsă dumnezeiască. Eudoxia s-a sfârșit mâncată de 
viermi încă fiind vie. 

De la Sfântul loan ne-au rămas o sumă de scrieri 
pline de adâncă și dumnezeiască înțelepciune. 

Fiindcă, în zilele împăratului Alexie Comneanul, 
poporul dreptcredincios se împărțise în trei tabere — unii 
cinstind mai mult pe marele Vasile, numiți Wasiliteni, alții 
pe luminatul Ioan Chrisostom, numiți Joaniteni, iar ceilalți 
pe înțeleptul Grigore "Teologul, numiți Grigonteni —, pentru 
stingerea vrajbei dintre dreptcredincioși, sfinții ierarhi 
s-au arătat aievea mitropolitului Ioan al cetății Evhaite- 
nilor, zicându-i : « Noi, după cum vezi, una suntem înaintea 
lui Dumnezeu. Deci poruncește celor ce se ceartă și se despart 
unii de alții pentru noi să se împace și să se unească, prăznuin- 

du-ne pe câte trei într-o zi pe care o vei găsi tu de cuviință. 
lar noi ne vom mga Tatălui ceresc pentru mântuirea celor ce ne 
vor pomeni |» 

De atunci a fost sorocită ziua de 30 ianuarie pentru 
prăznuirea celor trei sfinți ierarhi, întrucât în cursul aces- 
tei luni se face pomenirea în parte a fiecăruia dintre acești 
sfinți părinți. 


5. Luna februarie 


4. Aflarea capului Sfântului prooroc, 
Înainte-Mergătorul, Ioan Botezătorul. — După 
cum am arătat când am vorbit despre Sfântul prooroc 
Ioan Botezătorul, viaţa sa a fost cunmată din ordinul lui 
Irod Antipa, care luase în căsătorie nelegiuită pe Irodiada, 
soția răposatului său frate, Filip, din care pricină Sfân- 
tul loan îl certa veşnic în fața poporului. Spre a-și ține 
jurământul făcut Salomeei cu prilejul unei serbări, Irod 
a îngăduit să i se taie capul sfântului spre a scăpa de mus- 
trările lui. Salomeea, luând capul pe tipsie, l-a dus mamei sale, 
care, împungând limba sfântului cu un ac, nu l-a dat să 
fie îngropat la un loc cu trupul, de teamă să nu învie. 
Ucenicii sfântului, luându-i noaptea, în ascuns, corpul, 
care fusese aruncat din porunca Irodiadei, l-au înmor- 
mântat în cetatea Sevastia din Samaria, iar capul l-a în- 
gropat nelegiuita femeie în curtea palatului său, la mare 
adâncime, într-un loc ascuns și necurat. Despre locul 
unde se afla îngropat capul sfântului ştia, afară de Irodiada, 
numai Joana, soția intendentului lui Irod. Aceasta, plină 
de jale de batjocura făcută sfântului, i-a luat noaptea 
într-ascuns capul și, după ce l-a băgat într-un vas de 
pământ, l-a îngropat în muntele Eleonului, unde era sa- 
tul lui Irod. 

Vestindu-se ieșirea în lume a Mântuitorului Hris- 
tos, Irod și cu lrodiada au socotit că a înviat Sfântul Ioan, 
și cu atât mai tare a fost credința lor, cu cât, căutând capul 
sfântului în locul unde fusese îngropat, nu l-au mai aflat. 

După multă vreme, un oarecare Inocentie, om de 
neam mare și închinător al Domnului Hristos, cumpără 
locul din muntele Eleonului unde fusese vatra satului 
lui Irod. Vrând să zidească aici o biserică de piatră, cu 
prilejul săpăturilor temeliei, află capul Sfântului Ioan, 
pe care-l cunoscu după unele minuni ce se săvârșiră în 
vremea aceea. Apropiindu-se de sfârșitul vieții, Inocentie 
ascunse iarăși capul sfântului în pământ, în locul unde-l 
aflase, spre a nu fi batjocorit de păgâni. 

În vremea Sfinţilor împărați Constantin şi Elena, 
sfânta credință înflorind pretutindeni, Sfântul loan s-a 
arătat în vis la doi călugări, cărora le-a descoperit locul 
unde se afla capul său. Aceștia l-au scos și l-au pus într-un 
sac de păr de cămilă. Venind spre chinovia lor, au dat să 
ducă sacul cu sfântul cap unui olar din cetatea Emesia, 
pe care l-au ajuns din ummă pe drum. Arătându-se sfân- 
tul acelui om, i-a spus să fugă de cei doi călugări care 
se leneviseră să ducă singuri sacul. Ascultând de porun- 
ca sfântului, omul află prilej și se răzleți de tovarășii săi, 
ducând acasă la dânsul sfânta povară. Din acel ceas, toate 
treburile acelui om mergeau minunat, iar el slăvea cu 
multă cinste capul sfântului. Când i s-a apropiat sfârși- 
tul, a încredințat sfânta comoară surorii sale, de la care 
după aceea prin multe mâini a trecut. Ajungând în mâi- 
nile unui preot monah arian, anume Eustațiu, care trăia 
într-o peşteră lângă Emesia, acesta multe minuni și vin- 
decări săvârşi prin puterea sfântului cap. Izgonit din peșteră 
pentru reaua lui credință, Eustațiu îngropă capul chiar 
înăuntrul peșterii, de unde fu scos mai apoi — după îndem- 
nul sfântului, care i se arătase în vis — de către arhiman- 

dritul Marcel al mănăstirii ridicate de niște monahi drept- 
credincioși lângă peșteră. După aceea fu așezat cu multă 
cinste în biserică, în Emesia, iar de aici fu adus mai târziu 
la Constantinopol și aşezat în biserica închinată Înainte- Mer- 
gătorului. 

Când unii rătăciți porniră luptă împotriva icoane- 
lor și sfintelor moaște, câțiva Creștini luară cu ei capul 
Sfântului loan și-l duseră la Comani, unde răposase odi- 
nioară loan Gură de Aur. Aici îl puseră într-un vas de 
argint și-l îngropară în pământ. După multă vreme, în 
timpul împăratului Mihail, capul fu aflat din nou și adus 
iarăși la Constantinopol de către preasfințitul patriarh Ig- 
natie al Țarigradului. 

Aflarea capului Sfântului loan Botezătorul o prăz- 
nuim în ziua de 24 februarie a fiecărui an. 


6. Luna martie 


5. Sfinţii patruzeci de mucenici care au 
fost munciţi în iezerul Sevastiei din Armenia. — 
În timpul necredinciosului împărat Liciniu era mare 
prigoană împotriva Creștinilor. În cetatea Sevastia din 
Armenia stăpânea voievodul Agricolae, mare dușman al 
închinătorilor lui Hristos. În oastea sa, printre alți Creștini, 
se aflau patruzeci de inși, în frunte cu Chirion, Candid 
și Domnos, neînfricoșaţi de amenințările mai-marilor 
lor, care-i sileau să se închine idolilor păgâni. Din această 
pricină, Agricolae a poruncit să fie aruncați în temniță. 
Aici se închinară și se rugară până la miezul-nopții, 
când li se arătă Domnul, zicându-le : « Prednic de laudă 
este începutul voinţei voastre, însă cel ce va răbda până la sfâr- 
șit, acela se va mântui ! » A doua zi, Agricolae îi scoase din 
temniță și le ceru să aducă jertfe idolilor. Cei patruzeci 

de ostași, cei mai viteji dintre toţi, se împotriviră cu în- 
dârjire, din care pricină fură aruncați din nou în tem- 
niță, de unde fură scoși a opta zi şi duși în fața judecății 
lui Agricolae și a altui voievod, Lisie, care se întâm- 
plase să vină în Sevastia în vremea aceea. Lisie le făgă- 
dui grade mai mari în ostășie dacă se leapădă de dreapta 
credință, dar sfinţii patruzeci de ostași rămaseră neclintiți 
în credința lui Hristos, pe care-L lăudau în gura mare. 
Atunci, voievodul porunci să fie bătuți cu pietre peste 
gură. Slujitorii însă, aruncând cu pietre în sfinți, se lo- 
veau între ei, omorându-se, fără a nimeri pe cei osândiți. 
Însuși voievodul, aruncând o piatră asupra unuia dintre 
sfinți, piatra s-a întors asupră-i sfărâmându-i gura, încât 
păgânii credeau că este la mijloc vreo vrăjitorie. Fiind 
duși din nou în temniță, Domnul li s-a arătat, îmbărbă- 
tându-i. 

A doua zi fură scoși iarăși din închisoare și, fiindcă 
nu voiau să se supună, Agricolae și cu Lisie au dat poruncă 
să fie legaţi și duși la un iezer ce se afla în apropierea Se- 
vastiei și care avea apă multă. Fiind iarnă grea și ger groaznic, 
sfinții patruzeci de ostași au fost băgați dezbrăcaţi către 
seară în mijlocul iezerului, punând strajă în jurul lor 
[o] mulțime de soldați, împreună cu temnicerul. Și era 
în marginea iezerului un feredeu — o baie — în care să se 
poată adăposti aceia dintre sfinți care, răzbiți de ger, s-ar 
lepăda de sfânta credință. Unul dintre cei patruzeci, către 
ceasul unu din noapte, când gerul era mai grozav, nemai- 
putând răbda chinurile frigului, se despărți de tovarășii 
săi, alergând spre feredeu ; dar abia a atins pragul cu piciorul, 
căci, cum a dat de căldură, a căzut mort. 

Iar în ceasul al treilea din noapte, o lumină a stră- 
lucit deasupra martirilor, gerul a fost gonit, gheaţa s-a 
topit și apa s-a încălzit. Ostașii ce străjuiau adormiseră, 
numai temnicerul era treaz. Privind spre lumina ce ocrotea 

pe cei din iezer, văzu pogorându-se din cer spre ei treizeci 
şi nouă de cununi luminoase. Cuprins de o pornire nestă- 
pânită, temnicerul sculă pe străjeri și, dezbrăcându-se de 
haine, intră în apă în locul celui mort, strigând că şi el 
este Creştin. 

A doua zi, văzând cele întâmplate, tiranii se um- 
plură de mânie și dădură poruncă să fie scoși din iezer 
şi duși la locul de muncă, unde li se sfărâmară gleznele 
picioarelor cu ciocanele, dându-și sfârșitul în chinuri 
cumplite. Apoi, încărcându-le trupurile în care, [acestea] 
fură duse și arse în marginea cetății, iar oasele lor au fost 
aruncate în râu, spre a Li se pierde orice urmă. Cei patru- 
zeci de martiri, arătându-se după trei zile preafericitului 
Petru, episcopul cetăţii, l-au îndemnat să vină noaptea, 
împreună cu clerul și alți dreptcredincioși, să le adune 
oasele din râu. Și așa s-a făcut, căci oasele străluceau în apă, 
luminate de lucire cerească și, fiind adunate, au fost așe- 
zate într-un loc de cinste. 

Iar numele celor patruzeci de mucenici care au 
suferit pentru credința Mântuitorului au fost : Chirion, 
Candid, Domnos, Isihie, Ieraclie, Smaragd, Evnichie, Va- 
lent, Vivian, Claudie, Prisc, Teodul, Eutihie, loan, Xantie, 
Ilian, Sisinie, Aghie, Aetie, Flavie, Acachie, Edit, Lisimah, 
Alexandru, Ilie, Gorgonie, Teofil, Dometian, Gaie, Leontie, 
Atanasie, Chiril, Sacherdon, Nicolae, Valerie, Filoctimon, Se- 
verian, Hudion, Meliton şi Aglaie-temnicerul. Pomenirea 
[lor] o prăznuim în ziua de 9 martie a fiecărui an, când 
şi-au dat obștescul sfârșit. 


7. Luna aprilie 


6. Sfântul mare mucenic Gheorghe, pur- 
tătorul de biruință. — Pe vremea împăratului Dio- 

clețian al Romei, prigoană mare s-a început împotriva 
Creștinilor. Chinuri grozave și batjocuri neînchipuite au 
avut de îndurat închinătorii Mântuitorului. În vremea aceea 
trăia în cetatea Romanilor Sfântul Gheorghe, fiu de Creștini, 
de neam din Capadocia. 

Rămas orfan de tată încă de mic copil — tatăl său 
fiind martirizat de păgâni — Sfântul Gheorghe se mută cu 
mama sa în Palestina. Ajungând la maturitate şi fiind băr- 
bat frumos și viteaz, intră în oaste și fu rânduit tribun 
peste o ceată vestită de luptători. Pentru vitejia sa în răz- 
boaie, împăratul Dioclețian îl ridică în dregătoria de co- 
mit și apoi de voievod, fără însă a ști că este Creștin. 
Văzând porunca împăratului prin care se hotărâse pri- 
gonirea Creștinilor, sfântul se hotări să înfrunte și el 
persecuțiile alături de fraţii săi Creștini. De aceea își îm- 
părți avuţiile sale săracilor, iar pe robii săi îi eliberă. Și, 
când fu să se întărească porunca împărătească dată pentru 
uciderea Creștinilor, el merse cu îndrăzneală în mijlocul 
sfatului celor fără de lege, certând pe împărat pentru ne- 
legiuitele sale porunci. Gâlceavă mare s-a pornit în sfat 
între Sfântul Gheorghe și ceilalți dregători, căci împă- 
ratul tăcea. Apoi, făcându-se liniște, împăratul Diocle- 
țian a căutat cu vorbe bune să întoarcă pe sfânt de la 
credința sa. Neizbutind, împăratul porunci cu mânie mare 
să fie scos afară din adunare şi aruncat în temniţă, unde 
fu bătut la tălpile picioarelor ; iar după aceea [i se] puse 
pe piept o piatră mare, căci astfel poruncise tiranul. Răb- 
dând chinurile vrăjmașilor, sfântul nu înceta a se ruga și 
a lăuda pe Dumnezeu. 

A doua zi, împăratul aduse din nou în fața sa pe 
Sfântul Gheorghe, crezând că chinurile l-au biruit. Sfân- 
tul însă se ținu tare în credința sa. Dioclețian porunci să 
fie legat de o roată sub care erau aștemnute scânduri cu cuie 
și alte unelte ascuţite, care, în învârtirea roții, îi tăiau car- 

nea și corpul. În durerile chinurilor, sfântul a urmat să laude 
pe Dumnezeu, până ce a căzut în neștire. Împăratul, so- 
cotind că a murit, a dat poruncă să-l dezlege, iar el merse 
la capiștea idolească. În acest timp, îngerul Domnului s-a 
arătat sfântului, pe care l-a eliberat de pe roată, tămă- 
duindu-l de răni. Cei ce erau de față s-au înspăimântat 
și au alergat de au spus împăratului minunea. Văzându-l, 
lui Dioclețian nu-i venea să creadă că are în fața sa pe 
Gheorghe. Și mulți din cei de față crezură în Hnristos, însă 
nu îndrăzneau să se dea pe faţă, de teama păgânilor. 

Împărăteasa Alexandra, văzând minunea cu tămă- 
duirea sfântului, a început și ea să mărturisească credința 
ei în Hristos. 

Mânios de neputința sa, Dioclețian porunci ca sfân- 
tul să fie aruncat într-o groapă cu var nestins, unde fu 
ținut trei zile fără a pătimi ceva. 

Împăratul porunci să-l încalțe cu încălțăminte de 
fier, având înăuntru piroane ascuţite arse în foc, și, așa 
încălțat, să-l gonească până la temniţă în bătăi cumplite. 

Pe cât se slăbea trupul în chinuri, pe atât se întărea 
sufletul în credință. Peste noapte însă, cu ajutorul lui 
Dumnezeu, corpul îi fu tămăduit de răni. Fiind dus din 
nou în fața împăratului, sfântul fu lovit peste grumaji, 
fiindcă îndrăznise să nu-i vorbească pe plac ; apoi fu 
bătut cu vine de bou peste tot corpul, făcându-l totuna 
de sânge. 

Socotind puterea sfântului ca o vrăjitorie, împă- 
ratul chemă pe un făcător de vrăji, anume Atanasie, că- 
ruia-i ceru să răpună pe Gheorghe prin farmecele sale. 
Atanasie îi dădu sfântului să bea niște otrăvuri descân- 
tate, menite să-l răpună, dar sfântul nu suferi nimic, 
lucru ce întărâtă și mai grozav pe împărat. 

Mărturisind neîncetat puterea Mântuitorului Hris- 
tos, după cererea lui Atanasie și a împăratului Dioclețian, 

Sfântul Gheorghe învie un mort îngropat cu câteva zile 
mai înainte, fapt ce [i-]a înspăimântat pe toți ; iar Ata- 
nasie căzu în genunchi înaintea sfântului și, cu pocăință, 
îl rugă să-i ierte greșelile săvârşite din neştiință. Toate 
acestea fură socotite de Dioclețian ca șarlatanii făcute 
de Atanasie în înţelegere cu Sfântul Gheorghe, pentru 
care pricină porunci să se taie capetele atât lui Atanasie, 
precum și omului înviat ; iar pe Sfântul Gheorghe îl aruncă 
din nou în temniță, unde cei care crezuseră în Hristos 
mergeau să-l vadă dând bani străjerilor. Aici, sfântul să- 
vârși numeroase minuni. Aflând împăratul despre aceasta, 
porunci să fie judecat. Sfântul, știind că i se apropie sfâr- 
șitul, chemă pe sluga sa cea credincioasă, căreia îi spuse 
ca, după moarte, să-i ia corpul şi să-l ducă în Palestina 
să-l îngroape. 

[În] ziua următoare fu chemat la judecată. Împă- 
ratul încercă din nou să-l întoarcă de la credința sa cu 
vorbă bună. Sfântul ceru să intre în capiștea idolească, 
ceea ce împăratul îi îngădui, crezând că vrea să aducă 
jertfă idolilor. Aici, prin puterea dumnezeiască, la rugă- 
ciunile sfântului, toți idolii se prăbușiră, sfărâmându-se. 
Atunci, popii capiștei și parte din popor se năpustiră asu- 
pra sfântului, pe care îl bătură fără milă și apoi îl legară. 
Împărăteasa Alexandra, văzând pătimirea sfântului, merse 
degrabă spre cei ce-l chinuiau și, mărturisindu-și fățiș cre- 
dința în Hristos Domnul, începu a defăima idolii chiar 
în fața soțului său, care rămăsese năucit. 

Plin de mânie mare, Dioclețian porunci să fie duși 
la moarte atât Sfântul Gheorghe, precum și împărăteasa 
Alexandra. Pe cale spre locul osândei, împărăteasa își dădu 
sfârșitul mai înainte de a fi ucisă. Ajungând la locul osân- 
dei, după ce se rugă lui Dumnezeu, [Sfântul Gheorghe] se 
plecă înaintea călăului, care, dintr-o lovitură de sabie, îi 
desprinse capul de trup. Și astfel se sfârși marele mucenic 

Gheorghe în ziua de douăzeci și trei a lunii aprilie, când toți 
Creștinii îi prăznuiesc amintirea. 

Multe minuni s-au făcut în cursul vremii prin 
puterea Sfântului Gheorghe. Dintre toate, cea mai cu- 
noscută și mai vrednică de mirare este uciderea balau- 
rului care trăia într-un iezer de lângă cetatea Văritului, 
spre muntele Libanului, nu departe de cetatea Lida, unde 
fusese îngropat trupul sfântului. Acest balaur înfricoșase 
lumea din pricina prăpădului pe care-l revărsase asupra 
oamenilor. Spre a scăpa de groaza lui, localnicii hotă- 
râră să-i dea zilnic drept hrană, prin tragere la sorți, câte 
un flăcău sau câte o fată din fiecare casă. Într-una din 
zile, sorții rânduiră să cadă pradă balaurului însăși fiica 
împăratului. 

Pe când sărmana fecioară aștepta înfricoșată ie- 
şirea balaurului din iezer ca s-o înghită, i se arătă Sfân- 
tul Gheorghe cu sulița în mână, călare pe cal. Văzând 
pe fată plângând și aflând pricina groazei ce o cuprin- 
sese, îi spuse să nu se înspăimânte, căci Dumnezeul cel 
veşnic o va scăpa de la moarte atât pe ea, cât și pe cei 
din cetate. 

Cum se arătă balaurul din iezer și ieși la mal, sfân- 
tul se repezi asupră-i și, după ce-i străpunse gâtlejul cu 
sulița, îl călcă în picioarele calului. Apoi porunci fecioa- 
rei să-l lege cu brâul ei și să-l târască în cetate, unde sfân- 
tul îl ucise de iznoavă cu sabia sa, în văzul tuturor celor ce 
se aflau de față. După aceea, balaurul fu scos afară din 
oraș și ars pe rug până s-a prefăcut în cenușă. 

Aflând locuitorii aceia din gura sfântului că mân- 
tuirea lor venise prin puterea Domnului Hristos, s-au 
lepădat de păgânism, căci credeau în idoli, și s-au creș- 
tinat, botezându-se cu toții. Pe locul unde a fost ucis 
balaurul au ridicat o biserică închinată Sfintei Fecioare şi 
marelui mucenic Gheorghe, în semn de biruință asupra 

vrăjmașului. Ca o minune dumnezeiască, în altarul ace- 
lei biserici a ţâșnit un izvor de apă tămăduitoare, care a 
vindecat de bolile de care erau suferinzi pe mulți dintre 
cei ce se adăpau cu credință din apa lecuitoare a aces- 
tui izvor. 

lată dar cât de mare este puterea credinței ! 


8. Luna mai 


7. Sfinţii, măriții, de Dumnezeu încoronați 
şi întocmai ca apostolii, marii împărați Constan- 
tin şi Elena. — Sfântul împărat Constantin cel Mare a 
fost fiul lui Constantin și al Elenei. EI s-a născut la anul 
274 după Hristos în orășelul Naissus — Nișul de azi, în Moe- 
sia superioară, Serbia de astăzi. Avea statură mândră și era 
frumos la chip. 

Constantin, tatăl sfântului împărat Constantin cel 
Mare, înainte de a se sui în scaunul împărătesc — anul 
293 d. Hr. —, fusese căsătorit cu Elena. Ajungând îm- 
părat, fu silit să se despartă de prima sa soție și se căsători 
cu Teodora, fiică de împărat, cu care mai avu trei băieți 
și o fată. EI însă iubea mai mult pe fiul său din prima 
căsătorie, pe care la moartea sa —anul 306 d. Hr. —îl 
lăsă împărat în scaunul său. Împotriva lui Constantin se 
ridică Maxenţiu, fiul lui Maximian, care se încunună ca 
împărat al Romei fără vrerea poporului şi a ostașilor. Dor- 
nic de pace, Constantin se învoi să lase pe Maxenţiu să 
domnească la Roma, iar el să stăpânească Britania și ce- 
lelalte ţinuturi vecine. Maxențiu însă nu se învoi. El se 
întări la Roma şi începu să împileze poporul, să prigo- 
nească pe Creștini, să jefuiască averile celor bogaţi, să 
necinstească femeile și fecioarele marilor dregători ai 
imperiului, făcându-se astfel nesuferit tuturor prin tira- 

nia lui și prin farmecele sale vrăjitorești, pentru facerea 
cărora vărsa mult sânge omenesc, înjunghiind prunci, fe- 
cioare, femei însărcinate, spre a le jertfi duhurilor ne- 
curate. 

Aflând de cruzimile lui Maxenţiu, împăratul 
Constantin îl sfătui să se potolească. Maxenţiu însă se 
hotări să pornească împotriva lui Constantin cu război, 
spre a rămâne singur împărat. Văzând dușmănia lui Ma- 
xențiu, împăratul Constantin, care se afla cu mama sa, 
Elena, în Britania, porni să-și adune oaste, însă se temea 
de vrăjitoriile drăcești ale lui Maxenţiu și de oastea lui, care 
era mai numeroasă. Atunci el cugetă să se roage Dum- 
nezeului celui adevărat al Creștinilor, să-i ajute să iz- 
bândească. Pe când se ruga cu osârdie, văzu în miezul 
zilei strălucind pe cer semnul crucii, alcătuit din stele 
mai strălucitoare ca soarele, iar deasupra acelui semn 
stătea scris « In hoc signo vinces ! », ceea ce înseamnă « Cu 
acest semn vei birui !». "Toţi cei de față se înfricoșară de 
această minune. 

Peste noapte, însuși Domnul Hristos i s-a arătat în 
vis, îndemnându-] să poarte înainte semnul crucii și [spu- 
nându-i că] va birui pe toți vrăjmașii săi. A doua zi, îm- 
păratul Constantin povesti dregătorilor săi minunatul 
vis și, chemând meșteri, porunci să şe facă sfânta cruce din 
aur, mărgăritar și pietre scumpe. De asemenea, fu pus acest 
semn pe toate armele, steagurile, coifurile și pavezele 
ostașilor. După ce fură gata toate pregătirile, porni cu 
încredere în Dumnezeu asupra lui Maxenţiu, pe care, în- 
tâlnindu-l în apropierea Romei, după o luptă crâncenă 
îl birui, înecându-l în Tibru, cu mare parte din oastea sa. 
Intrând în Roma, poporul îl primi cu bucurie nespusă, ca 
pe un mântuitor. Acestea s-au întâmplat în anul 312 d. Hr. 
În anul următor — 313 —, dădu o poruncă la Milano prin 
care Creștinii erau lăsaţi liberi să creadă în învățăturile 

Mântuitorului. În luptele pe care le mai avu după aceea, 
numai prin ajutorul sfintei cruci își birui vrăjmașii. Astfel, 
la 323 d. Hr. bătu pe Licinius, rămânând singur stăpân peste 
tot Imperiul Roman, iar în anul 324 făcu Creștinismul 
religie de stat. 

La 325 d. Hr. se ţinu cel dintâi sinod ecumenic la 
Niceea, unde se adunară 318 sfinți părinți, care stator- 
niciră dogmele credinței creştine, cuprinse în « Simbolul 
credinţei ». 'Tot atunci fură afurisite ereziile lui Arie, com- 
bătute cu multă tărie de părintele Atanasie cel Mare. 

După cucerirea Bizanțului, ridică în cuprinsul lui, pe 
malul mării, strălucita cetate ce-i poartă numele, Constan- 
tinopolul, numită și Roma Nouă, unde strămută capitala 
imperiului. 

Îmbolnăvindu-se de lepră, se căută cu tot felul 
de leacuri fără izbândă. Doctorii din acea vreme îl în- 
demnară să-și facă baie în sânge cald de prunci și se va 
lecui. Când mergea să împlinească hotărârea doctori- 
lor, văzând jalea mamelor cărora li se smulseseră pruncii 
de la sân spre a fi sacrificați pentru lecuirea împăratu- 
lui — lecuire care nu s-ar fi întâmplat —, se lipsi de a mai 
urma sfatul doctorilor și porunci să se întoarcă mame- 
lor copiii lor cu mari daruri din partea sa. Pentru a răs- 
plăti omeneasca lui faptă, sfinții Petru şi Pavel se arătară 
împăratului în vis, îndemnându-l să caute în muntele 
Soract pe episcopul Silvestu, care-l va tămădui. Urmând 
sfatul sfinților, află pe episcop, care, prin post și rugă- 
ciuni, și cu ajutorul sfântului botez, îl lecui de cruda 
boală. 

După moartea maicii sale, Elena, împăratul Constan- 
tin mai viețui încă zece ani și ceva. Plecând într-un război 
împotriva Perșilor, căzu bolnav într-un sat al Nicomediei, 
unde-și dădu sfârșitul la 21 mai, anul 337 d. Hr., în vârstă 
de peste șaizeci se ani. 

Biserica noastră ortodoxă a așezat pe împăratul 
Constantin și [pe] maica sa, Elena, printre sfinți, hotărând 
prăznuirea amintirii lor în ziua de 21 mai a fiecărui an. 


9. Luna iunie 


8. În a douăzeci și patra zi a lunii iunie prăznuim 
amintirea nașterii cinstitului, slăvitului prooroc, Înainte- 
Mergătorul loan Botezătorul, despre care am pomenit 
în Istoria nouă a acestei Sfinte Scripturi. 

9. Sfinţii, măriţii și întru tot lăudațţii și 
mai-marii apostolilor, Petru și Pavel. — Sfântul 
apostol Petru era de neam Iudeu din Galileea. Înainte de 
a fi fost ales ca apostol de Domnul Hristos s-a nuimit Simon. 
EI a fost fratele apostolului Andrei, primul chemat de Mân- 
tuitorul. Sfântul Petru își câștiga traiul la început din pescuit. 
Chemat de Domnul Hristos, împreună cu fratele său, An- 
drei, își lăsă casă, soție şi pe cei doi copii — un băiat și o 
fată —, și urmă căile Domnului, fiind cel mai aproape de 
Dânsul. 

Din « Sfânta Scriptură a Noului Testament » am vă- 
zut cum a viețuit Sfântul Petru lângă Domnul și Mân- 
tuitorul său. După înălțarea Domnului la ceruri, Sfântul 
apostol Petru, ca mai-mare între apostoli, a fost întâiul 
învățător și propovăduitor al cuvântului lui Dumnezeu. 
Cu puterea Duhului Sfânt și a Mântuitorului Hristos, el 
a făcut o sumă de minuni vindecând ologi, șchiopi, în- 
viind morți și alte fapte vrednice de mirare săvârșind. [Când 
a fost] băgat în temniță de Irod fiindcă propovăduia cu- 
vântul lui Hnistos, îngerul Domnului l-a dezlegat din lan- 
țuri și l-a eliberat din închisoare. 

Sfântul apostol Petru a deschis neamurilor străine 
ușa credinței în Hristos, botezând în Cezareea pe sutașul 

Comeliu Romanul. După aceea, mergând prin ţinuturile 
locuite de Creștini, le-a dat lor episcopi. Pe când se afla în 
Ierusalim, cu prilejul prăznuirii Paștelui, a venit la dânsul 
Sfântul Pavel să-l vadă în al treilea an după convertirea 
sa Ja Creştinism. Aici au stat împreună cincisprezece zile. 
După ce au rânduit împreună așezările bisericeşti, feri- 
citul Pavel a pornit la lucrul cel dumnezeiesc, iar Petru 
merse în Antiohia, apoi în Frigia, Nicomedia, în Heles- 
pont — unde puse episcop pe Corneliu sutașul — și apoi 
se întoarse iarăși în Ierusalim, unde i se arătă Domnul 
în vedenie, zicându-i : « Scoală, Petre, și mergi în Apus, unde 
este nevoie de lumina ta, și eu voi fi cu tine |» 

După ce a rânduit episcopi tuturor bisericilor din 
Răsărit, a plecat la Roma, unde puse temelia primei bi- 
serici din Apus. Aici avu de luptat cu vrăjitorul Simon, 
care prin năluciri făcea fel de fel de minuni, înșelând 
poporul. Pe acesta Sfântul Petru îl răpuse prin puterea 
lui Hristos. După câțiva ani plecă în Spania, apoi la Car- 
tagina, în Africa, şi după aceea în Egipt, unde rândui și 
întări bisericile lui Hristos. Din Egipt veni iarăși în Roma, 
de unde mai apoi plecă în Britania. Aici i se arătă Mân- 
tuitorul, îndemnându-l să se întoarcă la Roma, unde avea 
să fie martirizat. În al doisprezecelea an al domniei lui 
Nero, Sfântul Petru, urmând îndemnul Mântuitorului, se 
reîntoarse în Roma. 

Printre cei convertiți la Creștinism erau și două fe- 
mei frumoase, iubitele cele mai de aproape ale împăratului 
Nero. Cum, după trecerea lor la credința Mântuitorului, 
nu voiau să se mai supună tuturor pofielor blestemate ale 
împăratului, acesta se mânie strașnic și, ca să se răzbune, 
porunci să fie prins Sfântul Petru și ucis. Aflând despre 
porunca împăratului și îndemnat de credincioși să se 
ascundă, sfântul porni noaptea din cetate, dar la poarta 
orașului i se arătă Mântuitorul, pe care Petru îl întrebă : 

« Unde te duci, Doamne ?» (« Quo vadis, Domine ?») Dom- 
nul Hristos îi răspunse : « Mă duc la Roma, să fiu răstignit 
iarăși ! » Și dispăru. 

Înţelegând că trebuie să se sacrifice pentru credință, 
Petru se reîntoarse în cetate, unde fu prins de ostași, îm- 
preună cu alți Creștini fruntași, și dus la moarte. Fiind con- 
damnat la moarte prin răstignire, el ceru să fie așezat pe 
cruce cu capul în jos, cinstind prin aceasta pe Mântuitorul, 
care de voie se răstignise în chip firesc, cu capul în sus. 

Astfel se sfârși fruntașul între apostoli, Sfântul Petru, 
în ziua de douăzea și nouă a lunii iunie, anul 67 după Hristos. 


Sfântul apostol Pavel era de neam Iudeu din se- 
minția lui Beniamin. Mai înainte se numise Saul. El s-a 
născut în Tarsul Ciliciei. Părinţii săi se bucurau de cetă- 
țenia romană, din care pricină și el a fost cetățean roman. 
Sfântul Pavel se înrudea cu întâiul mucenic al Creștinis- 
mului, arhidiaconul Ștefan. La început, el a fost un neîndu- 
rat asupritor al Creștinilor și aprig susținător al fariseilor, 
dușmanii neîmpăcaţi ai Mântuitorului Hristos. Deşi, după 
cum am spus, rudă a arhidiaconului Ştefan, când acesta 
fu ucis cu pietre, el nu simți nici o milă de cel ucis, ci, dim- 
potrivă, sta şi păzea hainele ucigașilor. 

„ Dornic de a prigoni pe Creștini oriunde i-ar afla, 
luă împuternicire de la arhierei să meargă în Damasc, să 
aducă legați la Ierusalim pe oricare l-ar afla că este Creștin. 
Pe cale i se arătă vedenia Mântuitorului, care-l întrebă 
pentru ce-L prigonește. Rugându-L să-i spună ce trebuie 
să facă, Mântuitorul îl îndemnă să meargă în Damasc, 
unde i se va arăta calea cea dreaptă pe care trebuie s-o ur- 
meze. Lipsit de vedere în timpul arătării, nu-și recăpătă 
văzul decât când Sfântul Anania, trimis de Domnul Hris- 
tos, a pus mâinile sale pe dânsul. După aceea, botezându-se, 


Sfântul apostol Pavel începu, spre mirarea tuturor celor 

care-l cunoscuseră mai înainte, să predice cuvântul Mân- 
tuitorului prin sinagogi și pretutindeni. Iudeii din Damasc 
plănuiră să-l omoare, însă ucenicii săi îl scăpară într-o 
noapte, trecându-l peste zidul cetăţii într-o coșniță. 

Plecând de la Damasc, Pavel veni la Ierusalim, unde 
începu să predice cuvântul Domnului, fără a fi prea mult 
ascultat de Creștini, care se fereau de el, socotindu-l că 
se preface a fi credinciosul lui Hristos. Din îndemn dum- 
nezeiesc, Pavel plecă din Ierusalim, pornind să predice 
cuvântul Mântuitorului la celelalte neamuri. Astfel, el merse 
în Cezareea, la Tars, în Antiohia, prin Persia, în Siria, Fni- 
gia, la Filipopoli, în Macedonia, apoi la Atena — unde a propo- 
văduit pe Dumnezeul cel necunoscut, căruia Atenienii 
îi ridicaseră un templu —, [iar] de aici a trecut la Corint, 
unde a petrecut un an și șase luni învățând pe ludei și pe 
Elini cuvântul lui Dumnezeu. De la Corint merse iarăși 
în Sinia. Se opri în Efes şi, după ce mai vizită și alte loca- 
lități, predicând cuvântul Domnului și săvârșind cele mai 
de mirare minuni, porni împreună cu ucenicii săi spre le- 
rusalim, găzduind la apostolul Iacob, fratele Domnului. 

Aici fu arestat și pus în lanțuri după câtva timp de 
propovăduire [din pricina] intrigilor fruntașilor iudei, 
însă fu degrabă eliberat, aflându-se că e Roman. Ca să curme 
intrigile arhiereilor evrei, guvernatorul îl trimise la Ceza- 
reea, de unde fu pornit mai apoi cu corabia la Roma, spre 
a fi judecat de împărat. Pe cale, sfărâmându-se corabia, au 
ajuns cu mare întârziere și cu altă corabie în orașul împă- 
rătesc. Fraţii din Roma, aflând de sosirea lui Pavel, i-au 
ieșit cu toţii în întâmpinare. Pavel a petrecut la Roma 
doi ani — între 61 și 63 d. Hr. — ca arestat, după care, ne- 
aflându-i-se nici o vină, a fost eliberat. El a mai propo- 
văduit câțiva ani prin Spania, Galia și toată Italia. 

R eîntorcându-se în Roma, fu din nou arestat, la 
anul 67 după Hristos, împreună cu Sfântul Pet, și fu con- 

damnat la moarte de Nero. Fiind cetățean roman, a fost 
rânduit să moară de sabie — tăindu-i-se capul —, spre a fi 
ferit de pedeapsa umilitoare a răstignirii. Credincioșii, luând 
sfântul său trup, l-au îngropat la un loc cu al Sfântului Petru. 
Sfântul apostol Pavel s-a săvârșit din viaţă la 29 iunie, când 
toți Creștinii îi prăznuiesc amintirea. Sfântul este zugrăvit 
pe icoane cu sabia în mână, fiindcă de sabie a pierit. 


10. Luna iulie 


10. În a douăzecea zi a lunii iulie, Creștinii prăz- 
nuiesc amintirea Sfântului, marelui prooroc, Ilie Tes- 
viteanul, a cărui patrie a fost în Țara Galaadului, aşezată 
de cealaltă parte a Iordanului, în vecinătatea ținutului 
Arabiei şi aproape de cetatea Tesvi, după care i s-a dat 
și numele de Tesviteanul. Sfântul Ilie se trăgea din semin- 
ţia lui Aaron. Tatăl său se numea Sovac. Încă de la naștere, 
Duhul Sfânt a arătat că Ilie este unul dintre aleșii Dom- 
nului, căci Sovac, tatăl, a văzut cum niște bărbați îmbră- 
cați în veșminte albe grăiau pruncului pe care-l învăluiseră 
cu limbi de foc. Mărturisind preoților vedenia, aceștia i-au 
spus că fiul său a fost ales de Dumnezeu ca împlinitor al 
poruncilor Sale. 

Despre faptele Sfântului prooroc Ilie s-a scris mai 
pe larg în această Sfântă Scriptură, în partea cuprinzând 
Istoria veche, dinaintea nașterii Mântuitorului. 


11. Luna august 


11. În a douăzeci și doua zi a lunii august prăznuim 
tăierea capului măritului prooroc, Înainte-Mergătorul, 

Joan Botezătorul, despre care s-a scris mai pe larg în Is- 
toria nouă a acestei Sfinte Scripturi cuprinzând întâm- 
plările privitoare la viața Mântuitorului. 


12. Luna septembrie 


12. În a noua zi a lunii septembrie Creștinii prăz- 
nuiesc amintirea sfinților și drepţilor, dumnezeieștii pă- 
rinți ai Prea Sfintei Fecioare, loachim și Ana, despre care 
se află pomenit mai pe larg în Istoria nouă cuprinsă în 
această Sfântă Scriptură. 


e 


13. Înălţarea sfintei, cinstitei și de viaţă 
făcătoarei cruci. — În urma războiului purtat de sfân- 
tul împărat Constantin cel Mare împotriva sciților de lângă 
Dunăre, pe care i-a bătut cu ajutorul sfintei cruci, Con- 
stantin rugă pe maica sa, sfânta împărăteasă Elena, să 
meargă la Ierusalim şi să afle sfânta cruce pe care fusese 
răstignit Domnul Hristos. Cu ajutorul patriarhului Maca- 
rie al lerusalimului, după multă căutare și trudă, fu aflat 
locul Căpățânii, în apropierea căruia găsiră îngropate în 
pământ trei cruci, precum și piroanele cu care fusese 
țintuit Mântuitorul. INeştiindu-se pe care din aceste cruci 
fusese răstignit Domnul Hristos și cum, din întâmplare, 
tocmai atunci era dus spre groapă un mort, patriarhul Ma- 
carie, luminat de Dumnezeu, cugetă să încerce puterea celor 
trei cruci asupra mortului. Spre minunarea și spaima celor 
de față, când crucea Mântuitorului atinse mortul, acesta 
se sculă viu din raclă. 

Împărăteasa, cunoscând din acest semn care este 
sfânta cruce, s-a închinat și a sărutat-o cu evlavie, aseme- 

nea și suita împărătească, ce era cu dânsul. Iar poporul, 
voind s-o vadă și el măcar de departe, urcându-se pe un 
loc înalt, patriarhul Macarie a ridicat cinstita cruce în văzul 
tuturor. Mulțimea, închinându-se, a strigat : « Doamne 
miluieşte ! » De atunci s-a început prăznuirea « îndlțării 
cinstitei cruci a Domnului », care se sărbătorește în a patru- 
sprezecea zi a lunii septembrie. 

După ce împărăteasa păstră cu sine o parte din 
sfântul lemn, precum și piroanele, cealaltă parte o puse 
într-o raclă de argint și o încredință patriarhului Maca- 
rie, ca ocrotitoare a credincioşilor în viitor. Tot atunci, 
sfânta împărăteasă Elena porunci să se zidească biserica 
Învierii Domnului pe locul unde este Sfântul Mormânt al 
lui Hristos și unde s-a aflat sfânta cruce ; precum și alte 
multe biserici a zidit și le-a dăruit cu averi şi podoabe 
nenumărate. Sfântul lemn, pe care l-a luat cu dânsa, l-a 
adus la Constantinopol, unde sfântul împărat Constantin 
l-a pus într-o raclă de aur. 


13. Luna octombrie 


14. Cuvioasa, maica noastră, Paraschiva 
cea Nouă. — Sfânta Paraschiva s-a născut din părinți 
dreptcredincioși în satul Epivat, aproape de cetatea Ca- 
licatriei din țara sârbească. După moartea părinților săi, 
sfânta a început a năzui spre o viață aprinsă de dorul către 
cele dumnezeiești. De aceea, ea se retrase în pustie, unde 
trăia hrănindu-se cu verdețuri, răbdând atât frigul, cât și 
zăduful, și rugându-se lui Dumnezeu. Deseori, ispitită de 
satana sub felurite chipuri de fiare și alte lighioane, ea l-a 
alungat cu ajutorul lui Dumnezeu și cu semnul crucii. 

După mulți ani de petrecere în pustiu, i se arătă 
îngerul Domnului, poruncindu-i să se întoarcă în patria 

sa, unde trebuia să-și dea trupul pământului, iar sufletul, 
lui Dumnezeu. Sosită în satul său de naștere, după puţin 
timp și-a dat duhul și a fost îngropată într-un loc fără 
însemnătate. Prin puterea dumnezeiască, sfintele moaște 
fură aflate mai târziu și aduse cu cinste în biserica satu- 
lui Epivat, unde [sfânta] săvârși numeroase minuni. După 
multă vreme, credinciosul împărat loan Asan — craiul Ro- 
mânilor şi al Bulgarilor —, aflând de moaștele Sfintei Pa- 
raschiva, porunci să fie aduse la Tâmovo, unde le așeză cu 
cinste în biserica împărătească. Aici [sfânta] săvârși multe 
tămăduiri. În vremea împăratului Selim al Turcilor, sfin- 
tele moaște fură aduse la Constantinopol. De aici au fost 
luate la 1614 de dreptcredinciosul voievod Vasile Lupu 
şi aduse la Biserica Trei Ierarhi din ași, unde au fost aşe- 
zate în ziua de 14 octombrie a acelui an, zi când prăznuim 
amintirea Sfintei Paraschiva. 


Ze 


15. Sfântul, măritul mucenic Dimitrie, 
izvorâtorul de mir. — Sfântul mare mucenic Dimi- 
trie s-a născut în cetatea Solun, numită mai apoi Tesa- 
lonic, din părinți dreptcredincioși. "Tatăl său era voievod 
în Solun și credea în taină în Domnul Hristos, căruia îi 
slujea. Fiind mare prigoană în acea vreme împotriva Creș- 
tinilor, nu îndrăznea să se dea pe față și se ruga în palatul 
său într-ascuns. Neavând copii la început, s-a rugat cu 
osârdie lui Dumnezeu, care s-a milostivit și i-a dăruit pe 
Dimitrie, fapt pentru care tot Solunul s-a bucurat. 

Când a ajuns la vârsta să înțeleagă adevărul, pă- 
rinții săi l-au dus în paraclisul pe care-l aveau în palatul 
lor și au început să-i dezvăluie adevărul credinței creș- 
tine și minciuna credinței [în idoli]. Apoi, chemând în 
taină un preot și câțiva prieteni dreptcredincioși, au bo- 

tezat pe fiul lor în sfânta credință a Mântuitorului. Cres- 
când cu vârsta, sfântul creștea și în înțelepciune, și în cre- 
dința adevăratului Dumnezeu. 

După moartea părinților săi, împăratul Maximian 
îl numi antipat al Solunului, cu porunca de a nimici tot 
ce era picior de Creștin în ţinut. Sfântul, în loc să ur- 
meze porunca împărătească, începu să propovăduiască 
Solunenilor dumnezeiescul cuvânt al Mântuitorului, 
lucru despre care aflând împăratul se mânie groaznic. 
Pe când se întorcea la Roma dintr-un război cu izbândă 
asupra Sciților și Sarmaţilor de prin părțile Dunării, Ma- 
ximian se opri la Solun, unde chemă pe Dimitrie să afle 
adevărul credinței lui. Sfântul, mărturisind cu îndrăz- 
neală că este Creştin, fu aruncat într-o închisoare din 
adâncul pământului, care altădată fusese baie. Camera în 
care era închis el era luminată însă prin puterea dum- 
nezeiască. Într-o zi, văzând o scorpie mare care voia să-l 
muște de picior, cu încredere în Dumnezeu a călcat pe 
scorpia aceea, rămânând nevătămat. Îngerul Domnului i 
se arătă în închisoare, îmbărbătându-l să biruie pe vrăj- 
mMașii săi. 

Fiindcă îndemnase din închisoare pe Sfântul Nes- 
for să ucidă pe un oarecare Lie, luptător iscusit și om 
plăcut împăratului pentru că ucidea cu sulița, cu multă 
îndemânare, pe Creștini, Maximian porunci să fie uciși 
şi Sfântul Nestor, și Sfântul Dimitrie. Sfântului Nestor 
i s-a tăiat capul cu cuțitul la marginea cetății, iar Sfân- 
tul Dimitrie a fost împuns cu sulița în închisoare pe când 
se ruga. Trupul lui fu luat noaptea de dreptcredincioși 
și îngropat în taină. Deasupra mormântului sfântului a 
fost ridicată o bisericuță în care se săvârșeau multe mi- 
nuni și se tămăduiau mulți bolnavi. 

Un boier de neam mare din părțile Iliriei, anume 
Leontie, cuprins de o boală grea și fără leac, veni cu în- 

credere ]a bisericuța din Solun a Sfântului Dimitrie. Pur- 
tătorii lui îl așezară, fără să știe, deasupra locului unde se 
afla înmormântat sfântul și îndată s-a tămăduit. Drept mul- 
țumire, Leontie porunci să se dărâme bisericuţa aceea 
spre a ridica el una vrednică de numele sfântului. Pe când 
se săpa temelia bisericii celei noi, fură aflate în pământ 
moaștele Sfântului marelui mucenic Dimitrie, întregi și 
nestricate, din care a izvorât mir bine mirositor şi a um- 
plut toată cetatea de mireasmă. Adunându-se norodul, a 
scos din pământ moaștele sfântului și multă lume s-a 
tămăduit atunci. Leontie porunci să se lucreze și mai cu 
osârdie la terminarea bisericii. După ce o mântui, așeză 
într-însa moaștele sfântului, pe care le puse într-o raclă 
făcută din aur și argint, și împodobită cu pietre de mare 
preţ. Înzestrând apoi sfântul locaș cu averi nenumărate, 
se întoarse în patria sa. Aici zidi o altă biserică în cinstea 
sfântului. 

În timpul cât moaștele Sfântului Dimitrie se aflară 
în Solun, multe minuni se petrecură acolo și de multe 
necazuri a fost ferită cetatea, și chiar de vrăjmași fu apă- 
rată. Dar urma moaștelor sfântului s-a pierdut cu prilejul 
căderii Solunului în stăpânirea Agarenilor, adică a Turcilor. 
Credincioșii zic că sfântul s-a sculat din raclă și a părăsit 
Solunul din poruncă dumnezeiască pentru a pedepsi rău- 
tatea Solunenilor, dându-i în stăpânire păgână. 

Creștinii prăznuiesc amintirea Sfântului Dimitrie la 
26 octombrie, când a fost ucis din porunca lui Maximian. 


14. Luna noiembrie 


16. Soborul mai-marilor arhangheli Mi- 
hail și Gavriil şi al celor nouă cete îngerești. — 

Dintru început, Dumnezeu a făcut, numai cu cuvân- 
tul, toate cetele îngerești, spre a le avea de ajutor în lu- 
crările sale dumnezeiești pe care le-a săvârșit mai apoi. 

Îngerii sunt ființe nevăzute : atotputernice, atoate- 
văzătoare, atoateștiutoare. Ei sunt pretutindeni și pot 
străbate nemărginirea dintr-o latură într-alta mai iute ca 
gândul. Chipurile lor sunt numai lumină ; prin darul dat lor 
de Dumnezeu, au însă puterea să ia orice înfățișare ar voi. 

Tot omul — fie drept, fie păcătos — are câte un în- 
ger păzitor, care se luptă cu duhurile vrăjmașe oame- 
nilor, în dorința de a călăuzi pe cel căruia-i stă de pază 
numai pe calea gândurilor și faptelor bune, ferindu-l, pe 
cât gândul bun al omului îi ascultă sfatul, de pornirile și 
faptele rele spre care-l îndeamnă izvorul tuturor relelor, 
adică satana, împreună cu toate cetele diavolești. 

Cuvântul înger înseamnă purtător de veste, întrucât 
îngerii sunt cei care duc veștile dumnezeiești pretutindeni 
unde le poruncește stăpânul Cel Atotputernic. 

Cetele îngerești sunt în număr de nouă. Ele se îm- 
part în trei părți sau ierarhii, fiecare având câte trei cete. 

Cea dintâi ierarhie cuprinde serafimii — cei cu șase 
aripi, care sunt cei mai apropiaţi de scaunul dumneze- 
iesc ; apoi heruvimii — cei cu ochi mulți, care varsă în su- 
fletul omenesc înțelepciunea dumnezeiască, spre a-l vedea 
și a-l pricepe pe Dumnezeu, cercetându-i făpturile atot- 
puterniciei Sale ; și, în sfârșit, sfintele scaune sau purtătorii 
de Dumnezeu, adică îngerii care alcătuiesc tronul, scaunul 
pe care se odihnește și de pe care Cel Atotputemic îm- 
parte dreptatea lumii întregi prin mijlocirea îngerilor ce 
fac parte din această ceată. 

Ierarhia de mijloc cuprinde domniile, adică îngerii 
slobozi, care domnesc peste cei puși sub dânșii și care 
revarsă oamenilor rânduiți de Dumnezeu ca stăpânitori 
puterea stăpânirii înțelepte ; vin apoi puterile, care îm- 

plinesc poruncile dumnezeiești și săvârșesc minuni mari, 
dând puteri și celor iubiți de Dumnezeu — sfinții — de a 
săvârși astfel de minuni ; iar după acestea, sfăpâniile, care 
au puteri asupra diavolilor și a duhurilor rele, și luptă 
pentru ferirea lumii de reaua și dureroasa înrâurire a 
acestor vrăjmași. 

În sfârşit, a treia ierarhie cuprinde începători, mmai- 
marii îngerilor celor mai de jos, adică cei care rânduiesc 
împlinirea poruncilor dumnezeiești și care au în grijă 
îndreptarea lumii, paza împărățiilor, domniilor, ținutu- 
rilor, popoarelor, neamurilor și limbilor ; apoi vin arhan- 
ghelii, îngerii cei mari și vestitori de bine, care descoperă 
oamenilor tainele și rânduielile dumnezeiești pe calea 
proorocirilor, luminându-le mintea pentru înțelegerea 
Sfintei Evanghelii ; și, în sfârșit, îngerii, a noua ceată în- 
gerească, cea mai de jos între celelalte cete și cea mai 
apropiată de oameni, cărora le vestesc tainele lui Dum- 
nezeu și voințele Lui cele mai mici, îndemnându-i să 
trăiască viață cuviincioasă, săvârșind fapte bune și având 
drept călăuză în traiul lor adevărul, cinstea și dreptatea. 

Creștinii prăznuiesc soborul sfinților îngeri, mai 
presus de care strălucesc arhanghelii Mihail și Gavriil, în 
ziua de 8 noiembrie a fiecărui an. 

Și acum să vedem ce a însemnat acest sobor ! 

După cum am spus, Dumnezeu a făcut la început 
pe sfinţii îngeri, pe care i-a lăsat în voia lor. Mai-marele 
îngerilor, pus de Dumnezeu ca voievod peste toți, era Lu- 
cifer. Mândru de marea lui putere, el cugetă să ridice scaunul 
lui mai presus de tronul dumnezeiesc. Doar a gândit și 
s-a prăbușit din slava cerului tocmai în adâncul pămân- 
tului, preschimbându-se din înger luminat în drac întu- 
necat. După el a pornit a cădea toată ceata lui, ajungând 
unii până în iad, alții rămânând pe pământ, unii căzând 
în apă, iar alţii risipindu-se în văzduh și alcătuind acele 

vămi ale văzduhului prin care trec sufletele în calea lor 
spre Atotputernicul şi Dreptul Judecător. 

Cum s-a deschis cerul și a început a se prăvăli 
ceata celor rătăciți, degrabă s-au adunat celelalte cete 
îngerești ; iar îngerul Mihail, mai-marele lor, stând în 
mijloc, a grăit : « Să staţi bine, să staţi cu frica lui Dumne- 
zeu !» Şi îndată căderea s-a oprit și fiecare a rămas acolo 
unde se afla. 

După căderea lui Lucifer și a slugilor sale, Dum- 
nezeu a făcut pe om, alcătuit din trup și din suflet — tru- 
pul fiind menit să moară și să intre în pământul care l-a 
hrănit, iar sufletul fiind rânduit să trăiască în veci și să 
petreacă în împărăția Tatălui Ceresc. 

Dușman al făpturilor lui Dumnezeu, Lucifer și 
cu ostașii lui — toată ceata diavolească —, drept răzbu- 
nare că din îngeri luminați au ajuns draci întunecați, 
caută să piardă sufletele oamenilor, pe care le îndeam- 
nă să săvârșească fapte vinovate — clevetire, minciună, 
pizmă, dușmănie, ură, furt, desfrâu, beţie, omor şi câte 
altele — spre a le putea târî apoi în jarul cel nestins al 
iadului. De aceea, Dumnezeu a dat fiecărui om câte un 
înger păzitor, spre a-l feri de ispitele drăcești ale slugi- 
lor lui Lucifer. Cât timp omul ascultă de îndemnurile 
cele bune ale îngerului său, săvârșește numai fapte plă- 
cute lui Dumnezeu ; îndată ce îndemnurile îngerești 
sunt întunecate de sfaturile cele rele, diavolești, începe 
să săvârșească fapte plăcute lui Lucifer, asigurându-și un 
loc pe jăratic, în adâncul iadului. Cel ce se pocăiește, 
se îndreaptă și se lasă de blestemăţii și de fapte rele este 
iertat de Dumnezeu, şi cerul îi este deschis, ca și cum 
nici n-ar fi păcătuit. 

Ferice de cel ce se lasă călăuzit numai de îngerul lui bun 
şi nu se pleacă stăpânirii ispitelor diavolești. 

17. Viaţa şi pătimirea Sfintei muceniţe 
Ecaterina, fecioara cea prea înțeleaptă. — În tim- 
pul împăratului Maximin trăia în cetatea Alexandria din 
Egipt o fecioară de o nespusă frumuseţe, anume Ecaterina. 
Ea avea numai optsprezece ani și era foarte înțeleaptă și 
deprinsă mai cu toate învățăturile aflate prin cărți în 
vremea aceea. Tatăl său se numea Consta și fusese îm- 
părat, dar se prăpădise. Îndemanată de mama sa și de rudenii 
ca să se mărite, spre a nu pierde împărăţia moştenită de 
la tatăl său, ea răspundea tuturor că nu se va mărita decât 
cu un bărbat mai învăţat, mai deștept decât dânsa. Astfel 
fură respinși o sumă de tineri — feciori de împărați și de 
domni de neam mare și cu bogății nemărginite. Văzând 
maică-sa atâta stăruință din partea fecioarei ca să nu-și calce 
hotărârea, se gândi s-o ducă la un pustnic pe care-l cu 
noștea dânsa și care trăia retras de lume, ca s-o sfătuiască 
să fie mai puțin stăruitoare în alegerea bărbatului, căci 
altfel rămâne nemăritată. Bătrânul pustnic, în loc s-o 
îndemne spre cele lumești, cugetă s-o apropie de Dom- 
nul, făcând-o mireasa Mântuitorului Hristos. După ce 
Sfânta fecioară Ecaterina ascultă învățăturile bătrânului 
despre frumuseţea și puterea dumnezeiască a Mântui- 
torului, primi să-i fie mireasă. Puțin timp după aceea se 
boteză și-și simți sufletul cu totul altfel de cum fusese 
mai înainte. 

În vremea aceea veni în Alexandria păgânul îm- 
părat Maximin, care ceru norodului să aducă jertfe 
zeilor păgâni. Sute și mii de boi, vaci, oi, păsări și alte 
lighioane fură jertfite, după porunca crudului împărat. 
Răcnetele și mugetul dobitoacelor ucise umpleau de 
jale sufletele miloase. 

Văzând atâta rătăcire, Sfânta Ecaterina luă cu sine 
câteva slugi și merse în capiștea păgână, unde se afla îm- 
păratul. După ce i se închină cu cuviință, căută să-i arate 
păcatul ce-l săvârșea proslăvind niște chipuri de piatră 
cioplită cărora le sacrifica atâtea vietăți nevinovate, fără 
a putea căpăta sau nădăjdui vreun sprijin cât de neînsem- 
nat din partea lor. Apoi porni a-i vorbi cu însuflețire despre 
credința cea adevărată. 

Ascultând-o, împăratul se mânie grozav, dar nu-i făcu 
nici un rău. După ce mântui jertfa, porunci ca fecioara 
să-i fie adusă ]a palat. Aici, sfânta minună cu înțelep- 
ciunea sa pe păgânul Maximin. EI însă râvni la frumuse- 
ţea ei cea negrăită — că i se părea a fi o zeiță, nu femeie 
muritoare — și începu a-i spune cuvinte de desfrânare. 
Sfânta însă, luminată de înțelepciunea dumnezeiască, îi 
vorbi despre deșertăciunea vieții lumești, despre credin- 
țele greșite ale celor ce se închină idolilor, și altele ; așa 
că împăratul își înfrână poftele cele desfrânate și hotări 
să adune un sfat alcătuit din toţi înțelepții împărăției 
care să discute cu sfânta asupra credinţei creştinești și a 
celei păgâne. 

După întocmirea sfatului, la care erau părtași îm- 
păratul, cincizeci de înţelepţi veniți din largul împără- 
ției și mulțime mare de norod, trimise să aducă pe sfânta, 
care fusese ținută tot timpul în priveghere de aproape. 
Înainte de a sosi trimiși împăratului, i se arătă sfintei ar- 
hanghelul Mikhail, care o îmbărbătă spunându-i că Duhul 
Domnului o va lumina să iasă biruitoare. 

Ajungând la sfat, vorba ei înțeleaptă, măsurată și 
plină de har dumnezeiesc birui pe cel care se credea mai 
priceput ca toți ; iar ceilalți se socotiră neputincioşi a 
ține piept înțelepciunii ce izvora din gura fecioarei. De 
mânie, împăratul porunci să-i ardă pe toți. Înainte de a 
fi aruncați în foc, toți înțelepții se lepădară de credința 

cea păgânească, mărturisind că și ei cred în Dumnezeul 
Ecaterinei. Îmbărbătați de sfânta, primiră mucenicia cu 
neclintit curaj. Aceasta s-a întâmplat în ziua de șaptespre- 
zece a lunii noiembrie. Corpurile lor, care rămăseseră nevă- 
tămate de foc, au fost înmormântate peste noapte cu cinste 
de dreptcredincioși. 

Urmând să râvnească la frumuseţea Ecaterinei, îm- 
păratul încercă s-o câștige cu vorbă bună și cu făgăduieli 
că va împărți împărăția lui cu dânsa. Văzând că sfânta rămâ- 
ne neclintită în credinţa sa, porunci cu mânie mare să fie 
dezbrăcată și bătută cu vine de bou peste tot corpul, încât ni- 
mic nu se mai cunoștea din frumusețea ei de mai înainte. 
Sfânta îndură chinurile cu o bărbăţie uimitoare. După 
aceea porunci să fie aruncată în temniță și să nu i se dea 
mâncare. Prin puterea dumnezeiască însă, a fost hrănită de 
un porumbel. 

În temniță fu cercetată — în lipsa împăratului din 
cetate — de către împărăteasa Augusta, soţia lui Maxi- 
mian, întovărășită de voievodul Porfirie și de două sute de 
ostaşi. Aceştia, văzând strălucirea în care se află sfânta și 
auzindu-i vorbele pline de dumnezeiască înțelepciune, 
toți crezură în Dumnezeul cel adevărat şi în Mântuito- 
rul Hristos. 

Reîntorcându-se în cetate, împăratul porunci ca 
sfânta să fie adusă iarăși în fața sa. Văzând-o deplin sănă- 
toasă și cu frumuseţea nestricată, se miră grozav, întrucât 
poruncise să nu i se dea mâncare. Sfânta, ghicindu-i gân- 
dul, îi spuse că fusese hrănită prin puterea dumnezeiască. 

Din îndemnul unui curtean lingușitor, care credea 
că va supune pe sfânta poftelor împăratului îngrozind-o 
cu chinurile ce i se pregăteau, împăratul porunci să fie 
muncită pe niște roate — patru la număr — având niște 
sulițe cu cuțite ascuţite, menite să-i sfâșie corpul. Dar 
cum voi să înceapă chinul, îngerul Domnului se cobori 

năprasnic din văzduh, dezlegă pe sfânta și sfărâmă roa- 
tele, ale căror țăndări pe mulți dintre păgânii de primpre- 
jur doborâră. 

Auzind despre această minune, împărăteasa Au- 
gusta veni și certă aspru pe soțul ei pentru nelegiuirea 
ce voia să săvârșească. Orbit de mânie și de patimă, îm- 
păratul porunci să se strivească sânii împărătesei în închi- 
zătoarea unei lăzi bătute cu cuie și apoi să i se taie capul 
afară din cetate, fapt ce avu loc în ziua de doudzeci și trei 
a lunii noiembrie. 

Mergând în fața împăratului și Porfirie cu cei două 
sute de ostași ai săi, se mărturisiră și ei că sunt oșteni ai 
Mântuitorului Hristos. Mâniat peste măsură, împăratul 
porunci să li se taie capul și acestora. 

Din nou încercă pătimașul Maximin s-o câștige pe 
Sfânta Ecaterina, făgăduindu-i s-o ia de soție, dar nu iz- 
buti. Atunci, văzându-se înșelat în nădejdea sa, porunci 
cu mânie mare să fie scoasă din cetate și să i se taie şi ei ca- 
pul. După ce sfânta s-a rugat celui Atotputernic, călăul îi 
reteză capul cu sabia ; iar în clipa aceea, sfântul său trup 
fu luat de sfinţii îngeri, după cum mărturisesc cei ce au 
fost de faţă, și a fost dus cu cinste în muntele Sinai. 

Aceasta s-a întâmplat în ziua de douăzeci și cinci a 
lunii noiembrie, când prăznuim amintirea sfintei. 

18. Sfântul, mărit și lăudat, apostol An- 
drei, cel întâi chemat. — Sfântul apostol Andrei s-a 
născut în cetatea Betsaida, de lângă marea Galileii. El nu 
s-a căsătorit. La început a fost ucenicul Sfântului Ioan 
Botezătorul ; iar după ce loan i-a arătat pe Mântuitorul 
Hristos, a chemat și pe fratele său, Simon, care a fost nu- 
mit mai apoi Petru, și au rămas ucenici ai Mântuitoru- 

lui. Cât timp a stat Domnul Hristos pe pământ, Sfân- 
tul apostol Andrei i-a fost ca o slugă credincioasă, care 
nu se îndură să se despartă de stăpânul său nici o clipă. După 
înălțarea la ceruri a Mântuitorului, Sfântul Andrei porni 
să predice cuvântul dumnezeiesc în toată Bitinia, prin 
părțile Mâni Negre și în toată Tracia. Pretutindeni pe unde 
a purces a câștigat sufletele pentru credinţa în Dumne- 
zeul Cel Atotputernic, întemeind biserici și săvârșind fel 
de fel de minuni și tămăduiri de boală. 

După ce se opri câtva timp în Trapezunt și apoi în 
Lazichia — cetăţi în răsăritul Mării Negre —, veni la Ie- 
rusalim de sărbătorile Paștelui, dorind să vadă pe fratele 
său, apostolul Petru, precum și pe apostolul Pavei, de care 
auzise că îmbrățișase și el credința Mântuitorului Hristos: 
Împlinindu-și această dorință, după prăznuirea Paștelui, 
porni iarăși să propovăduiască învățăturile Mântuitoru- 
lui. Multe cetăţi a cutreierat și pe mulți a scos din rătă- 
cirea idolilor. Amintiri neşterse s-au păstrat de Sinopeni, 
din generaţie în generație, despre întâmplările sfântului 
Andrei în cetatea Sinope, căci multe a tras sfântul apostol 
până să-i câștige de partea credinței Domnului Hristos. 
După ce mai cercetă câteva cetăţi, îndemnând lumea să se 
pocăiască și să se boteze, veni iarăși la Ierusalim, unde 
se strânsese sobor mare pentru cercetarea pricinilor pe- 
trecute în vremea aceea. De aici trecu prin Mesopotamia, 
veni în țara Alanilor, unde rămase mai mult timp, și apoi 
merse în cetatea Sevastopolului şi mai apoi în cuprinsul 
Vosporanilor, oameni liniștiți, care-l primiră cu multă dra- 
goste și supunere. Ajungând cu ucenicii săi până la apa 
Niprului și munţii Kievului, sfântul apostol grăi însoți- 
torilor săi : « Vedeți acești munţi ? Nu peste mult va străluci 
peste ei darul Domnului. Și se va clădi aici o cetate mare, și 
biserici numeroase vor fi ridicate lui Dumnezeu și se va lumina 
cu sfântul botez tot pământul Rusiei ! » Şi, suindu-se pe 

acei munți, i-a binecuvântat, înfigând într-înșii sfânta cruce. 
Apoi a purces înlăuntrul Rusiei, cercetând toate cetăţile 
până unde se află acum cetatea Novgorodului. De-acolo s-a 
întors pe mare la cetatea Sinope. După ce rândui aici epis- 
cop pe unul din ucenici, veni la Bizantia — Constantino- 
polul de azi — și prin alte cetăți din Tracia a purces, rânduind 
pretutindeni episcopi pentru răspândirea și întărirea cre- 
dinţei Mântuitorului. Și prin Macedonia a fost, și prin 
Tesalia, și prin vestitul ostrov al Peloponezului — Moreea de 
azi. În Paleapatra [Patras], cetate din Peloponez, multe mi- 
nuni a săvârșit, câștigând de partea sa pe însăși soția gu- 
vernatorului și pe fratele acestuia, pe care-l lecuise de boli 
grele. Sub imboldul credinţei, Creștinii au nimicit capiș- 
tele cu idoli, lucru ce a nemulțurmit pe guvernator, care, 
deși ținea la Sfântul Andrei, a fost nevoit să-l arunce în tem- 
niţă. Aici, sfântul urmă să propovăduiască printre gratiile 
închisorii cuvântul Mântuitorului mulțimii care venise 
să-l scoată din temniţă. A doua zi, fiind adus la judecată, 
guvernatorul încercă să întoarcă pe Sfântul Andrei la cre- 
dinţa păgână, bineînțeles fără a izbuti. După ce-l bătu 
groaznic, porunci să fie răstignit pe cruce, fiind legat cu 
frânghii, nu pironit — ca Domnul Hristos —, spre a se sfârși 
din viață mai cu anevointă. Norodul voi să-l scape. Sfân- 
tul s-a rugat însă să fie lăsat să sufere pentru Domnul 
său și Mântuitorul lumii. Venind însuși guvernatorul, 
din îndemnul cumnatului său — cel vindecat de sfânt —, 
să-l coboare de pe cruce, sfântul s-a împotrivit cu îndă- 
rătnicie ; şi cei ce încercau să-i dezlege frânghiile nu izbu- 
teau, căci, cum îl atingeau, mâinile li se făceau ca moarte. 

Pe când se ruga, o lumină strălucitoare înconjură 
crucea ; iar odată cu pieirea luminii, Sfântul apostol An- 
drei îşi dădu sfârșitul, fiind în vârstă de optzeci de ani. 
Sfintele sale moaște au fost îngropate cu cinste de soţia 
și fratele guvernatorului în Paleapatra. De aici fură aduse 

mai apoi în Constantinopol, din porunca împăratului 
Constantie, fiul lui Constantin cel Mare, care le îngropă 
în biserica « Sfinţilor Apostoli », zidită de tatăl său, laolaltă 
cu moaștele apostolului Timotei, aduse din Efes, şi ale Sfân- 
tului apostol Luca, aduse din Tivele Beoţiei. Când Constan- 
tinopolul fu prădat de păgâni, cinstitele moaște aflate aici 
au fost împărțite între dreptcredincioșii Creștini, pier- 
zându-li-se urma până-n zilele noastre. 

Amintirea Sfântului Andrei o prăznuim la 30 noiem- 
brie în fiecare an. 


15. Luna decembrie 


19. Cuviosul, părintele nostru, Sava cel 
Sfinţit. — Cuviosul Sava s-a născut în satul Mutalasc din 
ținutul Capadodiei, în zilele împăratului Teodosie cel Tânăr. 
Părinții săi erau oameni de neam ales. Tatăl său era ostaş 
de frunte în oastea împărătească și-și avea slujba în Alexan- 
dria din Egipt, din care pricină Sfântul Sava fusese lăsat 
în grija unor neamuri. Nemulțumit cu viaţa pe care o 
ducea în casa rudelor sale, la vârsta de opt ani, sfântul își 
părăsi neamurile și se retrase într-o mănăstire de prin apro- 
piere. La câțiva ani după retragerea sfântului la mănăstire, 
neamurile căutară să-l scoată iarăși în lume, spre a-l în- 
sura ; el însă nici nu voi să audă de astfel de îndemnuri, 
ci rămase mai departe în mănăstire, întărindu-se în cele 
dumnezeieşti. 

După zece ani de petrecere în acea mănăstire, tâ- 
năr fiind, cuviosul Sava veni la Ierusalim să vadă locurile 
sfinte unde a pătimit Mântuitorul, precum și pe sfinții părinți 
care trăiau în frica lui Dumnezeu în aceste părți. 

Dornic de viață pustnicească, merse la lavra ma- 
relui Eftimie, în părţile de răsărit ale Ierusalimului, unde 

fu primit cu cinste și multă dragoste. La câtva timp, în- 
tovărășind la Alexandria pe un frate căruia i se prăpădi- 
seră părinții și mergea să-și rânduiască averea, cuviosul 
Sava află aici pe tatăl și pe mama sa, care nu se mai îndu- 
rau să-].lase să se întoarcă la viața monahicească. Mare a 
fost lupta sfântului față de rugămințile părinţilor săi, dar, 
în cele din urmă, tot dragostea către cele sfinte a biruit, căci 
cuviosul Sava s-a întors la chinovia sa. 

Când împlini vârsta de treizeci de ani, se retrase 
într-o peșteră de lângă mănăstire, unde trăi cinci ani, pos- 
tind câte cinci zile pe săptămână fără a gusta ceva — în 
care timp împletea la coșuri de răchită — și numai sâmbăta 
și duminica ieşea printre frați, spre a se împărtăși. După 
aceea și-a făcut obiceiul ca postul cel mare să-l petreacă 
în pustie, în post și rugăciuni, unde era supus la felu- 
rite ispite diavoleşti. În cele din urmă, se statornici în- 
tr-o peșteră din apropierea albiei pârâului Siloam, care 
acum secase. Aici a stat cinci ani, hrănindu-se mai mult 
cu ierburi și cu ceea ce primea de a trecători ; și mulți 
veneau la sfântul după sfaturi, leacuri și mângâieri ; iar 
unii au rămas să viețuiască împreună cu el. Cu vremea, 
numărul celor adunaţi în jurul cuviosului Sava s-a în- 
mulțit într-atâta, că au început a se ridica în acea parte 
biserici după biserici, cu chilii numeroase pentru adă- 
postirea dreptcredincioșilor ; iar el fu întărit egumen peste 
toți. Din pricina răzvrătrii unora dintre frați, cuviosul Sava 
a avut și multe nemultumiri de întâmpinat ; însă, cu putere 
de la Duhul Sfânt, a biruit zavistia. 

Când dreptcredincioșii fură amenințați de vrăj- 
mășia împăratului Anastasie — care era stăpânit de credințe 
eretice —, Sfântul Sava fu trimis la Constantinopol, unde iz- 
buti să înfrângă mânia împăratului. Totuși, din îndemnul 
ereticilor, după întoarcerea cuviosului Sava la lavra sa, 
împăratul dădu iarăși porunci dușmănoase dreptcredin- 

cioșilor, rânduind chiar înlocuirea patriarhului lerusali- 
mului cu un eretic. 

Aducând sobor mare de monahi în Ierusalim, 
cuviosul Sava, care acum era om bătrân, puse pe goană 
pe trimișii împăratului și [aruncă anatema] pe ereticii 
care căutau să tulbure liniștea bisericii. Drept pedeapsă 
pentru nelegiuirile ereticilor, Dumnezeu a dat foamete 
mare peste acele ținuturi vreme de cinci ani. Murind ere- 
ticul Anastasie, îi luă locul dreptcredinciosul împărat 
Iustin, care a iertat de surghiun pe toți cei pedepsiți de 
Anastasie. După trei ani însă, fiind bătrân şi neputin- 
cios, lăsă scaunul împărătesc nepotului său Iustinian, sub 
care iarăși începu persecutarea dreptcredincioșilor. Deși 
aproape de sfârșitul vieții, cuviosul Sava merse din nou 
la Constantinopol, unde, cu puterea Duhului Sfânt, câş- 
tigă bunăvoința împărătească pentru Creștinii asupriți. 

La puţină vreme după aceea, sfântul căzu în boală 
grea, iar în ziua de cinci decembrie își dădu obștescul sfârșit, 
având vârsta de nouăzeci și patru de ani. Cât a trăit, multe 
şi de mirare minuni a săvârșit cu puterea Duhului Sfânt, 
care minuni, de le-am înșira aici, ar trebui să facem o 
carte întreagă. Chiar după mutarea sfântului la Dom- 
nul, se povestesc o sumă de minuni săvârșite cu puterea 
numelui său. 


e 


20. Sfântul, părintele nostru, marele ie- 
rarh Nicolae, arhiepiscopul Myrei-Lichiei, fă- 
cătorul de minuni. — Sfântul Nicolae s-a născut într-o 
cetate din părțile Anatoliei, numită Patara. Părinții săi 
erau de neam ales, cu oarecare stare și râvnitori ai învă- 
țăturilor Mântuitorului. Încă de prunc s-a dovedit a fi un 
ales al Domnului, căci miercurea şi vinerea postea, sugând 

lapte o singură dată pe zi, și atunci tocmai seara, după apu- 
sul soarelui. 

Ajungând la vârsta de învățătură, fu dat să învețe 
sfintele scripturi, dovedind o înțelepciune uimitoare. 
Fiind episcop în partea locului un unchi al său, care se 
numea tot ÎNicolae, și văzând osârdia nepotului său spre 
cele dumnezeiești, când ajunse la vârsta bărbăţiei, îl hi- 
rotonisi preot. Vrând unchiul sfântului să plece în Pales- 
tina spre a se închina locurilor sfinte, își lăsă nepotul ca 
purtător de grijă al bisericii. În acel timp, murindu-i pă- 
rinții, Sfântul Nicolae împărți săracilor toată averea ce-i 
rămăsese moștenire. 

Cât trăi, multe minuni și mari milostenii a săvârșit 
sfântul, căci nu era iubitor de deşarta slavă lumească, nici 
strângător de avuţii. 

Iată o pildă a sufletului său milostiv : 

În cetatea aceea trăia un om foarte bogat. Nu după 
multă vreme, acest om sărăci cu desăvârșire. E] avea trei 
fete de o frumusețe nespusă. Ca să nu moară de foame, 
bogatul scăpătat cugetă să le îndemne să apuce calea prea- 
curviei, iar din ce vor câștiga ele pângărindu-și corpul, 
să-și ducă zilele de azi pe mâine cu toții. 

Aflând sfântul de planurile vinovate ale celui lipsit, 
şi-a pus în gând să izbăvească din ghearele satanei cele 
trei suflete feciorești. Legând într-o maramă trei sute de 
galbeni, s-a dus peste noapte și i-a aruncat în casa omului 
aceluia pe o fereastră și apoi s-a depărtat în taină. A doua 
zi, tatăl fetelor a aflat, plin de mirare, acei galbeni în casa 
sa. Slăvind pe Dumnezeu pentru purtarea de grijă ce i-a 
arătat, s-a grăbit și și-a măritat fata cea mare cu un fe- 
cior de oameni cu stare. Același lucru s-a întâmplat și cu 
fata cea de-a doua, şi cu fata cea de-a treia. Când sfântul 
a aruncat legătura cu galbeni să fie zestre fetei celei mici, 
tatăl fetelor a prins de veste și, alergând în umma lui, l-a 

ajuns. Căzându-i în genunchi, i-a mulțiunit cu lacrimi fier- 
binți că, prin milostivirea sufletului său, l-a scăpat de pier- 
zare. Ridicându-l de jos, sfântul l-a legat să nu spună 
nimănui cele ce a făcut pentru el și fiicele sale. 

Dar mila și îndurarea sfântului către cei nevoiaşi a 
fost fără margini : pe flămânzi îi hrănea, pe cei goi îi îm- 
brăca, pe cei robiţi îi răscumpăra și multe alte faceri de 
bine săvârșea. 

Plecând spre Palestina să vadă locurile unde a pă- 
timit Mântuitorul, în apropierea Egiptului, corabia în care 
se afla fu amenințată de furtună să fie scufundată. Sfântul, 
cu rugăciunile sale, potoli furtuna și scăpă corabia de la 
înec. În acel timp, căzând un marinar de pe înălțimea ca- 
targului corăbiei, muri. Văzând jalea celorlalți corăbieri, 
sfântul îl învie cu puterea Duhului Sfânt. Ajungând la 
Alexandria, mulți bolnavi tămădui, multă jale alină și pe 
mulți îi mângâie. De aici pomi spre cetatea Ierusalimului, 
unde rămase multă vreme de se închină locurilor sfinte. 
Dorind să se retragă în pustie, Duhul Domnului îl sfătui 
să se întoarcă în patria sa, unde soarta-] rânduise să aibă alte 
treburi de îndeplinit. 'Tocmind corăbieri, porni spre Li- 
chia ; însă aceștia, ieșind în largul mării, nu mai voiră să 
ducă pe sfântul unde fusese învoiala, ci căutară să meargă 
unde aveau ei treabă. Zadarnice fură rugămințile sfân- 
tului să-și țină învoiala, căci ei nici nu voiau să audă. 
Atunci se porni o furtună puternică și corabia fu purtată 
pe valuri, ca de mână dumnezeiască, până la Lichia. Inspăi- 
mântați de această minune, corăbierii căzură la picioarele 
sfântului, cerându-și iertare. 

Săvârșindu-se din viață mitropolitul cetății Myra 
din cuprinsul Lichiei, soborul episcopilor și preoților, 
după îndemn dumnezeiesc, alese ca mitropolit, împo- 
triva voinţei sale chiar, pe Sfântul Nicolae, care a păs- 
torit poporul cu multă iubire și purtare de grijă. 

În timpul păgânilor împărați Dioclețian şi Maximian, 
Sfântul Nicolae, împreună cu sumedenie de Creștini, au 
fost aruncați în închisoare, de unde au fost eliberați abia 
în vremea creștinului împărat Constantin cel Mare. 

În vremea soborului ținut la Niceea a fost şi Sfântul 
Nicolae printre cei trei sute optsprezece părinți adunați 
acolo. Mâniat de hula lui Arie împotriva Domnului Hristos, 
sfântul l-a lovit peste obraz cu atâta putere, încât i-a stră- 
mutat fălcile. Cu multă mâhnire, împăratul s-a văzut ne- 
voit să-l închidă în temniță pentru aceasta, însă în ziua 
următoare a fost eliberat și s-a întors după aceea liniștit 
în ţara sa. 

Într-un timp, fiind foamete mare în eparhia sfân- 
tului, s-a arătat unui corăbier, neguțător de grâu care avea 
corabia încărcată s-o ducă în altă țară, și l-a sfătuit să-și 
aducă grâul în Myra-Lichiei, unde-l va vinde cu preț. Și 
așa a scăpat cetatea de foamete. 

De asemenea, a scăpat de la moarte pe trei nevi- 
novați, condamnați să li se taie capetele numai pentru că 
mai-marele cetății luase bani de la dușmanii lor spre a-i 
pierde. Sfântul i-a dat pe față ticăloşia, silindu-l să-și măr- 
turisească greșeala și să-și ceară iertare. Tot astfel a scăpat 
de la moarte pe trei voievozi, de asemenea nevinovaţi, 
arătându-se în vis împăratului Constantin, căruia i-a cerut 
să-i elibereze, fiind fără vreo vină, lucru pe care, cercetân- 
du-l, împăratul l-a dovedit adevărat, căci până atunci nu 
cercetase vina lor, ci crezuse ca drepte pârile vrăjmașilor lor. 

Altădată, fiind chemat în ajutor de niște corăbieri 
ameninţaţi de furtună să fie înecați, sfântul le-a ascultat 
rugăciunea și, arătându-se lor, a cârmuit singur corabia 
spre bun liman, iar vântul și marea s-au potolit. 

După îndelungă viețuire, în care timp a săvârșit 
multe minuni și numeroase faceri de bine, sfântul își 
dădu obștescul sfârșit în adânci bătrâneți și după o scurtă 

zacere. Slăvitul său trup a fost înmormântat cu mare cinste 
în biserica mitropoliei din Myra-Lichiei în ziua de șase 
a lunii decembrie, când prăznuim sfânta sa amintire. 


Ze 


21. Preacuviosul, părintele nostru, Spi- 
ridon, episcopul Trimitundei, făcătorul de 
minuni. — Sfântul Spiridon s-a născut în ostrovul Ci- 
prului, din părinți simpli. În copilărie a fost păstor de oi. 
Ajuns la maturitate, s-a căsătorit și i-a dăruit Dumnezeu 
și copii. Murindu-i soția, spre a se mângâia, își închină 
viața numai faptelor bune. Sfântul avea de la Dumnezeu 
darul de a face minuni, de a lecui boli grele, de a izgoni 
duhurile necurate. Din această pricină fu ales episcop al 
Trimitundei, cetate vestită în ostrovul Ciprului. 

Într-un rând, fiind secetă mare în ostrov, după cum 
făcuse odinioară Sfântul Ilie, tot astfel și Sfântul Spiridon 
s-a rugat cu osârdie lui Dumnezeu și a plouat din destul, iar 
pământul a rodit din belșug. 

Altă dată, mergând să scape de la moarte pe un 
prieten nevinovat, a trebuit să treacă peste un râu mare. 
Ca odinioară Iosua Navi — când a oprit apele Iordanului, 
ca să treacă chivotul legii pe uscat —, sfântul, cu puterea 
Duhului Sfânt, a stăvilit cursul râului, făcându-și cale 
prin albia lui. Ajungând la judecător, care auzise de minu- 
nea sfântului, cel osândit a fost eliberat, dovedindu-i-se 
nevinovăția. 

Printre sfinții părinți care au luat parte la soborul 
de la Niceea în timpul creștinului împărat Constantin cel 
Mare, la anul 325 după Hnristos, a fost şi Sfântul Spiridon. 
În acel sobor, pe lângă partea preoțească, erau și mulţi 
filosofi elini, dintre care unul susținea cu tărie ereziile 
lui Arie. Cu acesta, sfântul a căutat să se lupte cu vorba şi 


214 


cu fapta, dovedind ființa Sfintei Treimi cu cuvinte izvo- 
râte de la Duhul Sfânt. Ca să pilduiască întreita ființă a 
dumnezeirii, luă în mână o cărămidă și, strângând-o cu 
puterea Celui ce poate toate, îndată, focul — care arsese 
cărămida — s-a suit în aer, apa — care înmuiase lutul — a curs 
în jos, iar pământul — din care fusese făcută cărămida —a 
rămas în mâna sfântului. Cei ce au văzut această minune 
s-au înspăimântat și foarte mulți au crezut după aceea în 
Mântuitorul Hristos și în dumnezeirea Lui, iar cei necre- 
dincioși s-au rușinat. 

Murind împăratul Constantin cel Mare, ajunse îm- 
pătat în Răsărit fiul său cel mijlociu, Constantie. Îmbol- 
năvindu-se de o boală grea, al cărei leac nimeni nu l-a 
putut afla, Domnul i-a descoperit în vis că numai Sfântul 
Spiridon, episcopul Trimitundei, îl va putea tămădui. Și, 
într-adevăr, venind sfântul la împărat, l-a vindecat doar 
atingându-i haina. Drept multumire, împăratul a porun- 
cit ca să fie scutiți de dăjdii către vistierie toți slujitorii 
bisericești din cuprinsul său. 

Tot atunci a înviat pe pruncul unei femei de neam 
elin. La vederea minunii, aceasta a căzut moartă de bu- 
curie ; iar sfântul, la rugămințile celor de față, a înviat 
și pe mama pruncului, cerându-le tuturor să nu mai 
vorbească nimănui despre aceste fapte, însă lumea tot a 
aflat mai târziu minunile săvârșite. 

Nişte tâlhari, năvălind noaptea în oborul vitelor 
sfântului, au vrut să fure câteva dintre ele, însă s-au trezit 
înțepeniți, ca și cum ar fi fost legați de mâini nevăzute. 
Și au stat așa până a doua zi, când au fost eliberați prin 
rugăciunile sfântului, care i-a dojenit. Apoi, dându-le 
drumul, le-a dăruit și un berbec, spre a nu le fi fost 
canonul fără folos. 

Printre.multe alte fapte și minuni vrednice de mi- 
rare, se povestește că sfântul, ducându-se la soborul cel 

dintâi de la Niceea, a tras la o gazdă oarecare. Arienii cei 
pizmași au tăiat într-ascuns peste noapte capetele celor 
doi cai ai Sfântului Spiridon, ca să nu aibă cu ce călători 
la întoarcere. A doua zi, sluga, înspăimântată, spuse sfân- 
tului cele întâmplate. Nădăjduind în atotputemicia dum- 
nezeiască, sfântul porunci slugii să pună la loc capetele 
tăiate ale cailor la trupurile lor. În grabă însă, sluga puse 
capetele cailor schimbate : cel negru la trupul calului 
celui alb, iar cel alb la trupul calului celui negru ; și caii 
înviară. Pornind la drumul său, toată lumea privea cu 1mi- 
rare la cei doi cai, unul cu capul negru și celălalt cu capul alb. 
Iar ereticii, care credeau că vor face rău sfântului, s-au ru- 
șinat de fapta lor. 

După o viață destul de îndelungată, sfântul simţi 
că i se apropie sfârșitul. Sfătuind pe toți către cele bune 
şi plăcute lui Dumnezeu, la puține zile după aceea se 
săvârși întru Domnul. Iar sfintele sale moaște fură în- 
gropate în Biserica « Sfinților Apostoli » din Trimitunda, 
unde amintirea sfântului se pomenește în fiecare an și 
la al cărui mormânt s-au săvârșit în cursul vremii o mul- 
țime de minuni vrednice de mare mirare. 

Noi prăznuim amintirea Sfântului Spiridon în a 
douăsprezecea zi a lunii decembrie. 

22. Sfântul apostol şi întâiul mucenic, 
arhidiaconul Ștefan — După ce sfinții apostoli în- 
cepură să propovăduiască învățăturile Mântuitorului şi 
printre neamurile străine de neamul evreiesc, numărul 
Creștinilor crescu fără seamăn. Cum în acea vreme drept- 
credincioșii trăiau laolaltă, căpătând hrană, îmbrăcă- 
minte și cele de trebuință prin mijlocirea sfinților apostoli, 
care ajunseseră să nu mai poată prididi cu grija numărul 

celor ce urmau învățăturile Mântuitorului, se hotări ca 
pentru această slujbă să fie aleși șapte bărbați de credință 
dintre cei mai înţelepţi, rămânând ca sfinţii apostoli să se 
îngrijească numai de răspândirea cuvântului lui Dum- 
nezeu. Şi au fost aleși Ștefan — care, fiind primul ales, a fost 
numit arhidiacon —, apoi Filip, Prohor, Nicanor, Timon, Parme- 
na şi Nicolae Antiohianul — toți evrei de prin ținuturile străine, 
eline, nu dintre cei din Iemsalim. Astfel, Sfântul arhidiacon 
Ştefan — care se înrudea cu Sfântul apostol Pavel— era din 
cetatea Tarsului, din părțile Ciliaei. Având darul de a face mi- 
nuni și fiind stăruitor la lucru și hotărâtor în cuvânt, pe mulți 
rătăciți îi câștigă pentru dreapta credință a Mântuitorului. 

Într-una din zile, întâmplându-se să vorbească 
într-o adunare de necredincioși — care nu credeau în dum- 
nezeirea Mântuitorului —, iar Sfântul arhidiacon Ştefan 
le dovedea rătăcirea lor sprijinindu-se pe spusele prooro- 
cilor, aceștia, socotindu-l ca hulitor împotriva lui Moise, 
îl duseră cu sila în fața arhiereului și a cărturarilor, aducând 
mărturii mincinoase împotriva lui că umblă să răzvră- 
tească poporul răstălmăcind învățăturile lui Moise și ale 
proorocilor. 

Luminat de Duhul Sfânt, arhidiaconul Ștefan le 
vorbi iarăși despre rătăcirea lor, certându-i cu asprime 

entru că stau împotriva mărturisirii dreptei credințe. 

Infuriat de mustrările sfântului, cu inimile îmmpietrite și 
cu scrâșnete de dinți, poporul rătăcit se năpusti asupra lui 
Ştefan și, scoțându-l afară din cetate — după cum fusese 
scos odinioară Mântuitorul spre a fi răstignit —, îl ucise cu 
pietre. Păzitorul hainelor celor ce aruncau cu pietre asupra 
Sfântului Ștefan — cel dintâi martir al credinței Mântuito- 
rului — era rubedenia sa, Saul, care mai târziu ajunse cel 
mai dârz propovăduitor al învățăturilor creştine, luând 
numele de Pavel. lată cum poate Duninezeu să întoarcă 
din rătăcire sufletul omenesc ! 

Sfântul arhidiacon Ștefan s-a săvârșit din viaţă în 
valea lui Iosafat, lângă pârâul Cedrului, între Eleon și Ieru- 
salim, sub loviturile pietrelor aruncate asupră-i de cei ră- 
tăciți. La uciderea lui a fost de față și Sfânta Fecioară Maria, 
însoțită de Sfântul Ioan Cuvântătoul de Dumnezeu, privind 
de departe isprava ucigașilor. Amândoi se rugau Celui 
Atotputernic să-l întărească pe Ștefan în răbdare și să-i 
primească sufletul în sfintele Sale mâini. 

Căzând sub pietrele ucigașilor săi, sfântul a strigat : 
« Doamne, Iisuse, primeşte sufletul meu ! ». lar pentru cei ce-l 
loveau cu pietre s-a rugat : « Doamne, nu le socoti lor păcatul 
acesta ! » și şi-a dat duhul în a douăzeci și șaptea zi a lunii 
decembrie, având ca vârstă peste treizeci de ani. Trupul 
său a fost aruncat pradă păsărilor și fiarelor sălbatice, ză- 
când neîngropat o zi şi o noapte. În noaptea următoare, 
sfintele sale moaște au fost ridicate din ordinul lui Ga- 
maliel — un cărturar evreu care mai apoi s-a creștinat — 
și duse într-un sat al său, anume Cafargamala, unde au fost 
îngropate cu mare cinste. După mulți ani, împărăteasa 
Evdochia, soţia împăratului Teodosie cel Mic, venind la le- 
rusalim, puse de se zidi, pe locul unde fusese ucis Sfântul 
arhidiacon Ștefan, o preafrumoasă biserică pentru slă- 
virea amintirii celui dintâi martir al credinței propovă- 
duite de Mântuitorul Hpristos şi de sfinţii Săi apostoli. 

Rugăciunile folosite 
de fiecare creştin 
în viaţa 
cea de toate zilele 


Pe când Mântuitorul propovăduia sfintele Sale în- 
vățături, un ucenic al Său îl întrebă în ce chip să se roage 
lui Dumnezeu. isus îi răspunse : « Când te rogi, intră în 
camera ta și, încuind ușa, roagă-te Tatălui Ceresc într-ascuns. 
Tatăl Cel din ceruri, cate vede toate cele ascunse, îți va răsplăti 
ție la arătare. Când vă rugaţi, nu bolborosiţi ca păgânii, care cred 
că Îui Dumnezeu îi place vorbă lungă și fără rost. Rugăciunea 
voastră să fie scurtă, căci Tatăl Ceresc ştie mai dinainte cele ce 
vă trebuiesc ! » 

Pentru folosul zilnic al credincioșilor, sfânta noastră 
biserică a rânduit mai multe rugăciuni. lată mai jos câteva 
dintre rugăciunile cele mai des întrebuințate : 


1. Rugăciunile dimineții 


Închinându-ne, zicem : 

În numele Tatălui şi al Fiului și al Sfântului Duh. 
Amin ! 

Mărire 'Ţie, Dumnezeul nostru, Mărire 'Ţie ! 

Doamne, lisuse Hristoase, Fiul lui Dumnezeu, 
pentru rugăciunile Preacuratei Maicii 'Tale și ale tutu- 
ror sfinților, miluieşte-ne pe noi. Amin ! 

Împărate Ceresc, Mângâietorule, Duhul adevăru- 
lui, care pretutindeni ești și toate le împlinești ; Vistierul 
bunătăţilor şi Dătătorule de viață, vino și Te sălășluieşte 
întru noi, și ne curăţește pe noi de toată spurcăciunea, 
și mântuiește, Bunule, sufletele nostre ! 

Sfinte Dumnezeule, Sfinte Tare, Sfinte Fără de 
Moarte, miluiește-ne pe noi ! 

Mărire Tatălui și Fiului și Sfântului Duh, și acum, 
și pururea, și în vecii vecilor. Amin ! 

Prea Sfântă Treime, miluiește-ne pe noi ! Doamne, 
curăță păcatele noastre ! Stăpâne, iartă fărădelegile noastre ! 
Sfinte, cercetează și vindecă sufletele noastre, pentru nu- 
mele 'Tău ! 

Doamne, miluiește ! Doamne, miluiește ! Doamne, 
miluiește ! 

Mărire Tatălui... și acum, și pururea... 

Veniţi să ne închinăm Împăratului nostru, Dum- 
nezeu ! 

Veniţi să ne închinăm și să cădem la Hristos, Împă- 
ratul nostru, Dumnezeu ! 

Veniţi să ne închinăm și să cădem la însuși Hristos, 
Împăratul și Dumnezeul nostru ! 

Sculându-ne din somn, cădem către Tine, Bunule. 
Și cântare îngerească strigăm Ţie, Putemice : Sfânt, Sfânt, 
Sfânt ești, Dumnezeule ! Pentru rugăciunile Născătoarei de 
Dumnezeu, miluieşte-ne pe noi ! 

Mărire 'Tatălui și Fiului și Sfântului Duh ! 

Din pat și din somn m-ai ridicat, Doamne ! Mintea 
mea o luminează. Și inima, și buzele mele le deschide, 
ca să Te laud pe Tine, Sfântă Treime ! Sfânt, Sfânt, Sfânt 
ești, Dumnezeule ! Pentru rugăciunile îngerilor Tăi, mi- 
luiește-ne pe noi! 

Și acum, și pururea, și în vecii vecilor. Amin ! 

Fără de veste judecătorul va veni și faptele fiecăruia 
se vor descoperi. Deci cu frică să strigăm în miezul-nopții : 
Sfânt, Sfânt, Sfânt eşti, Dumnezeule ! Pentru rugăciunile 
tuturor sfinților 'Tăi, miluiește-ne pe noi! 

Pentru rugăciunile sfinților, părinții noștri, Doamne, 
lisuse Hristoase, Dumnezeul nostru, miluiește-ne pe noi. 
Amin ! 


2. Rugăciunea domnească 


Tatăl nostru, care ești în ceruri, sfințească-se nu- 
mele Tău. Vie împărăția Ta. Facă-se voia Ta, precum 
în cer, așa și pe pământ. Pâinea noastră cea de toate zi- 
lele, dă-ne-o nouă astăzi și ne iartă nouă greșelile noastre, 
precum și noi iertăm greșiților noștri. Și nu ne duce pe 
noi în ispită, ci ne izbăveşte de cel viclean ! [Că a Ta este 
împărăția și puterea și slava, în veci. Amin !] 

Rugăciunea « Tatăl nostru » se numește Rugăciunea 
domnească fiindcă ea ne-a fost lăsată de însuși Mântuitorul 
Hristos. Creștinul care nu cunoaște alte rugăciuni poate fo- 
losi numai Rugăciunea Domnului oricând simte nevoia 
să se roage ; numai credinţa să-i fie mare în Dumnezeu. 


3. Rugăciunea dinaintea 
mesei de prânz 


Inaintea mesei de prânz, zicem : 
Tatăl nostru, care ești în ceruri... 

Mărire Tatălui... și acum, și pururea... 

Doamne, miluiește ! Doamne, miluiește ! Doamne, 
miluiește ! 

Pentru rugăciunile Preacuratei Maicii Tale și ale 
tuturor sfinților Tăi, Doamne, lisuse Hristoase, Dumne- 
zeul nostru, miluiește-ne pe noi. Amin ! 


4. Rugăciunea 
de după masa de prânz 


După masa de prânz, zicem : 

Mulţumim Ţie, Hristoase, Dumnezeul nostru, că 
ne-ai săturat pe noi de toate bunătățile 'Tale cele pămân- 
teşti. Nu ne lăsa lipsiți nici de cereasca 'Ta împărăție, ci, 
precum în mijlocul ucenicilor Tăi ai venit, Mântuitorule, 
pace dându-le, vino și la noi și ne mântuiește ! 

Pentru rugăciunile Preacuratei Maicii Tale... 


5. Rugăciunea dinaintea 
mesei de seară 


Înaintea mesei de seară, zicem : 

Mânca-vor săracii și se vor sătura şi vor lăuda pe 
Domnul. Cei ce-L caută pe Dânsul vii vor fi inimile lor, în 
veacul veacului. 

Mărire Tatălui... și acum, și pururea... 

Doamne, miluiește ! Doamne, miluiește ! Doamne, 
miluieşte ! 

Pentru rugăciunile Preacuratei Maicii Tale... 


223 


6. Rugăciunea 
de după masa de seară 


După masa de seară, zicem : 

Veselitu-ne-ai pe noi, Doamne ! Întru făpturile 
Tale și întru lucrurile mâinii Tale ne-am bucurat. Însem- 
natu-s-a peste noi lumina feței “Tale, Doamne ! Dat-ai 
veselie în inimile noastre din rodul grâului, al vinului 
și a] untdelemnului, care s-au înmulțit. În pace ne vom 
culca și vom adormi, că Tu însuţi, Doamne, ne-ai întă- 
rit nădejdea noastră ! 

Mărire 'Tatălui... și acum, şi pururea... 

Doamne, miluiește ! Doamne, miluiește ! Doamne, 
miluiește ! 

Pentru rugăciunile Preacuratei Maicii Tale... 


7. Imnul 
ce se cântă duminicile 
și sărbătorile pentru lauda 
Preasfintei Fecioare 


Cuvine-se cu adevărat să Te fericim, Născătoare 
de Dumnezeu, Cea pururea fericită și prea nevinovată, 
şi Maica Dumnezeului nostru, Cea ce ești mai cinstită 
decât heruvimii și mai mărită fără de asemănare decât 
serafimii, Care, fără stricăciune, pe Dumnezeu-Cuvân- 
tul ai născut ; pe Tine, cea cu adevărat Născătoare de 
Dumnezeu, "Le mărim ! 

8. Rugăciunile 
ce se zic de la Inyierea 
Domnului până la Inălţare 


Hristos a înviat din morți cu moartea pe moarte 
călcând și celor din mormânturi viaţă dăruindu-le. 

Învierea lui Hristos văzând-o, să ne închinăm 
Sfântului, Domnului lisus, Unuia Celui fără de păcat! 
Crucii 'Tale ne închinăm, Hristoase, şi Sfânta Înviere a 
Ta o lăudăm și o mărim ! Că Tu ești Dumnezeul nostru ; 
afară de Tine, pe altul nu ştim ! Numele 'Tău pomenim ! 
Veniţi, toți credincioșii, să ne închinăm Sfintei Învieri a 
lui Hristos ; că, iată, a venit prin cruce bucurie la toată 
lumea ! Totdeauna binecuvântând pe Domnul, lăudăm 
Învierea Lui ; că, răstignire răbdând pentru noi, cu moartea 
pe moarte a călcat ! 


9. Imnul ce se cântă 
de la Inviere până la Inălțare 
în cinstea Preasfintei Fecioare 


Îngerul a strigat Celei pline de dar : « Curată Fe- 
cioară, bucură-Te ! Și iarăşi zic : Bucură-Te, că Fiul Tău 
a înviat a treia zi din monnânt ! Luminează-te, luminea- 
ză-te, noule Ierusalim, că slava Domnului peste tine a 
răsărit. Saltă acum și te bucură, Sioane, iar Tu, Curată, 
Născătoare de Dumnezeu, veseleşte-Te întru Învierea 
Celui născut al Tău!» 

10. Simbolul credinţei 
[Crezul] 


După Învierea și Înălțarea Mântuitorului la cer, 
ucenicii Săi au pornit în lume spre a propovădui dum- 
nezeieștile Sale învățături. Mai târziu, sfinţii părinți ai 
bisericii creștine au adunat la un loc punctele cele mai 
de seamă ale credinței și învățăturilor propovăduite de 
Domnul Hristos și de ucenicii Săi, alcătuind « Simbolul 
mărturisirii credinței creştine ». Acest simbol cuprinde 
douăsprezece articole, și anume : 

1. Cred într-Unul Dumnezeu, Tatăl Atotţiitorul, 
Făcătorul cerului și al pământului, al tuturor celor văzute 
şi al celor nevăzute. 

2. Şi într-Unul Domn, lisus Hristos, Fiul lui 
Dumnezeu, Unul născut, Care din Tatăl s-a născut mai 
înainte de toți vecii ; Lumină din Lumină, Dumnezeu 
adevărat din Dumnezeu adevărat, născut, iar nu făcut ; 
Cel de o ființă cu Tatăl, prin Care toate s-au făcut. 

3. Care pentru noi, oamenii, și pentru a noastră 
mântuire S-a pogorât din ceruri ; şi S-a întrupat de la 
Duhul Sfânt şi din Fecioara Maria ; și S-a făcut om. 

4. Şi S-a răstignit pentru noi în vremea lui Pilat din 
Pont ; și a pătimit ; și S-a înmormântat. 

5. Şi a înviat a treia zi, după scriptură. 

6. Și S-a suit la ceruri ; şi şade de-a dreapta Tatălui. 

7. Şi iarăși va să vie cu mărire, să judece viii și 
morții, a Cărui împărăție nu va avea sfârşit. 

8. Și întru Duhul Sfânt, Domnul de viață Făcăto- 
rul, Care de la 'Tatăl purcede ; Cel ce, dimpreună cu Tatăl și 
cu Fiul, este închinat și mărit ; Care a grăit prin prooroci. 

9. Într-Una, sfântă, sobornicească și apostolească 
biserică. 

10. Mărturisesc un botez întru iertarea păcatelor. 
11. Aştept învierea morților. 
12. Și viața veacului ce va să vie. Amin ! 


11. Scurtă tâlcuire 
a Simbolului credinţei 
[Crezului| 


Urmărind cu băgare de seamă cele douăsprezece 
articole ale Simbolului credinței, vedem că în articolul întâi 
mărturisim credința noastră în Dumnezeu- Tatăl, care, 
prin puterea Lui, a zămislit lumea și toate câte se văd și 
nu se văd, rânduindu-le mersul în chip desăvârșit, încât 
mintea cea mărginită a omului rămâne uimită de atâta ne- 
mărginită putere și negrăită înțelepciune. 

De la articolul al doilea până la cel de-al șaptelea, măr- 
turisim credința noastră în cea de-a doua față dumne- 
zeiască, adică în Domnul lisus Hristos, care este unicul fiu 
al lui Dumnezeu, născut din Tatăl mai înainte de zămis- 
lirea lumii. De asemenea, mărturisim că El este Dumnezeu 
adevărat, ca şi Tatăl, cu care a zămislit împreună toate făp- 
turile răspândite în nemărginire. Prin urmare, El nu a 
fost făcut odată cu lumea, ci s-a născut cu mult înainte 
de facerea ei. 

Tot prin aceste articole mai mărturisim că Dom- 
nul Hristos s-a coborât din cer și, întrupându-se prin 
puterea Duhului Sfânt, a luat trup omenesc, născându-se 
din Fecioara Maria, spre a mântui lumea. Recunoaștem 
că a fost răstignit, că a pătimit și a fost îngropat în vre- 
mea lui Pilat din Pont, ca, prin chinurile și suferințele 
Sale, să curețe pe oameni de păcatul strămoșesc, săvârşit 
de Adam și Eva. De asemenea, mărturisim că a înviat a 

treia zi după înmormântare, precum stă scris în Sfânta 
Scriptură, unde sunt păstrate proorocirile profeților din 
vremile vechi. Credem că s-a suit la ceruri cu trupul cu 
care a pătimit și a înviat ; că în împărăția cerească stă la 
dreapta "Tatălui — adică la loc de cinste —, bucurându-se de 
aceeași cinstire, mărire și putere dumnezeiască, întocmai ca 
și Tatăl. În sfârşit, credem — după cum El însuși a spus-o 
cât a trăit între oameni — că iarăși va veni trimis de Dum- 
nezeu- Tatăl, ca să judece atât pe cei vii, cât și pe cei 
morți, răsplătindu-le tuturor după faptele lor ; iar împă- 
răția celor drepți, ca și fericirea lor, va fi veșnică — adică 
fără sfârșit —, ca și împărăția lui Dumnezeu. 

În al optulea articol mărturisim credința noastră 
în cea de-a treia față dumnezeiască, adică în Duhul Sfânt, 
care, împreună cu Tatăl și cu Fiul, alcătuiesc Sfânta Treime. 
Îl numim Domn de viață făcător fiindcă a fost dintru 
început părtaș, cu Tatăl și cu Fiul, la zămislirea lumii. 
Mărturisim credinţa că El purcede numai de la 'Tatăl și 
că, înainte de coborârea Mântuitorului printre oameni, 
Duhul Sfânt a grăit oamenilor prin gura proorocilor, po- 
vățuindu-i cum să se poarte spre a fi plăcuți lui Dum- 
nezeu. 

În al nouălea articol mărturisim că noi nu credem 
decât într-o singură biserică, adică aceea întemeiată de 
Domnul lisus Hristos. Îi zicem sobornicească sau univer- 
sală pentru că ea îmbrățișează pe toţi oamenii, fără deo- 
sebire de nație, vârstă și avere ; apostolească, pentru că 
învățăturile ei ne-au fost date de Iisus Hristos prin mij- 
locirea sfinților apostoli și urmașii lor. 

În al zecelea articol mărturisim credința noastră că 
prin botez ne curățăm de păcatul strămoșesc ; iar în al 
unsprezecelea și al doisprezecelea articol ne arătăm credința 
că într-adevăr cei morți vor învia și se vor înfățișa la 
judecata cea de apoi, când Mântuitorul va veni să ju- 

dece viii și morții, mărturisind că așteptăm sosirea acestor 
timpuri, după care va urma o nouă viață : fericită pentru 
cei buni, chinuită pentru cei răi. 

Amin înseamnă « așa să fie ! ». 


12. Cele șapte taine creștinești 


Înălțându-se la cer, Mântuitorul a lăsat în locu-l 
ca propovăduitori ai dumnezeieştilor Sale învățături pe 
sfinții apostoli. Plecând din mijlocul lor, El le-a zis : 
« Datu-Mi-s-a toată stăpânirea în cer şi pe pământ. Așa- 
dar, mergând în lume, învățați toate neamurile, bote- 
zându-le în numele Tatălui și al Fiului și al Sfântului 
Dubh, și învățându-le să păzească toate câte v-am po- 
runcit vouă. Căci, iată, Eu sunt cu voi în toate zilele, până 
la sfârșitul veacurilor ! Mergeţi în toate laturile lumii și 
propovăduiți Evanghelia la toată făptura. Cel ce va crede 
și se va boteza se va mântui, iar cel ce nu va crede se va 
osândi ! » 

Sfinții Apostoli au lăsat ca urmași ai lor pe diaconi, 
pe preoți și pe arhierei, cărora, prin puterea Duhului 
Sfânt, ei le-au trecut darul dumnezeiesc, pe care l-au moș- 
tenit de la Mântuitorul Hristos. 

Trecerea puterii dumnezeieşti asupra celor ce se 
preoţesc este un mister nepătruns de mintea omenească. 
Ea se săvârşeşte numai de arhiereu, după anumite datini 
rămase din cele mai vechi timpuri ale Creștinismului. 

Pe temeiul harului dumnezeiesc coborât asupra 
sa, arhiereul poate săvârşi toate slujbele bisericești. Numai 
el are puterea de a preoți pe Creștinii pregătiți pentru 
marea chemare de propovăduitori ai învățăturilor dum- 
nezeiești. "Tot arhiereul poate săvârși și celelalte taine ale 

sfintei noastre biserici, adică botezul, ungerea cu sfântul 
mir, împărtășania, nunta și sfântul maslu. 

Preotul poate săvârși toate tainele, afară de preoție. 

Diaconul nu poate săvârși nici o taină. E] este aju- 
torul preotului și al arhiereului la săvârșirea dumne- 
zeieștilor slujbe. 

Prima taină săvârșită asupra celui ce intră în marea 
biserică a lui Hristos este botezul. Prin botez, Creștinul 
se curăță de păcatul strămoșesc. 

A doua taină este ungerea cu sfântul mir, săvârșită 
îndată după botez. Prin această taină, Creștinul își pecet- 
luiește corpul cu pecetea dumnezeiescului dar al Duhu- 
lui Sfânt, revărsat în sfântul mir. 

Prin a treia taină, împărtășania, Creștinul se uneşte 
cu însuși Mântuitorul, primind înlăuntrul corpului său 
trupul și sângele Celui răstignit pentru păcatele lumii. 

Prin botez, Creștinul se spală de păcatul moștenit 
de la Adam și Eva. După botez însă, nu este om care să 
nu facă noi greșeli. Pentru ca omul să nu cadă în robia 
diavolului, Mântuitorul a dat preoților şi arhiereilor pu- 
terea de a ierta păcatele săvârşite de Creștini după primirea 
tainei botezului. Spovedania sau mărturisirea greșelilor 
în faţa preotului sau a arhiereului este a patra taină crești- 
nească. Duhovnicului — fie preot, fie arhiereu — îi este cu 
desăvârșire oprit a da în vileag păcatele care i se mărtu- 
risesc de către Creștinii ce se spovedesc. 

Dumnezeu a lăsat ca să nu trăiască omul singur, ci, 
prin nuntă, bărbatul să-și ia ca tovarăș femeia. Unirea 
dintre bărbat și femeie, săvârșită în fața lui Dumnezeu, 
este a cincea taină creștinească. 

De multe ori, omul, în vremuri de boală grea, sim- 
țind că i se apropie sfârșitul, doreşte să-și ușureze sufletul 
de păcatele săvârșite în cursul vieții. Pentru uşurarea 
bolnavului, sfânta noastră biserică a lăsat taina maslului, 

care se săvârșește, de obicei, de către șapte preoți, iar la 
mare nevoie, chiar de unul singur. Înainte de maslu, bol- 
navul se spovedește și se împărtășește. Apoi se fac la patul 
său rugăciunile sfântului maslu, după care cel suferind este 
uns pe corp cu untdelelmn sfinţit, întocmai ca la botez. 
Dacă nu mai are zile, se sfârșește din viață cu sufletul li- 
niștit că e ușurat de păcate. Dacă se lecuiește, mulțumește 
Celui Atotputernic că i-a iertat greșelile și caută a se apropia 
cu cugetul și cu fapta tot mai mult de Dumnezeu. 
Botezul, ungerea cu sfântul mir, împărtășania, spo- 
vedania, nunta, maslul și preoția sunt cele șapte taine 


creștinești. 

Cuprins 


Notă asupra ediției 


Istoria veche 
Inainte de Hristos 


. Facerea lumii 

„ Omenirea până la Avraam 

. De la Avraam până la Moise 

. Viaţa dreptului lov 

. Moise. Eliberarea Israeliţilor 
din robia Egiptului 

. Decalogul sau 
Cele zece porunci dumnezeiești 

. Timpul lui losua Navi 

. Judecătorii 

. Timpul regilor 

. Robia asiriană 

. Regatul iudeu 


Ia) OPHNR= 


„09% 


n 

12. 
13. 
14. 
15. 
16. 
17. 
18. 


Căderea regatului iudeu 

ludita 

Timpul robiei babilonice 

Regina Estera 

Martirii credinţei 

Lupta pentru neatârnare 

Ultimele zile ale regatului lui Israel 


Istoria nouă 
Viaţa Mântuitorului 


. Naşterea Sfintei Fecioare Maria 
. Ioan Înainte- -Mergătorul 

. Nașterea și copilăria lui lisus 
. Arătarea lui lisus în lume 

. Ucenicii lui lisus 

. Întâiul an de propovăduire 

. Al doilea an de propovăduire 
. Pildele lui lisus 

. Alte minuni ale lui lisus 

. Al treilea an de propovăduire 
. Patimile şi moartea lui lisus 
. Învierea Mântuitorului 

. Părăsirea lumii pământești 

. Propovăduirea apostolilor 


Din vieţile sfinţilor 


1. 


Vp ON 


Sărbătorile mai de seamă 
ale creștinilor ortodocși 


. Sărbătorile cu date schimbătoare 

. Sărbătorile cu date neschimbătoare 
. Luna ianuarie 

. Luna februarie 

. Luna martie 179 
. Luna aprilie 181 
+. Luna mai 186 
+. Luna iunie 189 
. Luna iulie 193 
. Luna august 193 
. Luna septembrie 194 
. Luna octombrie 195 
. Luna noiembrie 198 
+ Luna decembrie 208 


Rugăciunile folosite 
de fiecare creștin 


în 


11. 


12. 


viaţa cea de toate zilele 219 
. Rugăciunile dimineții 220 
. Rugăciunea domnească 222 
+ Rugăciunea dinaintea 


mesei de prânz 222 


. Rugăciunea de după masa de prânz 223 
. Rugăciunea dinaintea mesei de seară 223 
. Rugăciunea de după masa de seară 224 
. Imnul ce se cântă duminicile 


și sărbătorile pentru lauda 
Preasfintei Fecioare 224 


. Rugăciunile ce se zic de la Învierea 


Domnului până la Înălțare 225 


. Imnul ce se cântă de la Înviere 
până la Înălţare î în cinstea 
Preasfintei Fecioare 225 
. Simbolul credinţei [Crezul] 226 
Scurtă tâlcuire 
a Simbolului credinței [Crezului) 227 
Cele şapte taine creștineşti 229 

compania 


oferă tuturor cititorilor interesați posibilitatea 
de a face comenzi directe foarte avantajoase 
(prin scrisori, telefonic, prin fax, pe e-mail 
sau pe site), care vor fi livrate prin poștă, 
cu plata ramburs. La comenzile ce depășesc 
100 RON, taxele de expediere sunt achitate de 
editură. Toate comenzile beneficiază de o re- 
ducere de 10 % din prețul cărții. 

(Comenzile din străinătate au un regim spe- 
cial, detaliat pe site.) 


Bibliotecile, asociaţiile și organizaţiile intere- 
sate de achiziţii sunt invitate să ia legătura cu 
departamentul Difuzare. Editura lucrează cu 
librari profesioniști pe bază de contract. 


Informaţii editoriale se pot obţine 

la 021 223 23 28, fax 021 223 23 25 

e-mail : compania(2rdslink.ro 
compania(Qclicknet.ro 

Www.Ccompania.ro 


Departamentul Difuzare 
răspunde la 021 223 23 24 și 021 223 23 37. 


Eminentul pedagog care a fost Î. Popescu- 
Băjenaru a întreprins în anii '20 un act de 
bravură spirituală și culturală alcătuind volu- 
mul de fată. Învățător, publicist, dar şi lucrător 
remarcabil pe terenul alfabelizării adultilor, a 
semnal numeroase manuale, cărți civilizatoare 
și de întărire a fibrei naționale încununate de 
premii ale Academiei şi Casei Scoalelor. Era mai 
bine plasat decât multi pentru a şti câți români 
erau pe atunci în stare sau dispuși să citească 
Biblia cu adevărat, câți aveau să răsfoiască 
doar Cartea Sfântă în viața lor şi câți aveau să 
rămână fără urmă de lumina ei, părându-li-se 
« tomul » prea lung și prea complicat. Pentru 
calezoriile din urmă a pus cap la cap « relatări » 
menite să restituie esentialul Sfintei Scripturi. 


